
Mary Baloghová

Zvrhlá láska
(Slightly Wicked)

1
KRÁTKO PRED TÝM, ako sa dostavník prevrhol, Judith Lawová sa oddávala snívaniu s otvorenými očami, čo jej pomáhalo prekonať nepríjemnú realitu. 

Mala dvadsaťdva rokov a dosiaľ nikdy necestovala dostavníkom. Už po prvom kilometri pochopila, že takéto cestovanie nie je ani romantické, ani dobrodružné. Bola stlačená medzi ženou, takou tučnou, že by potrebovala ešte jedno miesto, a chudým nepokojným mužom, ktorý sa ostrými lakťami stále pokúšal nájsť si pohodlnejšiu polohu a štuchal ju pri tom, čo jej bolo nielen nepríjemné, ale aj trápne. Statný muž naproti zas ustavične chrápal, čím len prispieval k hluku. Žena vedľa neho vytrvalo rozprávala každému, kto bol natoľko nerozumný, že s ňou nadviazal kontakt pohľadom. Kvílivým hlasom vykladala svoj životný príbeh. Tichý muž, ktorý jej sedel po druhom boku, smrdel špinou, cibuľou a cesnakom. Dostavník hrkotal a hrkotal a natriasal sa na každom kameni a výmoli. 

No nech bola cesta akokoľvek nepohodlná, Judith netúžila prísť do cieľa. Práve opustila domov a rodinu v Beaconsfielde a neočakávala, že sa tam skoro vráti. Ak sa vôbec niekedy ešte vráti. .. Teraz bola na ceste k tete Effinghamovej. Skončil sa jej doterajší život a odteraz mala žiť u tety. Hoci v liste, ktorý teta napísala jej otcovi, sa nevyjadrila celkom jasne, Judith pochopila, že v Harewood Grange nebude ctenou návštevníčkou, ktorú budú rozmaznávať, ale chudobnou príbuznou, od ktorej sa bude očakávať, že si bude zarábať na stravu a strechu nad hlavou tak, ako to jej teta, strýko, bratanci a stará matka uznajú za vhodné. Skrátka a dobre, mohla očakávať iba drinu - nijakého milého ani manžela, nijaký vlastný domov ani rodinu. Stane sa jednou z tých nevýrazných žien, akých je v spoločnosti viac než dosť. Bude úplne závisieť od svojich príbuzných a bude im zadarmo slúžiť. 

Od tety Effinghamovej je vraj mimoriadne láskavé, že ju pozvala, ako povedal papa - ibaže jej teta, otcova sestra, ktorá sa veľmi dobre vydala za bohatého vdovca sira Georgea Effinghama, keď už dávno nebola v rozpuku mladosti, nebola známa láskavosťou, skôr naopak. 

A to všetko len kvôli tomu nemožnému Branwellovi, ktorý si zaslúžil, aby ho za jeho ľahkomyseľné utrácanie majetku obesili a rozštvrtili - Judith už niekoľko týždňov nevedela prísť mladšiemu bratovi na meno. Ona bola druhá dcéra a nebol dôvod, aby zostala doma. Nie je najstaršia - Cassandra je o rok staršia. A nie je ani krásna - to skôr možno povedať o jej mladšej sestre Pamele. A nie je ani najmladšia - tá pochybná česť patrí sedemnásťročnej Hilary. Judith je škaredá, veselá, rojčivá. 

Práve na ňu všetci upreli pohľad, keď papa vošiel do obývačky a prečítal nahlas list tety Effinghamovej. Papa sa dostal do vážnych finančných ťažkostí a zrejme ju požiadal o pomoc. A už mu ju práve ponúkala. Všetci dobre vedeli, čo znamená ísť do Harewoodu. Judith sa ponúkla dobrovoľne. Keď sa ozvala, príbuzní sa rozplakali a potom sa ponúkli aj jej sestry - ale ona to urobila prvá. 

Judith strávila poslednú noc na fare vymýšľaním spôsobov, ako sa pomstí Branwellovi. 

Obloha za okienkami koča bola zatiahnutá ťažkými mračnami, krajina pôsobila pochmúrne. Majiteľ hostinca, v ktorom sa zastavili pred hodinou, aby prepriahli kone, ich varoval, že o kúsok severnejšie bola prietrž mračien a cesty budú rozbahnené, ale kočiš sa len zasmial, keď mu hostinský navrhol, aby tam zostali, kým nebude bezpečné pokračovať v ceste. A hoci lejak na chvíľu ustal, cesty boli skutočne čoraz horšie. 

Judith nevnímala nevľúdne počasie, nepríjemné cestovanie a budúcnosť, čo ju čaká, a v duchu snívala o krásnom hrdinovi, ktorý ju zachráni. Bolo to príjemné rozptýlenie až do chvíle, kým sa nestala nehoda. 

Tým hrdinom, o ktorom snívala, bol zbojník Pravda, vôbec sa nepodobal na skutočného zbojníka, špinavého a nemorálneho hrdloreza. Veru nie. Jej zbojník bol pekný, tmavovlasý, usmiaty, mal belostné zuby a v očiach, ktoré mu bolo vidieť cez úzku masku, mu horeli šibalské ohníky. Cválal po zelenom poli zaliatom jasným slnkom na statnom čiernom žrebcovi a na kočiša namieril nenabitú zbraň. Veselo vtipkoval s cestujúcimi, kým ich pripravoval o cennosti, a ľuďom, ktorí si to očividne nemohli dovoliť, ich hodil naspäť. Nie... vrátil cennosti všetkým cestujúcim, lebo to nebol ozajstný zbojník, ale urodzený muž, ktorý sa chcel pomstiť jednému konkrétnemu zloduchovi, čo sa mal viezť po tejto ceste. 

Bol to šľachtic zamaskovaný za zbojníka, ktorý mal nervy z ocele, srdce zo zlata a bol taký krásny, až sa rozbúšilo srdce každej ženy, ale nie od strachu. 

Potom uprel pohľad na Judith - a svet zastal a hviezdy spievali, kým sa veselo nezasmial a nevyhlásil, že jej vezme náhrdelník, hoci mu muselo byť jasné, že nemá takmer nijakú hodnotu. Bol to len dar od mamy, keď ležala na smrteľnej posteli, a Judith sa zaprisahala, že ho do smrti nezloží. Odvážne pohodila hlavou, zahľadel a sa do tých smejúcich sa očí a jasným, zvonivým hlasom mu oznámila, že mu nič nedá, ani keby ju to malo stáť život. 

Zbojník sa znova zasmial a vyhlásil, že ak nemôže mať náhrdelník bez nej, vezme si ho aj s ňou. Pomaly k nej podišiel na koni, hrozivý a nádherný, a keď bol pri nej, naklonil sa v sedle, schytil ju mocnými rukami okolo pása a zľahka ju zdvihol zo zeme. 

A vo chvíli, keď stratila kontakt so zemou... sa náhle vrátila do reality. Koč sa na rozbahnenej ceste hojdal zboka nabok a kočiš nad ním stratil kontrolu. Mala dosť času - až priveľa - uvedomiť si hrôzu, keď sa prudko naklonil nabok a prevrátil sa do priekopy. 

Keď sa Judith trochu spamätala zo zdesenia, všetci vrieskali a jačali. Ona medzi nich nepatrila - hrýzla si spodnú peru. Zistila, že všetkých šesť cestujúcich leží na kope na boku koča. Nadávky a stony svedčili o tom, že väčšina z nich zostala nažive. Zvonka k nej doliehalo erdžanie vyplašených koní. Dva hlasy, výraznejšie ako ostatné, používali veľmi hrubý jazyk. 

Žijem, pomyslela si Judith ohromene. A vzápätí si uvedomila, že zrejme ani nie je zranená, hoci bola dosť otrasená. Podľa všetkého bola na samom vrchu kopy tiel. Pokúsila sa pohnúť, ale v tej chvíli sa jej dvere nad hlavou otvorili a ktosi - sám kočiš - nazrel dnu. 

„Podajte mi ruku, slečinka,“ povedal jej. „Hneď vás odtiaľ dostaneme. Bože dobrý, už nejačte, ženská,“ osopil sa na urečnenú dámu a neprejavil ani náznak ľútosti, že do tejto situácie ich dostal on. 

Trvalo to dosť dlho, ale nakoniec všetci stáli na kraji priekopy alebo niekto sedel na cestovnej taške a beznádejne hľadel na koč, ktorý sa očividne tak skoro nepohne z miesta. Aj ne skúsenej Judith bolo jasné, že koč je dosť poškodený. Široko-ďaleko nebolo ani stopy po ľudskom osídlení, mračná viseli nízko a hrozilo, že sa znova spustí lejak. Vzduch bol vlhký, studený a zdalo sa neuveriteľné, že je leto. 

Nejakým zázrakom sa ani cestujúcim zhora nič nestalo, hoci dvaja boli celí zablatení a neboli z toho práve šťastní. Rozčuľovali sa a šermovali zaťatými päsťami. Niektorí sa zlostne vypytovali, ako sa mohol skúsený kočiš vydať na takú nebezpečnú cestu, keď mu na poslednej zastávke radili, aby radšej nešiel ďalej. Iní ich prekrikovali a radili, čo treba robiť. Ďalší sa sťažovali na modriny a odreniny. 

Judith sa nesťažovala. Sama sa rozhodla pokračovať v ceste, hoci počula varovanie a mohla počkať na ďalší koč. Nebola zranená, iba nešťastná a obzerala sa okolo, aby si odpútala myseľ - ocitli sa ďaleko od ľudských sídel a pravdepodobne zmoknú. Rozhodla sa ošetrovať poranenia, hoci väčšina z nich bola vymyslená. Mala s tým skúsenosti, lebo často sprevádzala mamu pri návštevách chorých. Obväzovala rezné rany tým, čo jej prišlo pod ruku. Znova a znova počúvala, ako tí nešťastníci prežívali nehodu, upokojujúco im šepkala a ovievala dámy, ktoré obchádzali mdloby. Po chvíli si zložila čepiec, lebo jej prekážal, a hodila ho do prevráteného koča. Vlasy sa jej rozpustili, ale nestrácala čas. Videla, že niektorí ľudia sa v kritickej situácii správajú hrozne. No mohlo sa to skončiť aj oveľa horšie... 

Aj ona však mala skleslú náladu ako ostatní. Toto je posledná kvapka, pomyslela si. Horšie to už ani nemôže byť. A svojim spôsobom ju to utešovalo. Teraz to už môže byť len lepšie - alebo rovnako zlé. 

„Ako to, že ste stále taká veselá?“ spýtala sa jej tučná žena. 

Judith sa na ňu usmiala. „Žijem,“ odvetila. „A vy takisto. Prečo by som sa netešila?“ 

„No, vedela by som zopár dôvodov,“ povedala žena. 
Vtom ich pozornosť upútal krik cestujúceho - ukazoval smerom, odkiaľ prišli. Blížil sa odtiaľ osamelý jazdec. Zopár ľudí naňho začalo vykrikovať, hoci bol ešte priďaleko, aby ich počul. Boli takí vzrušení, akoby ich prichádzal vyslobodiť nadpozemský spasiteľ. Judith nechápala, ako by ich mohol zachrániť jediný človek A keby sa ich spýtala, asi by to nevedeli ani sami. 

Pohľad jej padol na zablateného cestujúceho, hory' si pritískal na zakrvavené líce špinavú vreckovku. Možno, pomyslela si Judith v duchu a takmer sa nahlas zasmiala, je ten blížiaci sa jazdec vysoký, urodzený, usmiaty zbojník z jej sna. Alebo je to skutočný zbojník a chystá sa ich okradnúť. Možno to predsa len môže byť aj horšie. 

Hoci lord Rannulf Bedwyn sa vydal na ďalekú cestu, šiel koňmo - ak to bolo možné, kočom sa vyhýbal. Kdesi za chrbtom sa mu terigal koč s batožinou a komorníkom. Keďže komorník bol opatrný a ustráchaný, pravdepodobne sa rozhodol zostať v hostinci, keď ho príčinlivý hostinský varoval pred dažďom. 

Zrejme tu nedávno bola prietrž mračien. Ešte aj teraz oblaky akoby naberali druhý dych. Cesta bola samé bahno. Mohol by sa vrátiť, ale nemal v povahe dať sa len tak zastrašiť, či už ľudským alebo prírodným živlom. Ale v najbližšom hostinci si musí urobiť prestávku. Niežeby chcel brať ohľad na seba, ale musí byť ohľaduplný k svojmu koňovi. 

Nemal veľmi naponáhlo. Stará mama ho pozvala do Grandmaison Parku ako neraz predtým a on ju zabával ako zvyčajne. Mal ju veľmi rád, a to aj bez ohľadu na to, že pred pár rokmi ho ustanovila za dediča celého svojho majetku, hoci mal dvoch starších bratov a jedného mladšieho - a, samozrejme, aj dve sestry. Neponáhľal sa hlavne preto, lebo stará mama mu znova našla vhodnú nevestu. Vždy si to vyžadovalo značnú dávku taktu, humoru a rozhodnosti, aby ju odradil od jej úmyslov a presvedčil ju, že mu nemôže organizovať život. Nemienil sa ženiť tak skoro. Má len dvadsaťosem rokov, a ak sa niekedy rozhodne oženiť, vyberie si nevestu sám. Ale nebol by prvý v rodine, ktorý by sa dal vohnať do chomúta. Jeho starší brat Aidan sa len pred pár týždňami náhle a tajne oženil, aby splatil dlh voči bratovi onej dámy, svojmu spolubojovníkovi z Pyrenejského polostrova. Ale akýmsi zázrakom sa stalo, že tento náhlivý zväzok sa zmenil na manželstvo plné lásky. Rannulf sa stretol s Aidanovou manželkou Eve len pred dvoma dňami. Dnes ráno vyrazil na cestu z ich domu. Aidan predal svoju vojenskú hodnosť a rozhodol sa usadiť ako vidiecky šľachtic s manželkou a dvoma deťmi, ktoré adoptovali. Zaľúbený blázon! Ale Rannulfovi sa švagriná páčila. 

Tešilo ho, že tí dvaja sa ľúbia. Bedwynovci boli známi ako diví, arogantní a chladní muži, no zároveň o nich bolo známe, že keď sa raz oženia, sú svojim manželkám verní až za hrob. 

Rannulf si nevedel predstaviť, že by nejakú ženu ľúbil do konca života. Pomyslenie, že by mal byť stále verný jednej žene, ho netešilo. Dúfal len, že jeho stará matka nepovedala žene, ktorú mu vybrala, nič o svojich úmysloch. Raz sa jej to už podarilo a mal čo robiť, aby tú mladú dámu presvedčil, že v skutočnosti sa zaňho nechce vydať. 

Zrazu v diaľke zbadal tmavšiu škvrnu ako okolité blato a živé ploty. Najprv si myslel, že je to nejaká búda, ale keď sa priblížil, uvedomil si, že je to hŕstka ľudí okolo veľkého dostavníka. A vzápätí si všimol, že dostavník je prevrhnutý a má zlomenú os na kolese. Na ceste boli nielen ľudia, ale aj kone. A ďalší ľudia boli zhrčení na tráve pri pokazenom koči a vyhýbali sa blatu - kričali, kývali naňho a naznačovali mu, aby zastal, akoby očakávali, že sa oprie plecom o vozidlo, postaví ho na kolesá, nejakým zázrakom opraví os, oni sa posadia a on si odcvála svojou cestou. 

Ale nebolo by od neho pekné, keby popri nich prešiel a nezastavil len preto, že im nemôže pomôcť. Keď sa priblížil, pritiahol opraty a všetci začali hovoriť odrazu. Zdvihol ruku, aby ich umlčal, a iba sa spýtal, či je niekto vážne zranený. Zdalo sa, že nie. 

„Tak potom jediné, čo pre váš môžem urobiť,“ povedal, keď krik stíchol, „je čo najrýchlejšie cválať do najbližšej dediny a poslať vám odtiaľ pomoc.“ 

„Tri kilometre odtiaľto je trhové mestečko, pane,“ kočiš ukázal tým smerom. Musí to byť veľmi nešikovný kočiš, pomyslel si Rannulf, ak na tej rozbahnenej ceste neudržal koč a nenapadlo mu poslať niekoho na koni po pomoc. Ale potom si všimol, že ten muž sa posilňuje proti dažďu a chladu fľaškou, ktorá mu vytŕčala z vrecka na kabáte. 

Jedna z cestujúcich zostala stáť bokom a neprivítala ho, keď prišiel. Skláňala sa nad akýmsi zablateným mužom sediacim na drevenej debničke a pritláčala mu na líce nejaký obklad. A ako ju Rannulf pozoroval, vystrela sa a obrátila sa k nemu. 

Bola mladá a vysoká, mala na sebe zelený plášť, naspodku zablatený. Ale pri tom pohybe sa trochu roztvoril a odhalil ľahké mušelínové šaty a prsia, ktoré Rannulfovi rozprúdili krv v žilách. Bola bez čepca a strapaté vlasy jej padali na plecia. Mali nádhernú farbu červeného zlata, akú jakživ nevidel. Ohromujúco krásnu tvár mala oválnu, rozpálenú a žiarivé oči zelené. Opovržlivo si ho premeriavala. Čo od neho čaká? Že sa vrhne do blata a zahrá na hrdinu? 

Lenivo sa usmial a s pohľadom stále upretým na ňu vyhlásil: „Jednu osobu by som možno mohol vziať. Madam? Pôjdete so mnou?“ 

Ostatné dámy mali k tomu hlasné pripomienky, ale Rannulf im nevenoval pozornosť. Červenovlasá krásavica si ho stále opovržlivo obzerala a očakával, že jeho ponuku odmietne. A bol si tým istý, keď vycivený muž s ostrým nosom, ktorý vyzeral ako duchovný, vyjadril svoju mienku: 

„Fľandra!“ 

„Pozor na jazyk, človeče,“ ozvala sa tučná červenolíca žena. „Nemyslite si, že som si nevšimla, ako chlipne ste po nej celý čas pokukovali, vy smilník, a pritom s modlitebnou knižkou v ruke! Mali by ste sa hanbiť! Choďte, moja. Keby to navrhol mne, veru by som s ním šla, hoci ten kôň by ma dlho neudržal.“ 

Vtedy sa červenovláska usmiala na Rannulfa a líca sa jej ešte väčšmi zapálili. 

„S radosťou, pane,“ odvetila srdečným, trochu zastretým hlasom, pri ktorom sa až zachvel. 

Podišiel na koni k nej. 

Vôbec nevyzeral ako zbojník z jej sna! 

Nebol štíhly ani tmavovlasý, krásny ani maskovaný, a hoci sa usmieval, ten úsmev bol skôr posmešný ako bezstarostný. 

Bol to statný muž. Nie tučný... jednoducho statný. Vlasy pod klobúkom svetlé, trochu vlnisté a dlhšie, ako bolo v móde. Mal tmavú pleť, tmavé obočie, veľký nos a modré oči. Vôbec sa nedalo povedať, že by bol pekný. Ale mal v sebe čosi príťažlivé - hoci ani to nie je presné. 

Pôsobil tak trochu hriešne. 

To bolo prvé, čo Judith zišlo na um, keď sa naňho zahľadela. Samozrejme, nebol zbojník, ale náhodný okoloidúci, ktorý sa ponúkol, že niekoho so sebou vezme. 

A ten niekto bola ona. 

Vzápätí sa v duchu rozhorčila. Ako sa opovažuje? Čo si o nej myslí? Očakáva, že sadne na koňa neznámeho chlapa a odcvála s ním celkom sama? Je dcéra reverenda Jeremiaha Lawa, ktorý očakával, že sa budú nanajvýš morálne správať nielen jeho ovečky, ale predovšetkým jeho vlastné dcéry - a najmä ona. 

Potom jej prenikla do vedomia myšlienka, že neďaleko je mesto, kde by mohla nájsť útočisko v hostinci, kým sa znova nespustí lejak. Teda, ak prijme ponuku neznámeho. 

A vtedy si znova spomenula na svoj pochabý sen o krásnom zbojníkovi, s ktorým prežije nádherné dobrodružstvo a zbaví sa zodpovednosti voči rodine a vidiny pochmúrnej driny u tety Effinghamovej v Harewoode. 

Teraz mala príležitosť zažiť ozajstné dobrodružstvo! Asi hodinu sa bude niesť na koni pred týmto príťažlivým neznámym. Mohla by výnimočne urobiť čosi škandalózne, opustiť bezpečie spoločnosti a stráviť hodinku sama s neznámym mužom. Keby sa o tom dozvedel papa, zavrel by ju do izby a nechal by ju týždeň o chlebe a vode, a teta Effinghamová by usúdila, že si zaslúži byť o chlebe a vode mesiac. Ale kto sa o tom dozvie? Čo sa jej môže stať? A ten kostlivec ju nazval fľandrou. 

Zvláštne, ale vôbec ju to nepobúrilo. To obvinenie sa jej zdalo také absurdné, až sa takmer rozosmiala. No zapôsobilo to na ňu ako výzva. A tá tučná žena ju povzbudzovala. Nedá si predsa ujsť jedinú životnú príležitosť... 

Usmiala sa. „Bude mi potešením, pane,“ na vlastné prekvapenie hovorila hlasom ženy zo svojho sna. 

Podišiel až k nej a sklonil sa v sedle. 

„Chyťte ma za ruku, madam, a položte nohu na moju čižmu,“ radil jej. 

Urobila, ako jej kázal, a zrazu už bolo neskoro cúvnuť. Zdanlivo bez námahy ju zdvihol a obrátil, ani nevedela ako, len zrazu sedela bokom pred ním. Oblapil ju rukami a to jej dodával o pocit bezpečia. Niektorí ľudia sa smiali a povzbudzovali ju, iní sa sťažovali, že tam musia zostať, a žiadali neznámeho, aby sa poponáhľal a poslal pomoc. 

„Je niektorý z tých kufrov váš, madam?“ spýtal sa neznámy. 
„Tamten,“ ukázala, „aha, a tá kabelka vedľa neho.“ Hoci v nej bolo iba zopár drobných, ktoré jej dal papa na čaj, a kúsok chleba na dlhú cestu, zdesila sa, že ju tam tak bezstarostne nechala ležať. 

„Hoďte mi ju, človeče,“ požiadal jazdec kočiša. „A ten kufor privezte neskôr s ostatnými.“ 

Len čo mala v rukách kabelku, dotkol sa bičíkom klobúka a popchol koňa. Judith sa zasmiala. Jej veľké dobrodružstvo sa začalo! Bola by najradšej, keby tie tri kilometre trvali večne. 

Chvíľu ju trápilo, že je tak vysoko nad zemou - a že tá zem je samé bahno. Ale vzápätí si na ľavom boku nástojčivo uvedomila dôvernú blízkosť a teplo neznámeho. Mocné nohy v priliehavých bričeskách mal tak blízko, až sa ho dotýkala kolenami. A druhá noha sa jej dotýkala zadku. Cítila pach koňa a kože a vôňu pánskej kolínskej. Nebezpečenstvo cesty hneď zbledlo v porovnaní s týmito celkom neznámymi pocitmi. 

Zachvela sa. 

„Na to, že je leto, je dosť chladno,“ poznamenal jazdec, objal ju a privinul si ju, až sa mu opierala o hruď, a iné jej nezostávalo, len mu položiť hlavu na plece. Ohromoval o ju to - a vzrušovalo. A zrazu si uvedomila, že nemá na hlave čepiec. A nielen to - kútikom oka zachytila, že vlasy sa jej rozpustili a padajú jej na plecia. 

Musí vyzerať hrozne! Čo si o nej asi myslí? 

„Ralf Bedard k vašim službám, madam,“ povedal. 

Ako by sa mohla predstaviť ako Judith Lawová? Vôbec sa nespráva, ako sa na slušne vychovanú mladú dámu patrí. 

Možno by sa mala predstaviť nejakým vymysleným menom ako žena zo svojho sna. 

„Claire Campbellová,“ vyšlo jej z úst prvé meno, na aké si spomenula. „Ako sa máte, pán Bedard?“ 

„V tejto chvíli veľmi dobre,“ povedal zastretým hlasom a obaja sa zasmiali. 

Flirtuje so mnou, pomyslela si. To je poburujúce! Papa by jej správanie určite odsúdil - a bezpochyby by ju potrestal, tentoraz oprávnene. Ale nebude si toto vzácne dobrodružstvo kaziť takými predstavami. 

„Kam máte namierené?“ spýtal sa. „Len mi, prosím vás, nepovedzte, že niekde na vás čaká manžel... alebo milý.“ 

„Ani jeden, ani druhý,“ znova sa zasmiala, odhodlaná vychutnať si toto dobrodružstvo do posledného okamihu. Nebude strácať čas nepríjemnými myšlienkami. „Som slobodná a bez záväzkov... a tak sa mi to páči.“ Klamárka! 

„Hneď mi odľahlo,“ ubezpečil ju. „Tak kto vás teda čaká na konci tejto cesty? Rodina?“ 

V duchu zmraštila tvár. Nechcela myslieť na koniec cesty. Ale na dobrodružstvách bolo najlepšie to, že nie sú skutočné ani trvalé. Do konca tohto krátkeho dobrodružstva môže hovoriť a robiť, čo si len zmyslí. Bude snívať, a pritom si vychutnávať realitu. 

„Nemám rodinu,“ povedala. „Som herečka a idem do Yorku, kde mám hrať hlavnú úlohu.“ 

Chudák papa - ranila by ho mŕtvica! Ale bol to jej najbláznivejší sen. 

„Herečka?“ zašepkal jej do ucha zastretým hlasom. „To som mal vedieť na prvý pohľad. Taká krásavica môže byť ozdobou každého javiska. Prečo som vás nikdy nevidel v Londýne? Asi preto, že málo chodievam do divadla. Musím to napraviť.“ 

„Ach, Londýn,“ zvolala opovržlivo. „Ja rada hrám, pán Bedard, netúžim, aby na mňa len vyvaľovali oči. Rada si vyberám úlohy, v ktorých vystupujem, preto radšej hrám v provinčných divadlách. A verte mi, v tých som známa.“ 

Uvedomila si, že stále hovorí hlasom, ktorým začala ešte na kraji cesty. Napočudovanie veril jej príbehu. Keď Branwell odišiel študovať na univerzitu a dostal sa do veľkého sveta, raz v otcovej neprítomnosti povedal sestrám, že londýnske herečky si vždy privyrábajú ako milenky urodzených mužov. Dostala som sa do nebezpečných vôd, pomyslela si Judith. Ale potrvá to iba počas tých troch kilometrov. 

„Rád by som vás videl na javisku,“ povedal, pevne si ju pritisol a rukou v rukavici jej zdvihol bradu. 

A pobozkal ju. Na ústa. 

Netrvalo to dlho. Koniec koncov, šiel na koni po zradnej ceste a nemohol si dovoliť oddávať sa dlhému objatiu. 

Ale žene, ktorú ešte nijaký muž nepobozkal, sa to zdalo dosť dlho. Pery mal pootvorené a Judith cítila v ústach vlhkosť jeho úst, a prv ako stihla pobúrene zareagovať, zmocnilo sa jej napätie v prsiach a v lone. 

„Ach,“ zamrmlala, keď sa bozk skončil. Nevyjadrila však pohoršenie nad jeho opovážlivým správaním, lebo si uvedomila, že je slávna provinčná herečka Claire Campbellová a od herečiek sa očakáva, že čosi vedia o živote, i keď nie sú práve milenkami urodzených mužov. Zahľadela sa mu do očí a zasnene sa usmiala. 

Prečo nie? pomyslela si bezstarostne. Prečo sa nepoddať tomuto snu a nezistiť, kam to povedie? Tento prvý bozk aj tak zrejme bude posledný. 

Pán Bedard jej opätoval úsmev s mierne pobaveným výrazom v očiach. 

„Veru,“ zamrmlal. 

RANNULF V DUCHU pokrútil hlavou. Čo mu to napadlo, že bozkáva tú ženu, keď Bucefalos sa môže kedykoľvek pošmyknúť, zlomiť si nohu a zhodiť oboch jazdcov do blata? 

Je to herečka, ktorá tvrdí, že radšej hrá hodnotné úlohy, než by sa dala očumovať vo veľkomestskom divadle. Ale tie nádherne strapaté vlasy majú prirodzenú farbu, a nebránila sa pritisnúť mu tie zvodné krivky na hruď. A rumenec v tvári vyzeral takisto prirodzene. Klopila nádherné zelené oči, ale akoby ho vyzývala na ďalší bozk. A jej hlas ho pohládzal ako zamatová rukavička. 

Tuším sa s ňou hrá. Veru áno, veď prečo inak by jej povedal vymyslené meno? Vychutná si to, najmä ak ho čaká niekoľko týždňov celibátu pri starej matke. Bol náruživý a nemienil odmietnuť jasnú výzvu. Lenže bozkávať sa na konskom chrbte? Na rozbahnenej ceste? 

Rannulf sa v duchu uškrnul. Toto je sen. Nádherný sen! 
„A vy kam idete?“ spýtala sa. „Za manželkou alebo milou?“ 

„Ani jedno, ani druhé,“ odvetil. „Som slobodný a bez záväzkov.“ 

„To rada počujem,“ povedala. „Netešilo by ma, keby ste sa niekomu museli priznať k tomu bozku.“ 

Uškrnul sa na ňu. „Chystám sa stráviť pár týždňov s priateľmi,“ odvetil. „Sú tam v diaľke skutočne domy alebo ma klame zrak?“ 

Obrátila hlavu, aby sa pozrela. „Neklame vás zrak. Sú to naozaj domy.“ 

Každú chvíľu sa spustí lejak a bude najlepšie stráviť tie chvíle vnútri. Treba čím skôr nahlásiť nehodu koča, aby im poslali pomoc, ale Rannulfovi bolo ľúto, že sa blíži mesto. No, možno ešte nie je všetko stratené. Hoci on je už blízko svojho cieľa, ani jeden z nich dnes nebude môcť pokračovať v ceste. 

„Takže o pár minút budeme v teplom hostinci,“ sklonil hlavu, až mal ústa tesne pri jej, „a pošleme tým chudákom pomoc. Vy budete oddychovať v príjemnej suchej izbe a ja v druhej. Bude sa vám to páčiť?“ 

„Pravdaže,“ vyhlásila hlasom úplne odlišným od toho, ktorý do tej chvíle používala. 

Hm, takže zrejme sa mýlil. Proti ľahké mu flirtovaniu na konskom chrbte nemala námietky, ale nič viac zrejme neplánovala. Zdvihol hlavu a sústredil sa na to, aby doviedol koňa posledných pár metrov k pomerne veľkému prepriahaciemu hostincu na kraji malého mestečka. 

„Nie,“ povedala po chvíli, znova zastretým hlasom. „Nebude sa mi to páčiť.“ 

Ach! 

V hostinci bolo teplo a sucho a Judith sa prvý raz po niekoľkých hodinách cítila v bezpečí. Ale miestnosť bola nabitá. Na dvore vládol ruch, ľudia chodili hore-dolu, vnútri stáli niektorí pri oknách a pozorovali oblohu, iní boli rozhodnutí zostať na noc. 
Lenže Judith trápil problém. Nemala dosť peňazí na zaplatenie izby. Ale keď sa o tom zmienila pánu Bedardovi, iba sa pobavene usmial ako vždy a nič nepovedal. Teraz stál pri recepčnom pulte, rozprával sa s hostinským a ona čakala obďaleč. Chce jej zaplatiť za izbu? Môže mu to dovoliť? Ako mu to vráti? 

Želala si, aby sa jej krátke dobrodružstvo neskončilo tak skoro. Chcela viac. Vedela, že v nasledujúcich dňoch a týždňoch sa bude v mysli vracať k uplynulej hodinke. Znova a znova bude prežívať ten bozk. Chudera stará dievka, povzdychla si v duchu. V tej chvíli bola ešte nešťastnejšia ako pred tou hodinou, kým jej vkročil do života. 

Teraz si už zložil klobúk a videla, že vlasy má skutočne vlnisté, husté, plavé a siahajú mu takmer po plecia. V duchu mu pridala bradu a prilbu a vyzeral celkom ako bojovník na prove vikinskej lode chystajúcej sa zaútočiť na saskú dedinku. A ona bola statočnou, vzdornou obyvateľkou tej dedinky... 

Odvrátil sa od pultu a vykročil k nej. Zastal tesne pri nej a ticho sa jej prihovoril. 

„Už sa sem uchýlilo množstvo cestujúcich,“ povedal. „A cestujúci z dostavníka budú takisto potrebovať ubytovanie. Dnes to tu bude praskať vo švíkoch. Ale kúsok ďalej pri trhovisku je menší, pokojnejší hostinec. Využíva sa hlavne v trhové dni, no ubezpečili ma, že je čistý a príjemný. Ak pôjdeme tam, zostanú im tu dve voľné izby.“ 

V očiach sa mu zračil výraz, ktorý sa nedal celkom označiť ako pobavenie ani posmech. Nevedela si ho celkom vysvetliť, ale po chrbte jej prebehli zimomriavky. Oblizla si pery. 

„Už som vám povedala, pán Bedard,“ pripomenula mu, „že mám pri sebe len pár mincí. Nečakala som, že sa niekde zastavíme. Zostanem tu a budem sedieť pri okne, kým nepríde náhradný koč, ktorý ma odvezie do Yorku.“ Uvedomila si, že pravdepodobne už nie je ďaleko od Harewood Grangeu. Boli predsa v leicesterskom grófstve. 

Usmieval sa na ňu a v očiach sa mu zračil záhadný výraz, ktorý vyzeral tak trochu ako pobavenie. „Len čo privezú váš kufor, hostinský vám ho pošle,“ pokračoval. „Váš pôvodný koč má zlomenú os a na nový môžete čakať aj celú noc. Tam budete mať pohodlie.“ 

„Ale ja si nemôžem dovoliť...“ začala. 
Priložil jej prst na pery a umlčal ju. 

„Zato ja môžem,“ vyhlásil. „Aspoň jednu izbu si určite môžem dovoliť.“ 

Chvíľu naňho hlúpo hľadela a nechápala. A potom jej svitlo. A mala pocit, že tvár jej tak horí, až mu určite popáli prst. A čudovala sa, že sa jej nepodlomili kolená a neomdlela. A že naňho neskríkla a neplesla ho z celej sily po tvári. 

Ale nič z toho neurobila. Skryla sa za masku Claire Campbellovej a jeho návrh ju nesmierne lákal. Zmocnila sa jej neodolateľná túžba pokračovať v dobrodružstve. Ponúka jej, že sa ubytujú v jednej izbe v tom druhom hostinci. Podľa všetkého sa s ňou chce deliť aj o posteľ. Zrejme má v úmysle robiť s ňou to, čo robia iba manželia. 

Dnes v noci. O pár hodín. 

Nasadila na tvár úsmev Claire Campbellovej a bolo jej jasné, že nič viac nemusí dodať. Nemusela nič vysloviť nahlas. 

Rozhodla sa tak, lebo aspoň raz v živote zúfalo túžila urobiť čosi opovážlivé, poburujúce... niečo celkom netypické. 

Možno už. na to nikdy v živote nebude mať príležitosť. „Idem vyviesť koňa zo stajne,“ odstúpil od nej, premeral si ju od hlavy po päty a potom vykročil k dverám. 

„Dobre,“ prikývla. 

Koniec koncov, ešte nie je nič definitívne. Vo vhodnej chvíli sa mu jednoducho ospravedlní a vysvetlí mu, že to bolo nedorozumenie a že ona nepatrí k takým ženám. Vyspí sa na dlážke alebo na stoličke... hocikde, kde nebude on. Je to džentlmen, nebude ju do ničoho nútiť. Za tým, že súhlasila s jeho návrhom, sa skrývala iba túžba pokračovať v dobrodružstve. Neurobí nič, čo by neskôr ľutovala. 

Veru urobíš, hovoril jej hlások v hlave. Áno, dievča moje. Bol to hlas rozumu Judith Lawovej. 

Bol to malý trhový hostinec a bolo v ňom dosť voľných izieb, hoci výčap bol plný. Manželov Bedardovcov srdečne privítali a pridelili im najlepšiu izbu, kde zakrátko v kozube pukotal oheň a na stojane s umývadlom za zástenou stál krčah horúcej vody. Hostinský ich ubezpečil, že čoskoro im do malej jedálne susediacej so spálňou prinesú večeru. Je tam útulne a budú mať súkromie, hovorila im so žiarivým úsmevom manželka hostinského, akoby naozaj verila, že sú manželia. 

Keď v izbe osameli, Claire Campbellová zhodila z hlavy kapucňu a zostala stáť pri okne. Rannulf si odložil plášť a klobúk na stoličku a zahľadel sa na ňu. Z vlasov sa jej uvoľnili sponky a bola dosť strapatá. Zelený plášť mala na pleciach mokrý a na leme zablatený. Rannulf mal v úmysle rovno s ňou skočiť do postele, aby si čím skôr zasýtili apetít. Ale v tej chvíli sa mu to akosi nezdalo vhodné. Bol náruživý, no vedel krotiť svoju vášeň. Koniec koncov, sex nie je len telesná potreba, ale aj umenie. A erotika potrebuje správnu atmosféru. 

Majú pred sebou celý večer a noc. Nemusí sa nikam ponáhľať. 

„Iste sa chcete trochu osviežiť,“ nadhodil. „Idem si do výčapu vypiť pivo a vrátim sa na večeru. Požiadam ich, aby vám poslali čaj.“ 

Obrátila sa k nemu. „To by bolo od vás naozaj milé,“ odvetila. 

Takmer si to rozmyslel. Znova mala zrumenené líca a vyzývavo privreté oči, a vlasy strapaté, akoby práve vstala z postele. Najradšej by ju tam uložil a vnikol do nej. 

Namiesto toho sa so šibalským úsmevom uklonil a nadvihol obočie. 

„Milé?“ zvolal. „Nestáva sa mi často, aby ma obvinili, že som milý, madam.“ 

Hodinu zostal vo výčape, popíjal pivo a skupinka miestnych chlapov ho srdečne prijala medzi seba. Kým bafkali z fajky a popíjali pivo z krígľov, vypytovali sa ho, čo si mysli o počasí a o stave ciest. Zhodli sa v názore, že teraz budú zrejme pykať za horúce počasie, ktoré si užívali v posledných týždňoch. 

Keď mu hostinský oznámil, že čochvíľa im prinesú večeru, vyšiel hore do jedálne. Claire stála vo dverách zo spálne a dívala sa, ako slúžka pre stiera stôl a kladie naň jedlo. 

„Je to mäsový závin s ľadvinkami,“ oznámilo dievča s úsmevom. „Dovolím si tvrdiť, že najlepší široko-ďaleko. Dobrú chuť! A keď budete chcieť, aby som odniesla riad, zazvoňte.“ 

„Dobre, ďakujeme,“ povedala Claire. 

Rannulf sa takmer bál na ňu pozrieť, kým neboli sami. Kým mala na sebe plášť, mušelínové šaty zazrel iba úchytkom. Teraz videl, že sú celkom jednoduché, nečakane skromné na to, že je herečka. Ale cestuje dostavníkom. Zrejme chcela byť oblečená tak, aby upútala čo najmenej pozornosti. Zato šaty zvýrazňovali jej telesné pôvaby. Nebola štíhla, hoci podľa dlhých údov tak najprv usúdil. Teraz videl, že má oblé krivky, štíhly pás a zvodne široké boky. No a tie plné, pevné prsia sú snom každého muža. 

Nevyčesala si vlasy dohora, ale dozadu a padali jej v žiarivých vlnách dopoly chrbta - nádherný, priam ohromujúci odtieň červenej so zlatými pramienkami, ktoré sa trblietali v podvečernom svetle. Oválnu tvár mala teraz bledú a krehkú ani porcelán, oči neuveriteľne zelené. A vtom si všimol v jej tvári čosi nečakané, čo prezrádzalo, že je predsa len smrteľníčka. Podišiel k nej a zľahka jej prešiel prstom po nose. 

„Pehy,“ povedal. Nos mala poprášený pehami. Zrumenela. „V detstve som ich považovala za prekliatie,“ odvetila. „Žiaľ, stále celkom nezmizli.“ 

„Sú čarovné,“ zašepkal. Vždy obdivoval bohyne, ale ešte nikdy s nijakou nespal. Páčili sa mu ženy z mäsa a krvi. A keď pred chvíľou vošiel do izby, takmer sa bál, že Claire Campbellová je bohyňa. 

„Na vystúpenie si ich musím poriadne prepudrovať,“ sťažovala sa. 

„Takmer som stratil chuť do jedla,“ pozrel jej na ústa. „Takmer,“ povedala ráznym hlasom, ktorý už u nej raz počul. „Ale nie celkom. To by bolo naozaj pochabé, pán Bedard, keď ste hladný a večera čaká na stole.“ 

„Ralf,“ navrhol jej. „Hovorte mi Ralf.“ 

„Ralf,“ zopakovala. „Najvyšší čas ísť večerať.“ 

A neskôr si doprajeme dezert, pomyslel si, keď sa usadil k stolu oproti nej. Tešilo ho, že majú pre seba celú noc. Krv sa mu už penila v očakávaní dobrého sexu. A nepochyboval, že bude naozaj dobrý. Ale mala pravdu - najprv sa treba najesť. 

Na jej žiadosť hovoril o Londýne, lebo tam podľa všetkého nikdy nebola. Rozprávalo báloch a koncertoch, na ktorých sa zúčastňuje smotánka počas spoločenskej sezóny, o Hyde Parku, Carlton House a Vauxhallských záhradách. Ona na jeho naliehanie hovorila o divadle, o úlohách, v ktorých hrala a v ktorých túžila hrať, o hercoch a režiséroch, s ktorými spolupracovala. Opisovala to veľmi pomaly, so zasneným pohľadom a s úsmevom na perách, akoby mala skutočne rada svoje povolanie. 

Dobre sa najedli, ale Rannulf si vôbec nespomínal na chuť jedla či vína, hoci sa cítil zasýtený - stále v ňom horela iskra očakávania. 

„Môžem vám doliať?“ naklonil fľašu nad jej pohár. 
Zakryla ho rukou. „Radšej by som už nemala piť,“ odvetila. 

„Ale budete.“ Pozrel jej do očí. 
Usmiala sa. „Budem.“ Odtiahla ruku. 

Keď nalial do oboch pohárov, odpil si a oprel sa na stoličke. Teraz je možno vhodná chvíľa. Denné svetlo ustúpilo noci a dážď klopkajúci na okná a oheň pukajúci v kozube vytvárali čarovne dôvernú atmosféru. Zrazu mu čosi zišlo na um. 

„Chcel by som vás vidieť hrať,“ povedal. 

„Čože?“ Nadvihla obočie a ruka s pohárom jej zastala na polceste k ústam. 

„Chcel by som vás vidieť hrať,“ zopakoval. 

„Tu? Teraz?“ Položila pohár na stôl. „To je smiešne. Nie je tu javisko, kulisy, herci, nemám scenár.“ 

„Nadaná a skúsená herečka určite nepotrebuje scenár,“ namietol. „Ani javisko alebo kulisy. Existuje množstvo slávnych monológov, pri ktorých nie sú potrební iní herci. Zahraj te mi, Claire, prosím vás.“ 

Zdvihol pohár a bez slova si s ňou pripil. 

Uprene naňho hľadela a znova bola celá zrumenená. Prekvapene si uvedomil, že je v rozpakoch. Hanbí sa predviesť súkromné predstavenie mužovi, ktorý sa zakrátko stane jej milencom. Za takých okolností sa asi ťažko vžiť do divadelnej úlohy. 

„No, možno by som mohla predniesť slávny Portiin monológ,“ ozvala sa napokon. 

„Kto je Portia?“ 

„Postava z Kupca benátskeho,“ vysvetlila. „Iste poznáte tú pasáž o zľutovaní.“ 

„Pripomeňte mi to.“ 

„Shylock a Antonio boli na súde,“ naklonila sa nad stôl,  „kde sa malo rozhodnúť, či má Shylock právo vziať si kus mäsa z Antonia. Bezpochyby mal to právo - bolo to jasne napísané v zmluve, ktorú obaja podpísali. Lenže potom prišla Partia, odhodlaná zachrániť svojho drahého priateľa a milého. Prišla prezlečená za právnikovho pomocníka a prehovorila na obhajobu Antonia. Vo svojom slávnom prejave o milosti apelovala na Shylockovu ľudskosť.“ 

„Teraz si už spomínam,“ prikývol. „Tak mi teda zahrajte Portiu, prosím vás.“ 

Vstala a poobzerala sa okolo seba. „Toto je súdna sieň,“ povedala. „Už to nie je jedáleň v hostinci, ale súdna sieň, v ktorej ide o život urodzeného muža. Je to zúfalá situácia. Zdalo sa, že nemá nádej. Sú tu všetci hlavní aktéri drámy. Shylock sedí na tamtej stoličke.“ Ukázala na stoličku, kde sedel Rannulf. 

„Ja som Partia,“ pokračovala. „Ale som prezlečená za mladého muža.“ 

Rannulf pobavene našpúlil pery a poobzeral sa okolo seba. Claire zdvihla ruky a vzadu si stočila vlasy do uzla. Potom na okamih zmizla v spálni, a keď sa vrátila, zapínala si jeho plášť. Ale ešte vždy sa ani zďaleka nepodobal a na muža. Keď si zapla posledný gombík, pozrela mu priamo do očí. 

Rannulf mal pocit, akoby ho priam prebodávala pohľadom. 

„Zľutovanie sa nedá vynútiť,“ povedala hlasom zodpovedajúcim jej výrazu. 

Chvíľu si pochabo myslel, že to sa Claire Campbellová prihovára Rannulfovi Bedwynovi. 

„Prichádza z neba ako vlažný dážď na smädnú zem, a milosť dáva dvom,“ pokračovala, podišla k nemu a výraz jej trochu zjemnel. Teraz sa tvárila skôr prosebne. 

Dočerta, ona je predsa Portia a on je ten prekliaty zlosyn Shylock. 

„... prijímajúcemu a darcovi.“ 

Nebola to veľmi dlhá reč, ale keď skončila, Rannulf sa prepadával pod zem od hanby, bol ochotný odpustiť Antoniovi, dokonca pred ním padnúť na kolená a prosiť o odpustenie za to, že z neho chcel useknúť kus mäsa. Skláňal a sa nad ním so zovretými perami a čakala na odpoveď. 

„Bože dobrý,“ zvolal, „ten Shylock musel mať srdce z kameňa.“ 

Uvedomil si, že je vzrušený. Bola naozaj dobrá. Nehrala teatrálne ako väčšina herečiek, ktoré videl na javisku. 

S úsmevom sa vystrela a rozopla si plášť. 

„Čo mi ešte môžete zahrať? Júliu?“
Len mávla rukou. „Mám dvadsaťdva rokov a Júlia bola o osem rokov mladšia. Okrem toho strašná naivka. Nikdy som nechápala, čo sa ľuďom na tej hre páči.“ 

Uškrnul sa. Zrejme to nie je romantická duša. 
„Tak Oféliu?“ 

Zatváril a sa útrpne. „Muži tuším majú rady slabé ženy,“ povedala tak trochu opovržlivo. „A tá hlúpa Ofélia je najväčšia slaboška. Mohla jednoducho Hamleta poslať kadeľahšie a uvariť jeho hlavu v horúcom oleji.“ 

Rannulf zaklonil hlavu a zaburácal smiechom. Keď znova na ňu pozrel, bola celá zružovená. 

„Zahrám vám lady Macbethovú,“ navrhla. „Bola hlúpa, ale rozhodne nie slaboška.“ 

„Zahráte mi tú námesačnícku scénku?“ spýtal sa. „Tú, kde si umýva ruky od krvi?“ 

„Vidíte?“ Znova sa zatvárila opovržlivo a namierila naňho rukou. „Tú scénu majú zrejme všetci muži najradšej. Zlá žena konečne zošalie, lebo typická žena nemôže byť stále silná.“ 

„Ani Macbeth nebol na konci celkom duševne zdravý,“ pripomenul jej. „Podľa mňa bol Shakespeare celkom nestranný, pokiaľ ide o porovnanie sily mužského a ženského ducha.“ 

„Prednesiem vám verše, kde lady Macbethová presviedča Macbetha, aby zabil Duncana,“ povedala. 

A ja mám byť ten mlčiaci Macbeth, pomyslel si Rannulf. 

„Ale najprv dopijem víno,“ dodala. 

Pohár mala do dvoch tretín plný. Vypila víno na dúšok a prázdny pohár postavila na stôl. Potom si rozpustila vlasy zviazané do uzla a zatriasla nimi. 

„Macbeth práve povedal manželke: Vzdajme to. Veď ma iba nedávno vyznamenal,“ začala. „Chce vycúvať z plánovanej vraždy, ale ona ho do nej núti.“ 

Rannulf prikývol. Na chvíľu sa mu obrátila chrbtom a nehybne stála. Potom videl, aká pomaly zaťala ruky do pästí a otočila sa k nemu. Takmer vstal zo stoličky a skryl sa za ňu. Zelené oči ho prebodávali s chladným opovrhnutím. 

„Bola tvoja nádej opitá?“ spýtala sa ho ticho. „Už sa z toho vyspala? A teraz, zelená a bledá, žasne, čo povystrájala?“ 

Rannulf potlačil nutkanie obhajovať sa. 

„Čo si mám teraz myslieť o tvojej láske?“ povedala mu. 
Odriekala aj jeho repliku a pritom sa naklonila nad neho a hovorila tichým hlasom, až sa zdalo, akoby tie slová vyslovoval sám, len pri tom nehýbal perami. Ako lady Macbethová doňho vlievala svoju energiu, opovrhnutie a zlo. Keď skončila, Rannulf konečne chápal, prečo Macbeth vykonal takú hlúposť a zavraždil svojho kráľa. 

Po prednese sa tvárila chladne, víťazoslávne a trochu šialene. 

Rannulf mal pocit, že začne dychčať od túžby. Po chvíli sa jej však vytratil z očí a držania tela výraz stotožnenia s hrdinkou, a ako na seba hľadeli, doslova to medzi nimi iskrilo. 

„Hm,“ zamrmlal. 

Pousmiala sa. „Len sa vám musím ospravedlniť, že som trochu vyšla z cviku. Nehrala som už tri mesiace.“ 

„Zaplať Pánboh, že ste vyšli z cviku,“ vyskočil na nohy, „inak by som už určite vybehol do dažďa a vyhľadal najbližšieho kráľa, ktorého by som mohol zavraždiť.“ 

„Tak čo vy na to?“ chcela vedieť. 
„Myslím, že je načase ísť do postele.“ 

Chvíľu si myslel, že odmietne. Zahľadela sa naňho, oblizla si pery a nadýchla sa, akoby chcela niečo povedať, potom len prikývla. 

„Áno,“ zašepkala. 

Sklonil hlavu a pobozkal ju. Najradšej by ju bol zvalil rovno na dlážku a hneď si ju vzal, ale prečo by ju mal vystaviť takému nepohodliu, keď v susednej izbe čakala mäkká posteľ? 

„Pripravte sa,“ povedal. „Ja na desať minút zídem dolu.“ 
Znova zaváhala a oblizla si pery. 

„Áno,“ odvrátila sa. O chvíľu sa dvere na spálni zatvorili. 
Týchto desať minút asi bude trvať večnosť, pomyslel si Rannulf. 

Dočerta, ale hrať vie naozaj dobre. 

JUDITH ZOSTALA stáť chrbtom opretá o dvere. Oči mala zatvorené, hlava sa jej krútila, srdce jej búšilo a sťažka dýchala. Nevedela sa spamätať. 

Predovšetkým vypila priveľa vína - štyri poháre. Nikdy predtým nevypila za deň viac ako pol pohára, aj to iba tri či štyri razy v živote. Nebola opitá - dokázala rozmýšľať jasne aj chodiť rovno. No predsa len mala v sebe štyri poháre vína. 

Okrem toho ju vzrušovalo, že mohla hrať - aj keď mala iba jedného diváka. Vždy tajne túžila stať sa herečkou a oddávala sa herectvu len vtedy, keď si bola celkom istá, že ju nikto nevidí. Nevnímala to však ako herectvo, ale ako oživovanie inej ľudskej bytosti slovami dramatika. Vždy sa vedela vžiť do tela a mysle iného človeka, vedela, aké to je byť tým človekom za daných okolností. Niekedy sa pokúšala využiť túto svoju schopnosť pri písaní poviedok, ale jej talent nespočíval v spisovateľskom umení. Potrebovala postavy osobne stelesňovať a dávať im vlastný hlas. Keď hrala Partiu alebo lady Macbethovú, akoby sa na ne premenila. 

Ale dnes bolo pre ňu herecké vystúpenie opojnejšie ako víno. Pre svoje jednočlenné obecenstvo hrala lepšie ako kedykoľvek predtým. Ten muž bol Shylockom aj Macbethom, a predsa bol aj Ralfom Bedardom, a ju to zvláštne vzrušovalo. Mala pocit, akoby medzi nimi preskakovali iskry. 

Zrazu otvorila oči a náhlivo vykročila k zástene na opačnom konci miestnosti. Mala na prípravu iba desať minúta teraz už, ani toľko. S úľavou zistila, že kufor jej už priniesli. Bude si môcť obliecť nočnú košeľu. 

Sklonila sa, ale vzápätí sa zarazila. Má sa pripraviť? Na čo? Práve ju znova pobozkal. O desať minút príde a vezme si ju do postele. Aby to s ňou robil... Nevedela presne, čo to znamená, mala o tom len hmlistú predstavu. Kolená sa jej podlamovali. Znova sťažka dýchala a krútila sa jej hlava. To predsa nedopustí. .. alebo áno? 

Bolo načase skončiť to dobrodružstvo. Ale bol to nádherný zážitok. A už nikdy viac nič podobné nezažije. Vedela, že ženy, ktoré schudobnejú a žijú v domoch svojich bohatších príbuzných, nemajú šancu, aby sa ich život niekedy zmenil. Má iba dnešný večer. 

Náhlivo otvorila kufor. Stráca drahocenný čas. Bolo by trápne, keby ju pri návrate našiel v košieľke, neumytú a neučesanú. Neskôr bude premýšľať, ako sa z toho vyvlečie. V druhej izbe bola drevená lavica. Vezme si z postele vankúš a prikrývku a pokojne sa tam môže vyspať. 

Určite bol vonku dlhšie ako desať minút. 

Stála pri kozube v decentnej nočnej košeli a kefovala si vlasy, keď sa ozvalo klopanie na dvere, a prv ako stihla prejsť k nim alebo za kričať, otvorili sa. Zrazu mala pocit, ani čo by bola nahá. Okrem toho vedela, že je zrejme opitejšia, ako si myslela. Namiesto aby bola zhrozená, bola vzrušená. Nechcela, aby sa to dobrodružstvo skončilo. Chcela to zakúsiť, prv ako zostarne. A chcela to zakúsiť s Ralfom Bedardom. Bol taký príťažlivý, až jej to dych vyrážalo. 

Hľadel na ňu prižmúrenými očami. Pery mal zošpúlené a pomaly jej prechádzal pohľadom po tele, až zastal pri bosých nohách. 

„Naučila vás to profesia, alebo inštinkt,“ spýtal sa napokon tichým hlasom, „že dávate prednosť jednoduchosti pred volánikmi a čipkami? Je to veľmi rozumné. Takto vaša krása ešte väčšmi vynikne.“ 

Vedela, že je škaredá. Ľudia - dokonca i matka - v detstve prirovnávali jej vlasy k mrkve a nemysleli to ako lichôtku. Pleť mala vždy priveľmi bledú, tvár znetvorenú pehami a zuby priveľké. A keď jej vlasy trochu stmavli, pehy sa začali strácať a zuby sa už v tvári tak nevynímali, prišiel krutý úder osudu a vyrástla z nej hotová žirafa. Bola rovnako vysoká ako papa. Trochu sa jej uľavilo, keď sa začala zaobľovať. Lenže zaoblila sa až priveľmi - prsia mala veľké a boky široké. Celá rodina sa za ňu vždy hanbila a najväčšmi sa za seba hanbila sama. Papa jej vždy kázal, aby sa obliekala skromnejšie a prikrývala si vlasy, a obviňoval ju, že je to jej chyba, ak k nej muži vysielajú smilné pohľady. Nebolo ľahké byť tou najškaredšou v rodine. 

Ale dnes bola ochotná zmieriť sa s tým, že z neznámeho dôvodu - zrejme pod vplyvom vína, lebo on vypil viac ako ona - sa Ralfovi Bedardovi páči. 

Neodtrhla od neho pohľad a pomaly sa naňho usmiala. Víno malo zvláštny účinok. Cítila sa trochu odtrhnutá od reality, akoby sa pozorovala z diaľky. Dokázala stáť v spálni v nočnej košeli pred mužom, o ktorom vedela, že ju v najbližších minútach vezme do postele, vábivo sa naňho usmievala a necítila sa zodpovedná za to, čo robí. Pozorovateľka neurobila nič v záujme zachovania cnosti a dôstojnosti. A Judith ani nechcela, aby niečo urobila. 

„Predpokladám, že vám už najmenej tisíc ráz povedali, aká ste krásna,“ zamrmlal nádherne zastretým hlasom. 

A bolo to jasné! Je naozaj opitý! 

„Teraz už tisíc jeden,“ usmiala sa. „A predpokladám, že vám najmenej tisíc a jeden raz povedali, aký ste príťažlivý.“ 

Bolo to zvláštne. Mal priveľký nos, priveľmi tmavé obočie aj pleť, priveľmi neposlušné vlasy, ale napriek tomu ju nesmierne priťahoval. 

„Teraz už tisíc dva razy.“ Pristúpil k nej a vedela, že nastala chvíľa rozhodnutia. Ale namiesto aby ju schytil, podal jej ruku. „Dajte mi tú kefu.“ 

Vložila mu ju do ruky a očakávala, že ju odhodí, aby pokračoval v tom, čo mal v úmysle. Dovolí mu to? Dych sa jej zrýchlil. 

„Sadnite si,“ požiadal ju. „Na kraj postele.“ 

Má si sadnúť? Nie ľahnúť? Takže si ešte môže vychutnať pár okamihov, kým to všetko ukončí? Kým sedeli v jedálni, úhľadne im pripravili posteľ, založili oheň v kozube a kufor postavili za zástenu. 

Sadla si, nohy položila tesne vedľa seba, ruky do lona, dívala sa, ako si vyzlieka priliehavý redingot, vestu a nákrčník. Sadol si na stoličku, vyzul si čižmy a v pančuchách sa postavil. 

Bože dobrý, nemala by som sa na to dívať. Ale dobre jej to padlo. Bol to statný muž, no na tele nemal ani kus sadla. Nohy mal dlhé a svalnaté. V košeli a bričeskách vyzeral naozaj pôsobivo. 

Znova vzal do ruky kefu a prešiel na druhú stranu postele. Cítila, ako sa matrac pod jeho váhou poddal. Neobzrela sa. Teraz by mala vstať. Lenže nechcela vstať. A vtom na chrbte zacítila teplo jeho tela, hoci sa jej nedotýka!. 

Až potom sa jej dotkol - kefou. Položil jej ju tesne nad čelo a ťahal dozadu. Kľakol si za ňu len preto, aby jej učesal vlasy. Len čo si uvedomila, že má celkom nevinný úmysel, zaklonila hlavu a privrela oči. 

Bolo to také nádherné, až takmer zamdlela. Pokožka na hlave ju šteklila. Počula, ako vlasy pukocú. Občas zacítila, ako jej voľnou rukou dáva vlasy za ucho alebo prihládza na pleci. Bolo nádherné dať si kefovať vlasy niekým iným mužom. Cítila jeho horúčosť a vôňu kolínskej. Počula jeho dych. Čoskoro sa uvoľnila, ale bola aj zvláštne bdelá. Prsia sa jej napli a medzi nohami jej až bolestne pulzovalo. 

„Páči sa vám to?“ spýtal sa po chvíli tichým, zastretým hlasom. 

„Mmm,“ nemala silu povedať viac. 

Pokračoval v rytmických pohyboch, ale napokon kefu odhodil. Judith počula, ako dopadla na dlážku. A potom si uvedomila, že sa k nej priblížil. Roztiahol kolená, hruď si oprel o jej chrbát, ruky jej vsunul pod pazuchy a zospodu chytil prsia. Počula, ako sa pomaly nadýchol. 

Takmer v panike vyskočila. Bože, len nech jej nechytá prsia. Hanbila sa za ne. No alkohol spomaľoval jej reakcie. Ruky mal hrejivé a jemné. Palcami jej trel stvrdnuté bradavky, ale nebolel o to. Vystreľoval jej z nich slastný pocit až do hrdla a medzi nohy. 

Ale jemu akoby sa jej prsia nezdali čudné. 

Znova zatvorila oči a oprela mu hlavu o plece. Už len chvíľu sa bude poddávať tejto rozkoši. Čoskoro ju ukončí. Cítila, že jej prestal pohládzať bradavky a rozhalil jej nočnú košeľu, takže od pliec po pupok bola obnažená. A keď jej znova začal krúžiť rukami po prsiach, hladkať ich a hrať sa s nimi, vedela, že jej ukradnutý sen je dokonalý. 

Presne po tomto vždy túžila. Áno, odkedy sa stala ženou, túžila, aby sa jej dotýkal muž a neodsudzoval jej nedostatky. Túžila bez hanby a strachu vychutnávať jeho dotyky. A chcela, aby sa tá chvíľa nikdy neskončila. 

„Postavte sa,“ zamrmlal jej do ucha, a hoci nechcela prísť o jeho dotyky, poslúchla ho. Keď otvorila oči, videla, ako jej nočná košeľa skĺzla na dlážku. Hoci v kozube stále horel oheň a na rímse blikali sviečky, nebola v rozpakoch, aj keď sa na seba nerada pozerala do zrkadla. Znova si sadla. 

Videla, ako si pretiahol košeľu cez hlavu a hodil ju na dlážku ku kefe. Pevnú, hrejivú hruď jej znova oprel o chrbát a ruky strčil pod pazuchy. Potom jej zľahka prechádzal po páse a po bruchu. Pritisla sa chrbtom k nemu a obtierala sa oňho. Ruky mu položila na stehná. 

Vzápätí si uvedomila, že už nemôže zastaviť, čo sa deje. 

Ale neprekážalo jej to. V jasnom svetle dňa jej možno zdravý rozum a morálka v plnej šírke ukážu, ako nevhodne sa správala, ale hoci si to uvedomovala, v tej chvíli jej to bolo jedno. Táto noc prežiari zvyšok jej života a dá mu zmysel. Kto sa kedy dozvie, že je padlá žena? A koho to bude zaujímať? 

Pravou rukou jej zablúdil k tajnému miestečku. Nemala by byť zdesená. Ale z hrdla sa jej vydral vzdych rozkoše a trochu roztiahla nohy. 

Bola tam celá rozhorúčená. Zistila to podľa chladivého dotyku jeho prstov. Bála sa, že je aj vlhká. Ale on sa neodtiahol. Prstami ju skúmal, pohládzal, potom vkĺzol dnu. Bolo jej jasné, že presne vie, čo robí. Bytostne horela túžbou. A potom začal čosi robiť palcom, a hoci netušila čo, túžba zrazu prešla do bolesti. Prehla chrbát, vykríkla, celá zadychčaná sa chvela a oprela chrbtom oňho. 

Čo to len bolo, preboha? 

„Áno,“ zašepkala mu do ucha blažene. „To bola nádhera!“ 

„Ľahnite si,“ povedal. 

„Áno.“ Už nerozmýšľala, či si s ním ľahne. Hlava sa jej krútila, a nevedela, či od vína, alebo od toho, čo práve prežívala. 

Ľahla si na chrbát a dívala sa, ako vstal a zhodil zo seba zvyšok oblečenia. Teraz vyzeral ešte nádhernejšie - svalnaté ramená, ploché brucho a... Chvíľu rozmýšľala, či sa nemá báť, ale uvedomila si, že po tom nesmierne túži. 

Ľahol si na ňu, vtlačil jej kolená medzi nohy a roztiahol jej ich - a to celkom doširoka. Zohla ich v kolenách a chodidlami sa oprela o matrac. Oprel sa o predlaktia, sklonil hlavu a pobozkal ju. Ústa mal otvorené a čoskoro ich otvoril aj jej a skúmal ich zvnútra. Vkĺzol jej dnu jazykom, pohládzal jej citlivé podnebie a znova v nej vzbudil túžbu. 

Keď opäť zdvihol hlavu, usmieval sa na ňu tak trochu pobavene. 

„Obávam sa, že len čo sa vás zmocním, okamžite vybuchnem ako vy pred chvíľou,“ povedal. „Ale máme pred sebou celú noc a môžeme si to vychutnávať do sýtosti. Môžete mi to vopred odpustiť?“ 

„Odpúšťam vám.“ Opätovala mu úsmev, hoci netušila, o
čom hovorí. 

Znova klesol na ňu a cítila, ako jej podložil zadok, trochu sa nadvihol, a prv ako sa stihla nadýchnuť, vnikol do nej. Možno to trochu bolelo, ale ona si to nevšímala. Zrejme bola trochu ohromená, ale nemala čas nad tým uvažovať. Len sa čudovala, že taký veľký muž ju môže tak dokonale vyplniť. A potom sa v nej začal pohybovať, kĺzal hore-dolu, čoraz rýchlejšie a rýchlejšie, až zastal v hĺbke, hlasno vykríkol a zvalil sa na ňu celou váhou. Objala jeho horúce, spotené telo. 

Vtedy to na ňu oneskorene doľahlo. Práve prišla o panenstvo. Len tak. A so šokom prišlo vedomie, že tento zážitok s mužom ju dosť sklamal. Hoci nie celkom. Tešilo ju, že nedožije život bez tejto základnej životnej skúsenosti. Mala pohlavný styk s mužom! Ešte vždy ležala pod ním, prsia mala pritisnuté na jeho hruď, stehná na jeho mohutné nohy a... on bol ešte vždy v nej. 

Neľutovala to. A ak z nej teraz hovorilo víno, vedela, že ani zajtra to nebude ľutovať. Nikdy. Dotýkal sa jej a miloval sa s ňou, takže sa cítila krásna a ženská ako nikdy predtým - práve naopak. Uspokojila ho a teraz si všimla, že spí. Ťažko sa jej dýchalo a bola si istá, že čoskoro pocíti v nohách kŕče. Bol ťažký, ale nechcela, aby sa zobudil. Vychutnávala si svoj nádherný ukradnutý sen. 

Keď sa Rannulf zobudil, skotúľal sa z nej a ospravedlnil sa, že jej pochrámal všetky kosti v tele, Claire Campbellová sa ospravedlnila jemu. Počul, ako sa za zástenou umýva. Uškrnul sa a spojil si prsty za hlavou. Úzkostlivá milenka. Čoskoro bude znova vlhká a voňať sexom. 

Nádherná žena! Pri pohľade na jej telo a vlasy by bol každý muž stále vzrušený, ale to nebolo všetko. Fascinovali ho aj jej zelené oči, belostné zuby a zvodný hlas. Ale aj jej herecké umenie, smiech... a ovládala pravidlá hry. 

Taká skúsená herečka sa mohla usilovať presadiť svoju vôľu a naraziť na jeho vôľu, a páčilo by sa mu aj to, ale nie až tak veľmi ako hra, ktorú rozohral a ona ju prijala. Pomaly, pokojne sa navzájom zvádzali. 

Kým jej česal tie nádherne červené vlasy, sedela na posteli upäto ako panna, a jeho zaplavil príval túžby. Cítil, ako sa aj ona rozpaľuje, tvrdnú jej bradavky a vlhne medzi stehnami. To, že dosiahla orgazmus, mu lichotilo. Mnohé ženy orgazmus predstierali a mysleli si, že milenec to nezistí. Teraz aj on mohol veľmi rýchlo prežiť vyvrcholenie a nepripadal si ako neskúsený školák. 

Vynorila sa spoza zásteny a prišla k voľnej polovici postele. Pri pohľade na ňu mu vyschlo v ústach. Až mu bolo ľúto, že je to známosť na jednu noc. Potreboval by aj mesiac, aby preskúmal jej telo naplno a zasýtil svoj apetít. 

„Neľahnite si,“ povedal. „Kľaknite si na posteľ.“ 

A tak si kľakla obrátená tvárou k nemu a spýtavo naňho pozrela. V kozube tlelo už len pár uhlíkov, ale obe sviečky ešte svietili. 

„Zahrajme sa,“ navrhol a načiahol sa za jej rukou. 
„Dobre,“ súhlasila vážne. 

Uškrnul sa. „Už sme sa zahrali na slečnu Upätú,“ pokračoval. „A podotýkam, že skvele. Ubezpečujem vás, že zvyčajne sa tak. .. neponáhľam. To na mňa tak zapôsobila vaša poddajnosť. Ja som sa s vami už zahral podľa svojich predstáv. Teraz povedzte vy, čo by ste chceli robiť.“ 

Dlhú chvíľu naňho hľadela bez slova. Ale jeho vzrušovala aj tá jej nehybnosť. 

„Neviem,“ povedala napokon. 

„Takže máte taký bohatý arzenál?“ Uškrnul sa. „Bol by som najradšej, keby táto noc trvala mesiac, aby som ho mohol celý vyskúšať. Stačil by mi na to mesiac? Tak teda vy rozhodnite. Som váš otrok, ak chcete. Milujte ma, Claire, podľa vlastných predstáv.“ 

Dlho tam kľačala bez pohybu. Ale blúdila po ňom pohľadom a pritom si oblizla pery, pomaly prechádzajúc jazykom zľava doprava. 

Zrejme je oveľa rafinovanejšia a skúsenejšia, ako predpokladal. Očakával, že sa naňho vrhne a podrobí ho vyberanému sexuálnemu dráždeniu, ktoré ich oboch privedie do šialenstva. Pod jej pohľadom mu v tele stúpala horúčosť a cítil šteklivé očakávanie. 

Potom sa naklonila nad neho a dotkla sa ho špičkami prstov, chladnými od vody, ktorou sa práve umyla. Prešla mu po čele a zablúdila do vlasov. Potom mu ukazovákom zľahka ako pierko prešla po orľom nose - spoločnom znaku väčšiny jeho bratov a sestier -, po perách, položila mu dlane na plecia a pobozkala ho na ústa. Cítil, ako mu jazykom prechádza po perách, a keď otvoril ústa, vopchala mu do nich jazyk. Odolal túžbe vtiahnuť ho dnu. Teraz má pasívnu úlohu - a dúfal, že ju dlho bude mať. Nevedel, čo má za lubom, ale zatiaľ sa mu to veľmi páčilo. Možno ho pomaly zvádzala tak ako on ju. A veľmi úspešne. 

Rukami a ústami - aj jazykom a zubami - sa pomaly posúvala nižšie a nižšie, a kedykoľvek od rozkoše zastonal, prestala. Bosorka! Akoby nepoznala najvzrušivejšie miesta každého muža. Oblizovala mu bradavky a zľahka mu po nich prechádzala jazykom, až ho premklo také vzrušenie, že takmer dosiahol orgazmus ešte predtým, ako zrejme plánovala. Nehybne ležal a sústredil sa na svoj dych. 

Zľahka, eroticky sa dotkla každého miesta na jeho tele okrem toho jedného, ktoré sa znova prebralo k životu a stvrdlo. A tá potvora ho obchádzala. Mal čoraz väčšie problémy, aby rovnomerne dýchal. 

Ale napokon ho vzala do dlaní, najprv tak zľahka, až takmer explodoval, a potom ho pevnejšie pohládzala a palcom prechádzala po citlivom konci. 

„Páči sa vám to?“ spýtala sa ho hrdelným hlasom. 

„Veľmi,“ zamrmlal. 

Usmiala sa naňho, vystrela sa a prehodila si vlasy na chrbát. Dlho tak zostala a hľadela mu do očí. 

„Nechcem v tom pokračovať sama,“ povedala. 

Bol rád, že mu dala možnosť zapojiť sa do jej hry, chytil ju okolo pása, nadvihol ju a posadil obkročmo na seba. 

„Tak poďte,“ vyzval ju. „Vložte si ma dnu a jazdite na mne. A sľubujem, že tentoraz to bude poriadne dlhá jazda. Rada jazdíte?“ 

Tvárila sa zvláštne vážne. „Rada jazdím s vami,“ povedala po chvíli ticha. 

Bola rafinovaná. Alebo možno vedela, že pauzy môžu pôsobiť rovnako eroticky ako pohyb. Po dlhej chvíli ho vzala do ruky, vsunula si ho do svojej škáročky a klesla nižšie, aby vnikol celkom do hĺbky. Počul, ako tlmene zhíkla. Možno sa jej páči jeho veľký úd. Keby to bola iná žena, podozrieval by ju, že mu chce zalichotiť. Ale pri nej mal pocit, že zhíkla naozaj od rozkoše. 

Vtedy sa nad neho naklonila a vlasy je spadli dopredu ako opona. Zahľadela sa mu do očí a on jej pevnejšie chytil boky. 

„Tak teda jazdite,“ vyzval ju. „Budem vaším poslušným žrebcom a budem jazdiť podľa vášho rytmu. Vzdialenosť a cieľ môžete určiť sama. Ale potešilo by ma, keby to bolo poriadne ďaleko.“ 

„Sto kilometrov,“ zamrmlala. 

„Tisíc.“ 

„Viac.“ 

Najprv na ňom jazdila pomaly, upravovala svoju polohu v sede, sťahovala vnútorné svalstvo, aby vytvorila správny uhol. Ale potom začala jazdiť istejšie, až mal pocit, že nijaká iná sa jej nevyrovná. A on jej vychádzal v ústrety, dvíhal sa, aby znásobil jej rozkoš. Bola celá rozpálená a nádherne vlhká. Čoskoro začul erotické sprievodné znaky ich jazdy a namáhavé dychčanie. Vedela, ako má využívať vnútorné svalstvo, aby ho čo najviac vzrušila a priviedla ho k vyvrcholeniu. 

Čakal na ňu, a to dlho - ale bol by čakal aj večnosť, keby to bolo treba. Rozhodla sa hrať pomalú nádhernú hru a on bol ochotný prispôsobiť sa. Ale nakoniec sa vystrela a so zatvorenými očami mu prechádzala prstami po bruchu. Pozoroval ju a pochopil, že je na pokraji orgazmu, ale nevie ho dosiahnuť. Na rozdiel od ostatných žien však nič nepredstierala, aby mu zalichotila, alebo aby od neho mala pokoj. 

Presunul ruku medzi jej nohy, našiel jej intímne miestečko a zľahka ho trel. 

Zaklonila hlavu, vlasy jej padli dozadu ako zlatočervený oblak, napla svaly a vykríkla. Pevne ju chytil, začal sa v nej pohybovať, až nakoniec aj sám zastonal od rozkoše. 

„To bolo najmenej dvetisíc kilometrov,“ povedal, keď znova zdvihla hlavu a zahľadel a sa naňho, akoby v tej chvíli nevedela, kde je. 

„Áno,“ prikývla. Chytil ju a položil na posteľ vedľa seba. Sklonil hlavu a náruživo ju pobozkal. 

„Ďakujem,“ zamrmlal. „Ste nádherná.“ 
„Aj vy,“ odvetila. „Ďakujem, Ralf.“ 

Usmial sa. Páčilo sa mu, keď počul svoje meno z jej úst. 
„Myslím, že si zaslúžite trochu si pospať.“ 

„Áno, ale naozaj len trochu.“ 

„A to už prečo?“ 

„Rada by som sa ešte zahrala.“ 

Keby nebol taký vyčerpaný, možno by znova dostal erekciu. Ale iba sa uškrnul. 

„Pokiaľ ide o to, madam,“ povedal, „vždy vám rád vyhoviem. Teda, takmer vždy. Ale teraz už poďme spať, inak sa nebudeme mať s čím hrať.“ 

Ticho sa zasmiala a on ju zovrel v náručí, zakryl ich prikrývkou a s úsmevom na perách zaspal. 

CELÚ NOC NEPRESTALO pršať a bolo jasné, že na druhý deň nebude môcť vyraziť na cestu. Možno jej ešte zostane trochu času. 

Judith neotvorila oči. Ležala na boku a on ju objímal okolo pása. Nohy mali prepletené. Ralf ešte vždy spal a zhlboka dýcha!. Voňal potom a mužnosťou. Bola to zvláštne príjemná vôňa. 

Určite bola včera opitá, inak by nebola urobila to, čo urobila. Dnes ráno bola triezva a trochu ju bolela hlava, lebo vypila viac, ako mala. Teraz si naplno uvedomovala dosah toho, čo urobila. Nešlo len o to, že je padlá žena, ale skôr o to, že teraz vedela, čo jej bude celý život chýbať. Včera večer si myslela, že jej postačia spomienky. Dnes ráno si tým nebola istá. 

A uvedomila si ešte čosi - ach, musela byť veľmi opitá. Pri niektorom z tých včerajších spojení mohla otehotnieť. Zachvátila ju panika. Nuž čo, zakrátko sa to dozvie. Jej dni mali nastať už onedlho. Ak sa nič nestalo... 

N a to bude myslieť neskôr. 

Teraz bude radšej spomínať na tú nádhernú noc. Ralf uveril, že je herečka a skúsená kurtizána, a to jej pomohlo. Pravda, svoju úlohu zohrali aj tie štyri poháre vína. Nemohla uveriť, čo všetko robila a aké to bolo nádherné. 

Nikdy si nemyslela, že Judith Lawová je schopná prekonať prísnu výchovu a bezuzdne sa oddávať milovaniu. Počúvala, ako prší, a modlila sa, aby tak skoro neprestalo. Ešte me. 

Ralf jej vzdychol do ucha a lenivo sa vystrel, ale údy s ňou mal stále prepletené. 

„Mmmm,“ zamrmlal, „teší ma, že to nebol len nádherný sen.“ 

„Dobré ráno.“ Obrátila sa mu tvárou a začervenala sa, že hovorí tak obradne. 

„Dobré aj vám.“ Prezeral si ju lenivými modrými očami. „Stále prší?“ 

„Obávam sa, že nijaký kočiš sa v takomto počasí neodváži vyraziť na cestu. A čo vy? Budete riskovať?“ 

„Rozhodne nie.“ Oči sa mu smiali. „Predpokladám, že je nám súdené zostať tu spolu nielen celý deň, ale aj celú noc, Claire. Viete si predstaviť strašnejší osud?“ 

„Keby som sa veľmi usilovala, veru by som si vedela,“ dívala sa, ako sa mu usmiali aj pery. 

„Unudíme sa tu na smrť,“ pokračoval. „Ako zabijeme ten čas?“ 

„Budeme musieť dať hlavy dokopy,“ odvetila vážne. „Spolu možno nájdeme riešenie.“ 

„Iné nám asi nezostáva,“ vzdychol si, „len zostať v posteli a krátiť si dlhé chvíle, kým neprestane pršať a cesty trochu nevyschnú.“ 

„Hrozná nuda,“ zamrmlala. 

Zahľadel sa jej do očí. „Veru nuda,“ vzdychol si znova. 

„Ale môžeme ju zabiť aj tým, že sa naraňajkujeme. Zjedol by som aj vola. Nie ste hladná?“ 

Bola hladná a len ľutovala, že nemá viac peňazí. Ralf zaplatil za ubytovanie aj za večeru. Nemôže od neho čakať, že za ňu bude platiť donekonečna. 

„Mne postačí šálka čaju,“ odvetila. 

Vstal z postele, vystrel sa a očividne mu neprekážala jeho nahota. Ale prečo by mu mala? Bol nádherne urastený. Nemohla sa ubrániť, aby naňho uprene nehľadela. 

„Teraz ste mi veľmi nezalichotili,“ zažartoval. „Po dobrom sexe by mal byť človek hladný ako vlk. A vy chcete len šálku čaju?“ 

Na fare ani v spoločnosti, s ktorou sa stýkala, v živote nikto nevyslovil slovo sex. Vždy sa mu vyhýbala dokonca aj v myšlienkach. A on ho vyslovil, akoby ho používal bežne čo možno aj robil. 

„Bol dobrý.“ Posadila sa, zahalila sa do prikrývky a objala si kolená. „Ale to predsa viete.“ 

Chvíľu na ňu uprene hľadel. „Asi máte prázdnu peňaženku, však?“ 

Začervenala sa. „Nečakala som, že strávim na ceste viac ako deň,“ vysvetľovala. „Vzala som si iba toľko, koľko som považovala za nevyhnutné. Na cestách často bývajú zbojníci.“ 

„Ako môže herečka vášho formátu zostať tri mesiace bez práce?“ spýtal sa. 

„Nezostala som bez práce,“ namietla. „Náročky som si urobila voľno, lebo... ma už unavovalo, že nikdy nie som doma. Niekedy to robievam. Mám peniaze, len nie tu.“ 

„A kde ste vlastne doma?“ spýtal sa. 

Vyzývavo naňho pozrela. „To je moje tajomstvo. Domov je moje útočisko. Nikdy nikomu nehovorím, kde bývam.“ 

„Budem hádať,“ zamrmlal. „Ste hrdá, nezávislá žena, ktorá nedovolí nijakému mužovi, aby ju podporoval alebo chránil.“ 

„Presne tak,“ prikývla. Kiežby to bola pravda! 

„Tak teraz budete musieť urobiť výnimku,“ vyhlásil. „Neponúkam sa, že zaplatím za vaše služby. Verím, že sme k sebe navzájom zahoreli túžbou a aj sme tú túžbu uspokojili. Ale zaplatím vám za pobyt. .. nemienim dopustiť, aby ste sa tu vyhladovali na smrť.“ 

„Môžete si to dovoliť?“ spýtala sa. 

„Vždy som si myslel,“ odvetil, „že každý zbojník, ktorý by ma chcel ozbíjať, by musel byť padnutý na hlavu, a keby aj predtým nebol, ja by som sa o to postaral. Nikdy necestujem s prázdnym mešcom. Môžem si dovoliť zaplatiť vám jedlo aj ubytovanie, dokedy bude treba.“ 

„Ďakujem.“ Nemohla mu sľúbiť, že mu to niekedy vráti. Nikdy nebude mať toľko peňazí. 

„A teraz povedzte, či som bol včera taký dobrý, že ste hladná.“ 

„Ako vlk,“ usmiala sa. „A vy viete, že ste boli dobrý.“ 
„Aha,“ naklonil sa k nej bližšie, „ďalšia ľudská črta. Máte jamku na pravom líci.“ 

Hneď vytriezvela. To bol ďalší nedostatok, ktorý ju okrem mrkvových vlasov a pieh mátal v detstve. 

„Čarovné,“ zamrmlal. „Idem sa umyť a obliecť a potom zídem dolu, Claire. Keď budete pripravená, môžete zísť za mnou. Dnes sa môžeme najesť na verejnosti, aby sme videli aj trochu sveta. Bude to dlhý deň.“ 

Judith dúfala, že bude nekonečne dlhý. Pevnejšie si objala kolená a dívala sa, ako odchádza za zástenu. 

Rannulf bol spokojný, aký mu je osud naklonený. Inokedy by považoval za najhoršiu nočnú moru, keby pre zlé počasie uviazal v malomestskom hostinci. Za iných okolností by možno rozmýšľal, že sa vypraví k starej matke aj napriek zlému počasiu. Do Grandmaison Parku mu totiž chýbalo len nejakých dvadsať kilometrov. 

Koniec koncov, stará matka ani nevie, že je na ceste k nej, hoci vždy čakala, že príde na zavolanie. Keby chcel, mohol by oddialiť príchod aj o týždeň. bez strachu, že by po ňom vyhlásili pátranie. 

Keď sa Claire Campbellová zjavila v jedálni na prízemí, mala oblečené svetlozelené bavlnené šaty, ktoré pôsobili ešte jednoduchšie ako včerajšie mušelínové. Vlasy si splietla do vrkoča a zakrútila ho na šiji. Už si zvykol, že sa usiluje vyzerať čo najnenápadnejšie. Táto herečka je naozaj trieda, pomyslel si. Vstal a uklonil sa jej. 

Pomaly sa výdatne naraňajkovali, a keď im hostinský priniesol ďalšie hrianky, prisadol si k nim a hovoril, akí sú ľudia vďační, že po tých horúcich týždňoch konečne trochu prší. Potom im manželka hostinského priniesla novú kanvicu čaju a sťažovala sa, aké je hrozné, že prší, Jeho ženy musia večne drhnúť dlážku, pretože muži aj deti stále chodia von do dažďa, aj keď nemusia, a nosia dnu blato, nech by ich aj naháňali s metlou v ruke. 

Claire sa zasmiala a vyjadrila jej súcit. 

Rannulfa pobavilo pomyslenie, že sedí pri stole s týmito jednoduchými ľuďmi a zabáva sa s nimi ako so seberovnými. Jeho brat, vojvoda z Bewcastlu, by ich jediným pohľadom zmrazil na cencúle. 

„A prečo vlastne,“ spytoval sa práve hostinský, „sa pani Bedardová viezla v koči a vy ste cválali na koni?“ 

„Čudovali sme sa,“ dodala jeho manželka. 
Rannulf pozrel na Claire. Líca jej zrumeneli. 
„Ach bože,“ vzdychla si. „Povedzte im to, Ralf.“ 

Je herečka. Prečo si nemohla vymyslieť vhodné vysvetlenie? Chvíľu na ňu hľadel, potom si odkašľal. 

„Na svadobnej hostine som sa správal k svojej panej veľmi necitlivo,“ začal a neodtŕhal od nej pohľad. „Niektorí naši hostia si vypili priveľa a zopár z nich trúsilo pikantné poznámky. Bol som v rozpakoch, ale smial som sa na tom. Moja nevesta nie. Ospravedlnila sa, a až neskôr som zistil, že utiekla, prv ako sme spolu stihli stráviť svadobnú noc.“ 

Teraz už bola červená ako pivónia. 

„Vidíš!“ zvolala manželka hostinského a lakťom štuchla manžela pod rebrá. „Hovorila som ti, že sú to mladomanželia.“ 

„Konečne som ju včera dobehol,“ pokračoval Rannulf a pozoroval, ako si zahryzla do pery. „S najväčšou radosťou vám môžem oznámiť, že mi odpustila nevhodné správanie a už je dobre.“ 

Vyvalila oči. 

Manželka hostinského sa na ňu nežne usmiala. 

„Nebojte sa, moja,“ prihovorila sa jej. „Prvý raz je to najhoršie. Ale nepočula som nijaký plač a ani teraz nevidím slzy, tak to asi nebolo také zlé, ako ste sa obávali. Predpokladám, že pán Bedard vie ako na to,“ sprisahanecky sa zasmiala a Claire sa k nej pridala. 

Rannulf zahanbene pozrel na hostinského a ten naňho. Po raňajkách ho Claire požiadala, aby šli von. Aj on plánoval ísť pozrieť na koňa, či sa mu včera nič nestalo a či je oňho dobre postarané. Chcel ho sám nakŕmiť. Claire si obula vysoké topánky, prehodila cez plecia plášť, nasadila kapucňu, a keď bežali cez dvor, usilovali sa vyhýbať blatu a konskému trusu. 

Kým sa venoval koňovi, sadla si na kopu sena a objala si kolená. 

„To bola teda rozprávka,“ poznamenala. 

„Že ste utiekli pred manželskými povinnosťami?“ zasmial sa. „Aj mne sa zdalo.“ 

„Nepatrí sa klamať slušných ľudí, ktorí sa o nás tak dobre starajú, Ralf.“ 

„Boli by ste im radšej povedali pravdu?“ zatiahol. Kôň netrpezlivo fŕkal. Najradšej by sa znova vydal na cestu. 

„Nie, to by tiež nebolo voči nim pekné. Pošpinili by sme tým povesť ich hostinca.“ 

Nadvihol obočie, ale nič nepovedal. „Ako sa volá váš kôň?“ 

„Bucefalos. „ 

„Je krásny.“ 

„Veru je.“ 

Vykefoval koňa, vyhodil starú slamu a podstlal novú, nakŕmil a napojil zviera. A celý ten čas mlčali. Prekvapilo ho to. Väčšina žien, ktoré poznal, rada rozprávala, pravda, okrem jeho sestry Freyje, no tá robila všetko ináč. Ale bolo to príjemné ticho a necítil rozpaky, že ho pozoruje. 

„Máte rád kone,“ poznamenala, keď skončil, oprel sa o drevený trám a založil si ruky na hrudi. „Máte jemné ruky.“ 

„Skutočne?“ Usmial sa. „A vy nemáte rada kone?“ 
„Doteraz som s nimi neprichádzala často do styku,“ vysvetlila. „Priznávam, trochu sa ich bojím.“ 

Ale prv ako mohli pokračovať v rozhovore, vošiel dnu koniar a oznámil im, že manželka hostinského im v jedálni pripravila horúcu čokoládu. Keď bežali cez dvor, videli, že už neleje tak ako predtým. 

Zostali v jedálni, kým nebol hotový obed, a rozprávali sa o knihách, ktoré čítali, a o vojne, ktorá sa nedávno skončila, lebo Napoleona Bonaparta porazili a zajali. Rozprával jej o svojich bratoch a sestrách, ale neprezradil mená. Hovoril jej o najstaršom bratovi Wulfricovi, o bývalom dôstojníkovi Aidanovi, ktorý sa nedávno oženil a rozhodol sa predať svoju vojenskú hodnosť, o sestre Freyji, ktorá sa dva razy takmer zasnúbila s tým istým mužom, ten sa však vlani oženil, a ona od tých čias soptí, o peknom mladšom bratovi Alleynovi a najmladšej sestre Morgan, ktorá je taká krásna ako nijaká ľudská bytosť na tomto svete. 

„Pravda, pokiaľ nemá ohnivé vlasy, zelené oči a alabastrovú pleť.“ A telo bohyne, dodal v duchu. „Porozprávajte mi o svojej rodine.“ 

Povedala mu o svojich troch sestrách - staršej Cassandre a mladších Pamele a Hilary, aj o mladšom bratovi Branwellovi. Obaja rodičia ešte žijú, otec je farár (čo zrejme vysvetľovalo, prečo sa odcudzila rodine). Ako je možné, že farárova dcéra sa dala na hereckú dráhu? Ale nepoložil jej tú otázku a ona mu to neprezradila. 

Kým dojedli, dážď prešiel do mrholenia. Ak do hodiny celkom ustane, na druhý deň by už mali byť cesty zjazdné. To pomyslenie ho vôbec netešilo. Deň ubiehal až prirýchlo. 

„Čo sa dá robiť v meste?“ spýtal sa manželky hostinského, keď prišla odpratať taniere - očividne ich považovali za priveľmi významných hostí, aby poverili odpratávaním riadu slúžku. Tá obsluhovala miestnych návštevníkov vo výčape vedľa. 

„V takýto deň toho veľa neuvidíte,“ vystrela sa, založila si ruky v bok a sústredene prižmúriia oči. „Nie je trhový deň. Je tu iba kostol, a ten nie je práve výnimočný.“ 

„A čo obchody?“ spýtal sa. 

„No, na námestí je obchod s rozličným tovarom,“ rozžiarila sa jej tvár, „vedľa neho klobučníctvo a železiarstvo.“ 

„Skúsime tie prvé dva,“ povedal. „Rád by som kúpil manželke čepiec, lebo zo svadby utiekla bez neho.“ 

Claire sa mu zverila, že jediný čepiec, ktorý mala so sebou, zostal v dostavníku. 

„Ach nie!“ bránila sa. „To nejde. Nemôžem dovoliť, aby...“ 

„Berte, kým dávajú, moja,“ žmurkla na ňu manželka hostinského. „Za tú dnešnú noc si to zaslúžite.“ 

„Okrem toho,“ dodal Rannulf, „manželky sa nemajú čo starať do toho, na čo ich muži míňajú peniaze.“ 

„Pokiaľ ich míňajú na ne.“ Žena sa srdečne zasmiala a odniesla taniere. 

„Nemôžem vám dovoliť...“ začala Claire. 

Naklonil sa nad stôl a chytil ju za ruku. „Je ľahko možné,“ povedal, „že tie klobúky budú príšerné. Ale pozrieme sa na ne. Chcem vám kúpiť darček... zaslúžite si ho. Darček je jednoducho darček.“ 

„Keď ja by som si ho najradšej kúpila sama...“ vzdychla. 
Nadvihol obočie a vstal. Je to hrdá žena. V londýnskych hereckých šatniach by dohnala nejedného nádejného ochrancu do šialenstva. 

Ako Rannulf predpokladal, všetky čepce vystavené v klobučníctve boli skutočne príšerné. Ale hoci Judith potešilo, že ju neuvedie do rozpakov svojím darom, tá nádej pohasla, keď slečna Nortonová zašla dozadu a vrátila sa s klobúkom v ruke. 

„Tento!“ zdvihla ho do výšky a s očakávaním pozrela na Ralfa. „Mala som ho odložený pre niekoho výnimočného.“ 

Judith sa zapáčil na prvý pohľad - bol to slamený klobúčik s úzkou strieškou a červenohnedými stužkami. Strieška bola prizdobená kytičkou kvetov farby jesene. Ale nebol to nijaký parádny klobúk, jeho krása spočívala práve v jednoduchosti. 

„Pôjde dáme k vlasom,“ poznamenala slečna Nortonová. 
„Skúste si ho,“ navrhol Ralf. 

„Ale ja...“ 

„Skúste si ho.“ 

Nasadila si ho a slečna Nortonová jej na ľavej strane pod bradou uviazal a stužky. Potom jej podala zrkadlo, aby sa mohla na seba pozrieť. 

Bože, je naozaj krásny! Vlasy jej z neho vykúkali nielen vzadu, ale aj vpredu. Každý klobúk a čepiec, ktorý dosiaľ mala, jej mama vyberala tak, aby jej celkom zakryl vlasy. 

„Berieme ho,“ povedal Ralf. 

„Ale...“ Prudko sa k nemu zvrtla. 

„Neoľutujete, pane,“ ubezpečovala ho slečna Nortonová. „Ten klobúk len zvýrazňuje krásu vašej panej.“ 

„To je pravda,“ súhlasil a z vnútorného vrecka vybral tučný mešec. „Berieme ho. Nechá si ho na hlave.“ 

Judith od rozpakov preglgla. Dáma nemôže prijať darček od muža, pokiaľ s ním nie je zasnúbená. A aj vtedy... 

Absurdné, že po včerajšej noci myslí na to, čo má urobiť dáma. Ale v živote nemala nič také krásne, ako je ten klobúk. 

„Ďakujem,“ zamrmlala a potom si všimla, koľko bankoviek podáva slečne Nortonovej. Zhrozene zatvorila oči, no napriek všetkému ju zaplavila radosť, že má niečo nové, drahé a krásne. 

„Ďakujem,“ povedala znova, keď vyšli z obchodu a rozprestrel nad ich hlavami veľký, staro dávny čierny dáždnik, ktorý im vnútil hostinský na prechádzku v daždi. „Je neuveriteľne krásny.“ 

„Jeho majiteľka ešte krajšia,“ odvetil. „Pozrieme sa, čo ponúkajú v obchode s rozličným tovarom?“ 

Bolo tam z každého rožka troška a tovar bol lacný, no škaredý až strach. Ale všetko si dôkladne pozreli a s hlavami dokopy potláčali smiech. Vtedy sa im prihovoril majiteľ obchodu a tešil sa, že dážď pomaly ustáva. Zajtra už bude svietiť slnko, predpovedal. 

Judith vytiahla z kabelky peňaženku a náhlivo rátala mince. Áno, postačí to. Len aby sa zajtra konečne dostala k tete, lebo na nijaké občerstvenie jej už nezvýši. Ale to jej neprekážalo. Vzala z poličky škatuľku na šnupavý tabak a odniesla ju k pultu. Smiali sa na nej, lebo na veku bola vyrytá ohavná prasacia hlava. Kým sa Ralf pasoval s dáždnikom, zaplatila. 

Pred obchodom mu dala darček, a keď rozbalil papier, zasmial sa. 

„Tak to je vaše ďakujem?“ 

„To aby ste si na mňa spomenuli, vždy keď si budete chcieť šnupnúť.“ 

„Ach,“ rozhalil plášť a strčil škatuľku do vrecka, „ja si na vás spomeniem aj bez toho. Ale budem si ten darček opatrovať ako oko v hlave. Minuli ste naň posledné peniaze, však?“ 

„Pravdaže nie,“ ubezpečila ho. 

„Klamárka.“ Strčil si jej ruku pod pazuchu. „Pomaly sa schyľuje k večeru a nuda nás ešte nedohnala do postele, ale verím, že čoskoro sa to stane. Budete sa veľmi otravovať?“ 

„Nie.“ Vyrazil jej dych. 

„Ani ja,“ odvetil. „Hostinský s manželkou nás dobre kŕmia, tak sa musíme postarať, aby sme mali apetít na večeru, ktorú nám už bezpochyby chystajú. Poznáte nejaký vhodný spôsob?“ 

„Áno,“ zamrmlala. 

„Iba jeden?“ Tľoskol jazykom. 

Usmiala sa. V novom klobúku sa cítila krásna, on mal vo vrecku jej darček a vracali sa do hostinca - a do postele. Mali pred sebou celý večer a celú noc. Bola by najradšej, keby to trvalo večnosť. 

Pozrela na oblohu, ale oblaky sa už trhali a bolo vidieť modrú farbu. Nebude si to všímať. Do rána jej ešte zostáva niekoľko hodín. 

„POZRITE SA NA TO,“ zvolala užasnuto. „Už ste niekedy videli niečo také krásne?“ 

Stála pri otvorenom okne s bradou v dlaniach, lakťami sa opierala o podobločnicu a pozerala, ako slnko zapadá na oblohe sfarbenej do zlatoružova. Mala na sebe pásikavé krémovo-zlaté šaty - jednoduché, ale elegantné. Teraz už vedel, že to je jej štýl. Vlasy rozpustené na chrbte pôsobili v porovnaní so šatami tmavo. 

Stále ho udivovala. Kto by si bol myslel, že herečka bude obdivovať západ slnka! Alebo sa tak úprimne tešiť z klobúka, ktorý bol možno pekný, ale vôbec nie honosný ani drahý. Alebo sa smiať z lacnej, škaredej škatuľky na tabak a vyhodiť za ňu posledné peniaze. Alebo sa milovať s takou očividnou radosťou. 

„Ralf?“ Obrátila hlavu a vystrel a k nemu ruku. „Poďte sa pozrieť na tú krásu.“ 

„Pozerám sa,“ povedal. „A vy ste súčasťou tej krásy.“ 
„Ach, nemusíte mi stále lichotiť,“ dohovárala mu. „Radšej sa poďte pozrieť.“ 

Chytil ju za ruku a postavil sa k oknu vedľa nej. Najhoršie na západe slnka bolo to, že po ňom rýchlo prichádza tma. Presne ako po jeseni zima. Prečo má takú sentimentálnu náladu? 

„Zajtra bude svietiť slnko,“ povedala. 
„Áno.“ 

Pevne jej zovrel ruku. „Som rada, že pršalo,“ pokračovala. „A som rada, že sa ten dostavník prevrhol. A som rada, že ste sa neskryli pred dažďom v poslednom meste.“ 

„Aj ja.“ Vytiahol si ruku z jej dlane a objal ju okolo pliec. Oprela sa oňho a spolu sa dívali, ako sa slnko stráca za poľami v diaľke. 

Chcel sa s ňou znova milovať. Milovať sa s ňou, koľko len bude vládať. Ale dnes necítil takú búrlivú vášeň, skôr melanchóliu. A na to nebol zvyknutý. 

Po návrate z nákupov sa dva razy divo pomilovali. Potom si trochu zdriemli a navečerali sa vo svojej jedálni. Potom mu zahrala Violu a Desdemonu. A napokon obdivovala západ slnka. 

Čas pokročil a Rannulfovi bolo ľúto, že nemôže pokračovať v tomto romániku ešte pár dní alebo týždňov, kým by sa prirodzene neskončil. 

Claire si vzdychla a pozrela naňho. Pobozkal ju. Páčilo sa mu, ako sa bozkávala - otvorila ústa a reagovala na dotyky jeho pier. Cítil jej na jazyku chuť vína, hoci tentoraz vypila iba jeden pohár. 

A kým ju bozkával, dostal nápad. Geniálny nápad. 
„Zajtra pôjdem s vami,“ vyhlásil. 

„Čože?“ Uprene sa naňho zahľadela. 

„Zajtra pôjdem s vami,“ zopakoval. 
„Dostavníkom?“ zamračila sa. 

„Prenajmem súkromný koč,“ vysvetlil. „Niekto tu musí mať voľný koč. Pocestujeme pohodlne...“ 

„Ale čo vaši priatelia?“ chcela vedieť. 

„Určite nevyšlú pátraciu skupinu,“ ubezpečil ju. „Ani nevedia, kedy ma majú čakať. Pôjdem s vami do Yorku. Nesmierne túžim vidieť vás na javisku s inými hercami. A my dvaja sme ešte neskončili. Alebo áno?“ 

Neodtrhla od neho pohľad. „Ach nie,“ povedala. „To od vás naozaj nemôžem prijať. Súkromný koč by stál celý majetok.“ 

„Mám dosť tučný mešec,“ ubezpečil ju. 

Pomaly pokrútila hlavou a jemu čosi zišlo na um. 
„Čaká na vás niekto?“ spýtal sa. „Nejaký muž?“ 
„Nie.“ 

„Tak teda niekto, koho by sa dotklo, keby som vás sprevádzal?“ 

„Nie.“ 

Ale stále vytrvalo krútila hlavou. 
Uvažoval nad ďalšou možnosťou. 

„Takže medzi nami je koniec?“ spýtal sa. „Alebo bude koniec po tejto noci? Budete rada, že opäť budete voľná a sama vyrazíte na cestu?“ 

Znova pokrútila hlavou, a to ho potešilo. 

„Chcem vás, Claire,“ vzdychol si. „Nielen vaše telo, ale aj vašu dušu. Chcem vás vidieť hrať. Nezostanem dlho, iba týždeň, alebo toľko, kým obaja neuspokojíme svoju žiadostivosť. Vidím, že ste nezávislá žena, ktorá sa nerada viaže na jedného muža. Ja si nepotrpím na dlhé vzťahy, užijem si a idem si po svojom. Ale zajtra sa mi ešte nechce odísť... je priskoro. Okrem toho sa nemôžete tešiť na to, že sa znova usadíte do dostavníka vedľa ďalšieho kostlivca s modlitebnou knižkou.“ 

Pousmiala sa. 

„Povedzte mi, že aj vy si so mnou ešte chcete trochu užiť,“ naklonil sa k nej. 

„Chcem si s vami užiť.“ 

„Tak teda platí.“ Rýchlo ju pobozkal. „Zajtra odtiaľto odídeme spolu. Pôjdem s vami do Yorku a pozriem si vaše vystúpenie v divadle. Strávime spolu ešte pár dní, možno týždeň. A možno aj dlhšie. Koľko sa nám bude žiadať.“ 

Znova sa pousmiala a dotkla sa mu prstami líca. 
„To by bolo krásne,“ zamrmlala. 

Zdvihol jej ruku k perám a pobozkal ju na dlaň. Kto by si bol včera, keď odchádzal od Aidana, myslel, že ide v ústrety novej milenke a vášnivej romanci? Cestou od brata preklínal blato a dážď - a ukázalo sa, že to bolo požehnaním. 

„Pripravená do postele?“ spýtal sa. 
Prikývla. 

Pomaly naňho doliehala únava. Včera štyri razy, dnes popoludní dva, to bola dosť ťažká skúška jeho výdrže. A predpokladal, že aj jej. Ale dnes nemusia byť hore celú noc a vychutnávať si každú chvíľu. Majú pred sebou toľko dní a nocí, koľko sa im bude žiadať. 

„Tak poďte.“ Znova ju vzal za ruku a viedol ku spálni. „Budeme sa pekne pomaly, dlho milovať a potom spolu zaspíme, dobre?“ 

„Áno,“ povedala tichým, zastretým hlasom a zmyselne sa k nemu pritúlila. 

Vonku sa už rozvidnievalo, hoci ešte vždy bola noc. Hostinský im včera oznámil, že dostavník má odísť spred hostinca o pol deviatej, i keď nepredpokladal, že manželia Bedardovci ním pocestujú. 

Oni nie, ale Judith Lawová áno, ak to bude možné. 
Nemôže ísť s Ralfom. Kam by išli? 

Dobrodružstvo sa skončilo. Dosnívala svoj ukradnutý sen. Na hrudi ju ťažila tupá bolesť, spočívala jej tam ako ťažká dlaň. Čoskoro ho zobudí a navrhne mu, aby šiel prenajať súkromný koč. Nemala odvahu povedať mu pravdu alebo ďalšie klamstvo. Bola priveľmi zbabelá - ako by mu vysvetlila, že s ním nemôže ísť a bude pokračovať sama dostavníkom? 

Bolo by najčestnejšie a možno aj najohľaduplnejšie povedať mu pravdu. 

Ale nezniesla predstavu, že by sa s ním mala lúčiť. 

Včera po dlhom, pomalom milovaní tvrdo zaspal. Celú noc ležala vedľa neho, hľadel a do stropu, občas privrela oči, ale nespala, pokukovala k oknu, či už svitá, a modlila sa, aby noc trvala večne. 

Nemohla uveriť, že ešte pred dvoma dňami bola Judith Lawovou. A teraz už ani sama nevedela, kto je Judith Lawová. 

„Už ste hore?“ spýtal sa zrazu ospanlivo. Obrátila hlavu a usmiala sa naňho. Vpíjala ho pohľadom, aby si ho uchovala v pamäti. „Vyspali ste sa dobre?“ 

„Mmm,“ zamrmlala. 

„Aj ja.“ Vystrel sa. „Spal som, akoby ma do vody hodil. Vy teda viete chlapa poriadne vyšťaviť, Claire Campbellová. Pravda, v tom najlepšom zmysle.“ 

„Vyrazíme skoro?“ spýtala sa. 

Prehodil nohy cez okraj postele a prešiel k oknu. 

„Na oblohe ani mráčika,“ hlásil, keď odtiahol záves. „A na dvore ani mláčky. Nevidím dôvod, aby sme odkladali odchod. Len čo sa oholím a oblečiem, asi pôjdem pohľadať súkromný koč. A pred odchodom sa môžeme naraňajkovať.“ 

„Dobrý plán,“ povedala. 

Zmizol za zástenou a počula, ako nalieva vodu z krčaha do lavóra. Túžila, aby čas zastal. 

„Už ste sa niekedy milovali v koči, Claire?“ spýtal sa a v hlase mu počula smiech. 

„To teda naozaj nie.“ Ešte pred dvoma dňami by jej tá otázka vyrazila dych. 

„Ach,“ zvolal, „tak potom vám sľubujem nový zážitok.“ 
O pár minút sa znova zjavil v košeli, veste, kabátci, jazdeckých bričeskách a vysokých čižmách. Tvár mal oholenú a vlhké vlasy začesané dozadu. Podišiel k nej, sklonil sa a pobozkal ju. 

„Keď tam tak ležíte s vlasmi rozhodenými na vankúši a nahými plecami,“ povedal, „neodolal by vám ani svätec a ja svätec nie som. Ale najprv vybavíme povinnosti, potom sa budeme oddávať telesným slasti am. V koči je to... veľmi zaujímavé, Claire.“ Vystrel sa, usmial sa na ňu, zvrtol sa a už ho nebolo. 

Zmizol. 

Zostalo po ňom priam ohlušujúce ticho. 

Chvíľu bola taká zničená, že sa nevládala ani pohnúť. Ale potom vyskočila z postele, bežala za zástenu a o štvrť hodiny už schádzala po schodoch s kabelkou v jednej ruke a ťažkým kufrom v druhej. 

Hostinský práve utieral stôl vo výčape, vystrel sa, pozrel na ňu a potom na kufor. 

„Potrebujem stihnúť dostavník,“ povedala. 
„Skutočne?“ 

A vtom z dverí vyšla jeho manželka. 

„Čo sa stalo, moja?“ spýtala sa. „Bol k vám zase hrubý? Rozprával sa s vami surovo? Nič si z toho nerobte. Muži sa niekedy vôbec nezamýšľajú nad tým, čo hovoria. Veď sama uvidíte, keď sa pomeríte. A mali by ste sa pomeriť. Videla som, ako zbožne na vás hľadí.“ 

Judith sa na ženu silene usmiala. „Musím odísť,“ povedala. A vtom jej čosi zišlo na um. „Nemáte tu náhodou papier, pero a atrament?“ 

Obaja na ňu chvíľu bez slova hľadeli, potom hostinský prešiel za pult a podal jej, čo si žiadala. 

Strácam vzácny čas, pomyslela si so zovretým žalúdkom. 
Každú chvíľu sa môže vrátiť a potom mu to bude musieť povedať do očí. A to by nezniesla. A tak náhlivo písala, na chvíľu prestala a potom dodala ešte jednu vetu. Narýchlo sa podpísala ako Claire, vysušila list pijakom a poskladala ho. 

„Mohli by ste to dať pánu Bedardovi, keď sa vráti?“ spýtala sa. 

„Dám, madam,“ sľúbil hostinský, a keď sa zohla po kufor, dodal: „Počkajte, poviem čeľadníkovi, aby vám to odniesol.“ 

„Ale nemôžem mu za to zaplatiť,“ zamrmlala celá červená. 

Manželka hostinského tľoskla jazykom. „Bože dobrý,“ povedala, „pripíšeme to na účet jemu. Najradšej by som ho ovalila po hlave valčekom na cesto, že vás takto vystrašil.“ 

Kým prišiel čeľadník, ubehli ďalšie vzácne minúty, ale nakoniec Judith náhlivo, s novým klobúkom na hlave, vykročila k prepriahaciemu hostincu. Modlila sa, aby cestou nestretla Ralfa. 

A predsa keď sa dostavník - s iným kočišom aj cestujúcimi - o pol hodiny pohol z dvora na cestu na sever, pritlačila nos na okno a zúfalo sa dívala, či ho neuvidí. Bolo jej zle a včerajšia bolesť hlavy sa vrátila. Bola taká nešťastná! Takto sa cíti človek, ktorý je celkom na dne...? 

Rannulf sa vrátil do hostinca štyridsať minút po tom, čo z neho odišiel. Podarilo sa mu prenajať celkom elegantný koč s dvoma koňmi za nehoráznu cenu. Mali by byť pripravení o hodinu, takže budú mať dosť času naraňajkovať sa. Znova bol hladný ako vlk. Dúfal, že Claire už nie je v posteli - mrel túžbou, a keď odchádzal z izby, vyzerala priam neodolateľne. 

Bral schody po dva a otvoril dvere dokorán. Posteľ bola prázdna. Nebola ani za zástenou. Otvoril dvere do súkromnej jedálne. Nebola ani tam. Dočerta, ona naňho nepočkala a šla sa naraňajkovať sama. Ale keď vyšiel ku schodom, zrazu zastal, zamračil sa a vrátil sa do spálne. Poobzeral sa dookola. 

Nikde po nej nebolo ani stopy. Nikde nijaké sponky, šaty, kabelka... Ani kufor. Zaťal ruky v päste a zmocnil sa ho hnev. Pochopil, že mu utiekla. Bez slova. A nemala v sebe ani toľko slušnosti, aby mu povedala, že odchádza. 

Zišiel po schodoch a našiel tam hostinského, ktorý naňho hľadel účastne, zato jeho manželka mala stisnuté pery a očividne sa hnevala. 

„Predpokladám,“ ozval sa Rannulf, „že odišla dostavníkom.“ 

„Je len trochu vyplašená,“ povedal hostinský. „Chápete, je mladomanželka. Niektoré sú také, kým si ich muž neskrotí.“ 

„Ženy nie sú kone,“ vyhlásila jeho manželka prísne. 

„Predpokladám, že ste sa pohádali a povedali ste jej nepekné slová. Len dúfam, že ste ju neudreli.“ Pozrela naňho prižmúrenými očami. 

„Neudrel som ju,“ ubezpečil ju Rannulf. Nemohol uveriť, že sa natoľko ponižuje a bráni sa pred obyčajným hostinským. 

„Potom by ste sa mali vydať za kočom a ospravedlniť sa jej,“ poradila mu žena. „Ale varujem vás, nehrešte ju. Povedzte jej, že vás to mrzí a že už nikdy jej nepoviete krivé slovo.“ 

„Dobre,“ sľúbil a cítil sa nesmierne hlúpo - a v hĺbke duše sa hneval. Nemala ani toľko slušnosti... 

„Nechala vám tu odkaz,“ povedal hostinský a pohodil hlavou k pultu. 

Rannulf sa obrátil a uvidel poskladaný papier. Prešiel cez výčap, vzal papier a rozložil ho. 

„Nemôžem ísť s Vami,“ stálo v liste. „Mrzí ma, že nemám dosť odvahy, aby som Vám to povedala osobne. Viete, mám iného. S úctou Claire.“
Takže si užíval s milenkou iného chlapa. Chvíľu pokyvoval hlavou a na perách mu pohrával úsmev. Zrejme od neho bolo naivné, ak veril, že taká krásna žena, a ešte k tomu herečka, nemá bohatého ochrancu. Skrkval papier a strčil si ho do vrecka. 

„Asi budete chcieť, aby vám priviedli koňa, však, pane?“ nadhodil hostinský. „Aby ste sa mohli vypraviť za ňou.“ 

Dočerta, chcel si dať raňajky. 

„Áno,“ prikývol. „Nech mi ho privedú.“ 

„Je pripravený,“ oznámil mu ten človek. „Keď vaša pani odišla, dovolil som si...“ 

„Áno, áno,“ zastavil ho Rannulf netrpezlivo. „Dajte mi účet a pôjdem.“ 

„A ona sa pritom len pred dvoma dňami stala mladomanželkou,“ podotkla manželka hostinského. „Možno ste si všimli, pane, že som vymenila plachtu. Iste ste nechceli ležať na zakrvavenej plachte.“ 

Rannulf stál pri pulte a práve otváral mešec. Na okamih stuhol. 

Zakrvavená plachta? 

„Áno, všimol som si,“ vytiahol požadovanú sumu a štedré prepitné. „Ďakujem.“ 

Keď o pár minút odchádzal z hostinca, mrmlal si popod nos všetky nadávky, na ktoré si vedel spomenúť. 

„Došľaka,“ zahrešil napokon nahlas. „Prekliata panna!“ 

Keď Judith popoludní vyložili v dedinke Kennon v leicesterskom grófstve, ani ju veľmi neprekvapilo, že na ňu nečaká nijaký dvojkolesový koč z Harewood Grangeu. Ľudia jej prezradili, že dom sa nachádza päť kilometrov odtiaľ, ale kufor niet kam odložiť. Musí si ho vziať so sebou. 

Unavená, hladná a nešťastná sa trmácala päť kilometrov a každú chvíľu si prehodila ťažký kufor z ruky do ruky. Niesla si so sebou veľmi málo - všetko, čo mala -, ale ohromovalo ju, že pár šiat, nočných košieľ, topánok a kief môže toľko vážiť. Z bezoblačnej oblohy pálilo slnko. Čoskoro ju začne trápiť smäd ešte väčšmi ako hlad. 

Príjazdová cesta k domu sa jej zdala nekonečne dlhá, ale kľukatila sa popod košaté stromy, ktoré jej poskytovali trochu tieňa. Keď sa spomedzi stromov vynoril dom, zistila, že je to menšia rezidencia. Strýko Effingham bol neuveriteľne bohatý. Len preto sa teta zaňho vydala - tak sa aspoň raz vyjadrila mama, keď od nej dostala blahosklonný list, ktorý ju nahneval. 

Keď Judith zaklopala na vchodové dvere, otvoril jej lokaj, zvysoka si ju premeral ako nejakého slizniaka, čo sa vyplavil po daždi, zaviedol ju do salóna, do ktorého sa vchádzal o z haly vykladanej mramorom, a zatvoril dvere. Čakala tam vyše hodiny, ale nikto neprišiel ani jej neponúkol občerstvenie. Zúfalo túžila otvoriť dvere a vypýtať si aspoň pohár vody, ale bola priveľmi zastrašená nádherou vôkol seba. 

Konečne prišla teta Effinghamová, vysoká a chudá. Spod čepca jej vytŕčali neprirodzene čierne kučery. Za tých osem rokov, čo ju Judith nevidela, sa takmer vôbec nezmenila. 

„Aha, ty si Judith, však?“ pobozkala vzduch pri jej líci. „To ti teda trvalo. Očakávala som, že príde Hilary, keďže je najmladšia a najžiaducejšia. Ale budem sa musieť uspokojiť s tebou. Ako sa má môj brat?“ 

„Má sa dobre, ďakujem, teta Luisa,“ povedala Judith. „Mama vám...“ 

„Bože dobrý, dieťa, tie ryšavé vlasy vyzerajú hrozne!“ zvolala teta zrazu. „Hotová ohnica! Chudák môj brat, vždy bol vzorom slušnosti a úcty. A čo to napadlo tvojej mame, že ti kúpila taký klobúk? Iba upútava pozornosť na tie vlasy. Priniesla si si čiapočky a čepce, čo budeš nosiť doma? Nejaké ti tu nájdem.“ 

„Mám...“ začala Judith, ale vtom tetin pohľad padol na rozhalený plášť a zdesene zvraštila obočie. 

„Čo to tej mojej švagrinej napadlo, že ťa sem poslala takto doobliekanú?“ 

Judith mala pod plášťom skromné mušelínové šaty s neveľmi hlbokým výstrihom a módnym zvýšeným pásom. Znepokojene na seba pozrela. 

„Tie šaty sú absolútne nevhodné,“ ukázala na ne teta prstom. „Vyzeráš ako fľandra.“ 

Judith sa začervenala. Dve noci a jeden deň sa cítila krásna a príťažlivá, ale tetine slová ju vrátili do reality. Je škaredá, ako jej vždy hovoril papa, akurát nie tak drsne ako teta Effinghamová. Ale možno skutočne vyzerá ako fľandra. Možno preto sa Ralfovi Bedardovi zdala žiaduca. Bolo to bolestné vedomie. 

„Budem si musieť prezrieť tvoje šaty,“ vyhlásila teta Effinghamová. „Ak sú všetky takéto, treba ich prešiť, aby nevyzerali tak provokatívne. Dúfam, že Effingham ti nebude musieť kúpiť nové šaty. Aspoň nie tento rok, lebo už mal dosť výdavkov s Julianniným uvedením do spoločnosti a predstavením kráľovnej. A očakávame, že čoskoro bude potrebovať aj svadobné šaty.“ 

Julianne bola Judithina osemnásťročná sesternica, ktorú takisto nevidela osem rokov. 

„Ako sa má stará mama?“ spýtala sa Judith. 

Jej stará matka bývala u tety Effinghamovej. Judith ju naposledy videla v detstve. Nejasne si spomínala, že to bola krikľavo oblečená, ošperkovaná dáma, ktorej sa nikdy nezatvorili ústa, hlasno sa smiala, každú chvíľu objímal a svoje vnúčatá, rozprávala im rozprávky a počúvala ich štebot. Judith ju zbožňovala, ale časom pochopila, že jej rodičia sa za ňu hanbia. 

„Vzhľadom na to, že v najbližších dňoch tu očakávame kopu hostí, budeš môcť byť užitočná a robiť jej spoločnosť,“ usmernila ju teta Effinghamová rázne. „Aj tak nebudeš mať čo robiť, lebo ťa nikdy neuviedli do spoločnosti a na veľkom večierku by si sa určite cítila nesvoja. Samozrejme, mala by si Effinghamovi primerane prejaviť vďačnosť za to, že ti ponúkol domov.“ 

Teta nemusela Judith pripomínať, že je tam len ako chudobná príbuzná, ktorá má slúžiť rodine, ako tá uzná za vhodné. Zdalo sa, že bude robiť spoločníčku svojej starej mame. Usmiala sa a prebleslo jej mysľou, že ak jej v dohľadnom čase nedajú niečo zjesť a vypiť, určite omdlie. Ale ako by si mohla vypýtať čo len pohár vody? 

„Môžeš ísť hore a pokloniť sa jej,“ navrhla teta Effinghamová. „Už si vypila čaj vo svojej izbe, lebo my s Julianne sme boli na návštevách. Čakali sme ťa skôr, hoci sme dúfali, že príde Hilary. Nechápem, prečo môjmu bratovi trvalo tak dlho, kým ťa poslal. Veď sa konečne zbavil jedného finančného bremena!“ 

„Dostavník, ktorým som cestovala, sa pred dvoma dňami prevrhol na rozbahnenej ceste,“ vysvetlila Judith. „A potom ma zdržal dážď.“ 

„No, nepríjemné, že si tu nebola, keď si mohla byť užitočná,“ podotkla teta. 

Prv ako teta prišla ku dverám, tie sa otvorili a vošlo veľmi pekné mladé dievča. Za tých osem rokov sa Julianne zmenila z bledého, nezaujímavého dievčatka na drobnú, štíhlu, a predsa pekne urastenú slečnu so srdcovitou tvárou, veľkými modrými očami a jemnými plavými kučerami. 

„Ty si ktorá?“ spýtala sa a prezrela si sesternicu od hlavy po päty. „Aha, ty si tá ryšavá Judith. Dúfala som, že strýko k nám pošle Hilary. Čakali sme ťa pred dvoma dňami. Mama sa strašne hnevala - poslala Toma do dediny, aby ťa vyzdvihol, a vrátil sa domov až po štyroch hodinách. Mama ho obvinila, že popíjal v krčme, ale dôrazne to poprel. Mama, chcem čaj. Mohla by si už konečne prísť. Judith môže zaviesť za starou mamou aj slúžka.“ 

Aj ja som rada, že ťa vidím, pomyslela si v duchu Judith. Pochopila, že ju nemienili pozvať na čaj. 

Jej nový život bude podľa všetkého vyzerať presne tak, ako si predstavovala. 

Rannulf sa zastavil na raňajky a potom znova na obed. Vtedy ho konečne dobehol koč s batožinou a s komorníkom. Keď prechádzal cez bránu Grandmaison Parku, bol už podvečer. Vydal sa popri prázdnom vdovskom dome po rovnej, širokej príjazdovej ceste k hlavnej rezidencii. Uviedli ho do salónu starej matky. V stala a premerala si ho od hlavy po päty. Stále mal na sebe jazdecké oblečenie. 

„No, už bolo načase, Rannulf,“ povedala. „Musíš si ostrihať vlasy. Poď ma objať.“ A roztiahla náručie. 

„Zdržal som sa dva dni, lebo pekelne lialo,“ oznámil jej. „Kým som čakal, od tej vlhkosti mi vlasy narástli o desať centimetrov. Ste si istá, že vám nedolámem kosti?“ 

Objal ju okolo štíhleho pása, zdvihol do výšky, mľaskavo ju pobozkal na líce a potom ju znova postavil na nohy. 

„Bezočivec jeden,“ zachichotala sa. „Určite zomieraš od hladu a smädu. Už som kázala, aby priniesli teplé jedlo a pitie.“ 

„Som hladný ako vlk,“ vyhlásil. „A vypil by som aj more.“ Pošúchal si dlane a zahľadel sa na ňu. Vyzerala ani zo škatuľky - ako vždy. Ale zdala sa mu akási drobnejšia a štíhlejšia. Elegantne učesané vlasy mala zakryté čipkovaným čepcom. 

„Ako sa majú tvoji bratia a sestry?“ spýtala sa. „Počula som, že Aidan sa oženil s dcérou baníka.“ 

Rannulf sa uškrnul. „Ale aj keby ste sa jej prizreli s lorňonom v ruke,“ odvetil, „nenašli by ste jej pod nechtami ani smietku uhoľného prachu. Vychovali ju ako dámu.“ 

„A čo Bewcastle?“ zaujímala sa. „Ten sa nechystá odviesť k oltáru nijakú dcéru?“ 

„Wulf?“ vzdychol si. „Ten veru nie. A nech Boh ochraňuje ženu, ktorú by požiadal o ruku. Zmrazil by ju aj pod teplou perinou.“ 

„Ha!“ zasmiala sa stará matka. „To si ty myslíš, Rannulf. A Freyja stále žiali za svojím vikomtom?“ 

„Za Ravensbergom?“ zvolal. „Vrazila mi do brady, keď som naznačil, že žiali, ale to bolo ešte pred rokom, keď bol čerstvo zasnúbený so slečnou Edgeworthovou. Ešte predtým, ako sa s ňou oženil. Kit s kontesou o pár mesiacov očakávajú radostnú udalosť, a to môže byť pre Freyju dosť bolestné. Ale ona nemá srdce na dlani.“ 

„A ako sa má Alleyne?“ spýtala sa. „Stále je taký krásny?“ 
„Dámy si to očividne myslia,“ uškrnul sa. 

„A Morgan? Chystá sa ju Wulfric uviesť do spoločnosti?“ 
„Na budúci rok, keď dovŕši osemnásť,“ spresnil. „Hoci ona tvrdí, že len cez jej mŕtvolu.“ 

„Pochabé dievča,“ zamrmlala stará matka a počkala, lebo slúžka priniesla do miestnosti podnos, uklonila sa a odišla. 

Rannulf s potešením konštatoval, že mu nepriniesli čaj. Keď stará mama naznačila, že nebude jesť ani piť, usadil sa a naložil si na tanier. Prišiel okamih pravdy, pomyslel si odovzdane. Teraz stará mama prejde k veci. 

„Aidan je rozumný,“ povedala, „hoci sa oženil s dcérou baníka. Už má tuším tridsať rokov a bolo by načase, aby sa postaral o potomstvo. A ty máš dvadsaťosem, Rannulf.“ 

„Som ešte ucho, stará mama.“ Uškrnul sa na ňu. 

„Našla som ti skvelú partiu,“ pokračovala. „Pravda, jej otec je iba baronet, ale je to stará, vážená rodina a netrpia núdzou. Je krásna ako obrázok a vlani na jar ju uviedli do spoločnosti. Je pripravená vydať sa.“ 

„Len teraz ju uviedli?“ zvolal Rannulf. „Koľko má rokov?“ 
„Osemnásť,“ povedala stará matka. „To je pre teba akurát. Je ešte tvárna a môžeš si ju vychovať podľa svojho gusta.“ 

„Osemnásť!“ pohoršoval sa. „Veď to je ešte dieťa! Radšej by som si našiel ženu vo svojom veku.“ 

„Lenže to už je pokročilý vek,“ pripomenula mu stará matka podráždene, „a žene sa pomaly končia roky plodnosti. Chcem si byť istá, že môj majetok bude mať dedičov, Rannulf. Pravda, máš bratov, ktorých mám veľmi rada, ale rozhodla som sa, že ty si ten pravý.“ 

„Ešte mám dosť času, stará mama,“ ubezpečil ju Rannulf. „Ste v rozpuku mladosti.“ 

„Lichotník!“ Tľoskla jazykom. „V skutočnosti mi nezostáva veľa času, Rannulf. Vlastne len veľmi málo.“ 

Uprene sa na ňu zahľadel. „Čo tým chcete povedať?“ spýtal sa. 

„Nemusíš sa zbytočne znepokojovať,“ ubezpečila ho dôrazne. „Mám len menšie problémy, pre ktoré si ma zrejme Boh povolá skôr, ako by som zomrela na starobu.“ 

Vyskočil na nohy, prv ako ho stihla zastaviť. 

„Nie,“ upokojovala ho. „Nechcem počuť nijaké slová ľútosti ani útechy. Je to môj život a moja smrť, a vyriešim si to sama, ďakujem. Len chcem, aby si sa predtým, ako sa poberiem z tohto sveta, oženil, Rannulf. A ak ma poslúchneš a budem mať šťastie, možno uvidím aj tvojho prvého syna.“ 

„Stará mama!“ Prehrabol si vlasy prstami. Nerád si pripúšťal, že jeho príbuzní sú len obyčajní smrteľníci. Naposledy sa o tom presvedčil, keď mal dvanásť rokov a zomrel mu otec. Zatvoril oči, akoby sa chcel uzavrieť pred tým, čo naznačovala. Stará mama zomiera. 

„Julianne Effinghamová sa ti bude páčiť,“ povedala. „Je to krásne mladé žieňa... podľa mňa presne tvoj typ. Viem, že si sem prišiel rozhodnutý nebrať ohľad na moje dohadzovanie, Rannulf, tak ako v minulosti. Podľa všetkého si myslíš, že na manželstvo ešte nie si pripravený. Ale skús sa zamyslieť nad tým, že toto je naozaj skvelá partia. Urob to aspoň kvôli mne. Žiadam ťa len, aby si sa o to pokúsil, nemusíš mi sľúbiť, že sa s ňou oženíš. Tak čo?“ 

Otvoril oči, zahľadel sa na ňu a vzdychol si. 

„Sľubujem,“ zamrmlal. „Ak chcete, znesiem vám aj modré z neba.“ 

„Mne stačí, ak mi sľúbiš, že sa stretneš so slečnou Effinghamovou a budeš jej dvoriť. Ďakujem, chlapče.“ 
„Ale aj vy mi musíte niečo sľúbiť,“ povedal. 
„Čo?“ spýtala sa. 

„Že nezomriete tak skoro.“ 
Láskavo sa naňho usmiala. 

MATKA JULIANNE EFFINGHAMOVEJ označila jej uvedenie do spoločnosti za zdrvujúci úspech, hoci nedosiahla vrchol snov všetkých mladých dám a počas jej prvej londýnskej spoločenskej sezóny ju nepožiadal o ruku bohatý a krásny muž. Ale situácia nebola vôbec zúfalá. Mala veľa ctiteľov, medzi nimi aj zopár slobodných urodzených mužov, a spriatelila sa s mladými dámami, ktoré stáli na spoločenskom rebríčku vyššie ako ona. 

Pri prípravách dvojtýždňovej zábavy v Harewood Grangei Julianne s mamou starostlivo spísali zoznam priateľov a obdivovateľov. Takmer polovica z nich pozvanie prijala a počet hostí doplnili o nové mená, ktoré boli na rebríčku nižšie. Hostia mali prísť štyri dni po príchode Judith. 

Veľmi rýchlo si uvedomila, že to nebola náhoda. Odhliadnuc od toho, že sa mala starať o potreby starej matky, plánovali jej ruky aj nohy využiť tisícorakými inými spôsobmi. Pred príchodom hostí bude v dome poriadne rušno. 

Teta Effinghamová a Julianne nehovorili o inom, len o zábave, snúbencoch a vyhliadkach na manželstvo. Strýko George Effingham nehovoril nič a otvoril ústa len pri jedle alebo keď položili otázku priamo jemu. Judithina stará matka rozprávala o všetkom možnom a bola kedykoľvek pripravená smiať sa na všetkom, čo bolo len trochu zábavné. Judith si však rýchlo uvedomila, že okrem nej si nikto veľmi nevšíma, čo stará matka hovorí. 

Bola oveľa kyprejšia, ako si ju Judith pamätala, ale aj pohodlnejšia. Sťažovala sa na množstvo neduhov, skutočných, aj vymyslených. Predpoludnia trávievala vo svojej izbe a nútila komornú, aby jej vymýšľala kadejaké zložité účesy; okrem toho sa rada obliekala do krikľavých šiat, používala haldy kozmetiky, litre parfumov a množstvo šperkov. Popoludní a večer sa zdržiavala v salóne a veľmi zriedkavo chodievala kry tým kočom na návštevu známych a susedov. Obľubovala krémové zákusky a bonbóny. Judith ju od prvej chvíle zbožňovala. Vždy mala dobrú náladu a úprimne ju tešilo, že vidí svoju vnučku. 

„Konečne si tu,“ zvolala prvý deň, a keď pojala Judith do svojho fialkového náručia, strieborné náramky na oboch zápästiach jej zaštrngali. „Vitaj, Judith! Dúfala som, že prídeš ty. Len som sa smrteľne bála, že ten dážď podmyje cesty. Ukáž sa mi, nech si ťa obzriem. Áno, áno, Louisa, môžeš ísť dolu na čaj. Ale buď taká dobrá a povedz Tillie, nech prinesie Judith nejaké občerstvenie. Určite celou cestou nejedla. Ach, moja milá, vedela som, že z teba vyrastie krásavica.“ 

Stará mama bola náročná, ale vďaka jej úsmevom a objatiam sa jej nepotrebné povinnosti ľahšie znášali. Vždy keď bola hore, potrebovala niečo zdola. A naopak. Keď bola dva metre od zákuskov, potrebovala, aby jej ich niekto naložil na tanierik a podal, lebo nohy jej neslúžili. Judith už chápala, prečo bola teta Effinghamová ochotná prijať do svojho domu jednu z bratových dcér, keď jej papa napísal, že sa ocitli vo finančných ťažkostiach. 

Teta dodržala slovo a skutočne skontrolovala každé jedny šaty, ktoré si Judith priniesla. Väčšinu odložila nabok a slúžka, ktorá bola aj zručnou krajčírkou, ich naboku vypustila, takže na nej voľne viseli a zakrývali jej zvodné krivky. Teraz v nich vyzerala tučná a beztvará. Judith si priniesla dva čepce, lebo mama trvala na tom, aby mala zakryté vlasy, hoci Cassandra, ktorá od nej bola o rok staršia, väčšinou chodila prostovlasá. Teta Louisa jej našla ďalší čepiec, ktorý mala nosiť cez deň. Uväzoval sa pod bradou a zakrýval každý pramienok jej vlasov. Spolu s prešitým šatami teraz vyzerala prinajmenšom na tridsať. 

Judith sa nebránila. Ako by sa mohla? Žila v Harewoode len z milosti jej strýka. Zato stará mama proti tomu namietala, a keď boli samy, Judith si niekedy čepiec zložila. 

„To len preto, že si taká krásna, Judith,“ hovorila stará mama. „Louisa sa odjakživa bála tvojej krásy.“ 

Judith sa iba usmiala. Vedela o tom svoje. 

Čoskoro si uvedomila, že rozhovory slúžili na jej poučenie, hoci nikdy ju neoslovili menom. Väčšina pozvaných hostí mala šľachtické tituly alebo to boli deti urodzených pánov. Všetci boli spoločensky na úrovni. Väčšina z nich bola bohatá, a tí, ktorí neboli, mali pôvod a výchovu, ktorá im stačila ako odporúčanie. Páni, ktorí mali prísť, boli zväčša po uši zaľúbení do Julianne a chystali sa jej vyznať lásku. Ale ona rozmýšľala o niekom inom - pravda, ak sa jej bude páčiť. 

„Lord Rannulf Bedwyn je brat vojvodu z Bewcastlu, mama,“ vysvetľovala teta Louisa druhý deň v salóne. „Je to tretí syn, ale druhý dedič, lebo vojvoda ani lord Aidan Bedwyn zatiaľ nesplodili syna. Lord Rannulf je v poradí druhý dedič titulu vojvodu.“ 

„Na jar som videla v Londýne vojvodu z Bewcastlu,“ ozvala sa Julianne. „Je dôstojný, povýšený a presne taký, ako si človek predstavuje vojvodu. Ale viete, že jeho brat má prísť navštíviť svoju matku, našu susedu lady Beamishovú?“ 

Keďže teta Louisa, strýko George aj stará mama zrejme dobre vedeli, že lady Beamishová je ich suseda, Judith pochopila, že tie slová boli určené jej. 

„Viem, že sa už veľmi teší na príchod lorda Rannulfa,“ povedala stará mama a zdvihla ošperkovanú ruku z opierky kresla. „Hovorila mi to, keď som ju pred pár dňami navštívila. Môžem ťa znova poprosiť, aby si mi láskavo podala zákusky, moja najdrahšia Judith? Dnes ich kuchárka upiekla veľmi malé. Mala by si jej dohovoriť, Louisa. Sú len pod jeden zub.“ 

Ale Julianne ešte neskončila svoj recitál. „A lady Beamishová mi chce lorda Rannulfa predstaviť,“ dodala. „Potešila sa, keď ho mama pozvala na zábavu. Na revanš pozvala mňa a našich hostí do Grandmaisonu na záhradný večierok.“ 

„Pravdaže, láska moja,“ vyhlásila teta Louisa pyšne. „Lord Rannulf Bedwyn je jej dedič, ale aj sám má značný majetok. Je len prirodzené, ak chce, aby si našiel dobrú partiu, a pekná mladá dáma, ktorá je dokonca jej susedou, je na tú úlohu priam stvorená. Bude to skvelá partia, nemyslíte, Effingham?“ 

Strýko George čítal knihu a iba zavrčal. 

„Teraz vidíš, Julianne,“ pokračovala jej matka, „že som ti dobre radila, ak som nechcela, aby si prijala prvú žiadosť o ruku, ktorá sa ti naskytne v Londýne.“ 

„Veru áno,“ súhlasila Julianne. „Mohla som sa vydať za toho nudného pána Beulaha alebo škaredého sira Jaspera Haynesa. Ale možno sa nevydám ani za lorda Rannulfa Bedwyna. Uvidím, či sa mi zapáči. Je dosť starý.“ 

V tej chvíli stará mama poslala Judith hore, aby uložila smaragdové náušnice do šperkovnice, lebo ju z nich boleli uši, ako vždy, keď ich mala dlhšie ako hodinu. Namiesto nich mala priniesť rubínové v tvare srdca. 

Srdce! Moje srdce veru zviera bolesť, pomyslela si Judith, keď sa vliekla hore schodmi. Trochu na tú bolesť zabudla pri lekciách, ktoré dostávala od druhého dňa, ale mala podozrenie, že jej žiaľ ešte dlho neprejde. Nedokázala myslieť na nič iné, len na deň a dve noci s Ralfom Bedardom. Znova a znova prežívala každý okamih, každý dotyk, a nechcela sa vzdať tých spomienok, hoci rozmýšľala, že by možno bolo rozumnejšie vypustiť ich z hlavy. 

Niekedy mala pocit, že jej pukne srdce. Ale vedela, že srdce žene nepukne, keď je jeho majiteľka nešťastná - a pochabá. Bola bezhranične pochabá, a predsa sa tých spomienok držala ako záchranného lana. 

Deň predtým, ako mali prísť hostia, Tillie nakrúcala starej mame sivé vlasy a zložito jej ich upravovala, a Judith jej pripravovala rannú medecínu proti opúchaniu členkov, keď do izby vtrhla Julianne a takmer praskla od vzrušenia. 

„Prišiel, stará mama, Judith,“ oznámila. „Prišiel pred pár dňami a popoludní má prísť sem, aby si uctil našu rodinu.“ Pritisla si ruky na prsia a zatočila sa. 

„To bude milé,“ povedala stará mama. „Naľavo trochu vyššie, Tillie. A kto vlastne príde?“ 

„Lord Rannulf Bedwyn,“ vyhŕkla Julianne netrpezlivo. „Lady Beamishová poslala odkaz, že nás chce popoludní navštíviť, aby nám predstavila lorda Rannulfa. Dvadsaťosem nie je predsa tak veľa, nemyslíte? Myslíte, že je pekný, stará mama? Dúfam, že nie je škaredý ako noc. Ak bude, prepustím ho tebe, Judith.“ Veselo sa zasmiala. 

„Predpokladám, že ak je to syn vojvodu, bude vyzerať prinajmenšom dôstojne,“ usúdila stará mama. „V mojich časoch tak aspoň vyzerali. Ďakujem, Judith, láska moja. Dnes ráno mi akosi nedá dýchať... určite mi znova opuchnú nohy.“ 

„Všetci si musíme obliecť to najlepšie a zísť dolu do salóna,“ pokračovala Julianne, pobozkala starú mamu na líce a svižne vykročila ku dverám. S rukou na kľučke zastala. „Aha, Judith, aby som nezabudla. Mama hovorí, že si musíš dať ten čepiec, čo si od nej dostala. V nijakom prípade ťa nesmie vidieť takúto prostovlasú.“ 

„Buď taká láskavá, Judith, podaj mi bonbóny,“ požiadala ju stará mama, len čo Julianne odišla. „Neznášam chuť tej medecíny. Louisa sa asi pomiatla na rozume, keď chce, aby si nosila čepiec. Veď si ešte dieťa. Ale podľa mňa nechce, aby niekto videl, že máš krajšie vlasy ako Julianne. Naozaj si nemusí robiť obavy. To dievča pomotá hlavu mnohým mužom. Čo si mám popoludní obliecť, Tilly?“ 

Zakrátko sa Judith prezliekla do svetlozelených mušelínových šiat, ktoré mala najradšej, hoci teraz na nej viseli ako vrece, a pod bradou si uviazala tenké stužky čepca. Bože, vyzerám ako tetka nejakej starej dievky, pomyslela si a odvrátila sa od zrkadla. Aj tak sa o ňu dnes popoludní nikto nebude zaujímať. Rozmýšľala, či sa Julianne ulakomí na lorda Rannulfa Bedwyna, ak to bude metrový hrbáč. Odhadovala, že jej sesternica nebude schopná odolať titulu lady, bez ohľadu na to, ako bude lord Rannulf vyzerať. 

Rannulf strávil celý prvý deň v Grandmaisone v spoločnosti starej mamy - rozprávali sa, prechádzali sa po záhrade, porozprával jej viac o tom, čo v poslednom čase robili jeho bratia a sestry, zveril sa jej s prvými dojmami zo svojej novej švagrinej Eve, odpovedal na otázky. 

Všimol si, že chodí pomalšie ako kedysi a rýchlo sa unaví, ale hrdosť jej bránila posťažovať sa alebo prijať jeho návrh, aby si oddýchla. 

Na návštevu v Harewood Grangei sa obliekol veľmi starostlivo a komorník mu natiahol najpriliehavejší, najmodernejší modrý redingot s mosadznými gombíkmi a dômyselne uviazal nákrčník. K tomu si obliekol hnedé nohavice, ktoré mu obopínali mocné stehná, a vysoké čižmy. Keďže vlasy mal pridlhé, aby mu ich komorník učesal podľa najnovšej módy, požiadal ho, nech mu ich vzadu zviaže úzkou čiernou stužkou. Nevšímal si poznámku komorníka, že vyzerá, akoby utiekol z portrétu spred sto rokov. 

Ide dvoriť. V duchu sa striasol. Ide sa pozrieť na svoju nádejnú nevestu. A nevedel, ako z toho teraz vyviazne. Sľúbil starej mame, že sa pokúsi prejaviť o ňu záujem. Stará mama je naozaj chorá - nehrá to naňho. Navyše ho požiadala len o to, aby o tom dievčati porozmýšľal, nie aby sa s ním oženil. A to bolo od nej naozaj férové. 

Ale vedel, že je v pasci. Dostal sa do nej pre vlastný zmysel pre česť a lásku k starej mame. Zniesol by jej aj modré z neba, keby chcela, a aj jej to povedal. No ona túžila len po tom, aby sa slušne oženil, kým ešte ona žije, a možno aby splodil aj dediča. Nejde sa na to dievča pozrieť len preto, aby zistil, či sa mu zapáči. On jej má dvoriť a oženiť sa s ňou ešte pred koncom leta, ak ho bude chcieť. Nerobil si ilúzie, že ho nebude chcieť - je dcéra iba obyčajného baroneta s bezchybným rodokmeňom a veľkým majetkom. 

Do Harewood Grangeu sa so starou mamou viezli v otvorenom koči a ľutoval, že nechcela za svojho dediča ustanoviť Aidana, lebo urobil skvelú kariéru ako jazdecký dôstojník. No hlavný problém je v tom, že ju ľúbi a ona zomiera. 

Keď si len pomyslel, že chcel svoj príchod o týždeň alebo aj viac oddialiť! Keby ho Claire Campbellová nebola opustila, teraz by bol v Yorku, užíval by si s ňou, a jeho stará mama by zatiaľ čakala a zo dňa na deň by bola bližšie smrti. Ešte vždy nedokázal myslieť na Claire bez hnevu a pocitu viny. Ako je možné, že si nevšimol...? 

Ale rázne zatlačil do úzadia tie myšlienky. Je to len letmá spomienka. A ako sa ukázalo, urobila mu láskavosť, že od neho utiekla. 

„Už sme tu,“ povedala stará mama, keď koč vyšiel spod košatých stromov lemujúcich kľukatú príjazdovú cestu. „Bude sa ti páčiť, Rannulf. Sľubujem.“ 

Chytil ju za ruku a priložil si ju k perám. „To dúfam, stará mama,“ povedal. „Už som do nej napoly zaľúbený, a to len preto, lebo mi ju vy odporúčate.“ 

„Pochábeľ!“ usmiala sa. 

O pár minút vstúpili do rozľahlej haly vykladanej mramorom, šli po elegantnom špirálovitom schodišti a meravý majordómus ich uviedol do salónu. 

V miestnosti bolo päť ľudí, ale bez problémov vedel, kto je tam najdôležitejší. Kým sa Rannulf ukláňal a zdravil sira Georgea, lady Effinghamovú a pani Lawovú, matku lady Effinghamovej, s úľavou si všimol, že mladá dáma, ktorej ho predstavili nakoniec, je skutočne nevšedne krásna. Bola drobná - siahala mu len po plecia '-, štíhla, plavovlasá, modrooká a pleť mala ako broskyňa. Keď ju matka predstavila, s úsmevom sa uklonila. Rannulf sa jej tiež uklonil a s úľubou sa na ňu zahľadel. 

Bol to zvláštny pocit, keď takmer určite vedel, že sa díva na svoju budúcu nevestu - a že sa ňou stane v blízkej budúcnosti. 

Dočerta! 

Počas rozhovoru pani Lawová predstavila jeho aj starú matku svojej spoločníčke, ktorú si do tej chvíle nevšimol slečne Lawovej, tučnej, beztvarej žene neurčitého veku, ktorá bola zrejme príbuzná. Len sklonila hlavu a posunula si stoličku za stoličku starej panej. 

Pani Lawová navrhla lady Beamishovej, nech si k nej prisadne na pohovku - aby si mohli podiškurovať, ako sa vyjadrila; Rannulfa usadili vedľa starej mamy. Slečna Effinghamová sa strategicky usadila na neďalekej dvojsedačke. Slúžka priniesla čaj a návšteva sa začala. Najviac rozprávala lady Effinghamová, ale kedykoľvek vyzvala dcéru, aby porozprávala o svojich zážitkoch z Londýna, mladá žena jej poslušne vyhovela a plynulo hovorila milým hláskom s úsmevom na perách. 

Rannulf už po prvých minútach videl, že je ochotná prijať jeho žiadosť o ruku. Jej matka takisto. Samozrejme, pre ne musí byť životnou partiou. Usmieval sa, a pritom cítil, ako sa mu na nohách zatvárajú okovy. Všimol si, že Effingham celý čas takmer neprehovoril. 

Podnos s čajom položili na stolík vedľa Rannulfa. Slúžka im ponúkala dookola uhorkové sendviče a zákusky. Potom každému naliala druhú šálku čaju a nakoniec jej lady Effinghamová naznačila, že môže ísť. Ale zdalo sa, že pani Lawová si ešte nezasýtila apetít. Obrátila sa k žene sediacej za ňou a požiadala ju: 

„Judith, láska moja, mohla by si sem láskavo znova priniesť tie zákusky? Dnes sa mimoriadne vydarili.“ 

Neforemná stvora vstala a šla po misu. Rannulf práve venoval pozornosť zoznamu hostí, ktorý mu odriekala lady Effinghamová. 

„Ponúkni aj ostatných, láska moja,“ povedala stará pani, keď sa jej spoločníčka chystala odložiť misu na stolík. „Všimla som si, že lady Beamishová si nevzala. Ale čaká vás namáhavá cesta domov, Sarah.“ 

„Očakávame, že príde aj môj nevlastný syn,“ pokračovala lady Effinghamová, „hoci pri Horaceovi si človek nikdy nemôže byť istý. Je to šarmantný mladý muž a večne ho pozývajú na večierky.“ 

„Nie, ďakujem, slečna Lawová,“ stará matka zamietavo kývla rukou. „Už som sa najedla akurát dosť.“ 

Rannulf zdvihol ruku a chcel tiež odmietnuť, keď mu tá žena ponúkala zákusok a hlavu mala takú sklonenú, že jej strieška čepca zakrývala tvár. Niežeby sa na ňu díval. Neskôr nevedel, prečo sa zrazu zarazil. Bola to iba jedna z tých neviditeľných bytostí, ktorých je v domoch bohatých vždy plno. Človek si ich jednoducho nevšímal. 

Ibaže on sa zarazil a ona na zlomok sekundy zdvihla hlavu. A to stačilo, aby sa im stretli pohľady. Potom náhlivo odišla, prv ako stihol kývnuť rukou. 

Zelené oči. Nos zľahka posiaty pehami. 
Lawová. Slečna Lawová. Judith. Judith Lawová. 
Na chvíľu zostal načisto dezorientovaný. 

Claire Campbellová. 

„Ehm, prosím?“ povedal lady Effinghamovej. „Nie, myslím, že som nemal to potešenie zoznámiť sa s ním. Horace Effingham. Ale možno ho poznám z videnia.“ 

Judith položila misu na stolík, prešla mu poza chrbát tentoraz ju cítil - a sadla si, ale najprv si posunula stoličku čo najďalej. 

Neodvážil sa na ňu ani pozrieť, hoci mal pocit, že nech je ktokoľvek, nemýlil sa. Niežeby ju túžil znova vidieť alebo to očakával. Okrem toho bol pevne presvedčený, že je v Yorku. 

Ale jeho zmysly mu prezradili bizarnú pravdu. 

Takže nijaká herečka Claire Campbellová neexistuje! Klamala mu. Volá sa Judith Lawová a je v nejakom príbuzenskom vzťahu s touto rodinou. A podľa všetkého je ich chudobná príbuzná. Preto cestovala s prázdnou peňaženkou - a dostavníkom. Keď sa naskytla vhodná príležitosť, užila si s ním. Obetovala cnosť a panenstvo a riskovala následky. 

Následky. 

Rannulf netušil, čo mu hovorili v priebehu ďalších päť minút a čo odpovedal, kým sa jeho stará matka nezdvihla na odchod. Aj on vstal, nejako zo seba dostal zdvorilé frázy, a o päť minút už sedel v koči. Zaklonil hlavu a na okamih zatvoril oči. Nebol sám. 

„Tak teda?“ spýtala sa jeho stará matka. 

„No, je skutočne nevšedne krásna. Ešte krajšia, než ste ju opísali. „ 

„Aj veľmi spôsobne vychovaná,“ dodala. „A hoci je mladá, v manželstve dozrie, ak bude mať trpezlivého manžela. Je to pre teba dobrá partia, Ralf. Nie skvelá, ale verím, že ani Bewcastle proti nej nebude mať námietky.“ 

„Nikdy nebola reč o tom,“ podotkol, „že Wulf mi vyberie nevestu, stará mama.“ 

Usmiala sa. „Ale stavila by som sa, že ho takmer ranila mŕtvica, keď sa dozvedel, že Aidan sa oženil s dcérou baníka.“ 

„Po tom prekvapení verím,“ odvetil, „že bez námietok schváli takú dobrú partiu, ako je slečna Effinghamová.“ 

„Takže jej naozaj budeš dvoriť?“ Položila mu ruku na rameno. Všimol si, akú má priesvitnú, bledú kožu, a prikryl jej ruku svojou dlaňou. 

„Súhlasil som predsa, že keď zajtra prídu hostia, zavítam k nim na večeru, či nie?“ pripomenul jej. 

„Áno,“ vzdychla si. „Očakávala som, že budeš robiť väčšie ťažkosti. Sľubujem, že neoľutuješ. Bedwynovci vždy otáľali so ženbou, ale nakoniec sa oženili z lásky. Tvoja úbohá matka sa nikdy nezotavila po Morganinom narodení a zomrela predčasne, ale s tvojím otcom bola veľmi, veľmi šťastná, Rannulf, a on ju zbožňoval.“ 

„Viem,“ potľapkal ju po ruke. „Viem, stará mama.“ 

Ale hlavou mu vírili myšlienky o Judith Lawovej alias Claire Campbellovej. Ako sa budú navzájom vyhýbať počas najbližších týždňov, dočerta? Teraz už aspoň chápal, prečo utiekla. On chcel ísť s ňou, aby ju videl hrať na javisku, a neuvedomil si, že celý čas pred ním len hrala. 

Zúril. Podviedla ho. Nikdy v živote by mu ani nenapadlo, aby zviedol slušne vychovanú ženu. A teraz sa cítil ako zvodca nevinných žien. Smilník. 

„Je taký veľký, mama,“ povedala Julianne, ale nadšene si pritisla ruky na prsia. 

Strýko George šiel vyprevadiť hostí a ešte sa nevrátil do salóna. 

„Ale má statnú postavu,“ podotkla lady Effinghamová. „Nepotrebuje ani vypchávky.“ 

„Ale krásavec to nie je, však?“ vzdychla si Julianne. „Má taký veľký nos.“ 

„Zato má modré oči a belostné zuby,“ pripomenula jej mama. „Všetci Bedwynovci majú taký nos, Julianne. Tomu sa hovorí aristokratický nos.“ 

„A tie vlasy!“ dodala Julianne. „Má ich strašne dlhé, mama. Zviazal si ich vzadu stužkou.“ 

„Priznávam, že sa mi to zdalo trochu čudné,“ pripustila lady Effinghamová. „Ale vlasy sa dajú ľahko ostrihať, najmä ak o to muža požiada žena, na ktorej mu záleží. Aspoň nie je plešivý.“ 

Obe sa veselo zasmiali. 

„Za mojich čias,“ ozvala sa stará mama, „boli dlhé vlasy v móde, hoci mnohí muži si hlavy holili a nosili parochne. Zato tvoj starý otec nie. Ten mal vlastné vlasy. Podľa mňa dlhé vlasy majú svoje čaro.“ 

„Hm!“ zamrmlala Julianne. „A ty si čo myslíš o lordovi Rannulfovi Bedwynovi, Judith? Podľa teba je pekný? Mám povedať áno, ak ma požiada o ruku?“ 

Judith mala vyše pol hodiny na to, aby sa spamätala. Keď vošiel do salónu, myslela, že zamdlie. To nie je možné, hovorila si v duchu. Určite je to len prelud. Ale Ralf Bedard bol bezpochyby lord Rannulf Bedwyn. Pred očami sa jej zahmlilo. 

Ralf - Rannulf. Bedard - Bedwyn. Tie mená sa podobali, ale pritom aj dosť odlišovali, aby zachoval svoju totožnosť v tajnosti pred ctižiadostivou herečkou. A pritom boli dosť odlišné, takže si nevšimla ich podobnosť, kým nevidela na vlastné oči ich nositeľa. Musela sa zo všetkých síl usilovať, aby nezamdlela a neupútala na seba neželanú pozornosť. 

„Pekný?“ spýtala sa. „Nie, myslím, že pekný nie je, Julianne. Ale ako hovorí teta Louisa, vyzerá dôstojne.“ 

Julianne sa zasmiala, vyskočila na nohy a urobila piruetu ako predtým v obliekarni starej mamy. 

„Bol veľmi pozorný, však?“ spýtala sa. „Počúval každé moje slovo a netváril sa povýšene ani znudene ako mnohí urodzení páni, keď sa s nimi rozprávam. Mám si ho vziať, mama? Mám, stará mama? Neželáš si, aby si bola na mojom mieste, Judith?“ 

„Najprv bude musieť tvojho otca požiadať o tvoju ruku,“ pripomenula jej lady Effinghamová a vstala. „Ale očividne si sa mu veľmi zapáčila a je jasné, že lady Beamishová je vášmu zväzku naklonená. Zrejme má naňho silný vplyv. Verím, že môžeme byť optimistické.“ 

„Judith, láska moja,“ ozvala sa stará mama, „bola by si taká láskavá a pomohla mi vstať? Nechápem, prečo som v posledných dňoch taká slabá. Budeme musieť znova zavolať lekára, Louisa, nech mi dá nejakú medecínu. Pôjdeme hore a potom mi zavoláš Tillie, dobre, Judith? Tuším si na hodinku ľahnem.“ 

„Ach, takže budeš mať voľno, Judith,“ povedala teta Louisa. „O chvíľu príď za mnou do knižnice. Musíme na zajtrajšiu večeru napísať menovky a ešte treba porobiť kopu iných drobností. Nesmieš zaháľať.“ 

„Len čo zavediem starú mamu do jej izby, prídem dolu,“ sľúbila Judith. 

„Julianne moja najdrahšia,“ obrátila sa teta Louisa na dcéru, „ty by si si mala oddýchnuť, aby si nebola priveľmi vyčerpaná. Zajtra musíš byť čo najkrajšia.“ 

Judith ešte vždy vírili hlavou myšlienky. Je to lord Rannulf Bedwyn a prišiel, aby dvoril Julianne a oženil sa s ňou. Aspoň jej teta a sesternica tomu verili. 

Najbližšie dva týždne ho zrejme bude vídať denne. A bude ich vídať spolu. Spoznal ju? Prečo, ach, prečo zdvihla pohľad, keď chcel odmietnuť zákusok a zrazu sa zarazil? Prečo nečakala to gesto a nešla ďalej? Pohľady sa im stretli. Sklopila hlavu, takže nevidela, či ju spoznal, ale vycítila to. 

Spoznal ju! A ponižovalo ju vedomie, že ju videl v takomto postavení. Ale ak ju aj nespoznal dnes popoludní, určite sa tak stane niekedy v priebehu najbližších dvoch týždňov. Nemôže sa pred ním celý čas skrývať. Počula, ako stará mama spomínala, že kým budú do domu prichádzať hostia, navštívi lady Beamishovú. Bude od nej žiadať, aby šla s ňou? A stretne tam jeho? 

Myslela si, že už to ani nemôže byť horšie. Ale mýlila sa. Trpela ako kôň. Sen a skutočnosť sa nemá miešať! Prečo najkrajší sen jej života vtrhol do reality? Možno preto, že to vôbec nebol sen. 

„Ak ťa to nebude priveľmi obťažovať, Judith, chytím ťa pod pazuchu,“ stará mama sa o ňu sťažka oprela. „Všimla si si, že ťa Louisa zabudla predstaviť lady Beamishovej a lordovi Rannulfovi? Videla som, ako si zahanbene zvesila hlavu, a ubezpečujem ťa, že jej nepozornosť sa ma hlboko dotkla. Koniec koncov, si jej neter a Juliannina sesternica. Ale tak sa správajú ľudia, ktorí sa rozhodli štverať vyššie po spoločenskom rebríku a neobzerajú sa na ľudí, čo sú nižšie, aby ich nestiahli so sebou. Louisa bola v tomto smere vždy taká. Neschudla si, odkedy si sem prišla, moja drahá? Tie šaty na tebe visia ako vrece a vôbec nezvýrazňujú tvoju krásnu postavu. Musíme povedať Tillie, aby ich zúžila, a budem dbať na to, aby si poriadne jedla. Pozri, skutočne mi opuchli nohy. Možno tá medecína, ktorú si mi dnes ráno namiešala, nebola dosť silná.“ 

„Prežili ste rušné popoludnie, stará mama,“ upokojovala ju Judith. „Hneď sa budete cítiť lepšie, len čo si na chvíľu ľahnete a vyložíte nohy hore.“ 

To, čo sa tu pred chvíľou stalo, je jednoducho nad jej sily. 

KOČ, KTORÝ na druhý deň viezol pani Lawovú do Grandmaison Parku, bol krytý a všetky okná boli pevne zatvorené, hoci bolo slnečno a horúco. Prievan by mi mohol ublížiť, vysvetlila stará mama Judith, ktorá sedela vedľa nej a bola presvedčená, že sa obe roztopia. Ale stará mama mala skvelú náladu a celou cestou rozprávala. Odkedy sa pred dvoma rokmi prisťahovala do Harewood Grangeu, lady Beamishová sa stala jej najbližšou priateľkou, vysvetľovala vnučke. Dobre jej padlo občas vypadnúť z domu, lebo Louisa bola vždy pre čosi nahnevaná. 

Predpoludním mala Judith stále plné ruky práce - teta Louisa sa potrebovala uistiť, že všetko je pripravené na príchod hostí. Zato Julianne robila celé predpoludnie iba piruety a každú chvíľu odbiehala k oknu, aby sa pozrela, či niekto neprišiel, alebo si šla hore vymeniť stužku, črievičky alebo šerpu. 

Judith dúfala, že stará mama ju nevezme so sebou na návštevu, no jej nádeje sa nevyplnili. A kým jej teta Louisa vyčítala, že má priveľmi zružovené líca a rozžiarené oči, ozvala sa 

Julianne. 

„Lady Margaret Stebbinsová nie je krajšia ako ja, však, mama?“ spýtala sa vážne. „Ani Lilian Warrenová či Beatrice Hardingová. Však budem najkrajšia zo všetkých, mama?“ 

Teta Louisa objala dcéru a ubezpečila ju, že je desať ráz krajšia ako jej drahé priateľky, ktoré majú prísť popoludní. Ale pritom prísne hľadela na Judith. 

„Dnes nemusíš byť pri tom, keď budú prichádzať naši hostia, Judith,“ povedala. „Iba by si nám všetkým zavadzala. Môžeš sprevádzať matku do Grandmaisonu. Tillie zostane tu a bude mi pomáhať, čo treba.“ 

„Prirodzene, teta Louisa,“ odvetila Judith. 

Julianne sa na ňu so záujmom zahľadela. „Chuderka Judith,“ poznamenala. „Vôbec ťa neuviedli do spoločnosti, hoci si o dobrých pár rokov staršia ako ja. Nepríjemné, že sa nemôžeš voľne pohybovať v spoločnosti ako ja. Máš šťastie, že ťa tvoj strýko pozval sem, tu môžeš aspoň vidieť ľudí vyššieho postavenia.“ 

Judith neodpovedala a Julianne sa vzápätí obrátila na svoju matku, aby jej poradila, ktoré šaty si má obliecť. 

Ale teraz sa Judith viezla v koči a ovievala sa vejárom. Páni často nerobia spoločnosť starým paniam, keď ich príde navštíviť iná stará pani. Lord Rannulf Bedwyn určite popoludní nebude pri svojej starej matke. 

Ale mýlila sa. 

Len čo vystúpili z koča pred Grandmaisonom a vošli do haly, zaviedli ich do priestranného elegantného salóna s vysokým stropom na prízemí. Na stenách viseli krajinky a zvýrazňovali krásu miestnosti. Vysoké sklené dvere na opačnom konci boli otvorené, takže dnu prenikala vôňa kvetov a vtáčí spev. Judith by sa tam bolo nesmierne páčilo, keby si okamžite nebola všimla dvoch ľudí namiesto jedného. 

Lady Beamishová práve vstával a z kresla pri prázdnom kozube. Lord Rannulf Bedwyn stál obďaleč. Keď prechádzali cez miestnosť, Judith sa skryla za starú mamu. Najradšej by bola kdesi inde. Cítila sa ponížená a ešte škaredšia ako inokedy, keďže mala na sebe prešité pásikavé šaty a čepiec so širokou strieškou, ktorý jej dala teta Louise, lebo ho už nechcela. 

„Drahá Gertrude,“ privítala ju lady Beamishová srdečne a pobozkala na líce. „Ako sa máte? A vidím, že ste so sebou priviedli slečnu Lawovú. Aké milé! To je dcéra vášho syna, o ktorom ste mi hovorili?“ 

„Áno... volá sa Judith,“ stará mama na ňu milo pozrela. „Moja najobľúbenejšia vnučka. Ani som sa neodvážila dúfať, že mi ju Jeremiah pošle.“ 

Judith na ňu prekvapene pozrela. Stará mama svoje vnučky nepoznala až tak dobre, aby medzi nimi mala svoje obľúbenkyne. 

„Ako sa máte, slečna Lawová?“ spýtala sa lady Beamishová láskavo. „Sadnite si.“ 

Lord Rannulf sa obom dámam uklonil. Urobila pukerlík, ale nezdvihla pohľad a sadla si na najbližšiu stoličku. Ale keď si dávala dolu rukavičky, uvedomila si, ako trápne sa správa - pochopila, že pred ním nebude môcť dlho tajiť svoju totožnosť, ak už neodhalil, kto je. Zdvihla hlavu a pozrela priamo naňho. 

Opätoval jej pohľad s prižmúrenými očami. Zdvihla bradu a cítila, ako ju zalial rumenec. 

Potom sa rozprúdil zdvorilý rozhovor. Lady Beamishová sa vypytoval a na zdravie Judithinej rodiny a stará mama zas na zdravie rodiny lorda Rannulfa Bedwyna. Rozprávali sa aj o hosťoch, ktorí mali prísť popoludní do Harewoodu, ako aj o tom, že lord Rannulf sa chystá prísť na večeru. A potom lady Beamishová prehovorila ráznejšie. 

„Gertrude je moja stará priateľka, Rannulf, a rady sa zhovárame o veciach, ktoré nemôžu zaujímať nikoho iného. Čo keby si vzala slečnu Lawovú von a ukázal jej záhradu? Môže si posedieť v ružovom sade a ty môžeš ísť za svojimi povinnosťami.“
Judith zaťala ruky v päste. 

„Zdá sa, že sme tu na ťarchu, slečna Lawová,“ podišiel k nej, uklonil sa a ukázal na sklené dvere. „Pôjdeme von“?“ 

„Mohli by ste zatvoriť dvere, keď budete odchádzať, lord Rannulf?“ požiadala ho jej stará mama. „Pravda, ak nemáte námietky, Sarah. Mám pocit, že ma obchádza choroba. Judith ma celou cestou v koči musela ovievať.“ 

Judith si nevšímala, že jej nastavil rameno. Náhlivo vykročila ku skleným dverám a vyšla na dláždenú terasu. Už bola na chodníčku, ktorý pretínal záhradu, keď počula, ako sa sklené dvere zatvárajú. Kam uteká? A prečo? Ale v živote nebola v tak}'ch rozpakoch ako v tej chvíli. 

„Nuž, slečna Judith Lawová,“ prihovoril sa jej ticho a ohromene si uvedomila, že je pri nej. V hlase mu hnev. 

Spojila si ruky za chrbtom a odvážne pozrela naňho - bol desivo blízko a zdal sa jej desivo známy. 

„Nuž, lord Rannulf Bedwyn,“ odvetila. 

„Touché.“ V očiach sa mu zračil známy pobavený výraz. Rukou ukázal na chodníček. „Prejdeme sa? Teraz na nás majú zo salónu dokonalý výhľad.“ 

Judith videla, že záhrada je upravená geometricky presne a rovné dláždené chodníčky sú ako spice kolesa sústredené k fontáne v strede. V mramorovej vodnej nádrži sa vynímal mramorový amor a z jedného jeho šípu striekala 

Chodníčky lemoval buxus a kvetinové záhony, ktoré boli potešením nielen pre oko, ale aj pre nos. 

„Podviedli ste ma,“ vyhlásil, kým kráčali. 

„Aj vy mňa.“ Najradšej by sa nikdy nebola dozvedela jeho pravú totožnosť. Prečo sa to muselo stať? V celom veľkom Anglicku museli mať namierené práve do domov, ktoré boli päť kilometrov od seba. A on sa mal zúčastniť na zábave v Harewood Grangei. 

Skutočne sa ožení s Julianne? Mal to v pláne ešte predtým, ako sa vydal na sever? 

„Rád by som vedel,“ nadhodil konverzačným tónom, „či by vašu starú mamu, tetu a strýka zaujímalo, že ste herečka a kurtizána.“ 

Vyhráža sa jej? Bojí sa, že ho odhalí? 

„A ja by som rada vedela,“ odvrkla ostrým hlasom, „či by ich zaujímalo, že muž, ktorý chce dvoriť mojej sesternici Julianne, nadväzuje známosti s neznámymi ženami.“ 

„Vidím, že sa veľmi nevyznáte v tom, ako to vo svete chodí, slečna Lawová,“ poznamenal. „Effinghamovci si určite veľmi dobre uvedomujú, že páni majú, ehm, isté záujmy, ktorým sa venujú pri každej vhodnej príležitosti nielen pred svadbou, ale aj po nej. Ste hosťom v dome svojho strýka?“ 

„Áno, pozvali ma do Harewoodu,“ prikývla. 

„Tak prečo tam nie ste dnes popoludní, aby ste vítali prichádzajúcich hostí?“ 

„Moje stará mama zatúžila po mojej spoločnosti,“ odvetila. 

„Klamete, slečna Lawová,“ vyhlásil. „A klamete veľmi často. Ste chudobná príbuzná a vašou úlohou je robiť neplatenú spoločníčku svojej starej mame. Váš otec sa zrejme neoženil tak výhodne, ako sa vydala vaša teta, však?“ 

Prišli k fontáne a zastali. Judith cítila na lícach chladivé kvapky vody. 

„Moja mama pochádza z dobrej rodiny,“ vyhlásila dôrazne. „Otec je kňaz a má finančné prostriedky.“ 

„Možno má finančné prostriedky, ale nie majetok,“ podotkol posmešne. „A tie prostriedky sa tak stenčili, že váš otec musel poslať jednu zo svojich dcér k bohatším príbuzným, však?“ 

Judith prešla okolo studne k chodníčku na druhej strane. On ju obišiel z druhej strany a znova stál vedľa nej. 

„Vaše otázky sú nevhodné,“ vyhlásila. „Do majetkových pomerov mňa alebo môjho otca sa nemáte čo starať.“ 

„Ste dcéra urodzeného muža,“ povedal ticho. 
„Pravdaže som.“ 

„A hneváte sa,“ dodal. 

Naozaj sa hnevá? A prečo? Lebo ju ponižuje, že ju vidí v pravom svetle? Lebo sa jej roztrieštil ukradnutý sen, ktorý by jej bol vydržal do konca života? Lebo sa vysmieval jej i jej rodičom? Lebo Julianne je mladá, krásna a bohatá? Lebo Branwell premárnil otcov malý majetok? Lebo život je nespravodlivý? Kto tvrdil, že je spravodlivý? 

„A ste zbabelá,“ dodal po chvíli ticha. „Nemali ste odvahu rozlúčiť sa so mnou.“ 

„Nie,“ priznala, „veru som nemala.“ 

„A ja som kvôli vám vyzeral ako hlupák,“ pokračoval. „Hostinského manželka mi vynadala, že som sa k vám zle správal, a radila mi, aby som sa vydal za vami a pokorne sa vám ospravedlnil.“ 

„Mrzí ma to,“ povedala. 

„Skutočne?“ Pozrel na ňu a ona si uvedomila, že znova zastali. „Bol by som si vás vzal, aj keby ste mi povedali pravdu. Bol by som si vás vydržiaval ako milenku, staral sa o vás.“ 

Vtedy sa rozzúrila a presne vedela prečo. Prečo sa jej jediný sen musí skončiť tak bolestne? Zrazu ho znenávidela, že jej tak jasne naznačuje podstatu toho, čo sa medzi nimi stalo. 

„Tak počkajme,“ priložila si prst na pery a zahľadela sa dohora, akoby rozmýšľala. „Tuším ste chceli byť so mnou pár dní, nanajvýš týždeň, kým nás to neunaví, čo v preklade znamenalo, kým to neunaví vás. Nie, ďakujem, lord Rannulf. To naše stretnutie mi pomohlo vyplniť nudné dni, kým sme čakali, kedy prestane pršať. Ale vtedy som už z vás bola unavená. Lenže nebolo by odo mňa pekné, keby som vám to bola povedala, lebo vy ste si so mnou chceli užívať ešte pár dní. A tak som utiekla, kým ste zháňali koč. Prepáčte.“ 

Chvíľu na ňu bez slova hľadel a v očiach mal nečitateľný výraz. 

„Ak mi ukáže te , kde je ružový sad, posedím si tam, kým stará mama po mňa nepošle,“ povedala. 

Ignoroval jej otázku: „Nečakáte dieťa? Už viete, či nie ste ťarchavá?“ 

Keby sa v tej chvíli otvorilo peklo, ochotne by doň skočila. 

„Nie!“ zvolala celá rozpálená. „Pravdaže nie som ťarchavá.“ 

„Pravdaže?“ Povýšene a posmešne na ňu pozrel s nadvihnutým obočím. „Z takej činnosti sa rodia deti, slečna Lawová. Vy ste to nevedeli?“ 

„Samozrejme, že som vedela!“ Už ju ani nemohol uviesť do väčších rozpakov. „Iste ani sám neveríte, že by som dopustila...“ 

Zastavil ju zdvihnutou rukou. „Prosím vás, slečna Lawová,“ vzdychol si unavene, „nehrajte sa na svetáčku. Ste si tým istá?“ 

„Áno.“ Ledva zo seba dostala to slovo. „Som si celkom istá. Kde je ružový saď?“ 

„Prečo máte také škaredé šaty?“ spýtal sa. 

Hľadela naňho so stisnutými perami. „To od vás nebolo veľmi gavalierske,“ povedala. 

„Na ceste ste takto neboli oblečená,“ poznamenal, „hoci sa na seba hnevám - nepochopil som, že ste len jednoduché vidiecke dievča, ktoré sa hrá na herečku a kurtizánu. A ste dobrá - v jednom i druhom smere. Ale prečo máte pod čepcom aj tú čiapočku a ešte k tomu tie vrecovité šaty?“ 

„Tá otázka je veľmi nezdvorilá,“ vyprskla. 

„Tipujem,“ pokračoval, „že len čo sa teta na vás pozrela, rozladene si uvedomila, že ste oveľa krajšia ako jej dcéra, a rozhodla sa obliecť vás tak ohavne, aby zamaskovala vašu krásu. Mám pravdu?“ 

Určite nemá pravdu. Vari je slepý? Teta Louisa len trvala na tom, aby ukryla pred svetom svoju škaredosť. 

„Alebo aj tie vlasy patrili k vašej hre?“ posmešne zdvihol kútik úst. „Ste pod tou čiapočkou plešivá, slečna Lawová?“ 

„Ste únavný a urážlivý, lord Rannulf,“ vyhlásila. „Ukážte mi, prosím vás, ako sa dostanem k ružovému sadu, inak vyhľadám záhradníka.“ 

Ešte chvíľu na ňu hľadel a potom vykročil smerom, odkiaľ prišli, ale na polceste odbočil na chodníček, ktorý viedol - ako teraz videla - k trelážam obrasteným ružami, ktoré boli bezpochyby vonkajšou hranicou ružového sadu. 

Až jej to vyrazilo dych - alebo by jej ho vyrazila za iných okolností. Sad bol z troch strán uzatvorený trelážami a tvorili ho štyri terasy klesajúce k zurkotavému potôčiku. Všade boli ruže všetkých druhov a farieb. Vo vzduchu sa vznášala ich omamná vôňa. 

Judith sa usadila na tepanú železnú lavičku na vrchnej terase a zložila si ruky do lona. 

„Nemusíte mi viac robiť spoločnosť,“ povedala. „V takomto prostredí rada zostanem sama.“ 

Dlhú chvíľu stál vedľa nej a nič nehovoril. Nezdvihla pohľad, či sa díva na ňu alebo sa kochá scenériou, ale videla, že špičkou čižmy poklopkáva na dlažbu. Túžila, aby čím skôr odišiel. Nezniesla pocit, že je v jeho blízkosti. Nezniesla vedomie, že jej ukradnutý sen je navždy zničený. 

Potom bez slova odišiel a ona sa cítila ako okradnutá. 

Rannulf šiel rovno do svojej izby. A prechádzal sa hore-dolu. 

Je to dcéra urodzeného muža! Dočerta! Nemala čo cestovať sama. Jej otca by mali zastreliť, že s ňou neposlal aspoň slúžku, ktorá by ju ochraňovala. Nemala k nemu sadnúť na koňa, hovoriť zastretým hlasom a tváriť sa ako herečka. A flirtovať s ním. A dovoliť mu, aby si ukradol bozk. Mala mu za trest rozbiť hlavu. 

Musí poznať pravidlá slušného správania rovnako dobre ako on. 

Oprel sa o podobločnicu, zhlboka sa nadýchol, zadržal dych a pomaly ho vypustil. Pozrel dolu. Videl, ako sa do domu vracia lokaj. Takže limonádu, ktorú pre ňu Rannulf objednal, jej doručili. 

Nemala prijať jeho návrh, že prespí v jeho izbe. Alebo že s ním bude sama večerať. Alebo v ňom roznieti túžbu svojím hereckým umením. Kde sa naučila tak hrať, dočerta...? Nemala chodiť ako siréna s rozpustenými vlasmi. 

Nemala sa s ním vyspať. 
Musí poznať pravidlá. 
On ich pozná. 

Tresol päsťou do podobločnice a zahrešil. 

On pozná pravidlá, dočerta. Jeho otec možno vychoval tvrdohlavých a neposlušných synov, ktorí si nikdy nič nerobili z verejnej mienky, ale zároveň boli počestní a vedeli, že pravidlá sa nikdy nemajú porušovať. 

Povedal jej, že by si ju bol vzal, aj keby vedel, kto je. Povedal jej, že by z nej bol urobil svoju milenku. Urobil by to? Pravdepodobne nie - celkom určite nie. 

Je to dcéra urodzeného muža. 

Dočerta, tá žena zrejme ešte nevie, či unikla najhoršiemu osudu. Je to klamárka. A pravdepodobne klamala aj v tomto smere. O necelých deväť mesiacov možno privedie na svet nemanželské dieťa. 

Znova tresol päsťou do podobločnice, potom sa odvrátil od okna a opäť sa začal prechádzať po izbe. Ruky mal zaťaté do pästí. 

Dočerta, dočerta, dočerta! 

Napokon prudko otvoril dvere, a ani sa ich nenamáhal zavrieť. Ani nerozmýšľal, čo chce urobiť. 

Sedela na lavičke, kde ju nechal, s rukami v lone, pohár limonády stál na tepanom železnom stolíku, ktorý im lokaj zrejme pritiahol. Hľadela na potok, a keď prešiel popod oblúk treláže, len trochu pootočila hlavu. 

„Práve som sa prechádzal po izbe a utvrdzoval sa v názore, že je to všetko vaša vina,“ vyhŕkol, „ale nie je. Ja som rovnako vinovatý.“ 

Vtedy k nemu celkom obrátila hlavu a hľadel jej do veľkých prekvapených zelených očí. 

„Čože?“ 

„Boli ste nevinná, neskúsená mladá dáma,“ povedal. „Ja nie som ani nevinný, ani neskúsený. Mal som vás prekuknúť.“ 

„Vy obviňujete seba z toho, čo sa stalo?“ zvolala ohromene. „To je hlúposť! Nikto nebol vinovatý. Dostali sme sa do toho spolu, ale už je po všetkom a radšej na to zabudnime.“ 

Keby to bolo také ľahké! 

„Nie je po všetkom,“ namietol. „Pripravil som vás o panenstvo. Teraz ste poškodený tovar, ako sa hovorí, a iste nie ste taká nevinná, aby ste si to neuvedomili, slečna Lawová.“ 

Líca sa jej zapálili, odvrátila sa od neho a vstala. „Prečo si myslíte... ?“ začala. 

„Ja som bol taký opitý, že som to nepostrehol,“ priznal sa. „Ale majiteľka hostinského mi vysvetlila, prečo vymenila plachtu po prvej noci. S nesmiernym potešením mi oznámila, že tá prvá bola zakrvavená.“ 

Strhla sa. 

„Ste urodzená mladá dáma, slečna Lawová,“ pokračoval, „hoci nemáte spoločensky významné postavenie a nepochádzate z bohatej rodiny. Moja rodina ani známi by nikdy neočakávali, že si vyberiem nevestu z vašich vrstiev, ale som k tomu nútený. No nevyčítam to vám, ale sebe. Bol som slepý, a teraz je už neskoro ľutovať. Urobíte mi tú česť a vydáte sa za mňa?“ 

Tentoraz sa nestrhla. Zmeravela. Dlhú chvíľu si myslel, že mu ani neodpovie. Ale napokon prehovorila. 

„Nie,“ povedala vyrovnaným, ráznym hlasom. A odišla od neho. Schádzala terasami až dolu k potoku. 

Možno ju mal požiadať o ruku jemnejšie, postaviť sa pred ňu, vziať jej ruku do dlaní... Namiesto toho jej len oznámil holú pravdu. Aj tak by zrejme pochopila faloš. Ako Claire Campbellová mu pripadala inteligentná. 

„Prečo nie?“ spýtal sa jej, keď prišiel za ňou. 

„So mnou si nikto nemusí robiť problémy, lord Rannulf,“ ubezpečila ho. „Nemienim niekoho liečiť z výčitiek svedomia. Ale nemusíte mať pocit viny. Šla som s vami dobrovoľne do postele. Túžila som po tejto skúsenosti a bola som pripravená využiť prvú vhodnú príležitosť. Máte pravdu, pokiaľ ide o to, prečo som v Harewoode. V mojom postavení nie je pravdepodobné, že niekto niekedy príde na to, že som padlá žena. Ženy ako ja zostávajú do konca života starými dievkami. Možno by ma malo lákať, aby som sa za vás vydala. Mohla by som sa stať lady Bedwynovou a byť taká bohatá, ako sa mi nikdy nesnívalo. Ale nemienim sa za vás vydať len preto, že ste k tomu nútený, ani preto, že vám česť káže oženiť sa s takou nerovnou partnerkou. Keby som sa za vás vydala, neurobila by som vám česť, ale spôsobila muky.“ 

„Ospravedlňujem sa,“ zamrmlal. „Nemienil som naznačiť...“ 

„Ach nie,“ skočila mu do reči, „nič ste nenaznačili. Vyhlásili ste to. Prečo ste očakávali, že skočím na vašu ponuku, lord Rannulf? Lebo ste syn vojvodu a ste závratne bohatý? Lebo nemám šancu vydať sa, aj keby som bola panna? Lebo slušnosť káže, aby som sa vydala za svojho zvodcu, keď už ma požiadal o ruku, hoci v skutočnosti ste ma nezviedli? Lebo ste mi povedali, že vám urobím česť? Moja odpoveď znie - nie.“ 

Pocit úľavy po chvíli vystriedal pocit viny. Dotkol sa jej spôsob, akým ju požiadal o ruku. Keby ju požiadal zdvorilo, vyhovela by mu? 

„Prepáčte,“ povedal. „Predpokladal som, že by ste ma vysmiali, keby som na vás vyrukoval s uhladenosťou. Dovoľte, aby som...“ 

„Nie.“ Obrátila sa k nemu tvárou a zahľadela sa mu do očí. „Bol to len prchavý zážitok, lord Rannulf. Nemalo to byť nič trvalé. Bola som zvedavá a moja zvedavosť bola uspokojená... ja som bola uspokojená. Netúžila som pokračovať v tom vzťahu a rozhodne netúžim vydať sa za vás. Prečo by som sa mala? Nie som taká naivná, aby som nevedela, akí sú muži vo vašom postavení. Dokázali ste mi to na ceste a vaše dnešné slová len potvrdili, čo som si myslela. Hrdo ste vyhlásili, že nie ste nevinný ani neskúsený. Nevydala by som sa za vás, ani keby som po tom túžila. Prečo by som sa mala vedome stať manželkou, ktorá bude vädnúť v tichom, dôstojnom kúte, zatiaľ čo jej manžel si bude užívať život, akoby ani neexistovala? Chcela som vás, len aby som mala životnú skúsenosť, nie ako manžela, a tá skúsenosť ma uspokojila a netúžim ju zopakovať. Máte šťastie! Nebudete musieť čeliť opovrhnutiu svojich známych a nespokojnosti svojho brata, vojvodu z Bewcastlu. Želám vám pekný deň.“ 

Bolo to zvláštne, ale napriek jej opovržlivým slovám, ledva potláčanému hnevu a nepekným šatám ho znova priťahovala. Spomenul si, ako ho vzrušovala, keď spolu strávili v hostinci dve noci. Do tejto chvíle sa mu zdalo nepochopiteľné, že by to mohla byť tá istá žena. 

„Je to vaše posledné slovo?“ spýtal sa. 

„Čomu z toho, čo som vám povedala, nerozumiete, lord Rannulf?“ zatiahla a zahľadela sa mu rovno do očí. 

Ale prv ako stihol odpovedať, vycítil, že v sade nie sú sami. Keď zdvihol pohľad, videl stáť v oblúku toho istého lokaja, ktorý priniesol limonádu. Rannulf nadvihol obočie. 

„Poslali ma, aby som zavolal slečnu Lawovú do salóna, mylord,“ povedal lokaj. 

„Ďakujem,“ odvetil Rannulf stručne. Ale kým sa obrátil, že nastaví Judith Lawovej rameno, ona si už nadvihla sukňu a stúpala hore. Celkom ho ignorovala. 

Nešiel za ňou. Len ju sledoval pohľadom a zmocnil sa ho pocit úľavy. Hoci nechápal, prečo by sa mu malo uľaviť. Zrazu si spomenul, že toto leto sa tak či tak bude musieť oženiť. 

Podráždilo ho to. A stále sa cítil previnilo. 
A zároveň bol vzrušený. 

CELÝ HAREWOOD GRANGE doslova bzučal aktivitou, keď Judith vystúpila so starou mamou na terasu. Zistili, že už prišli všetci pozvaní hostia. Väčšina z nich v salóne popíjala čaj s tetou Louisou, strýkom Georgeom a Julianne. Iba zopár oneskorencov bolo ešte vo svojich izbách a prezliekali sa. Na terase stáli rozložené truhlice, tašky a škatule na klobúky a služobníctvo ich vynášalo do izieb. 

„Som priveľmi unavená, Judith, aby som sa venovala hosťom,“ povedala stará mama. „Tuším na mňa znova ide migréna. Ale ty si nedaj ujsť príležitosť a zájdi do salóna. Len mi, prosím ťa, pomôž vyjsť do izby, a prines mi čaj a pár zákuskov - tie s bielou polevou, láska moja. Potom si obleč niečo pekné a choď do salóna, aby ťa predstavili hosťom.“ 

Judith nemala v úmysle urobiť nič podobné. Teraz mala prvý raz príležitosť byť chvíľu sama a nemienila ju prepásť. Keď zavolala Tillie, aby uložila starú mamu do postele, šla do svojej izby, obliekla si jedny z mála šiat, ktoré ešte nepremenili na vrece - žltých bavlnených, ktoré mala veľmi rada -, odhodila čiapočku a nasadila si slamený klobúk. Potom zbehla po zadnom schodišti, ktoré objavila na svojich pochôdzkach do kuchyne. Vykĺzla zadným vchodom, prešla popri zeleninovej záhrade a vykročila po trávniku, ktorý sa ťahal až ku zalesnenému kopcu. Nastavila tvár slnku a vánku a vychutnával a si, ako jej dvíha na šiji vlasy, v posledných dňoch uväznené pod čiapočkou. 

Zbláznila sa, že odmietla jeho žiadosť o ruku? Má titul a majetok! A až bolestne ju priťahuje! Každá žena predsa túži po manželstve v nádeji, že jej prinesie životnú istotu, deti, pohodlie a možno i príjemnú spoločnosť. 

Judith už dlhé roky trpezlivo čakala na muža, ktorý by bol ochotný oženiť sa s ňou, bol by prijateľný pre otca a znesiteľný pre ňu. Bola však rozumná a neočakávala, že jej sny sa stanú skutočnosťou. A predsa dnes pred necelou hodinou odmietla lorda Rannulfa Bedwyna. 

Zbláznila sa? 

Kopec nebol veľmi vysoký. Ale aj tak z neho bol malebný výhľad na okolie. Videla na všetky štyri strany. Tu hore vial vietor o čosi silnejšie. Privrela oči a zaklonila hlavu. 

Nie, nezbláznila sa. Ako by mohla prijať jeho ponuku, keď sa ani nenamáhal zakryť, že ju žiada proti vlastnej vôli? Keď dal jasne najavo, ako opovrhuje jej spoločenskou vrstvou. Keď otvorene priznal, že to, čo sa medzi nimi stalo, preňho nebolo nič nezvyčajné... a že by v tom pokračoval aj po svadbe. 

Ako by sa mohla vydať za muža, ktorým opovrhuje? 

Ale aj tak sa v jej odmietnutí tajilo isté bláznovstvo - hrdosť zvíťazila nad zdravým rozumom. A ten jej teraz pripomínal, že aj keby v manželstve s lordom Rannulfom trčala niekde v zabudnutom kúte, aspoň by bola vydatá. Stala by sa váženou paňou domácnosti. 

Namiesto toho je závislá od strýka Georgea, ktorý ani poriadne nevie, že existuje, a od tety Louisy, ktorá ňou opovrhuje a bude od nej ešte dlhé roky vyžadovať bezplatné služby. Iba vďaka starej mame to ešte bolo znesiteľné. V duchu sa vyhrešila, že podlieha sebaľútosti. Mohla by mať aj horší osud. 

Zišla k jazeru pod kopcom. Bolo krásne, obrastené vysokou trávou a poľnými kvetmi a týčilo sa tam aj pár stromov. Vyzeralo opustene a určite k nemu nikto nechodí ani ho nevyužíva. 

Možno by sa mohlo stať mojím útočiskom, pomyslela si. 

Kľakla si na brehu a ponorila ruku do vody. Bola priezračná a vôbec nie taká studená, ako čakala. Nabrala si vodu do dlaní a osviežila si tvár. 

Zrazu si uvedomila, že plače. Málokedy plakala. Ale niekedy je život nespravodlivý. Jediný raz si ukradla krátky, nádherný sen. Nečakala, že ten sen bude pokračovať. Len chcela, aby jej tá spomienka vydržala. Naveky. 

Očividne žiadala priveľa. 

A teraz o všetko prišla. Všetky spomienky boli poškvrnené. On vedel, že nie je tou ohnivou herečkou, ktorá ho tak priťahovala napriek všetkým telesným nedostatkom. A ona vedela, že je to muž, ktorým treba opovrhovať. 

Ale práve jej ponúkol manželstvo... 
A ona odmietla... 

Vstala a znova vyšla na kopec. Nesmú zistiť, že odišla z domu. Keby sa to teta Louisa dozvedela, postarala by sa o to, aby už nikdy nemala čas na záhaľky. 

Keď prišla k zadnému vchodu, zistila, že ho zamkli. Zaklopala, ale nikto neotváral. Vykročila k prednému vchodu a modlila sa, aby všetci boli ešte vždy v salóne a mohla sa nepozorovane dostať do svojej izby. 

Keď zabočila na prednú terasu, videla, že do stajne vedú dva kone, a z batožinového koča vynášali množstvo tašiek a truhlíc. Chrbtom k Judith stáli dvaja muži a jeden z nich netrpezlivo, panovačne vydával pokyny. Zaspätkovala a bola by zmizla za rohom, ale vtom druhý muž obrátil hlavu a uvidela ho z profilu. Neveriacky naňho hľadela a rozbehla sa k nemu. 

„Bran! „ zvolala. „Branwell!“ 

Brat sa k nej obrátil, nadvihol obočie, uškrnul sa a vykročil k nej. 

„Jude!“ potešil sa. „Aj ty si tu? To je skvelé!“ Mocne ju vyobjímal a vybozkával na líca. „Sú tu aj ostatní? Ten klobúk sa mi páči! Pristane ti!“ 

Bol oblečený podľa poslednej módy a vyzeral veľmi príťažlivo. Plavé vlasy mu viali vo vetre a na chlapčenskej tvári sa zračil srdečný úsmev. Na okamih zabudla, ako ho chcela potrestať za to, čo spôsobil celej rodine. 

„Som tu iba ja,“ odvetila. „Pozvali jednu z nás a otec vybral mňa.“ 

„Paráda!“ zvolal. 

„Ale čo tu robíš ty, Bran?“ chcela vedieť. 

Prv ako stihol odpovedať, pripojil sa k nim druhý muž. 
„No ale toto!“ zvolal a prezrel si ju od hlavy po päty tak opovážlivo, že keby to bol videl papa, bol by ju potom poriadne vyhrešil. „Buď taký láskavý, Law, a predstav nás.“ 

„Toto je Judith,“ povedal Branwell. „Moja sestra. Toto je Horace Effingham, Jude. Náš druhostupňový bratanec.“ 

Aha, takže naozaj prišiel strýkov syn z prvého manželstva. Teta Louisa bude mať radosť. Judith sa s ním nikdy predtým nestretla. Bol o pár rokov starší ako Branwell, ktorý mal dvadsaťjeden, aj o pár centimetrov nižší - asi rovnako vysoký ako ona. Bol statnejšie urastený ako Bran a takmer pekný. Pri úsmeve odhalil veľké belostné zuby. 

„Sesternička moja,“ podal jej hranatú ruku. „Veľmi ma teší. Teraz som aj rád, že som sa dal presvedčiť, keď moja nevlastná matka tak naliehala, aby som prišiel. Očakával som, že tu bude nuda, a priviedol som so sebou tvojho brata, aby mi pomohol nejako to tu prežiť. Dúfam, že ti neprekáža, že ti tykám a budem ti hovoriť Judith, keď sme blízki príbuzní.“ Priložil si jej ruku k perám a podržal ju tam dlhšie, ako bolo potrebné. 

„Effingham je správny chlap, Jude,“ ozval sa Branwell. „Vzal ma na dostihy a dal mi tip, na koho mám staviť, aj do Tattersall´s, kde mi poradil pri výbere koňa... Raz večer ma vzal dokonca aj do klubu White's, a vyhral som tristo guineí, hoci potom som prehral tristopäťdesiat. Ale iní prehrali oveľa viac ako ja. Chápeš, Jude, bol som vo White's. Mala by si to vidieť - lenže to sa ti nikdy nepodarí, lebo si žena.“ 

Už sa spamätala z prekvapenia aj z radosti. Branwell bol jediný chlapec medzi štyrmi dievčatami a bol miláčikom rodiny. Papa mu zaplatil drahú školu, ale vrátil sa s priemernými výsledkami. Zato vynikal v hazardných hrách a mal množstvo pochybných priateľov. Potom šiel na Cambridge a všetky skúšky absolvoval s odretými ušami. Ale nemal záujem ani o službu cirkvi, nechcel sa venovať ani politike, ani diplomacii, ani sa nechcel stať vojenským dôstojníkom. Nevedel, čo bude robiť. Jednoducho potreboval byť v Londýne a stýkať sa so správnymi ľuďmi, chcel pochopiť, ako môže využiť svoj talent a schopnosti, aby zarobil majetok. 

Do roka od návratu z Cambridgea Branwell prehajdákal všetko, čo preňho otec odložil - a potom aj to, čo odložil ako veno pre svoje dcéry. Teraz už vyslovene ohrozoval rodinu, ale stále bol miláčikom všetkých. Dúfali, že čoskoro sa vybúri a znova nadobudne rodinný majetok. Dokonca aj papa, ktorý bol na dcéry veľmi prísny, veril, že časom sa Branwell napraví. 

„Teší ma, že vás spoznávam, pán Effingham,“ povedala Judith a len čo to bolo možné, vyslobodila si ruku. „A som rada, že ťa znova vidím, Bran. Ale už sa musím ponáhľať dnu. Stará mama sa čoskoro zobudí a musím sa o ňu postarať.“ 

„Stará mama?“ zvolal Branwell. „Celkom som zabudol, že je tu. Je to poriadna tyranka, čo?“ 

Judith sa nepáčilo, že sa o nej vyjadruje tak neúctivo. 
„Mám ju veľmi rada,“ povedala pravdivo. „Možno by si ju mohol prísť pozdraviť, len čo sa osviežiš po ceste, Bran.“ 

„Ak pri nej bude Judith, pôjdem s tebou, Law,“ povedal Horace Effingham so smiechom. 

Ale Judith sa už náhlila preč. Bola v dome ako neplatená slúžka, zatiaľ čo jej brat tam bol ako hosť. Ale práve on bol príčinou všetkých jej útrap. Nebyť Brana, nesedela by v dostavníku a nebola by tu. 

Ale nemalo zmysel poddávať sa sebaľútosti. 

S úľavou si všimla, že v hale ani na schodišti nikto nie je. Keď sa náhlila hore schodmi, počula zo salónu šum hlasov. 

Rannulf, tak ako ostatní členovia jeho rodiny, veľmi neobľuboval spoločenské udalosti, nielen v Londýne počas sezóny, ale ani v Brightone či v kúpeľných mestách, ba ani domáce večierky. Okamžite pochopil, že zábava v Harewoode bude poriadne otravná. Ale nemohol sa jej vyhnúť. Ďalšie dva týždne musí venovať svoju pozornosť slečne Effinghamovej. A niekedy v priebehu tých dvoch týždňov ju bude musieť požiadať o ruku. 

Už jednu ženu požiadal o ruku a odmietla ho, ale tá druhá to sotva urobí. 

Od príchodu do Harewoodu bolo všetkým jasné, že je jedným z najváženejších hostí, hoci nebol ubytovaný v dome ako ostatní. A že je nielen vážený hosť, ale aj nápadník slečny Julianne Effinghamovej. Jej matka ho hneď po príchode previedla po salóne a predstavila hosťom, s ktorými sa nepoznal - a bola ich väčšina -, a pritom ich sprevádzala aj jej dcéra. Potom ho dievča zaviedlo do jedálne a pri večeri sedelo po jeho boku. 

Zaujalo ho, že medzi hosťami bol aj Branwell Law, plavovlasý krásavec, podľa všetkého brat Judith Lawovej. Po Judith a pani Lawovej nebolo ani stopy, a to ho len tešilo. Po ich stretnutí v ružovom sade by sa jej nevedel ani do očí pozrieť. Odmietla ho! 

Slečna Effinghamová sa mu zdala absurdne mladá a peknú hlávku mala až desivo prázdnu. Nehovorila o ničom inom, iba o večierkoch, na ktorých sa zúčastnila v Londýne a ako jej rozliční urodzení páni skladali komplimenty a chceli s ňou tancovať, keď už mala tanečný poriadok plný. Podľa nej by sa v jednom kole mali tancovať iba dva tance, a nie tri, aby mohlo viac urodzených pánov tancovať s dámou, s ktorou túžili byť dlhšie. Čo si o tom myslí lord Rannulf? 

Lord Rannulf si myslel - alebo aspoň povedal, že si myslí -, že je to pozoruhodne rozumný nápad a mal by sa dostať do pozornosti prominentných londýnskych hostiteliek. 

„Ako by ste sa cítili,“ zahľadela sa naňho modrými očami a lyžička jej zavisla nad dezertom, „keby ste chceli tancovať s niektorou dámou, lord Rannulf, a bola by zadaná na celý večer, a pritom by zúfalo túžila tancovať s vami?“ 

„Uniesol by som ju,“ vyhlásil a videl, ako naňho vyvalila oči. Až po chvíli sa pobavene zasmiala. 

„Ach, to by ste predsa neurobili!“ zvolala. „Alebo áno? Veď z toho by bol veľký škandál. A ako iste viete, potom by ste boli nútený požiadať ju o ruku.“ 

„Uniesol by som ju do Gretna Green a tam by som sa s ňou tajne zosobášil.“ 

„Aké romantické!“ zhíkla. „Skutočne by ste to urobili, keby ste nejakú dámu naozaj obdivovali?“ 

„Iba keby už nemala voľný tanec v tanečnom poriadku.“ 
„Ach,“ zasmiala sa, „keby to vedela, dala by si záležať, aby nemala voľný tanec. Ale v skutočnosti by ste neurobili niečo také opovážlivé, však?“ V očiach sa jej zračili pochybnosti. 

Rannulfa už unavovala tá hlúpa hra. „Vždy si dám záležať,“ povedal, „aby som prišiel na bál včas, ak je tam dáma, s ktorou túžim tancovať.“ 

Kútiky úst jej ovisli. „A obdivujete veľa dám, lord Rannulf?“ spýtala sa. 

„Momentálne vidím iba jednu, slečna Effinghamová,“ uprel na ňu pohľad. 

„Ach.“ 

Určite vedela, že je krásna, keď má pootvorené pery. Chvíľu sa tvárila ohromene, potom sa začervenala a sklopila pohľad na tanier. Rannulf využil príležitosť a obrátil sa na pani Hardingeovú, ktorá mu sedela po druhej strane. Zakrátko lady Effinghamová naznačila dámam, aby ju nasledovali do salóna, kým si páni vypijú portské. 

Prvou osobou, ktorú uvidel, keď o polhodinu vošiel do salóna, bola Judith Lawová. Sedela pri kozube so svojou starou matkou a mala na sebe sivé šaty, rovnako neforemné ako tie pásikavé, v ktorých bola v Grandmaisone. A znova mala na hlave čiapočku. Táto bola trochu krajšia ako predošlá, ale skrývala jej všetky vlasy. Videl, že drží v ruke šálku s tanierikom, kým stará pani sa napcháva zákuskom. 

Prívetivo kývol hlavou pani Lawovej, tá sa usmiala a takisto mu kývla, a potom si už tie dve ženy nevšímal. Fascinovalo ho, že pre všetkých ostatných v miestnosti akoby bola Judith Lawová neviditeľná - tak ako bola včera preňho, keď ju videl. Jej bujná krása bola účinne maskovaná. 

Sir George Effingham ho pozval na partiu whistu, ale lady Effinghamová ho rázne chytila pod pazuchu a zaviedla ho ku klavíru, pri ktorom lady Margaret Stebbinsová obšťastňovala spoločnosť Bachovou fúgou. 

„Teraz budeš hrať ty, Julianne, však?“ spýtala sa matka dcéry, ešte prv ako lady Margaret skončila. „Lord Rannulf ti bude obracať strany.“ 

Rannulf sa zmieril s tým, že celý večer bude musieť lichotiť chichotajúcim sa mladým dámam a zhovárať sa so skupinou mladých pozérov. Cítil sa ako storočný. 

Proti vlastnej vôli si všimol, že Judith Lawová má stále nejaké povinnosti - plní požiadavky svojej starej matky. Ustavične chodila hore-dolu k stolíku s občerstvením. Dva razy ju poslali von zo salóna. Prvý raz sa vrátila s okuliarmi starej panej a tá dáma ich iba odložila, vôbec ich nepoužila. Druhý raz jej priniesla kašmírový šál, a stará pani ho zložila a prehodila cez opierku kresla. Napriek tomu videl, že tie dve sa celý čas s úsmevom rozprávajú a očividne sa tešia zo vzájomnej spoločnosti. 

Keď slečna Effinghamová dohrala na klavíri, pochválil ju. Čakala, že ju požiadajú o prídavok, ale obďaleč už boli pripravené slečna Lilian Warrenová so svojou sestrou, aby predviedli svoje umenie. 

Vtom pri stolíku s občerstvením nastal rozruch. Judith Lawová podľa všetkého nalievala čaj, keď jej ktosi - Rannulf videl, že to bol Horace Effingham - drgol do lakťa, až sa celá obliala. Šaty zrazu akoby boli priesvitné a prilepili sa jej na prsia. Skríkla a Effingham vytiahol vreckovku. Pokúšal sa ju osušiť, ale ona mu odtisla ruku a chcela odlepiť látku od svojej hrude. 

„Judith!“ zvrieskla lady Effinghamová. „Ty ťarbáčka jedna nepodarená! Okamžite odíď!“ 

„Nie, nie, to bola moja vina,“ bránil ju Effingham. „Dovoľ, aby som ti to osušil, sesternička.“  

Rannulf videl, že v očiach sa mu zračí lascívny smiech. 
„Ach bože!“ zamrmlala slečna Effinghamová. „Judith sa vie niekedy tak znemožniť.“
Rannulf zaťal zuby, vykročil cez salón a vytiahol štólu spod lakťa pani Lawovej. Náhlivo zamieril k Judith a prehodil jej štólu cez plecia. Vďačne sa naňho obzrela a zahalila sa do nej. 

„Ďakujem,“ zamrmlala. 

Rannulf sa zdvorilo uklonil. „Nepopálil vás ten čaj, madam?“ spýtal sa. Vari nikoho nezaujímalo, že sa obliala horúcim čajom? 

„Len trochu,“ odvetila. „Nie je to nič hrozné.“ Vybehla z miestnosti, ale videl, že si hryzie spodnú peru. 

Rannulf sa ocitol zoči-voči Horaceovi Effinghamovi, ktorý takmer akoby naňho žmurkol. 

„To bolo od vás naozaj galantné,“ poznamenal, „že ste našli štólu a zakryli dáme vnady.“ 

Zrazu si Rannulf uvedomil, že Horace ju drgol úmyselne. „Mohla sa nepríjemne popáliť,“ odsekol. „Nabudúce si dajte lepší pozor.“ 

A vtedy Effingham skutočne žmurkol a ticho zamrmlal: „Ja už som celý rozpálený, Bedwyn, a stavím sa, že aj vy. Rafinované, že ste si našli zámienku, aby ste sa dostali do jej blízkosti.“ 

Lady Effinghamová znova zvýšila hlas, ale tentoraz veselo zahlaholila: „Pokračujte v zábave, prosím. Ospravedlňujem sa za to nedôstojné prerušenie. Moja neter nie je zvyknutá pohybovať sa v slušnej spoločnosti a správa sa ako slon v porceláne.“ 

„Ale, teta,“ ozval sa mladý Law, „Jude nikdy nebola ťarbavá. Bola to len nehoda.“ 

„Lord Rannulf,“ pani Lawová ho poťahala za rukáv, a keď na ňu pozrel, videl, že je z tej udalosti nešťastná, „ďakujem vám. Jediný ste boli duchaprítomný a zachránili ste Judith pred veľkou hanbou. Teraz už musím ísť hore pozrieť, či si neublížila.“ 

Položila tučné ruky na opierku, aby sa postavila. „Dovolíte, madam?“ nastavil jej ruku. 

„Ste veľmi láskavý.“ Sťažka sa oňho oprela a pozviechala sa na nohy. „Zrejme mi opuchli nohy z tej horúčavy, aj sa mi ťažko dýcha.“ 

Pomyslel si, že to skôr bude z tých krémových zákuskov, ktoré pojedla. 

„Dovoľte, aby som vás odprevadil hore, madam,“ ponúkol sa. 

„No, ak vás to nebude priveľmi obťažovať,“ súhlasila. „Vlastne som ten čaj ani nechcela. Išlo mi len o to, aby sa Judith zamiešala do spoločnosti. Je veľmi ostýchavá a dokonca sa dnes ponúkla, že sa so mnou navečeria hore, keď som nevládala zísť do jedálne. Myslela som si, že sa jej možno niekto prihovorí. Som na Louisu nahnevaná, že ju po večeri nepredstavila hosťom. Ale zrejme má veľa iných starostí.“ 

Rannulf ju neplánoval zaviesť ďalej ako po vrchol schodišťa, ale tak sťažka sa oňho opierala, že s ňou šiel až do jej izby. Aspoň si myslel, že je to jej izba, kým ne zdvihla ošperkovanú ruku a nezaklopala. 

Dvere sa takmer okamžite otvorili a Rannulf sa ocitol v pasci. Videl, že Judith si prezliekla šaty a odložila čiapočku. Vlasy mala stále vyčesané dohora, ale zopár ohnivých kučier sa uvoľnilo a padalo jej na plecia. Oblečený mala voľný župan - pritískala si ho rukou na hruď. Ale aj tak jej videl jarček medzi prsami. A pokožka nad ním bola červená. 

„Ach,“ zrazu mala tvár rovnako červenú ako popáleninu, „myslela som, že mi priniesli šalviu...“ Hľadela na pani Lawovú, ale Rannulf vedel, že si uvedomuje jeho prítomnosť. Tesnejšie si pritiahla župan. 

„Popálila si sa, láska moja,“ zvolala pani Lawová, pustila sa ho a vykročila tak rýchlo, ako ju ešte nevidel chodiť. „Chúďatko moje.“ 

„To nič nie je, stará mama,“ upokojovala ju Judith a hrýzla si pery. Ale Rannulf jej videl v očiach slzy a bolo mu jasné, že trpí. 

„Dovoľte, aby som zašiel za gazdinou a postaral sa, aby vám čím skôr poslali tú šalviu. Ale zatiaľ by vám pomohol studený obklad, slečna Lawová.“ 

„Ďakujem,“ zamrmlala a pohľady sa im stretli. Chvíľu na seba uprene hľadeli a potom odvrátila oči. Stará pani ju objala okolo pliec. 

Rannulf odišiel a celý čas sa oddával predstavám, že obleje Horacea Effinghama horúcim olejom. 

JUDITH ZOSTALA dva dni vo svojej izbe a liečila si popálenú hruď. Stará mama celkom zabudla na svoje neduhy a často ju navštevovala, nosila jej knihy, bonbóny a novinky od ostatných členov rodiny. Radila jej, aby si ľahla a trochu pospala, a prikázala Tillie, nech jej nosí do izby jedlo a každých pár hodín prikladá šalviové obklady. 

Horace Effingham jej poslal po Tillie kyticu kvetov s poznámkou, že ich sám vyberal a že jej želá skoré uzdravenie. 

Branwell ju prišiel navštíviť osobne. 

„Ako sa cítiš na zábave?“ spýtala sa ho, keď sa jej on opýtal na jej zdravie. 

„Ach, je tu naozaj úžasne,“ odvetil. „Ráno sme si boli zajazdiť až po Clynebournský kláštor. Už sú tam len ruiny, ale pôsobí to veľmi malebne. Najprv sme zašli do Grandmaisonu, aby sme pozvali Bedwyna, nech sa k nám pridá. Myslím, že Julianne sa naozaj páči, ale ak chceš počuť, čo si o tom myslím, podľa mňa ju čaká trpké sklamanie. Bedwynovci majú v spoločnosti vysoké postavenie a dosť pochybujem, že hlava rodiny, vojvoda z Bewcastlu, bude súhlasiť, aby si jeho brat vzal dcéru obyčajného baroneta.“ 

„Som rada, že sa ti páčila jazda.“ Judith sa usmiala. Čo by bol asi Branwell povedal, keby sa dozvedel, že lord Rannulf Bedwyn ju včera požiadalo ruku? 

„Počuj, Jude,“ náhle vstal zo stoličky, podišiel k oknu a zastal chrbtom k nej, „asi mi nebudeš môcť požičať pár libier? Tak asi tridsať... ?“ 

„To teda naozaj nie,“ odvetila. „Aj keby som z peňaženky vysypala všetky drobné, pochybujem, že by sa tam našiel čo len šiling. Načo ti je tridsať libier?“ Zdala sa jej to obrovská suma. 

Pokrčil plecami, obrátil sa k nej a hanblivo sa uškrnul. „To nie je dôležité,“ povedal. „Je to bagateľ a Effingham povedal, aby som si pre to nerobil ťažkú hlavu. Ale nechcem byť jeho dlžníkom. Dosť, že mi platil náklady na cestu, lebo papa je v poslednom čase strašný drž groš.“
„Cesta sem stála tridsať libier?“ spýtala sa Judith ohromene. 

„Ty nechápeš, čo to znamená pohybovať sa v spoločnosti urodzených mužov, Jude,“ vzdychol si. „Človek s nimi musí držať krok. Nemôže vyzerať ako dedinský truľo v obnosených šatách a čižmách, ktoré pôsobia, akoby ich ušil obuvnícky učeň. Potrebuje aj dobrého koňa a musí chodiť tam, kde chodia iní džentlmeni - do klubov, na dostihy...“ 

„Bran,“ nebola si istá, či chce počuť odpoveď na svoju otázku, „si dlžný aj iným ľuďom?“ 

Bezstarostne hodil rukou a uškrnul sa, ale tváril sa trochu ustarostene. 

„Každý dlhuje peniaze,“ povedal. „O džentlmenovi by si mysleli, že nemá v hlave všetko v poriadku, keby polovicu majetku nedlhoval svojmu krajčírovi, bookmakerovi a obchodníkovi s módnymi doplnkami.“ 

„Takže ty máš zrejme aj dlhy u bookmakera, však?“ spýtala sa, prv ako si to stihla rozmyslieť. Radšej to ani nechcela vedieť. 

„Och, bagateľ!“ Znova sa tak čudne usmial. „Niektorí muži dlhujú aj tisíce libier alebo celý majetok, Jude. Ja nikdy nestavím viac, ako si môžem dovoliť.“ 

Bola priveľmi zbabelá, aby sa ho spýtala, koľko prehral v hazardných hrách. 

„Bran,“ odvážila sa, „kedy sa konečne rozhodneš robiť niečo poriadne?“ 

„Vlastne som rozmýšľal, že sa ožením s nejakou bohatou dedičkou,“ zasmial sa. „Smola, že Julianne sa zahľadela do Bedwyna - hoci nemá šancu, že by ho získala. Ale sestry Warrenové majú otca, ktorý je bohatý ako Krézus, a obe sú celkom pekné. No ich otec by zrejme o mňa nemal záujem, čo myslíš?“ 

Hovoril, akoby mu to len teraz zišlo na um, ale Judith si tým nebola istá. Očividne bol poriadne zadlžený. Nevedela, či ho ich otec teraz dokáže dostať z kaše tak, aby nezničil sám seba. A čo bude potom s mamou a jej sestrami? 

„No tak, Jude,“ Branwell vstal a chytil ju za ruky, „nebuď taká zachmúrená. Ja sa z toho dostanem. Nerob si o mňa starosti. Veľmi si sa popálila?“ 

„O jeden-dva dni to prejde,“ ubezpečila ho. 

„Výborne.“ Stisol jej ruky. „Keby ti papa náhodou v najbližších týždňoch poslal peniaze, mohla by si mi niečo požičať? Tu predsa veľa neminieš.“ 

„Nečakám nijaké peniaze,“ odvetila. 

„Aha,“ zamračil sa, „ale prišla si sem iba na návštevu, však? Hádam ťa sem papa neposlal s tým, aby si bola závislá od strýka Georgea? To by bolo dosť zlé. A čo sa vlastne deje v poslednom čase doma?“ 

Zruinoval si celú rodinu, pomyslela si. Ale hoci sa naňho v tej chvíli hnevala a zlostilo ju, že ani nevie, ako je na tom rodina zle, nemohla mu nič vyčítať, lebo v tej chvíli prišla Tillie so šalviou a laudanom. 

„Teraz ma musíš ospravedlniť, Bran,“ povedala Judith. „Musím chvíľu oddychovať.“ 

„Samozrejme.“ Zdvihol jej ruku k perám a očarujúco sa usmial. „Dávaj si na seba pozor, Jude. Nevieš si predstaviť, ako ma teší, že tu mám sestru. Mám vás všetky veľmi rád.“ 

Keby ho tak niekto vzal do parády, pomyslela si, možno by z neho niečo bolo. Ale dlho sa neoddávala tým myšlienkam. 

Kto by si bol myslel, že šálka čaju môže človeku spôsobiť také bolesti? 

Na tretí deň Judith zišla po obede dolu. Dúfala, že sa vyhne hosťom, chcela len vidieť starú matku. Ale čo čert nechcel, prvou osobou, ktorú stretla, bol Horace Effingham. S úsmevom jej šiel v ústrety. 

„Judith!“ zvolal. „Konečne si sa zotavila! Nesmieme sa ti ospravedlňujem za svoju nešikovnosť. Poď do salóna. Práve sa rozhodujeme, čo budeme robiť, keď už prestalo mrholiť a rozvialo aj predpoludňajšie mraky. Pomôžeš nám.“ 

Nastavil jej rameno. 

„Radšej nie,“ odvetila. „Nikoho tam nepoznám. Nevieš, kde je stará mama, Horace?“ 

„Ty nikoho nepoznáš?“ zvolal. „Vari ťa nikto nepredstavil hosťom?“ 

„Na tom nezáleží,“ pokrútila hlavou. 

„Veru záleží,“ vyhlásil. „Nemôžem ti dovoliť, aby si znova odbehla, keď som celé tri dni trpezlivo čakal, kým sa zjavíš. Poď.“ 

Váhavo ho chytila pod pazuchu a on si ju neobradne pritiahol k sebe, potom ju zaviedol do salóna. Ale bola rada, že ju konečne niekto predstaví hosťom. Koniec koncov, nie je celkom slúžka a bolo by jej trápne, keby sa v ďalších dňoch stretávala s ľuďmi, ktorým nebola formálne predstavená. Samozrejme, vyzerala celkom ako slúžka. Branwell sa na ňu usmial a spýtal sa jej, ako sa cíti, pani Hardingeová s ňou hlboko cítila a Julianne povedala, že je rada, že sa zotavila a zachráni ich pred únavnými rečami starej mamy a jej nekonečnými požiadavkami. Ale hoci ju väčšina hostí zdvorilo vzala na vedomie, nepokúšali sa s ňou nadviazať rozhovor. 

Judith chcela hneď po predstavovaní utiecť, no zastavil ju príchod lady Beamishovej a lorda Rannulfa Bedwyna. 

„Ach, ešte ťa čakajú dve predstavenia, sesternička,“ zvolal Horace a zaviedol ju k nim. 

„Už som mala to potešenie,“ povedala, ale nestihla zabrániť stretnutiu zoči-voči. 

„Slečna Lawová,“ lord Rannulf sa uklonil. „Dúfam, že už sa máte lepšie.“ 

„Rannulf mi povedal o tej nešťastnej nehode,“ ozvala sa lady Beamishová. „Dúfam, že to nebude mať trvalé následky, slečna Lawová?“ 

„Nie, to nie, ďakujem za opýtanie, madam,“ odvetila Judith. „Už sa cítim dobre.“ 

Julianne zatlieskal a rukami, aby upútala pozornosť prítomných. „Dohodli sme sa,“ oznámila, „že pôjdeme na hodinovú prechádzku po lesnom chodníku a potom si urobíme piknik. A keď už je tu aj lord Rannulf, nevidím dôvod, aby sme odkladali odchod.“ Žiarivo sa naňho usmiala a Judith videla, ako si ju lord Rannulf uznanlivo obzrel. 

Zabolelo ju to. 

„Tak teda poďme si vziať čepce a klobúky, a môžeme vyraziť,“ vyzvala ich Julianne. 

Jej plán sa stretol so všeobecným súhlasom. Prítomní sa živo rozhovorili a šli sa chystať na výlet. 

„Musím pohľadať starú mamu,“ zamrmlala Judith a vyslobodila si ruku spod Horaceovej pazuchy. 

Ale v tej chvíli sa v salóne zjavila stará mama s tetou Effinghamovou. Počula Judithine slová a žiarivo sa na ňu usmiala. 

„So mnou si ty nerob starosti, láska moja,“ ubezpečila ju. „Mne bude robiť spoločnosť Sarah. Keď si sa už zotavila, musíš sa trochu zabaviť s ostatnými mladými ľuďmi.“ 

„Čerstvý vzduch vám urobí dobre, keď ste boli tak dlho uväznená vnútri, slečna Lawová,“ dohovárala jej lady Beamishová láskavo. 

Zato teta Effinghamová o tom mala svoje predstavy. „Mne sa veru tvoja pomoc zíde, Judith,“ povedala rázne. 

„Ale, mama,“ namietol Horace a usmial sa na nevlastnú mamu. „Aj ja nevyhnutne potrebujem Judithinu pomoc možno ste si nevšimli, ale na vašej zábave páni počtom prevyšujú dámy.“ 

„Len preto, lebo si mi neoznámil, že prídeš, Horace,“ odsekla rozladene. „Alebo že privedieš Branwella.“ 

„Judith.“ Branwell sa jej uklonil. „Choď si vziať čepiec.“ 
Život v Harewoode bol náročnejší, ako očakávala. Doma ju nikto neobmedzoval a mohla robiť to, čo sama uznala za vhodné. Možno by všetci boli prekvapení, ale oveľa radšej by zostala v dome a pomáhala tete, než mala pochybné potešenie kráčať po lesnom chodníčku s pocitom votrelkyne, držiac sa pod pazuchu s Horaceom pričom sa celý čas musela dívať na Julianne a lorda Rannulfa Bedwyna, ktorí kráčali pred nimi, a kým Julianne radostne švitorila, lord Rannulf k nej nakláňal hlavu, aby ju lepšie počul. Zopár ráz sa spolu zasmiali a Judith si proti vlastnej vôli spomenula na to, ako sa smial s ňou na námestí pred obchodom, keď si odbalil škatuľku na šnupací tabak. 

Lesný chodníček sa kľukatil pomedzi stromy na západ od domu, ale popri ňom rástli kvety a kde-tu boli aj lavičky, väčšinou na vyvýšeninách, z ktorých bol výhľad na dom a park. Chodníček mal chrániť chodca pred letnou horúčavou a jesenným vetrom. 

Judith však nevedela oceniť tú krásu, hoci si v duchu hovorila, že v nasledujúcich rokoch sa môže stať jej útočiskom, keď bude mať hodinku voľna. 

Ale túto hodinku si nevychutnávala. Horace nevenoval pozornosť nikomu inému, iba jej. Pokúšal sa strčiť si jej ruku pod pazuchu, ale ona tvrdošijne držala obe ruky za chrbtom. Pokúšal sa spomaliť krok, aby zaostali za skupinkou, ale ona vždy pridala do kroku. Celý čas jej upieral pohľad na prsia, ktoré ani v tých voľných šatách nedokázala celkom zakryť. Dokonca poznamenal, že by sa mala obliekať tak, aby väčšmi vynikla jej postava. 

„Ale o tvoje šaty a čepce sa zrejme stará nevlastná mama,“ usúdil. „Je rozhodnutá toto leto Julianne vydať, podľa možnosti za Bedwyna. Všimla si si, že moja nevlastná sestra je oveľa krajšia ako všetky ostatné dievčatá, ktoré sem pozvali?“ Zachechtal sa. „Moja nevlastná mama neznesie konkurenciu v takomto dôležitom štádiu Julianninej kariéry. A už vôbec nie zo strany jej sesternice.“ 

Judith neodpovedala. Znova pridala do kroku, aby zmenšila odstup od poslednej dvojice, keď vtom Horace vykríkol a vyhlásil, že má v čižme kamienok. Oprel ruku o strom tesne pri Judithinej hlave a vyzul si čižmu. 

„Ach, konečne,“ vzdychol si po chvíli a usmial sa na Judith. 

Bol nepríjemne blízko a teraz už poriadne zaostali za skupinkou. 

„Vieš, Judith,“ prebehol jej pohľadom po tvári a zastavil sa na prsiach. „Vedel by som ti spríjemniť pobyt v Harewoode. A možno by som sem chodil častejšie ako doteraz.“ 

Zdvihol ruku, a keďže jej bolo jasné, kam ju chce položiť, odtisla mu ju. Pokúšala sa obísť okolo neho, ale on neustúpil, a tak iba čo sa dostala bližšie k nemu. 

„Mne je tu príjemne,“ ubezpečila ho. „Zaostali sme.“ 
Znova sa zachechtal a chytil jej prsník. Ale iba na okamih. V tej chvíli sa totiž ozval praskot vetvičiek, ktorý mu prezradil, že niekto sa blíži. Judith takmer vykríkla od úľavy, keď videla, že je to Branwell. 

„Ach, máte nejaké problémy?“ zvolal. 

„Takmer som musel požiadať tvoju sestru, aby mi vyzula čižmu,“ vysvetľoval Horace s úškrnom. „Dostal sa mi do nej kamienok a nevedel som si ju sám vyzuť.“ 

„Ach,“ zvolal Branwell, „tak potom Bedwyn sa mýlil. Poslal ma za vami, lebo si myslel, že Jude sa necíti dobre a možno by ju bolo treba odviesť domov. A už si sa zbavil toho kamienka?“ 

„Áno,“ Horace nastavil Judith rameno. „Tak čo, odprevadíme Branwella za dámou, ktorá mala to šťastie, že ju sprevádzal? Vieš, že tvoj brat sa stal miláčikom žien?“ 

Ale Judith si nemienila dať ujsť príležitosť, ktorá sa jej naskytla. 

„Choďte bezo mňa... obaja...“ navrhla. „Nepotrebujem, aby ma niekto odprevadil, ale skutočne sa cítim trochu slabá, veď som dva dni sedela zavretá vo svojej izbe. Posedím si so starou mamou a lady Beamishovou. Alebo si pôjdem ľahnúť.“ 

„Si si istá, Jude?“ spýtal sa Branwell. „Rád ťa odprevadím.“
„Som si celkom istá,“ usmiala sa naňho. 

O pár minút vyšla z lesa a mierila k domu. Bolo jej z Horacea nanič. Navrhoval jej, že si z nej urobí milenku. Vari sú všetci muži rovnakí? 

Ale spomenula si, že Branwella za ňou poslal lord Rannulf. Skutočne si myslel, že sa cíti zle? Alebo pochopil, čo sa deje? Ako to, že si vôbec všimol, že sa s Horaceom odpojili od skupiny? 

Zrazu si uvedomila, že sa ešte nemôže vrátiť do domu. Pravdepodobne by sa ani nedostala do svojej izby a spozorovala by ju stará mama alebo teta Louisa. A teraz bola priveľmi rozrušená, aby sa s nimi stretla. 

Zamierila k zadnému vchodu a rýchlo prešla cez kuchynskú záhradu ku kopcu. Pôvodne si tam chcela len posedieť a vychutnať si výhľad. Ale jazierko vyzeralo tak lákavo a ona sa po dotyku Horaceovej ruky cítila špinavá. 

Po tom, čo Rannulf strávil tri dni v spoločnosti slečny Effinghamovej a jej hostí, zatúžil po pokoji Lindsey Hallu, ktorý bol väčšiu časť roka jeho domovom. Tam sa nikdy nekonali zábavy a hostí väčšinou vyberali podľa toho, či sú schopní povedať aj niečo rozumné. Jeho sestry Freyja a Morgan sú možno nekonvenčné, tvrdohlavé a celkom iné ako ostatné dámy v ich spoločenskom postavení, ale vždy by s nimi trávil čas radšej ako so slečnami Warrenovými, Hardingeovými a Stebbinsovými, pred ktorými sa s ním slečna Effinghamová producírovala ako s novým psom. 

Toto je nad moje sily, pomyslel si aspoň raz za hodinu v jej spoločnosti. Nemôže sa s ňou oženiť a pripútať sa do konca života k jej hlúpej kráse. Do roka by sa z toho zbláznil. Freyja a Morgan by ju rozsekali na fašírku a Bewcastle by ju zmrazil jediným opovržlivým pohľadom. 

Ale predsa len mu stále chodil po rozume sľub, ktorý dal svojej starej matke, že sa aspoň pokúsi uvažovať o nej ako o neveste. Už so starou matkou strávil dosť času a videl, že je naozaj chorá. Nesmierne by ju sklamalo, keby sa toto leto aspoň nezasnúbil. A tak by sa sklamaná pravdepodobne aj rozlúčila s týmto svetom. To jej jednoducho nemôže urobiť... 

A tak vydržal hlúpe flirtovanie slečny Effinghamovej, zabával jej priateľky a zhováral sa s mladými mužmi, pri ktorých sa cítil ako storočný, hoci bol od nich iba o pár rokov starší. 

Pokiaľ išlo o Judith Lawovú, pocit viny odsunul nabok. Nezviedol on ju, ale ona jeho! Urobil, čo sa patrilo, a požiadal ju o ruku. Odmietla. Teraz už nemal dôvod cítiť sa za ňu zodpovedný. Ale vedel, že Effingham ju oblial úmyselne a bude striehnuť na ďalšiu vhodnú príležitosť. 

Na prechádzke lesom si veľmi rýchlo všimol, že Effingham sa usiluje zostať s ňou sám a ona jeho pokusom odoláva. A nakoniec sa celkom stratili z dohľadu. Našťastie Branwell Law bol nablízku, a tak ho bez ťažkostí presvedčil, aby sa šiel pozrieť, či jeho sestra nepotrebuje pomoc. 

O pár minút sa Law vrátil aj s Effinghamom a oznámil, že jeho sestra sa cíti slabá a trvá na tom, že sa vráti domov sama. Ale keď si na najbližšej lavičke sadli a mali pred sebou výhľad na dom, videl, že Judith nejde dnu - a ani nevyzerá veľmi unavene. Náhlila sa od domu. 

Keď si po návrate z prechádzky lesom urobili na trávniku pred domom piknik, Rannulf využil príležitosť a utiahol sa s tanierom na terasu, kde sedeli bok po boku jeho stará matka s pani Lawovou. 

„Rada by som vedela, kde je Judith,“ pani Lawová sa obzerala okolo. 

„Branwell Law vám to nepovedal, madam?“ spýtal sa Rannulf. „Cítila sa unavená, a tak sa po chvíli vrátila do domu, aby si oddýchla. Nedovolila mu, aby ju odprevadil.“ 

„Ale zamešká čaj,“ podotkla pani Lawová. „Musím za ňou poslať Tillie s podnosom. Boli by ste taký láskavý, lord Rannulf...“ 

Zdvihol ruku, aby ju zastavil. „Ak smiem byť taký opovážlivý, madam,“ povedal, „navrhujem, že by možno bolo lepšie nechať slečnu Lawovú chvíľu v pokoji oddychovať.“ 

„Máte pravdu,“ súhlasila. „Boli by ste taký milý a podali nám misu s koláčikmi, lord Rannulf? Vaša stará matka ešte neochutnala ani jeden, no iste si rada dá.“ 

Priniesol misu a nastavil ju starej matke, ale tá len pokrútila hlavou. Zato pani Lawová si vzala hneď tri. Potom položil misu na stolík. Rýchlo sa poobzeral okolo seba a videl, že nikto mu nevenuje pozornosť. Lady Effinghamová sa rozprávala s pani Hardingeovou a slečna Effinghamová sa smiala so slečnou Hannah Warrenovou, lordom Braithwaitom a Jonathanom Tanguayom. 

Prv ako si to niekto všimol, odkradol sa za roh domu a zamieril dozadu. Nikde po nej nebolo ani stopy. Kam zmizla? rozmýšľal. Že by sa už vrátila? Možno teraz už oddychuje vo svojej izbe. Neďaleko zbadal kopec. Zažmúril do diaľky, no nevidel ju tam. Ale zapáčila sa mu predstava, že by sa utiahol do ticha, a zamieril tým smerom. 

Posledných pár metrov pred vrcholom usúdil, že sa predsa len musela vrátiť do domu, a rozhliadol sa okolo. Koniec koncov, dobre, že ju tu nenašiel. Načo vlastne? Tú otázku si do tej chvíle nepoložil. 

Dolu pod kopcom bolo jazero. Vyzeralo dosť zanedbane, ale aj tak bolo pekné. Prekvapilo ho, že lesný chodníček nevedie až k nemu. Práve sa rozhodoval, či zíde dolu, keď ju zbadal - vynorila sa pod ovísajúcimi konármi smutnej vŕby. Plávala na chrbte, lenivo kopala nohami a vlasy sa jej vznášali na hladine ako tmavý oblak. 

Aha, takže prišla sem, lebo túžila byť sama. 
Mal by rešpektovať jej súkromie. 

Ale zistil, že napriek tomu ho nohy nesú dolu kopcom. 

BOL TO SKÔR pocit než čokoľvek iné - zrazu len cítila, že nie je sama, a so strachom otvorila oči. Zľakla sa, že Horace ju prenasledoval až sem. 

Na chvíľu sa jej uľavilo, že je to lord Rannulf Bedwyn. Sadol si vedľa jej šiat pod vŕbou, jednu nohu mal vystretú, druhú skrčenú a oblápal si ju rukou. 

Šaty! Zdvihla ruky, že si prihladí vlasy, ale rýchlo ich strčila pod vodu, aby sa udržala na hladine. 

Bolo to naozaj pochabé, že si šla zaplávať iba v košieľke a spodničke. 

„Neutečiem vám so šatami,“ povedal ticho, no jeho hlas sa jasne niesol nad vodou. „Ani vás nebudem obťažovať.“ 

„Čo chcete?“ spýtala sa. Bola v rozpakoch, hoci spolu prežili dve vášnivé noci... Ale mala pocit, že odvtedy uplynula celá večnosť. Pripadalo jej to, akoby sa to prihodilo komusi inému. 

„Trochu si oddýchnuť v pokoji,“ odvetil. „Ublížil vám?“ 
„Nie.“ Akurát sa zúfalo usilovala očistiť od jeho dotyku. 
„Pridal by som sa k vám,“ pokračoval, „ibaže keby som na dlhšie zmizol, zistili by to. Čo keby ste vyšli z vody a prisadli si ku mne?“ 

Ohromilo ju - a vyplašilo -, aká lákavá sa jej zdala tá ponuka. Nemali si už čo povedať, ale... zachránil ju na prechádzke lesným chodníčkom pred veľmi nepríjemnou situáciou. A hoci sa jej pred pár dňami priznal, že je sukničkár, akosi vedela, že mu môže dôverovať a nebude sa jej vnucovať. Práve jej to sľúbil. 

„Mrzí vás, že ste iba v spodnej bielizni?“ spýtal sa, keď okamžite nevyliezla na breh. „Videl som vás aj bez nej.“ 

Odišiel by, keby ho o to požiadala? Verila, že by odišiel. A chce vlastne, aby odišiel? Pomaly plávala k nemu. Nie. Ak bude k sebe úprimná, musí si priznať, že to nechce... 

Chytila sa rukami brehu a vyšvihla sa hore. Tiekla z nej voda, košieľka sa na ňu prilepila ako druhá koža. Obrátila sa a sadla si, nohy mala stále vo vode. 

„Boli by ste taký láskavý a podali mi šaty, lord Rannulf?“ požiadala ho. 

„Iba čo by ste si aj tie zamočili,“ podotkol, „a neboli by ste na tom o nič lepšie ako teraz. Bude lepšie, ak si tú mokrú spodnú bielizeň vyzlečiete.“ 

„Naznačujete...“ začala. 

„Nie, neprišiel som vás zviesť, slečna Lawová,“ ubezpečil ju. 

Prečo vlastne prišiel? Posedieť si v tichu, ako naznačil? Je to iba zhoda okolností, že ju tu našiel? 

Vytušila, že vstal a zhodil zo seba kabátec. O chvíľu jej pristál na pleciach. A potom si prisadol k nej, prekrížil nohy. a vyzeral celkom uvoľnene. 

„Obťažoval vás od tej nehody?“ spýtal sa. 

„Nie,“ pokrútila hlavou, „a nepredpokladám, že si to ešte niekedy dovolí. Dnes som mu dala jasne najavo, že oňho nestojím.“ 

„Skutočne?“ Cítila, že na ňu hľadí z profilu, ale neobrátila sa. „Prečo ste to nedali jasne najavo mne?“ 

„Teraz?“ spýtala sa. „Povedali ste...“ 

„Keď som sa ponúkol, že vás zveziem na koni,“ vysvetlil. „Keď som vám navrhol, aby sme sa spolu ubytovali v jednej izbe...“ 

Nevedela, čo na to povedať, hoci čakal na jej odpoveď. Vytiahla nohy z vody, objala si rukami kolená a oprela si o ne hlavu. 

„To bolo iné,“ odvetila nakoniec chabo. Ale prečo to bolo iné? Lebo od prvej chvíle cítila, že keby odmietla, ne naliehal by? Ako to mohla vedieť? A bola to pravda? „Túžila som po tej skúsenosti.“ Ale v skutočnosti túžila po svojom sne. 

„A mali by ste o tú skúsenosť záujem, aj keby sa vám ponúkol Effingham, že vás zvezie na koni?“ spýtal sa. 

Striasla sa. „Nie, pravdaže nie.“ 

Chvíľu neprehovoril, a keď sa ozval, zmenil tému. 

„Váš brat je elegantný mladý džentlmen,“ povedal, „a pohybuje sa vo vysokých spoločenských kruhoch. Aj trochu nebezpečných kruhoch, ak súdim podľa jeho priateľstva s Horaceom Effinghamom. On si užíva ako hosť, zatiaľ čo vy ste tu takmer v postavení slúžky. Čo je za tým?“ 

„Neviem,“ zdvihla hlavu a zahľadela sa do diaľky. „Myslíte, že sa za tým niečo skrýva?“ 

„Je čiernou ovcou rodiny?“ nadhodil. „Ale vy ho napriek tomu máte rada?“ 

„Pravdaže ho mám rada,“ ubezpečila ho. „Je to môj brat, a aj keby nebol, bolo by ťažké nemať ho rád. Otec ho poslal na strednú aj vysokú školu, aby získal vzdelanie ako pravý džentlmen. Je len prirodzené, ak sa správa trochu extravagantne, kým nezistí, čo vlastne chce robiť, a neusadí sa. Nie je zlý... je len...“ 

„Bezohľadný a zahľadený sám do seba?“ nadštrkol, keď jej nezišlo na um vhodné slovo. „Vie o tom, že ste tu jeho vinou?“ 

„Nie je...“ začala. 

„Rada klamete,“ poznamenal. 

Opovržlivo naňho pozrela. „Do toho vás nič, lord Rannulf,“ vyhlásila. „Nemáte sa čo starať do mňa a mojej rodiny.“ 

„To naozaj nie,“ súhlasil. „Postihol vaše sestry rovnaký osud ako vás, slečna Lawová?“ 

„Sú doma,“ zašepkala a vzápätí ju zaplavila taká túžba po domove, až si radšej znova oprela čelo o kolená. 

„A prečo vy?“ spýtal sa. „Ponúkli ste sa dobrovoľne? Neviem si predstaviť, že by bol niekto z vlastnej vôle ochotný trpieť správanie vašej tety.“ 

Vzdychla si. „Cassandra je najstaršia,“ povedala, „a je matkinou pravou rukou. Pamela je tretia v poradí a je z nás najkrajšia. Nezniesla predstavu, že by odišla z domu a nebola viac stredobodom obdivu. A Hilary je primladá - má iba sedemnásť rokov. Puklo by jej srdce, keby musela odísť od rodičov - a nám by takisto puklo srdce.“ 

„Ale nikomu nepuklo srdce, keď ste odišli vy?“ zatiahol. 
„Jedna z nás musela prísť,“ povedala. „A všetky plakali, keď som odchádzala.“ 

„A predsa chcete obhajovať toho svojho extravagantného brata?“ 

„Nepotrebujem ho obhajovať pred vami,“ vyhlásila. 

No nehnevala sa naňho, že nechápe tú situáciu. Dobre jej padlo, že sa niekto zaujíma o jej život. Niekto, kto možno chápe, do akej miery sa dobrovoľne obetovala... hoci, samozrejme, aj keby sa na to nebola podujala dobrovoľne, boli by ju vybrali. 

„Kde ste sa naučili tak hrať?“ spýtal sa. „Na fare sa venujete amatérskemu divadlu?“ 

„Preboha, nie,“ zvolala. „Otca by ranila mŕtvica, keby o tom vedel. Je proti divadlu, vyhlasuje, že je to dielo diabla. Ale mne sa herectvo odjakživa páčilo. Chodievala som do kopcov, kde ma nikto nevidel ani nepočul, a hrala som sama pre seba úlohy, ktoré som sa naučila.“ 

„Naučili ste sa toho dosť,“ podotkol. 

„Ale to je jednoduché,“ ubezpečila ho. „Ak sa do tej postavy vžijete, máte pocit, že aj sám by ste za daných okolností vyslovili tie slová. Nikdy som sa tie úlohy nebifľovala. Jednoducho som sa vcítila do postavy.“ 

Zmĺkla, trochu zahanbená nadšením, s akým mu vysvetlila svoju lásku k herectvu. V čase dospievania sa zúfalo chcela stať herečkou, pravda, len kým sa nedozvedela, že to nie je vhodné pre dámu. 

Lord Rannulf ticho sedel vedľa nej, jednu ruku mal položenú na kolene, druhou neprítomne trhal trávu. Spomenula si, ako nedávno pozorne počúval Julianne, s hlavou naklonenou nabok. 

„Baví vás zahrávať sa s Julianninými citmi?“ spýtala sa. Tie slová z nej vyšli, prv ako si uvedomila, čo hovorí. 

Ruka mu zmeravela. „Ona skutočne má nejaké city?“ zakontroval. „Dosť pochybujem, slečna Lawová. Chce uloviť manžela s titulom, a čím bude bohatší a vyššie spoločensky postavený, tým lepšie. Dovolím si tvrdiť, že zámožný syn vojvodu je pre ňu skvelý úlovok.“ 

„Teda neveríte,“ odvetila, „že hľadá lásku a že k vám prechováva nežné city? Musíte byť cynik.“ 

„Vôbec nie,“ bránil sa. „Iba realista. Predstavitelia mojej triedy si nehľadajú partnera do manželstva z lásky. Čo by sa stalo so spoločnosťou, keby sme to začali robiť? My uzatvárame manželstvo kvôli bohatstvu a postaveniu.“ 

„Teda sa s ňou zahrávate,“ vyhlásila. „Môj strýko je iba baronet. Nemôžete mať vážny záujem o jeho dcéru.“ 

„Znova sa mýlite,“ ubezpečil ju. „Titul nie je všetko. Sir George Effingham má bezchybný rodokmeň a je zámožný. Moja stará matka verí, že ten zväzok bude primeraný.“ 

Bude? 

„Takže sa oženíte s Julianne?“ spýtala sa. Napriek tomu, čo hovorili teta a Julianne, dovtedy tomu neverila. 

„Prečo nie?“ Pokrčil plecami. „Je mladá, pekná a šarmantná. Má aj dobrý pôvod, je bohatá...“ 

Nechápala, prečo sa jej srdce tak rozbúšilo. Mala predsa šancu vydať sa zaňho, a odmietla ho. Ale vedela, prečo sa tak cíti. Nezniesla pomyslenie, že si vezme Julianne. Je mladá, pekná a šarmantná. Ale má v hlave slamu, je márnomyseľná a sebecká. Zaslúži si lepšiu ženu? Podľa toho, čo jej o sebe doteraz povedal, veru nie. A predsa... 

„Pravda,“ pokračoval, „slečna Effinghamová aj jej mama budú sklamané, ak dúfajú, že raz sa stane vojvodkyňou. Teraz som druhý v rodovej línii, ale môj starší brat sa nedávno oženil. Je dosť pravdepodobné, že jeho manželka čoskoro privedie na svet potomka. Ak to bude chlapec, odtisne ma na tretie miesto.“ 

Vedela, ako sa tvári, a keď naňho pozrela, skutočne mu videla v očiach posmech. 

„Možno si bratova manželka vezme svoju manželskú povinnosť tak k srdcu, že za dvanásť rokov splodí dvanásť synov, takže potom už naozaj nebudem mať nádej. Čo je protiklad nádeje? Zúfalstvo? Každý Aidanov syn ma uvrhne hlbšie do zúfalstva.“ 

Zrazu si uvedomila, že sa nechcel ani tak vysmievať zo svojej situácie, ako ju skôr pobaviť. A aj sa mu to podarilo. Bol to absurdný obraz. Zasmiala sa. 

„Skutočne smutný osud,“ povedala. 

„A ak sa vám zdá moja situácia zúfalá,“ dodal, „len si predstavte, ako sa musí cítiť môj mladší brat Alleyne. Aidan sa už usiluje, aby mal synov, a ja ako dvadsaťosemročný sa zrejme tiež čoskoro ožením a pokúsim sa splodiť syna.“ 

Znova sa zasmiala a pozrela mu do tváre. 

„To už je lepšie,“ povedal a teraz sa mu zračilo v očiach pobavenie. „Musíte sa častejšie smiať.“ 

„A vojvoda sa neožení?“ spýtala sa. 

„Bewcastle?“ zatiahol. „O tom vážne pochybujem. Pre Wulfa nie je nijaká žena dosť dobrá. Ale možno som trochu nespravodlivý. Keďže ako sedemnásťročný zdedil titul a všetko, čo s tým súvisí, celý život zasvätil plneniu povinností vojvodu a hlavy rodiny.“
„A vy čo robíte, lord Rannulf?“ spýtala sa. „Váš brat si plní vojvodcovské povinnosti, a čo zostalo vám?“ 

Pokrčil plecami. „Keď som doma v Lindsey Halle,“ povedal, „trávim čas s bratmi a sestrami. Jazdíme na koňoch, poľujeme, chytáme ryby a chodíme na návštevy. Môj najbližší priateľ Kit Butler, vikomt Ravensburg, býva len kúsok od nás. Stále sme si blízki - je už ženatý, no dobre vychádzam aj s jeho manželkou. A keď nie som v Lindsey Halle, rád som v pohybe. Pokiaľ môžem, vyhýbam sa Londýnu a unavujú ma aj mestá ako Brighton, kde sa ľudia venujú len záhaľke a frivolnostiam. Vlani som sa vybral na túru do Škótskej vysočiny a rok predtým som pochodil jazernú oblasť. Tie cesty mi veľmi dobre padli.“ 

„Čítate?“ spýtala sa.
„Áno.“ Lenivo sa na ňu usmial. „Prekvapená... ?“ 
Nemohla povedať, či je prekvapená, lebo o ňom vedela veľmi málo. A uvedomila si, že by pri tom radšej mala zostať. 

„Predpokladám,“ pevnejšie si objala kolená, „že synovia vojvodov si nemusia zarábať na živobytie.“ 

„Synovia toho vojvodu, ktorý ma splodil, naozaj nie,“ prikývol. „Všetci sme nechutne bohatí, ani nehovoriac o Bewcastlovi, ktorý vlastní obrovské pozemky nielen v Anglicku, ale aj vo Walese. Nie, nepotrebujeme pracovať, hoci od mladších synov sa predsa len všeličo očakáva. Aidanovi ako druhému synovi bola súdená kariéra vojaka, a aj sa bez námietok podrobil. Ale nedávno sa oženil a predal svoju hodnosť. Bewcastle od neho očakával, že o rok, o dva sa stane generálom. Ja ako tretí syn som mal zasvätiť život cirkvi, ale nesplnil som si svoju povinnosť.“ 

„Prečo?“ zaujímala sa. „Nie ste dosť pobožný?“ 
Nadvihol obočie. „Nikdy som si nemyslel, že ak sa džentlmen rozhodne zasvätiť život cirkvi, musí byť pobožný.“ 

„Ste cynik, lord Rannulf,“ poznamenala. 

Uškrnul sa. „Viete si ma predstaviť, ako v nedeľu ráno vystupujem na kazateľnicu, pridŕžam si kňazské rúcho a potom prednášam ohnivú kázeň o morálke a pekelných plameňoch?“ 

Proti vlastnej vôli sa usmiala. Nechcela si ani predstaviť, že by bol z neho svätuškár a predpojatý kňaz ako jej otec. 

„Môj otec si predstavoval, že raz budem nosiť biskupskú mitru,“ pokračoval. „Možno sa stanem aj arcibiskupom z Canterbury. Keby sa dožil dnešného dňa, bol by sklamaný. Namiesto toho som sklamal svojho brata.“ 

Znel mu v hlase náznak trpkosti? 

„Takže sa cítite previnilo, že ste nesplnili očakávania?“ zaujímala sa. 

Pokrčil plecami. „Je to môj život,“ odvetil. „Hoci niekedy človek rozmýšľa, či má život nejaký zmysel. Aký zmysel vidíte v tom, čo sa stalo v nedávnej minulosti vašej rodine, a teda aj vám?“ 

Odvrátila pohľad. „Ja si nekladiem také otázky,“ odvetila. „Žijem zo dňa na deň.“ 

„Klamete,“ obvinil ju. „Čo vás čaká v budúcnosti? Celé roky nič? A predsa sa nepýtate prečo? Alebo aký má zmysel žiť ďalej? Som presvedčený, že sa to pýtate každú hodinu. Videl som vašu pravú tvár, ako si možno spomínate, a nie som si istý, že tá vášnivá žena v hostinci bola len pretvárka a že v skutočnosti ste naozaj taká tichá a poslušná, ako sa tvárite v Harewoode.“ 

Judith sa pozviechala na nohy, kabátec si pri držala na pleciach. 

„Už som sa tu zdržala pridlho,“ povedala. „Teta Louisa sa bude hnevať. Mohli by ste odísť prvý? Alebo mohli by ste sa odvrátiť, kým sa oblečiem?“ 

„Nebudem sa dívať,“ sľúbil a sklonil hlavu na kolená. 
Položila kabát na trávu vedľa neho. 

„Obávam sa, že znútra je mokrý,“ povedala. 

Čo najrýchlejšie si stiahla mokrú spodnú bielizeň a obliekla si šaty. Mokré vlasy si stočila do uzla a skryla si ho pod čiapočku. Nasadila si čepiec a pevne uviazala stužky pod bradou. 

Celé roky nič. 

Kým sa upravovala, zuby jej drkotali. 

„Už som oblečená,“ oznámila. Svižne vstal a obrátil sa k nej. 

„Prepáčte,“ ospravedlnil sa, „pokazil som vám náladu.“ 
„Nepokazili,“ ubezpečila ho. „Som žena, lord Rannulf. Ženy sú zvyknuté na nudu a na to, že v budúcnosti ich nečaká...“
„... nádej?“ 

„... prísľub zmeny alebo vzrušenia,“ povedala. „Väčšina žien prežije nudný život, či už sa vydajú alebo zostarnú ako ja, závislé od svojich bohatých príbuzných. Takáto som v skutočnosti, lord Rannulf.“ 

„Judith,“ podišiel k nej a chytil ju za ruku, prv ako ju stihla odtiahnuť, „ja...“ 

Ale zrazu sa zarazil, zahľadel sa na zem, sťažka si vzdychol, silno jej stisol ruku a pustil ju. 

„Ospravedlňujem sa,“ povedal, „že som vás dostal do takej melancholickej nálady, keď ešte pred chvíľou ste sa smiali. Aj ja sa musím vrátiť, slečna Lawová. Predpokladám, že stará mama už asi chce odísť domov. Pôjdem okolo kopca a vyjdem na predný trávnik zboku. Vy pôjdete cez kopec k zadnému vchodu?“ 

„Áno,“ prikývla a dívala sa za ním, ako odchádza dlhými krokmi. Ani sa neobzrel. Zhlboka sa nadýchla a potom pomaly vydýchla. Nechcela ho spoznať bližšie. Nechcela na ňom nájsť nič, čo by sa jej mohlo páčiť. Jej vyhliadky sú dosť pochmúrne aj bez pocitu ľútosti. 

Vari ľutuje, že pred tromi dňami odmietla jeho ponuku? Nie, neľutuje. Pravdaže nie. Dnes dal jasne najavo, akú ženu chce za manželku, a ona jeho predstave po nijakej stránke nevyhovuje. Okrem toho keď sa ožení, urobí to len preto, aby splodil synov, ktorí ponesú jeho meno. Všetok šarm, energiu, vášeň venuje ženám, ako bola vymyslená Claire Campbellová. 

Nie, neľutuje svoje rozhodnutie. Ale keď sa vracala do domu, nohy aj srdce mala ani z olova. 

RANNULFA AKO ZVYČAJNE pozvali, aby prišiel do Harewoodu aj na druhý deň popoludní - dovtedy preňho aj pre ostatných naplánujú nový program. Ale skoro ráno videl, že ku Grandmaisonu sa blíži rad kočov. Majordómus na to prišiel upozorniť do ranného salóna lady Beamishovú, ktorá písala listy, aj Rannulfa, ktorý zas čítal krátky list od svojho priateľa Kita a dlhší list od sestry Morgan. 

Z prvého koča poslali lokaja, aby pozval lorda Rannulfa Bedwyna na výlet do mestečka vzdialeného desať kilometrov. Ale kým zaklopal na dvere, Rannulf už bol vonku a mohol pozvanie prijať osobne od slečny Effinghamovej. „Rezervovala som vám miesto vo svojom koči, hoci sa ho usiloval získať pán Webster aj lord Braithwaite.“ 

Rannulf si v duchu premietol deň, ktorý by ho čakal. Zopár hodín v koči cestou tam a späť - a to v blízkej spoločnosti svojej nádejnej nevesty -, ďalších pár hodín nakupovania a posedenia pri čaji. Potom by sa bezpochyby vrátili do Harewoodu, kde by sedel vedľa nej pri večeri a obracal by jej noty pri klavíri alebo by s ňou hral karty. 

Jeho stará matka aj jej matka by boli od šťastia bez seba, ako pekne napreduje v dvorení. 

„Hlboko sa vám ospravedlňujem,“ usmial sa na ňu. „Ale sľúbil som starej mame, že s ňou dnes budem plánovať zajtrajšiu zábavu.“ Na druhý deň sa mal v Grandmaisone konať záhradný večierok a do tejto chvíle si naň ani nespomenul. 

Slečna Effinghamová sa zatvárila sklamane a odula pery. „Ale záhradný večierok môže naplánovať ktokoľvek iný,“ podotkla. „Som si istá, že stará mama nebude mať námietky, keď sa dozvie, kam idete a že sme vás všetci prišli pozvať.“ 

„Bolo to od vás naozaj veľmi láskavé,“ povedal, „ale skutočne nemôžem porušiť sľub. Pekný deň želám.“ 

„Už viem, zájdem za lady Beamishovou a osobne ju požiadam, aby vás pustila,“ nadhodil a slečna Effinghamová rozžiarene. „Určite vám dovolí odísť.“ 

„Ďakujem,“ vyhlásil rozhodne, „ale nie. Dnes jednoducho nemôžem odísť. Dovoľte, aby som vám pomohol nastúpiť do koča, slečna Effinghamová.“ 

Zatváril a sa dotknuto a Rannulf na chvíľu pocítil výčitky svedomia. Bezpochyby jej pokazil deň. Ale keď vložila ruku do jeho dlane a uprel a naňho nevyspytateľný pohľad, zakričala k druhému koču, 

„Lord Braithwaite,“ zatrilkovala veselo, „predsa len si môžete sadnúť ku mne. Lord Rannulf nemôže ísť s nami.“ 

Rannulfa pobavilo, že keď odstúpil od koča a čakal, kým sa kavalkáda pohne, už naňho viac ani nepozrela, žiarivo sa usmievala na Braithwaita a pustila sa s ním do reči. 

To hlúpe dievča vo mne chce vyvolať žiarlivosť, pomyslel si, keď sa vracal do domu. Stará matka práve vyšla do haly. 

„Rannulf?“ začudovala sa. „Oni odišli bez teba?“ 
„Naplánovali si celodenný výlet,“ vykročil k nej a chytil ju pod pazuchu. Nepoužívala paličku, ale vedel, že niekedy potrebuje oporu. „Nechcel som vás nechať tak dlho samu.“ 

„Ach, to je nezmysel, chlapče,“ namietla. „A ako to podľa teba vydržím, keď nie si u mňa na návšteve - a to je väčšinu času?“ 

Viedol ju ku schodom, lebo predpokladal, že chce ísť do svojho apartmánu. Prispôsobil jej krok. 

„Sklamal som vás, stará mama?“ spýtal sa jej. „Tým, že som nešiel za kňaza? Že sem nechodím častejšie, hoci už pred rokmi ste ma ustanovili za dediča? Že nejavím záujem o svoje dedičstvo?“ 

Ostro naňho pozrela. Všimol si, ako pomaly kladie nohy zo schodu na schod. 

„Čo v tebe vyvolalo túto hlbokú krízu svedomia?“ spýtala sa. 

Sám si nebol istý. Možno včerajší rozhovor s Judith Lawovou, keď sa priznal, že si nesplnil svoju synovskú povinnosť ako Aidan alebo Wulf. Odmietol stať sa kňazom, ale ničomu inému sa namiesto toho nevenoval. Nie je o nič lepší ako ten ľahtikár Branwell Law, akurát že on má peniaze, vďaka ktorým si môže užívať. Má dvadsaťosem rokov, je znudený, otrávený a je schopný trúsiť iba cynické poznámky, že život nemá zmysel. 

Pokúsil sa vôbec niekedy dať životu zmysel? 

Na otázku starej mamy odpovedal protiotázkou: „Želali ste si niekedy, aby som sem chodil častejšie, zaujímal sa o dom a o majetok a naučil sa, ako ich spravovať, aby som na seba aspoň čiastočne prevzal bremeno zodpovednosti? Túžili ste, aby som sa zoznámil so susedmi a stal sa aktívnym členom tejto komunity?“ 

Keď prišli na vrchol schodišťa, bola celá zadýchaná, a tak zastal, aby si oddýchla. 

„Na všetky otázky odpovedám áno,“ zamrmlala. „A mohol by si mi konečne povedať, čo to všetko znamená?“ 

„Uvažujem predsa o manželstve, či nie?“ zatiahol. 
„Samozrejme.“ Vošla do svojho súkromného salóna, a keď jej pomohol usadiť sa do kresla, naznačila mu, aby si aj on sadol. „A tá vidina nalomila tvoj skrytý zmysel pre zodpovednosť, ako som dúfala. Je to rozkošné dievčatko, však? Trochu prelietavé a frivolné, čo som si pôvodne nemyslela, ale ona časom dozrie. Cítiš k nej lásku, Rannulf?“ 

Rozmýšľal, že bude klamať. Ale láska nebola podmienkou vzťahu, nad ktorým sľúbil porozmýšľať. 

„Časom príde aj to, stará mama,“ povedal. „Je naozaj taká, ako hovoríte.“ 

„A predsa si práve odmietol stráviť deň v jej spoločnosti,“ podotkla. 

„Pomyslel som si, že vyhľadám vášho správcu majetku, stará mama,“ odvetil, „a spýtam sa ho, či by nemal čas povodiť ma po farme a čo-to mi vysvetliť. V tomto smere som dosť nevzdelaný.“
„Tuším sa blíži koniec sveta,“ zvolala. „Nikdy sa mi ani nesnívalo, že sa toho dožijem.“ 

„Nebudete si o mne myslieť, že som domýšľavý?“ spýtal sa. 
„Môj najdrahší chlapec,“ naklonila sa k nemu, „vždy som dúfala, že ťa raz uvidím ako ženatého muža a otca, aj dospelého, zrelého muža. Vždy si bol milý chlapec, ale už máš dvadsaťosem rokov.“ 

Vstal. „Tak to rýchlo idem napraviť,“ usmial sa, „a vás nechám oddychovať.“ 

Sám bol prekvapený, že mu to doteraz ani na um nezišlo, celý čas bol spokojný so záhaľkou v Lindsey Halle, lenže to bol Bewcastlov domov, nie jeho, alebo zaháľal kdekoľvek, kde sa mu žiadalo pobudnúť pár dní či týždňov. 

A pritom celé roky vedel, že raz z neho má byť statkár. Ešte sa musí veľa učiť, kým bude schopný niečo svojej pôde aj dať, nielen z nej brať. 

Lenže bude to musieť robiť s Julianne Effinghamovou po boku. Zatlačil tú predstavu do úzadia. Nato bude myslieť inokedy. 

Judith by bola rada išla na výlet do mesta, najmä keď ju Branwell pozval. Ale keď zasiahla teta Louisa a vyhlásila, že potrebuje neter doma, nevzpierala sa. Koniec koncov, aj tak nemá peniaze, aby si mohla niečo kúpiť, dokonca ani tú najlacnejšiu čačku na pamiatku. A keby bola išla, musela by sa celý čas dívať na to, ako Julianne šteboce lordovi Rannulfovi Bedwynovi a smejú sa spolu. 

Nemiluje ho. Len sa cíti osamelá a s ním na krátku chvíľu zakúsila celkom iný život. Nemohla sa ubrániť spomienkam. Jej telo si na to spomínalo, najmä keď si nedávala pozor. V noci sa zobúdzala a túžila po tom, čo už nikdy v živote nezakúsi. 

V podstate nemala námietky, keď musela celý deň písať pozvánky na veľký bál, čo sa mal konať na budúci týždeň, a niektoré musela osobne doručiť do dediny, a to peši, lebo odvoz jej neponúkli. A potom rezala kvety v záhrade a upravovala ich vo vázach vo všetkých izbách. Hodinu strávila v salóne a rozmotávala tetine pomotané bavlnky na vyšívanie. Dva razy sa musela odtrhnúť od tejto práce - raz bežala do izby starej mamy po vreckovku a druhý raz po bonbóny, ktoré mala stará mama najradšej. 

Ale stará mama bola aspoň príjemná. Keď s nimi nebola teta Louisa, veselo sa zhovárali o všetkom možnom. Stará mama rada rozprávala o Judithinom starom otcovi - Judith ho nikdy nepoznala, hoci keď zomrel, mala sedem rokov. 

Vtom ich vyrušil majordómus. 

„Ospravedlňujem sa, madam,“ pozrel z jednej na druhú a očividne nevedel, ktorej z nich má adresovať svoje slová, „ale v hale je istý človek, ehm, a trvá na tom, že musí hovoriť s pánom Lawom. Neverí, že tu nie je.“ 

„Chce hovoriť s Branwellom?“ spýtala sa Judith. „Ale kto je to?“ 

„Radšej ho uveďte, Gibbs,“ vyzvala ho stará mama. „Hoci nechápem, prečo neverí, že tu nie je.“ 

„Nie,“ Judith vyskočila na nohy, „idem sa pozrieť, čo chce.“ 

Muž stojaci v hale krútil klobúkom v rukách a vyzeral nesvoj. Keď Judith uvidela, ako je oblečený a koľko má rokov, okamžite pochopila, že to nie je nejaký Branov priateľ, ktorý sa náhodou ocitol v týchto končinách a rozhodol sa ho navštíviť. 

„Čo si želáte?“ spýtala sa ho. „Pán Law je môj brat.“ 
„Naozaj, slečna?“ povedal muž. „Ale ja potrebujem hovoriť s tým džentlmenom osobne. Musím mu niečo doručiť do vlastných rúk. Jeho sestra to nemôže prevziať. Pošlite ho láskavo sem.“ 

„Ale nie je tu,“ ubezpečila ho Judith. „Odišiel na celý deň. No to vám tuším už Gibbs povedal, však?“ 

„Vždy to hovoria,“ vzdychol si muž. „A zvyčajne to nie je pravda. Ale ja nedopustím, aby sa mi vyhýbal, slečna. Skôr či neskôr si ho nájdem. Odkážte mu to. Počkám, kým nepríde.“ 

„Tak potom musíte počkať v kuchyni,“ upozornila ho. „Pravda, ak vám to pán Gibbs dovolí.“ 

„Poďte za mnou,“ vyzval ho majordómus a pozrel sa naňho zvrchu ako na odporného červa. 

Judith zamračene hľadela za nimi a potom sa vrátila do salóna. Ale prv ako si stihla znova sadnúť, začula hrkot kolies a dupot konských kopýt. Vyzrela cez okno a videla, že sa vrátili oveľa skôr, ako očakávala. 

„Už prišli?“ Stará mama bola rovnako prekvapená ako ona. 

„Áno,“ prikývla Judith, „poponáhľali sa.“ Samozrejme, na spiatočnej ceste nemuseli urobiť obchádzku do Grandmaisonu. Priviezli lorda Rannulfa do domu. Proti vlastnej vôli sa naklonila k oknu, aby ho lepšie videla. Ale Julianne pomohol vystúpiť lord Braithwaite a za nimi nasledovala slečna Warrenová a sir Dudley Roy-Hill. Teta Louisa ich vyšla privítať. 

„Čo môže ten muž chcieť od Branwella?“ spýtala sa stará mama. 

„Netuším,“ pokrčila plecami Judith. „Čaká naňho, chce sa s ním stretnúť osobne.“ 

„Zrejme nejaký priateľ,“ usúdil a stará mama. 

Judith jej to nevyhovárala. O chvíľu sa dvere na salóne prudko otvorili a dnu sa vrútila Julianne so zovretými perami a nahnevaným výrazom v tvári. A hneď v pätách jej matka. Teta Louisa zatvorila dvere. Ostatní hostia sa podľa všetkého šli osviežiť do svojich izieb. 

„Nemohol ísť s nami,“ vyhŕkla Julianne hlasno. „Sľúbil lady Beamishovej, že strávi deň s ňou. A nedovolil mi, aby som ju požiadala, nech ho pustí. Nechcel ísť. Nepáčim sa mu. Nepožiada ma o ruku. Ach, mama, čo budem robiť? Musím ho mať! Zomriem, ak si budem musieť vziať iného.“ 

„Prišli ste domov skoro, Julianne,“ ozvala sa stará mama. „Stalo sa niečo?“ 

„V tých obchodoch nebolo nič na obzeranie,“ odvrkla Julianne. „Po tom, čo som videla v Londýne, som pochopila, že tu majú len samý brak. Ale ostatní sa vliekli po meste ako slimáky a pristavovali sa pred každým krámom. O hodinu som už bola na smrť unavená. A ak niekto tvrdí, že Biely kôň je elegantný hostinec, zrejme nevie, čo je elegantné. Celých desať minút sme museli čakať na teplý čaj a obschnuté koláče. A ak vám Hannah a Theresa budú tvrdiť, že ony mali čerstvé koláče, mama, budú klamať. Ten výlet bol hlúpy nápad! Stavím sa, že ty si sa mala v porovnaní so mnou božsky, Judith.“ 

Judith pochopila, že odmietnutie lorda Rannulfa odsúdilo výlet na neúspech. Prečo s nimi nešiel...? 

„Pravdaže sa mu páčiš, miláčik,“ upokojovala Julianne matka. „Lady Beamishová sa vyjadrila veľmi jasne, že chce, aby si ťa jej vnuk vzal, a lord Rannulf bol k tebe doteraz nanajvýš pozorný. Ak s vami dnes nemohol ísť, určite na to mal vážny dôvod. Ale pred ním nesmieš dať najavo rozladenosť. Zajtra sa v Grandmaisone koná záhradný večierok a vieš, že nás pozvali, aby sme zostali aj na večeru. Uvidíš, že zajtra bude všetko dobre. Len sa musíš správať šarmantne ako vždy, láska moja. Nijaký muž sa necíti dobre pri nahnevanej žene.“ 

„Kúpila som si dva čepce, ale ani jeden z nich sa mi nepáči,“ zdalo sa, že Julianne sa trochu upokojila. „A kúpila som aj nejaké stuhy. Nevedela som koľko, tak som vzala z každej siahu. Ale ani jedna farba sa mi nepáči.“ Sťažka si vzdychla. „Hrozný deň!“ 

V tej chvíli sa stará mama rozhodla, že sa utiahne do svojej izby, a Judith ju odprevadila. 

„Z týchto náušníc ma bolia uši,“ posťažovala sa stará mama a chytila sa za ucho. „Vždy zabudnem, ktoré sú to. Ale v šperkovnici mám taký neporiadok! Zakaždým si vezmem to, čo je navrchu. Tieto musím strčiť naspodok.“ 

„Ja vám to trochu pretriedim, stará mama,“ ponúkla sa Judith. 

Ale keď videla, ako to vyzerá vo veľkej, ozdobne vyrezávanej kazete, kde mala stará mama uloženú zbierku šperkov, pochopila, že v nej naozaj treba urobiť poriadok. 

„Nechcete, aby som vám to roztriedila do priehradiek?“ navrhla. „Ak do jednej uložím náušnice, do druhej prstene a do tretej brošne, náramky a náhrdelníky, hneď sa vám bude ľahšie hľadať.“ 

Stará mama si vzdychla. „Tvoj starý otec mi stále kupoval šperky. Vedel, že ich mám veľmi rada. Ako vidíš, tie najvzácnejšie kúsky mám uložené osobitne.“ Ukázala na bordové zamatové vrecúško pod tým neporiadkom. „Mohla by si mi to pretriediť, prosím ťa? Ja som si nikdy nevedela udržať poriadok vo veciach.“ 

„Vezmem tú šperkovnicu do svojej izby,“ navrhla Judith, „aby som vás nerušila počas oddychu.“ 

„Skutočne si potrebujem oddýchnuť,“ posťažovala sa stará mama. „Tuším som včera prechladla, keď som sedela so Sarah vonku. Myslela som, že čaj mi pomôže, ale veru nie. Tillie mi iste prinesie nejakú medecínu.“ 

Judith vzala ťažkú šperkovnicu do svojej izby a všetko vysypala na posteľ. Starý otec musel byť naozaj veľmi zaľúbený, pomyslela si s úsmevom, keď jej daroval toľko nádherných šperkov, a mnohé sa podobali ako vajce vajcu. 

Práve preberala náhrdelníky, keď sa ozvalo naliehavé klopanie na dvere. Branwell otvoril ešte predtým, ako odpovedala. Bol bledý ani duch. 

„Jude,“ vzdychol si. „Potrebujem tvoju pomoc.“ 

„Čo sa stalo?“ Vtom si spomenula na nástojčivého návštevníka. „Čo od teba chcel ten chlap?“ 

„Ach,“ silene sa usmial. „Bol to len posol. Človek dlhuje pár šestákov svojmu krajčírovi a obuvníkovi, a prenasledujú ho, akoby im nestačilo slovo džentlmena.“ 

„To bol krajčír? Domáhal sa zaplatenia?“ spýtala sa so zafírovým náhrdelníkom v ruke. 

„Nebol to krajčír osobne,“ odvetil. „Oni majú na také záležitosti svojich ľudí, Jude. Mám dva týždne na zaplatenie.“ 

„Koľko?“ spýtala sa zmeravene. 

„Päťsto guineí,“ prízračne sa uškrnul. „Niektorí muži dlhujú aj desať ráz toľko, a nikto ich neprenasleduje.“ 

„Päťsto...“ Judith sa chvíľu zdalo, že zamdlie. Náhrdelník jej spadol do lona. 

„Viem, že je to veľa a mal by som s tým prestať. Ale čo sa stalo, už sa neodstane, a papa mi bude musieť pomôcť. Lenže ak ho o peniaze požiadam ja, asi exploduje. Nemôžem mu ani napísať. Nemohla by si mu napísať v mojom mene, Jude? Vysvetli mu...“ 

„Bran,“ zvolala, „pochybujem, že papa má toľko peňazí. A keby aj mal, celkom by si ho ožobráčil. A mamu, a naše sestry takisto.“ 

Ešte väčšmi zbledol, ak to vôbec bolo možné. Aj pery mal celkom biele. 

„Je to až také zlé, Jude?“ zašepkal. 

„Prečo som podľa teba tu, Bran?“ povedala ticho. „Myslíš, že som celý život snívala, že budem žiť u tety Effinghamovej?“ 

„Aha,“ súcitne na ňu pozrel. „To ma naozaj mrzí, Jude. Nechcel som tomu veriť. Je to skutočne tak? Toto som spôsobil ja? Neboj sa, už som s tým skončil. Vyplatím dlhy a vrátim otcovi všetko, čo mi dal. Postarám sa, aby si sa mohla vrátiť domov a mala také veno, aby upútalo záujem nápadníkov pre vás všetky. Ja...“ 

„Ako, Bran?“ Jeho výčitky svedomia a sľuby ju nedojali, naopak, podráždilo ju to. „Budeš uzatvárať na dostihoch a v kluboch vyššie stávky? Všetci by sme boli šťastnejší, keby si sa konečne rozhodol robiť niečo poriadne a zarábal si na živobytie.“ 

„Niečo vymyslím,“ povedal. „Sľubujem, Jude. Už viac nebudem pýtať peniaze od otca. Bože dobrý!“ Neprítomne zablúdil pohľadom k šperkovnici. „Čie sú to čačky? Starej mamy?“ 

„Sú pomotané,“ vysvetlila mu. „Sľúbila som jej, že ich pretriedim.“
„V tomto musí byť celý majetok,“ zvolal. 

„Nie, Bran, neopováž sa obťažovať starú mamu svojimi dlhmi,“ vyhlásila. „Toto je pamiatka na starého otca. Možno sú hodné majetok, ale patria jej, nie tebe ani mne. Nikdy sme sa jej veľmi nevenovali, lebo papa sa o nej vyjadroval, akoby to nebola úctyhodná osoba, hoci nechápem prečo. Niekedy vie byť únavná, vždy niekde niečo zabúda a sťažuje sa na zdravie, hoci v poslednom čase to robí menej. Ale obľúbila som si ju. Je vtipná a rada sa smeje. A vôbec nie je protivná. Čo sa nedá povedať o jej dcére... ani o synovi.“ Začervenala sa, že je taká nelojálna k otcovi. 

Branwell si vzdychol. „Nie, pravdaže si od starej panej nebudem pýtať peniaze,“ ubezpečil ju. „Už preto nie, že by bolo priveľmi ponižujúce, keby som sa musel priznať, že mám ťažkosti. Ale určite by jej jedna-dve z tých čačiek nechýbali, nemyslíš?“ 

Prísne naňho pozrela. 

„Len som žartoval, Jude,“ upokojoval ju. „Veď ma poznáš. Vieš, že by som starú mamu nikdy neokradol.“ 

„Viem, že si žartoval, Bran.“ Vstala a impulzívne ho objala. „Musíš sa z tej šlamastiky dostať sám. Možno keby si sa s tými obchodníkmi dohodol, že im budeš mesačne splácať istú čiastku...“ 

Neveselo sa zasmial. 

„Nemal som ťa zaťažovať svojimi starosťami,“ vzdychol si. „Zabudni na to, Jude. Koniec koncov, nie sú to tvoje starosti. Ja sa z toho nejako vymotám. A pokiaľ ide o teba, neviem, prečo by si nemohla upútať pozornosť slušného muža, aj keď nemáš majetok. Ale kým budeš vyzerať takto, sotva sa ti to podarí. Nikdy som nechápal, prečo papa trval na tom, aby si nosila čiapočky, keď väčšina dievčat v tvojom veku ich nenosí. Neviem, prečo sa mu nepáčia tvoje vlasy. Mňa červenovlásky vždy zaujali.“ 

„Ďakujem, Bran.“ Usmiala sa. „Už musím s týmto skončiť a idem vrátiť šperkovnicu starej mame. Som nervózna z toho, že mám v izbe taký majetok. Rada by som ti pomohla, ale neviem ako.“ 

Uškrnul sa a zdalo sa, že už je znova vo svojej koži. „Nič si z toho nerob. Poznám kopu ľudí, ktorí majú podobné problémy, a vždy sa z toho nejako dostanú. Aj ja sa z toho dostanem.“ 

Judith si uvedomila, že tomu aj sám verí. No ako by sa z toho mohol dostať? 

Zrejme do toho chce predsa len zatiahnuť otca, pomyslela si, aj mamu a ich sestry. A ona zostane naveky trčať u tety Louisy. Do tej chvíle si neuvedomila, ako v kútiku srdca stále verila, že raz sa vráti domov a všetko bude znova ako predtým. 

AJ VĎAKA POČASIU mal veľký záhradný večierok v Grandmaisone obrovský úspech. Ráno sa mračilo a chvíľu to vyzeralo, že možno bude pršať, no popoludní bolo slnečno a teplo, ale nie zas priveľmi horúco. Ak sa niekto chcel utiahnuť dnu, mohol zájsť do salóna, väčšina hostí však zostala vonku - prechádzali sa po záhrade, posedávali v ružovom sade alebo zašli k potoku. Dlhé stoly na terase, pokryté naškrobenými bielymi obrusmi, boli naložené množstvom fajnových jedál, čajníkmi a veľkými krčah mi s limonádou a punčom. 

Judith bola rozhodnutá, že sa zabaví. Mala na sebe svetlo zelené mušelínové šaty - vždy ich považovala za svoje najkrajšie, hoci aj tie jej teta dala prešiť. A pod čepcom od tety Louisy mala vlastnú čiapočku. Necítila sa pekná, ale nikdy si nerobila ilúzie o svojom zovňajšku. Dnes popoludní sa však necítila priveľmi odlišná od iných hostí z okolia. Väčšina z nich nebola taká elegantná ako spoločnosť z Harewoodu. A ona mala výhodu, že niektorých z nich pozvala, lebo im včera doručila pozvánky na bál. 

Prvú polhodinu strávila s farárovou manželkou a dcérou a zdalo sa jej, že časom by sa s nimi mohla spriateliť. Na revanš ju predstavili ľuďom, ktorí sa s ňou zhovárali veľmi zdvorilo a vôbec sa na ňu nedívali opovržlivo, ani sa od nej neodvrátili, akoby tam nebola. Asi po hodine zašla do salónu za starou mamou a vzala si z terasy jedlo. Po chvíli lady Beamishová navrhla, aby si šli posedieť do ružového sadu. Podarilo sa jej presvedčiť starú mamu, že vonku je teplo a ani lístok na stromoch sa nepohne. 

Keď Judith nechala staré panie, aby si spolu podiškurovali, hovorila si, že zábava sa jej páči. Všade okolo nej sa ozýval smiech a veselosť. Všetci tu majú niekoho, s kým im je dobre. Tak ako ona. Má predsa starú mamu. 

Julianne bola obklopená priateľkami a v skupinke bolo aj zopár džentlmenov, ktorí boli ubytovaní v ich dome. Po jej boku celé popoludnie stál lord Rannulf. Práve povedala niečo, čo rozosmial o celú skupinku. 

Ožení sa s Julianne. 

Judith zrazu zatúžila po samote, lebo zistila - čo sa jej doma nestávalo -, že človek sa môže cítiť osamelo aj uprostred davu. V tej chvíli jej nikto nevenoval pozornosť. Bola si takmer istá, že v zadnej časti domu bude ticho a pokoj. Obišla okolo domu, a ako očakávala, za kuchyňou bola záhrada. Našťastie tam nebol nik. Hneď sa jej ľahšie dýchalo. 

Budem sa musieť prestať ľutovať a správať sa istejšie. Kus od domu boli stajne s výbehom pre kone. Prešla popri nich a videla, že nikde nevidieť koniara. 

Za stajňami bol strmý svah a končil sa pri lese. Judith zbehla dolu a ocitla sa pri rozváňajúcich rododendronoch. Pred sebou uvidela pekný letný domček a za ním jazierko s leknami. 

Domček mal tvar šesťuholníka a na všetkých stranách okná. Skúsila kľučku a dvere sa otvorili. Na zemi boli dlaždičky a pri stene kožená lavica. Bolo vidieť, že domček sa používa, ale bolo tam čisto. Na lavici ležalo zopár kníh, ale určite to nebolo súkromné miesto - bolo predsa odomknuté... 

Vošla dnu, ale dvere nechala otvorené, aby mohla dýchať rododendronovú vôňu, počúvať štebot vtáctva a obdivovať udržiavané jazierko s bielymi leknami, tienené košatými korunami stromov. 

Hotový raj na zemi, pomyslela si, zložila si ruky v lone a prvý raz v ten deň si dovolila trochu oddychu. Túžbu po domove a osamelosť zatlačila do úzadia. Zvyčajne dlho neprechovávala záporné pocity a tieto ju trápili už pridlho. Uprostred tejto oázy pokoja doslova pookriala. 

Zhlboka sa nadýchla a privrel a oči, hoci nespala. Cítila sa šťastná a stratila pojem o čase. 

„To je naozaj krásny obrázok,“ ozval sa odo dverí tichý hlas a prebral ju do tvrdej reality, akoby skutočne bola spala. 

Stál tam Horace - jedným plecom sa opieralo zárubňu. 
„Ach, vydesil si ma,“ zhíkla. „Vybrala som sa na prechádzku, natrafila som na tento letný domček a na chvíľu som si sadla. Ale už sa musím vrátiť.“ Vstala a uvedomila si, že domček naozaj nie je veľmi veľký. 

„Prečo?“ ani sa nepohol. „Aby ťa moja nevlastná mama mohla znova sekírovať? Aby si znova podávala starej mame misy s koláčikmi? Záhradný večierok bude ešte chvíľu trvať a všetkých hostí z Harewoodu pozvali na večeru. Tak len pokoj. Ešte chvíľu nebudeš nikomu chýbať.“ 

Presne toho sa bála. 

„Je to veľmi malebné, však?“ povedala veselo. A ďaleko od celej spoločnosti. 

„Veľmi malebné,“ neodtŕhal od nej pohľad. „A bolo by tu ešte malebnejšie, keby si si odložila čepiec a čiapočku.“ 

Usmiala sa. „To má byť kompliment, pán Effingham?“ spýtala sa. „Ďakujem. Zostanete tu alebo ma odprevadíte?“ 

„Judith,“ usmial sa a odhalil takmer všetky belostné zuby, „nemusíš sa ma báť. Videl som, že odchádzaš z večierka, lebo si sa cítila osamelá. Nikto ťa tu nedocení, však? Je to preto, lebo stará mama sa k tebe správa ako k chudobnej príbuznej a vyvoláva v hosťoch dojem, že si len jej spoločníčkou. A preto, lebo ťa nútia takto maskovať svoju krásu. J a jediný okrem tvojho brata som mal možnosť vidieť, aká si pekná.“ 

V duchu si vyčítala, že v deň, keď prišiel s Branom, mala oblečené tie šaty. Keby ju videl v týchto vrecovitých, vôbec by o ňu neprejavil záujem. Nevedela, čo má povedať na jeho slová. Vykala mu, aby zdôraznila odstup. 

„Ale nie si celkom nedocenená,“ dodal po chvíli. 

„Tak teda ďakujem.“ Zasmial a sa. „Ale teraz už skutočne musím ísť.“ Urobila krok. Keby urobila ešte jeden, narazila by na jeho ruku. No tak ako na prechádzke lesom, ani teraz jej neustúpil. „Dovolíte, pán Effingham?“ 

„Zdá sa, že na fare ťa poriadne cepovali, čo, Judith?“ zatiahol. „Človeku občas dobre padne trochu si zalaškovať, najmä keď je večierok taký nudný.“ 

„Nemám záujem o laškovanie,“ vyhlásila rozhodne. 

„To len preto, lebo nevieš, aké je to príjemné,“ zasmial sa. „Ale ten nedostatok vo vzdelaní rýchlo napravíme. A čo nám tu chýba? Máme malebné prostredie, pokoj, a to stačí.“ 

„Mne stačilo vašich rečí,“ prerušila ho. Teraz už bola skutočne vyplašená, lebo videla, že jemu nestačí, aby povedala nie. „Odchádzam. A radím vám, aby ste sa nepokúšali zabrániť mi v tom. Strýka Georgea ani tetu Louisu by to určite nepotešilo.“ 

Zachechtal sa. Očividne sa na nej zabával. 

„Ty moje neviniatko. Skutočne veríš, že by vinu pripisovali mne? A myslíš, že by si im to povedala?“ Pokročil dopredu a ona zaspätkovala. 

„Bolo by od vás skutočne nespôsobné, pán Effingham, keby ste sa ku mne priblížili čo len o centimeter alebo ďalej hovorili o veciach, ktoré sa mi zdajú nevkusné. Pustite ma.“ 

Ale namiesto aby ju pustil, rozviazal jej stuhy na čepci a hodil ho aj s čiapočkou na lavičku. Vlasy jej padli na plecia a počula, ako vzdychol. 

A to bolo posledné, čo počula pri plnom vedomí. Potom sa doňho pustila zo všetkých síl - dorážal a doňho päsťami, hrýzla ho zubami, ale nekričala, ako si dodatočne uvedomila. Nikdy nekričala. Ani čo by z diaľky pozorovala, ako v panike zápasí o slobodu a ako ju Horace celkom bez námahy a so smiechom ovláda. 

Potom pritisol jej telo na svoje, vyhrnul jej šaty, strčil nohu medzi jej nohy, ruky jej uväznil na svojej hrudi a odpornými mokrými ústami hľadal jej pery. V tej chvíli akoby sa jej vrátilo vedomie. Má v úmysle ju znásilniť a ona je celkom bezmocná. Ale nepodvolí sa mu pokorne. Ďalej úporne bojovala, no uvedomovala si, že jej vzdor ho len väčšmi rozpaľuje. 

A zrazu bola slobodná! Nejaký obor od nej odtrhol Horacea a so zlostným vrčaním ho vyhodil von. A ten obor bol lord Rannulf Bedwyn. Vyšiel von za Horaceom, jednou rukou ho zdvihol zo zeme a pritisol chrbtom o strom. 

Judith sa slepo načiahla za podobločnicou a chytila sa jej. „Možno vám uniklo,“ hovoril lord Rannulf, „že dáma o vaše pozornosti nemala záujem.“ 

„Trochu ste to prehnali, nezdá sa vám, Bedwyn?“ Horace sa neúspešne pokúšal zbaviť ruky, ktorá ho držala za fazónku. „Bola len trochu ostýchavá a obaja to dobre vieme... Au!!!“ 

Lord Rannulf sa rozohnal voľnou rukou a vrazil ňou Horaceovi do brucha. 

„Obaja dobre vieme,“ precedil cez zuby, „že ak vás nazvem biednym červom, Effingham, bude to hrubá urážka všetkých červov.“ 

„Ak si s ňou chcete užiť sám... Au!!!“ Horace sa po ďalšom údere do brucha prehol dopredu, ale ruka lorda Rannulfa ho stále držala. 

„Môžete byť rád,“ zasyčal, „že sme na majetku mojej starej mamy a práve sa koná záhradný večierok, inak by som slečnu Lawovú poslal preč a s najväčšou radosťou vám dal nakladačku, akú si zaslúžite. Ručím vám za to, že by ste skončili v bezvedomí a fasádu by ste mali rozmlátenú na kašu.“ 

Pustil mu ruku a Horace, očividne otrasený, odstúpil od stromu a naprával si redingot a nákrčník. 

„Myslíte, Bedwyn?“ zatiahol nonšalantne. „Bože dobrý, taký rozruch kvôli ženskej, ktorá sa nevie dočkať, kedy si to s ňou niekto rozdá.“ 

Lady Rannulf očividne mal na pamäti, že záhradný večierok lady Beamishovej nemôže poškvrniť pästný súboj. Ani jeden z jeho úderov nemieril Horaceovi do tváre. Všetky smerovali na brucho. Judith sa pevnejšie oprela o podobločnicu a videla, že hoci Horace chabo šermuje rukami, nepodarilo sa mu zasadiť ani jeden úder. Nebol to súboj, ale výprask. Skončil sa tým, že Horace padol do trávy a vracal. 

„Mohli by ste sa ospravedlniť z večere, Effingham,“ pokračoval lord Rannulf. „Bolo by mi nanič, keby som sa na vás musel dívať pri stole. A v budúcnosti sa už slečny Lawovej nedotknete, rozumeli ste? Ani keď nebudem nablízku a nebudem ju môcť chrániť. Keby som sa dozvedel; že ste jej napriek tomu nedali pokoj, vymlátim z vás dušu. A teraz sa mi straťte z očí!“ 

Horace, v tvári zelený, sa pozviechal na nohy a jednou rukou sa držal za brucho. Ale pred odchodom ešte pozrel na Rannulfa. 

„Toto si s vami ešte vybavím,“ zahundral. A potom prebehol pohľadom na Judith. „A s tebou sa ešte vysporiadam. „ V očiach mu horela nenávisť. 

A konečne odišiel. Judith si uvedomila, že hánky jej obeleli od toho, ako pevne sa držala podobločnice. Kolená sa jej podlamovali. Lord Rannulf si upravil šaty a obrátil sa k nej. Až v tej chvíli si uvedomila, že mala využiť ten čas, aby sa sama upravila, ale stále sa nedokázala pustiť podobločnice. 

„Mrzí ma, že ste sa museli dívať na to násilie,“ povedal. „Mal som vás poslať do domu, ale iste by ste nechceli, aby vás videli takto... Pochopili by, čo sa stalo.“ 

Keď neodpovedala, vošiel do letného domčeka. 

„Bojovali ste naozaj statočne,“ poznamenal. „Máte v sebe ducha.“ 

Jemne jej uvoľnil prsty z podobločnice. Všimla si, že má červené hánky. 

„Už sa to viac nestane,“ upokojoval ju. „Poznám takých ako Effingham. Sú násilní k ženám, ktoré ich neobdivujú, a zbabelí voči mužom, ktorí ich za to berú na zodpovednosť. Ubezpečujem vás, že teraz vám už dá pokoj. Bude pamätať na moje varovanie.“ 

„Nebola to moja vina,“ vysvetľovala trasúcim sa hlasom. „Neprišla som sem s ním.“ 

„Viem,“ prikývol, „videl som, ako ste zašli za dom, aj to, ako sa vybral za vami. Chvíľu mi trvalo, kým som sa mohol nenápadne vzdialiť od spoločnosti. Ospravedlňujem sa, že mi to trvalo tak dlho.“ 

Videla, že vlasy jej visia po oboch stranách tváre. Šaty sa jej pri tom zápase trochu posunuli nižšie, takže teraz sa jej mierne poodhalili prsia. Zdvihla ruku, aby si ich napravila, no videla, že prsty sa jej tak trasú, až nedokáže nič chytiť. 

„Poďte sem.“ Chytil ju za ruku a usadil na lavičku. Prisadol si k nej a upokojujúco ju objal okolo pliec. „Teraz na chvíľu zabudnite na to, ako vyzeráte. Nikto sem nepríde. Ak chcete, oprite si hlavu o moje plece a pokojne sa vydýchajte.“ 

Urobila, ako jej radil, a možno desať minút tak sedeli bez pohybu, ani jeden neprehovoril. Ako môžu byť dvaja zdanlivo podobní muži takí rozdielni? rozmýšľala. Lord Rannulf Bedwyn bol pripravený užiť si s ochotnou ženou, ale nikdy by sa jej nevnucoval. A predsa by porušil manželský sľub a mal by milenky. Ale akosi jej to s ním nešlo dokopy. Lenže ona je doňho zaľúbená, a preto si ho idealizuje. Nemôže si namýšľať, že je dokonalý. 

Zdvihla hlavu, uvoľnila si ruku a odtiahla sa od jeho pleca. Všimla si, že neobrátil hlavu, kým si upravovala živôtik šiat. Keďže nemala poruke kefu, vlasy si prihladila prstami a zopla si ich sponkami. Potom si ich strčila pod čiapočku a nasadila si čepiec. 

„Už sa môžem vrátiť,“ vstala. „Ďakujem vám, lord Rannulf. Neviem, ako sa vám odplatím. Som vašou večnou dlžníčkou.“ Podala mu pravú ruku. Videla, že už sa jej netrasie. 

Aj on vstal a vzal jej dlaň do oboch rúk. „Ak chcete,“ navrhol, „môžete povedať, že sa necítite dobre, a ospravedlniť sa z večere. Môžem vás poslať domov kočom starej mamy a poslať s vami aj sprievodcu, ktorý sa postará o to, aby vás viac nikto neobťažoval. Stačí povedať.“ 

Ach, bolo to lákavé. Nevedela, ako dokáže obsedieť pri večeri a spoločensky konverzovať s ľuďmi po svojom boku. Nevedela, ako by sa dokázala dívať na to, ako lord Rannulf sedí vedľa Julianne, baví sa s ňou a veselo sa smeje. Ale ona je dáma, a hoci je iba bezvýznamnou členkou rodiny strýka Georgea, predsa len je jej členkou. 

„Ďakujem,“ zamrmlala, „ale zostanem.“ 

Zrazu sa usmial. „Páči sa mi, ako vždy zdvihnete bradu, ani čo by ste vyzývali celý svet, nech sa opováži proti vám postaviť,“ povedal. „Verím, že v takých chvíľach je na javisku pravá Judith Lawová.“ 

Zdvihol jej ruku k perám a v tej chvíli by sa bola takmer rozplakala od radosti z dôvernosti toho dotyku. Namiesto toho sa usmiala. 

„Predpokladám,“ priznala, „že v Judith Lawovej je trochu z Claire Campbellovej.“ 

Nechytila ho pod pazuchu, hoci jej nastavil rameno. Zachránil ju pred násilníkom a utešoval ju, lebo je džentlmen. Nesmie jeho správanie pokladať za viac. Nebude sa poddávať citom! Nadvihla si sukňu a začala stúpať svahom k stajniam. 

„Vrátim sa tak, ako som prišla,“ navrhla, keď sa dostali na vrchol. „Vy by ste mali ísť inou cestou, lord Rannulf.“ 

„Áno,“ súhlasil. 

Prešla popred stajne k záhrade pri kuchyni a striaslo ju pri pomyslení, čo sa mohlo stať. Čo keby si lord Rannulf nebol všimol, že Horace ju nasledoval? Vracala by sa za celkom iných okolností! 

Ale prečo si to všimol? Bola presvedčená, že odišla nepozorovane. A predsa si to všimol aj Horace, aj lord Rannulf. Možno nakoniec nie je celkom neviditeľná, ako si myslela. 

RANNULF PRI VEČERI sedel medzi lady Effinghamovou a pani Hardingeovou; jeho stará mama usadila hostí diskrétnejšie ako lady Effinghamová v Harewoode. Bola to úľava, hoci jedna dáma hovorila celý čas len o tom, aké je únavné uviesť do spoločnosti šesť dcér, keď by najradšej celý rok sedela doma na svojom vidieckom statku, zatiaľ čo druhá vzdychala, aký je lord Rannulf chudáčik, keď musí sedieť vedľa dvoch matrón, hoci by určite radšej sedel pri niekom mladšom. 

„A možno aj viem pri kom,“ veľavýznamne naňho pozrela. Slečna Effinghamová sedela na tej istej strane stola ako Rannulf a živo sa zhováral a so svojimi spoločníkmi Royom-Hillom a Lawom. Lady Effinghamová sa zopár ráz naklonila a chcela vedieť, prečo sa jej dcéra tak veselo smeje. 

„Ja aj lord Rannulf sa tu cítime izolovaní od tej veselosti,“ poznamenala. 

Judith Lawová sedela na druhej strane stola a ticho sa zhováral a so svojím strýkom, ktorý sedel po jej pravej strane, a Richardom Warrenom po ľavej. Keď sa na ňu Rannulf teraz díval, nikdy by si nemyslel, že pred pár hodinami prežila také ťažké chvíle. Skôr o nej sa dalo povedať, že je dáma, a nie o jej tete, hoci tá na pohľad pôsobila elegantne a kultivovane. Tak ako ostatné dámy z Harewoodu, aj ona sa prezliekla v izbe, ktorú jej pridelili na poschodí. Teraz mala na sebe tie isté krémovo-zlaté šaty, čo na nej videl v hostinci, kde spolu spali. Pamätal si ich preto, lebo sa mu zdali jednoduché, a myslel si, že úmyselne nosí nenápadné oblečenie. Teraz však mala na bokoch aj okolo výstrihu všité tmavé pásy a na hlave čiapočku lemovanú čipkou, ktorá jej celkom zakrývala vlasy. 

Koľkí z prítomných hostí, ktorí ju poznajú už celý týždeň, vedia, že má menej ako tridsať rokov a akej farby má vlasy - či dokonca oči? 

V priebehu dňa pochopil, že sa nemôže - skutočne nemôže - oženiť s malou Effinghamovou. Do týždňa by pri nej zošalel. Nielenže bola hlúpa a v hlave mala slamu, ale bola aj márnomyseľná a zahľadená do seba. A zaujímala sa oňho iba preto, lebo bol bohatý syn vojvodu. Vôbec sa nepokúšala spoznať ho ako človeka. Pravdepodobne by sa o to nikdy nepokúsila... Mohol by žiť päťdesiat rokov so ženou, ktorá by vôbec netušila - a ani by ju to nezaujímalo -, že posledných desať rokov sa usiloval potláčať pocit viny za to, že si nesplnil svoju povinnosť a nestal sa kňazom, ako si to želal jeho otec, a namiesto toho žil celkom bezcieľne. Alebo že nedávno sa rozhodol dať svojmu životu zmysel a stať sa pokrokovým a chápavým statkárom. 

Pri večeri si veľmi nemusel namáhať mozog. Pri rozhovore so svojimi susedami mohol spokojne rozmýšľať o sebe. 

Nemôže sa oženiť so slečnou Effinghamovou! 

Ale zároveň nemôže sklamať svoju starú mamu! Vari iba on vidí tie hlboké vrásky pri ústach, ktoré svedčia o potláčanej bolesti? A predsa tento záhradný večierok, po ktorom nasledovala slávnostná večera, bol jej nápad. Rannulf na ňu zopár ráz ukradomky pozrel. 

Ale občas pozrel aj na Judith Lawovú. Rozmýšľal, či vie, že dnes popoludní po nej túžili dvaja muži. Musel si s hanbou priznať, že ju chcel rovnako ako Effingham. Keď tam stála taká bledá, strapatá a neupravená, najradšej by ju bol utešoval inak, než sa nakoniec rozhodol. 

Sedel vedľa nej v letnom domčeku, potláčal svoju túžbu a zo všetkých síl sa usiloval poskytnúť jej útechu. Celý čas si pritom v duchu nadával, že je rovnaký ako Effingham. 

Vždy vnímal ženy ako bytosti určené na zasýtenie osobnej rozkoše a uspokojenia, ktoré mohol zneužiť, zaplatiť im a zabudnúť na ne. Samozrejme, netýkalo sa to jeho sestier a cnostných dám. 

Zvodné ženy ako Judith Lawová majú tú nevýhodu, že muži na ne vždy hľadia s túžbou a možno nikdy za bohyňou nevidia osobnosť. 

Z myšlienok ho vytrhla stará mama - vstala a pozvala ostatné dámy, aby ju nasledovali do salóna. Lákalo ho oddať sa popíjaniu portského a rozhovorom s pánmi, lebo mal podozrenie, že sir George Effingham aj mnohí iní džentlmeni by najradšej zostali pri stole až do konca. Ale v duchu si sľúbil, že sa ujme úlohy hostiteľa a prevezme na seba bremeno z pliec starej mamy. Po dvadsiatich minútach vstal a páni ho nasledovali do salóna. 

Nemienil dopustiť, aby sa zábava znova zvrhla na hru na klavíri, a tak oznámil: „Teraz si vypijeme čaj a potom sa všetci, ktorí máme pod tridsať, budeme navzájom zabávať.“ 

Páni protestovali, ale Rannulf so smiechom zdvihol ruku. 
„Prečo by sme sa mali dať zabávať iba dámami?“ zvolal. „Určite aj my vieme nejako prispieť k zábave.“ 

„Preboha, Bedwyn,“ ozval sa lord Braithwaite, „radšej nechcite, aby som vám zaspieval. Keď som chodil do školského zboru, zbormajster sa vyjadril, že zavýjam ako lodná siréna. A to bol koniec mojej speváckej kariéry.“ 

Všetci sa schuti zasmiali. 

„Môžeme sa zabaviť aj ináč ako spevom,“ povedal Rannulf. 

„Čo budete robiť, Bedwyn?“ spýtal sa Peter Webster. „Alebo sa zo zábavy chcete uliať vzhľadom na to, že ste ceremoniár?“ 

„Len počkajte a uvidíte,“ radil mu Rannulf. „Tak čo, vyhradíme si na čaj desať minút a potom požiadame, aby odniesli podnos?“ 

Rozhodol sa, že pôjde prvý. Zdalo sa mu to fér. V priebehu rokov sa naučil zopár trikov, ktorými zabával Morgan a jej guvernantky. Teraz predviedol napríklad jednoduchý trik, ako mu z dlane zmizla minca a zjavila sa pri uchu slečny Cookovej, alebo ako sa vreckovka zmenila na vreckové hodinky či vejár. Samozrejme, bol vo výhode, lebo si to mohol vopred naplánovať. Diváci užasnuto vzdychali a nadšene tlieskali, akoby bol naozajstný kúzelník. 

Niektorí hostia odmietli zapojiť sa do takejto zábavy, sir Dudley Roy-Hill sa dokonca vyjadril, že zo seba nebude robiť hlupáka, ale bolo pozoruhodné, koľko skrytých talentov sa nakoniec medzi hosťami objavilo. Ako sa dalo očakávať, väčšina dám sa rozhodla zabaviť spoločnosť hrou na klavíri alebo spevom, či dokonca hrou na harfe, ktorá bola v salóne odnepamäti, ale Rannulf v živote nepočul, že by na nej niekto hral. Branwell Law zaspieval príjemným tenorom žalostnú baladu a Warren s jednou zo svojich sestier barokový duet. Tanguay tak precítene zarecitoval Coleridgeovho Kublaj chána, že ešte prv ako vyslovil posledný verš, dámy sa búrlivo roztlieskali. Webster presvedčivo zatancoval kozácky tanec, ktorý raz videl na svojich potulkách po svete, a Braithwaite, možno povzbudený úspechom rozprávania o svojej speváckej kariére, rozpovedal tri ďalšie zábavné príbehy, a tak si pritom uťahoval sám zo seba, a;~ si dámy aj zopár pánov utierali oči od smiechu. 

„Ach, škoda, že sa to už skončilo,“ vzdychla si lady Effinghamová. „Bola by som schopná počúvať ešte aj hodinu. Skutočne...“ 

Ale Rannulf ju zastavil. 

„Ešte sa to neskončilo, madam,“ upozornil ju. „Ešte nám nič nepredviedla slečna Lawová.“ 

„Ach, pochybujem, že by sa Judith chcela predvádzať pred takou urodzenou spoločnosťou,“ povedala jej teta náhlivo. 

Rannulf si ju nevšímal. „Slečna Lawová?“ 

Prudko zdvihla hlavu a rozladene sa naňho zahľadela. Celé to naplánoval iba kvôli nej. Bolo mu proti srsti, že je pre všetkých neviditeľná a považujú ju takmer za slúžku len preto, lebo ten jej darebák brat si myslel, že môže žiť nad pomery; podľa neho mal jeho otec nevyčerpateľné financie... Musí ju zviditeľniť, aby zažiarila pred všetkými harewoodskymi hosťami v celej svojej kráse. 

Samozrejme, trochu riskoval. Ale naplánoval to ešte pred tým incidentom v letnom domčeku. Celý večer sa pohrával s myšlienkou, že ju predsa len nechá, nech je ďalej neviditeľná. 

„Ale ja nič poriadne neviem,“ bránila sa. „Nehrám na klavíri, nespievam...“ 

„Možno si pamätáte pár veršov z knihy, čo ste čítali, alebo z Biblie...“ 

„J a...“ Pokrútila hlavou. 

Nechám ju na pokoji, pomyslel si. Bol to zlý ťah. Uviedol ju do rozpakov a možno sa jej aj dotkol. 

„Mohli by ste prečítať báseň alebo pár veršov z Biblie,“ pomáhala jej jeho láskavá stará matka, „ak dáme z knižnice priniesť knihu. Keď som sa dnes s vami zhováral a, všimla som si, aký máte príjemný hlas. Ale iba ak si to želáte. Ak sa hanbíte, Rannulf vás nebude do ničoho nútiť.“ 

„Naozaj nie, slečna Lawová,“ uklonil sa jej. 
„Tak teda niečo prečítam,“ pripustila nešťastne. 

„Mohol by si niečo priniesť z knižnice, Rannulf?“ požiadala ho stará matka. „Niečo od Miltona alebo od Popa? Alebo radšej Bibliu?“ 

Takže sa mi podarilo iba ju zahanbiť, pomyslel si Rannulf, keď kráčal ku dverám. Ale prv ako k nim prišiel, zastavil ho jej hlas. 

„Radšej nie,“ zakričala Judith a vstala. „Kým prinesiete knihu a nájdeme vhodný úryvok, to chvíľu potrvá. Predvediem vám scénku, ktorú som sa naučila naspamäť.“ 

„Judith!“ zahriakla ju jej teta zdesene. „Túto spoločnosť naozaj nezaujímajú školské predstavenia.“ 

„Ach áno, Judith!“ zvolala v tej istej chvíli pani Lawová, a tak búrlivo zatlieskala, až jej zaštrngotali náramky na rukách. „To bude skvelé, láska moja.“ 

Judith pomaly prešla na otvorený priestor pred kozubom, kde vystupovali aj ostatní, ak nehrali na hudobných nástrojoch. Chvíľu tam stála s prstom na perách a s pohľadom upretým na dlážku. Rannulfovi sa srdce divo rozbúšilo a napäto pozoroval hostí, ako nespokojne prestupujú z nohy na nohu. Všimol si, že niektorí z nich akoby ju videli prvý raz. Vyzerala ako nejaká ťarbavá, tučná guvernantka. 

A potom zdvihla tvár a zračili sa v nej strach a ostýchavosť. 

„Prednesiem ukážku z poslednej časti Shakespearovho Macbetha,“ oznámila prítomným. „Námesačnícku scénu, ktorú pravdepodobne poznáte a v ktorej sa lady Macbethová ustavične usiluje umyť si z rúk krv po vražde kráľa Duncana.“ 

„Judith!“ zvolala lady Effinghamová. „Skutočne ťa musím požiadať, aby si si sadla. Zahanbíš seba aj ostatných.“ 

„Psst!“ napomenula ju pani Lawová. „Buď ticho, Louisa, a nechaj nás, nech sa môžeme dívať.“ 

Podľa prekvapeného výrazu na tvári lady Effinghamovej Rannulf usúdil, že to bolo prvý raz po dlhom čase, čo s ňou matka hovorila takým tónom. 

Ale potom už upriamil pozornosť iba na Judith Lawovú, ktorá na pohľad akoby sa vôbec nehodila na úlohu, na ktorú sa podujala. Čo ak urobil chybu? Čo ak ju spoločnosť zastraší a nebude schopná poriadne recitovať? 

Vtedy sa im obrátila chrbtom. A keď sa na ňu díval, pomaly sa uvoľnil. Ešte prv ako sa znova obrátila k nim, videl, že sa prevtelila do inej ženy, do jej mysle a duše. Už to raz zažil... Nato sklonila hlavu, zložila si čiapočku, hodila ju na dlážku, vytiahla si z vlasov sponky a rozpustila si ich. 

Jej teta zhíkla a Rannulf videl, ako sa zopár mužov na stoličkách vystrelo. 

A vtedy sa obrátila. 

Nebola to Judith Lawová. Z voľných šiat bola zrazu nočná košeľa. Vlasy mala strapaté, čo sa celú noc prehadzovala v posteli a nepokojne spala. Oči mala otvorené, ale boli to neprítomné oči námesačnej ženy. V tvári mala takú hrôzu a odpor, že sa vôbec nepodobala na tvár Judith Lawovej. 

Pomaly dvihla trasúce sa ruky a jej prsty vyzerali skôr ako hady. Pokúšala sa umyť si ich, zúfalo si trela ruku o ruku a uprene na ne hľadela. 

V hre vystupovali ešte dve postavy - lekár a šľachtičná -, ktoré sa stali svedkami tohto výjavu. Ale ich slová dnes neboli potrebné. Neomylne to bola trpiaca žena prežívajúca peklo. A potom prehovorila. 

„A ešte ostala škvrna,“ povedala tichým, mŕtvym hlasom, ktorý sa jasne niesol aj do najodľahlejšieho kúta miestnosti, kde všetci zatajili dych. 

Prostredníkom sa dotkla dlane druhej ruky, škrabala si ju a správala sa čoraz šialenejšie. 

„Zmizni, prekliata škvrna, zmizni, vravím. Raz, dva. Je čas to urobiť. V pekle je tma. Hanba, manžel môj, hanba. Vojak, a bojí sa? Čo keby to aj niekto vedel, veď kto si trúfne obviniť nás? Kto by si však pomyslel, že ten starec bude mať v tele toľko krvi?“ 

Rannulfa doslova uchvátilo jej čaro. Stál pri dverách a nevidel ani nepočul nič iné, iba ju - lady Macbethovú, smutnú, desivú trosku ctižiadostivej ženy, ktorá si myslela, že je dosť silná, aby zosnovala, dokonca spáchala vraždu. Mladá, krásna, tragická postava, ktorú človek musí ľutovať, lebo už sa nemohla vrátiť späť a uplatniť získanú múdrosť na minulé rozhodnutia. Možno však nebolo neskoro pre tých, ktorí mali to šťastie, že nespáchali také závažné zločiny, pomyslel si. 

A vtom začula nástojčivé klopanie na hradné dvere a zmocnila sa jej panika, že ju prichytia doslova so zakrvavenými rukami. 

„Poď, poď, poď, poď, podaj mi ruku,“ povedala neviditeľnému Macbethovi a zovrela mu neviditeľné rameno. „Čo sa stalo, už sa neodstane. Do postele, do postele, do postele...“ 

Obrátila sa, a hoci v obmedzenom priestore urobila len pár krokov, vyzeralo to, akoby náhlivo prešla veľkú vzdialenosť, pričom v každom jej kroku sa zračila panika a hrôza. Skončila, ako začala, chrbtom k publiku. 

Chvíľu si ľudia ticho šepkali a potom sa ozval úprimný, dlhý, búrlivý potlesk. Rannulfovi odľahlo a prekvapene si uvedomil, že má slzy na krajíčku. 

Roy-Hill zapískal. 

Lord Braithwaite vyskočil na nohy. „Bravó!“ skríkol. „Bravó, slečna Lawová!“ 

„Kde si sa naučila tak hrať, Jude?“ chcel vedieť jej brat. „Vôbec som to netušil.“ 

Ale ona si rýchlo kľakla na dlážku, zbierala sponky, strkala si ich do vlasov, až si ich nakoniec zopla a dala na hlavu čiapočku. Rannulf prešiel cez miestnosť a podal jej ruku. 

„Ďakujem, slečna Lawová,“ povedal. „To bolo nádherné predstavenie a veľmi vhodný záver našej zábavy. Nerád by som nasledoval po vás.“ 

Už znova bola Judith Lawovou a tvár jej horela od rozpakov. Položila mu ruku na rameno, ale keď sa náhlila k svojej stoličke vedľa starej mamy, hlavu mala sklonenú a na nikoho ani nepozrela. 

Rannulf si všimol, že Judithina stará matka si utiera začervenané oči. Pevne zovrela vnučke ruku, ale nič nepovedala. 

Rannulf odišiel. 

„Drahá slečna Lawová,“ spýtala sa jeho stará matka, „prečo vo vašom veku nosíte tie nádherné vlasy zakryté čiapočkou?“ 

Rannulf sa obzrel na Judith a videl, ako ju to ohromila. A v tej istej chvíli si všimol, že sa na ňu upriamila pozornosť všetkých mladých mužov. 

„Nádherné, madam?“ povedala. „To iste nie. Môj papa hovoril, že je to farba diabla. A mama vravela, že sú červené ako mrkva.“ 

Jej vlastný otec povedal, že je to farba diabla? 

„No,“ usmiala sa Rannulfova stará matka, „ja by som tú farbu prirovnala k ohnivému západu slnka, ktorý žiari ako červené zlato, slečna Lawová. Ale vidím, že som vás uviedla do rozpakov. Rannulf...“
„Už sme sa tu zdržali dosť dlho, lady Beamishová,“ vyhlásila lady Effinghamová rázne a vstala, „a to len preto, že moja neter sa rozhodla stať stredobodom pozornosti. Boli ste k nej veľmi milá a ďakujem vám za blahosklonnosť, ale teraz je už naozaj načase pobrať sa domov.“ 

Museli rýchlo pristaviť koče a naložiť batožinu, ale o pol hodiny už boli hostia na ceste a Rannulf mohol odviesť starú mamu do jej izby. Bola takmer popolavá od únavy, hoci si to nechcela priznať. 

„Bol to vydarený večierok,“ povedala. „A slečne Effinghamovej nesmierne pristane ružová farba.“ 

Ona mala ružové šaty? Ani si nevšimol. 

„Ale správa sa dosť nespôsobne,“ dodala. „Pravda, mala zlý vzor a lady Effinghamová je známa svojou vulgárnosťou, ale to dievča pri večeri flirtovalo s každým mužom, ktorý bol na dohľad, a to zrejme len preto, lebo si sa jej nevenoval, Rannulf. Dúfam, že sa stane tvojou nevestou, no toto je veľmi poľutovaniahodná vlastnosť. Ako sa ti pozdáva?“ 

„Má iba osemnásť rokov, stará mama,“ odvetil. „Je to ešte dieťa. Ona časom dospeje.“ 

„Dúfajme.“ Keď prišli na vrchol schodišťa, sťažka si vzdychla. „Lord Braithwaite je rodený komik. Vie vtipne podať aj celkom obyčajnú príhodu a vie si uťahovať aj zo seba. Ale slečna Lawová! Tá má taký talent, až sa človek cíti poctený v jej prítomnosti.“ 

„Áno,“ prikývol. 

„Chuderka mladá žena.“ Znova si vzdychla. „Je neuveriteľne krásna, a ani o tom nevie. Jej otec musí byť strašne puritánsky kňaz. Ako sa mohol tak nepekne vyjadriť o takých nádherných vlasoch?“ 

„Predpokladám, že daktorí jeho farníci na ňu smilne pokukovali, a usúdil, že na jej zjave musí byť niečo hriešne,“ nadhodil Rannulf. 

„Hlupák! Musí to byť hrozný osud, ak je žena chudobná, nemyslíš? A ak je odkázaná na dobročinnosť ženy, ako je Louisa Effinghamová! Ale slečna Lawová má oporu aspoň vo svojej starej mame. Gertrude nesmierne prirástla k srdcu.“ 

Keď sa Rannulf vrátil do svojej izby, stále mu chodila po rozume veta, ktorú Judith vyslovila ako lady Macbethová. Čo sa stalo, už sa neodstane. 

Svätá pravda. Nemôže vrátiť čas a privolať pomoc sám po tom, čo uvidel prevrhnutý dostavník. Nemôže jej vrátiť panenstvo. Nemôže vymazať tie necelé dva dni a dve noci, keď sa rozprávali, smiali a milovali, a bol ochotný ísť za ňou hoci aj na kraj sveta. 

Nič z toho nemôže zmeniť. 

Napokon si priznal, že sa do Claire Campbellovej tak trochu zaľúbil. Ale nebola v tom iba žiadostivosť. V jeho citoch sa tajilo čosi viac. Nie je do Judith Lawovej zaľúbený, ale... Nie je to ľútosť. Keby k nej cítil iba ľútosť, určite by ho odpudzovala. A nie je to iba vášeň, hoci bytostne túžil milovať sa s ňou. Jednoducho netušil, čo to vlastne je. Nikdy sa nepoddával hlbokým citom. Odnepamäti sa díval na svet cynicky. 

Ako môže pochopiť, čo vlastne cíti k Judith Lawovej, keď nevie, s čím by mohol porovnávať svoje city? Ale zrazu si spomenul na svojho tichého, mrzutého, prísneho, vždy poslušného staršieho brata Aidana, ktorý ako osemnásťročný vstúpil do armády, ako to jeho otec celý život plánoval. A ten Aidan sa nedávno oženil, a ani o tom nikomu nepovedal, dokonca ani Bewcastlovi, a potom zrazu predal svoju hodnosť, aby mohol žiť s manželkou, ktorú si vzal len preto, aby dodržal sľub, ktorý dal jej bratovi, svojmu spolubojovníkovi v južnom Francúzsku. Rannulf na kuse cesty sprevádzal Aidana, keď smeroval z Londýna do domova svojej manželky, a vtedy sa prvý raz stretol s lady Eve a dvoma malými deťmi, ktorých sa ujala. 

Rannulf sa fascinovane díval, ako obe deti rozradostene pribehli k Aidanovi, dievčatko ho oslovovalo papa, a on ich zdvihol na ruky a správal sa k nim tak nežne, akoby to boli jeho vlastné deti. A potom pozrel na manželku, ktorá pomaly prichádzala, objal ju a s láskou pobozkal. 

Áno, pomyslel si Rannulf, toto môže byť mojím meradlom. Tá chvíľa, keď Aidan objal Eve a vyzeral zároveň mlado, ľudsky, zraniteľne aj neporaziteľne. 

To, čo vtedy videl, sa dalo vyjadriť iba jediným slovom - láska. 

Impulzívne vykročil k svojej obliekarni a zvesil plášť z vešiaka. Zalovil vo vnútornom vrecku a našiel, čo hľadal. Vytiahol to, rozbalil hnedý papier a hľadel na škatuľku na šnupací tabak s ohavnou prasacou hlavou vyrytou na viečku. Ticho sa zasmial, zovrel škatuľku v ruke a zaplavil ho smútok. 

JUDITH SA VRÁTILA domov v poslednom koči so starou mamou. Tá pred odchodom zdržiavala a dva razy poslala Judith, aby sa pozrela do izby, v ktorej sa prezliekala, či si tam niečo nezabudla. Do Harewoodu prišli veľmi neskoro a všetci hostia už boli vo svojich izbách. 

Teta Louisa ich čakala v hale. 

„Judith,“ povedala hrozivým hlasom, „odveď matku do izby a potom príď za mnou do salóna.“ 

„Idem s vami, Louisa,“ vyhlásila stará mama. 

„Mama,“ lady Effinghamová prísne na ňu pozrela, „je neskoro a ste unavená. Judith vás zavedie hore a zazvoní na Tillie, ak vás tam nečaká. Tá vám pomôže prezliecť sa, uloží vás do postele a prinesie vám šálku čaju.“ 

„Nechcem ísť do postele ani piť čaj,“ povedala stará matka. „Idem do salóna. Judith, láska moja, bola by si taká láskavá a znova ma vzala pod pazuchu? Tuším som dnes dlho sedela v tom ružovom sade. Z toho vetra mám celkom prefúkané, zmeravené kĺby.“ 

Judith bola pripravená na výčitky. Sama žasla nad tým, že mala odvahu hrať pred publikom - keby také niečo vyviedla doma, papa by ju určite najmenej na týždeň zatvoril do izby. Dokonca si rozpustila vlasy! Hrala pred divákmi, ktorí jej venovali pozornosť, hoci vtedy to vlastne ani nevnímala. Bola z nej lady Macbethová! A divákom sa páčila, obdivne jej tlieskali a chválili ju. To, čo urobila, predsa nemohlo byť až také zlé. Všetci zabávali spoločnosť, a nielen hudbou. Koniec koncov, je dáma a bola hosťom lady Beamishovej rovnako ako ostatní. 

Lady Beamishová sa vyjadrila, že má nádherné vlasy. Ako to povedala? „Ja by som tú farbu prirovnala k ohnivému západu slnka, ktorý žiari ako červené zlato...“ 

A pritom lady Beamishová to určite nemyslela len ako frivolný kompliment, pomyslela si Judith. Naozaj možno jej vlasy vnímať ako ohnivý západ slnka? 

„Tieto náušnice ma otravovali rovnako ako tie minulé,“ posťažovala sa stará mama, a keď vošli do salóna, stiahla si ich z uší. „Pravda, mala som ich na sebe celý večer. Kam ich mám dať, aby sa nestratili?“ 

„Dajte ich mne, stará mama,“ Judith ich od nej vzala a vložila si ich do kabelky. „Keď vyjdeme hore, vrátim ich do šperkovnice.“ 

Všimla si, že na operadle kresla sedí Horace s pohárikom akéhosi tmavého likéru v ruke, jednou nohou nonšalantne pohojdával a zlomyseľne si ju obzeral. Bola tam aj Julianne a utierala si oči čipkovanou vreckovkou. 

„Už sa cítiš lepšie, Horace?“ spýtala sa ho stará mama. „Mrzí ma, že si bol indisponovaný a zameškal si večeru aj zábavu, ktorá sa po nej konala.“ 

„Indisponovaný, stará mama?“ zasmial sa. „Len som sa nechcel unudiť na smrť. Z vlastnej skúsenosti viem, aké trápne bývajú večierky u lady Beamishovej.“ 

Judith sa pri pohľade naňho dvíhal žalúdok a odvrátila zrak. 

„Bol to hrozný večer,“ pridala sa Julianne. „Sedela som takmer na opačnom konci stola ako lord Rannulf, ale on proti tomu rozsadeniu nenamietal, hoci bol v dome svojej starej matky. A ja som si pritom myslela, že lady Beamishovej záleží na tom, aby sme sa vzali. Stavím sa, že ju presvedčil, aby ma usadila čo najďalej. Nepáčim sa mu. Nepožiada ma o ruku. A netlieskal mi po hre na klavíri o nič viac ako lady Margaret, hoci som hrala oveľa lepšie. A nepožiadal ma o prídavok. Nikdy v živote ma nikto tak neponížil, mama. Nenávidím ho!“ 

„No tak, srdiečko moje!“ tíšila ju matka. Ale očividne bola mysľou inde. Zhlboka sa nadýchla a povedala: „Tak a teraz mi to vysvetlite, slečna Judith Lawová.“ 

„Čo mám vysvetliť, teta?“ spýtala sa Judith, keď usadila starú mamu do kresla pri kozube. Nedám sa zastrašiť, pomyslela si. Neurobila som nič zlé. 

„Čo malo znamenať to vulgárne producírovanie sa dnes večer? Tak som sa za teba hanbila, až som sa ledva ovládla. Chudák tvoj strýko celý čas cestou v koči nepovedal ani pol slova, a len čo sme sa vrátili, zatvoril sa do knižnice.“ 

„Preboha, sesternička, čo si to vyviedla?“ zvolal Horace pobavene. 

Ale prv ako sa Judith zmohla na slovo, ozvala sa jej stará mama. 

„Vulgárne, Louisa?“ spýtala sa pohoršene. „Judith zabávala spoločnosť tak ako ostatní mladí ľudia. Zahrala scénu zo Shakespeara a v živote som nevidela taký dobrý herecký výkon. Dojalo ma to k slzám. Bolo to najlepšie predstavenie večera a očividne so mnou všetci - alebo takmer všetci - súhlasili.“ 

Judith ohromene pozrela na starú matku. Nikdy ju nepočula hovoriť tak zanietene. Videla, že sa hnevá. Oči sa jej blýskali a na lícach jej naskočili červené škvrny. 

„Mama, urobíte lepšie, ak sa do toho nebudete miešať,“ zahriakla ju teta Louisa. „Dáma si na verejnosti nerozpustí vlasy a neusiluje sa upútať pozornosť spoločnosti takou... teatrálnosťou.“ 

„Ale no toto!“ Horace zdvihol pohár smerom k Judith. „Skutočne si to urobila, sesternička?“ 

„Večer si dáma rozpustí vlasy,“ bránila ju stará mama. „A keď je námesačná, vtedy si ich neupraví. Judith dnes nebola sama sebou, Louisa. Bola z nej lady Macbethová! Podstata herectva spočíva v tom, že herečka sa vžije do postavy a vdýchne jej pred obecenstvom život. Ale neočakávam, že ty to pochopíš.“ 

Judith prekvapilo, že stará mama to pochopila. 

„Mrzí ma, ak som vás rozladila, teta Louisa,“ povedala. „Ale nemôžem sa ospravedlniť za to, že som poskytla spoločnosti trochu zábavy, keď ma o to lord Rannulf Bedwyn aj lady Beamishová vyslovene žiadali. Bolo by nezdvorilé, keby som to bola odmietla. Urobila som to, čo podľa môjho názoru viem robiť. Nechápem, prečo máte také výhrady voči herectvu. V tomto smere ste ako papa. Nikoho iného moje predstavenie nepobúrilo. Práve naopak.“ 

Stará mama ju chytila za ruku a šúchala jej ju, akoby jej bolo chladno. 

„Predpokladám, Judith, že tvoj papa ti to nikdy nepovedal, však?“ pokračovala. „On ani Louisa tvojmu starému otcovi nikdy nevedeli odpustiť, čo im vykonal, a obaja pred tým celý život utekali. Hoci ani jeden z nich by nebol na svete, keby to nebol urobil.“ 

Judith na ňu nechápavo pozrela. 

„Mama!“ zvolala teta Louisa ostro. „Stačilo. Julianne...“ 
„Tvoj starý otec sa so mnou zoznámil v londýnskom divadle Covent Garden,“ vysvetlila. „Hovoril, že sa do mňa zaľúbil vo chvíli, ako ma uvidel na javisku, a verila som mu, hoci mi to hovorili všetci muži - a bolo ich viac ako dosť. O tri mesiace sa so mnou starý otec oženil a prežili sme spolu šťastných tridsaťdva rokov.“ 

„Stará mama!“ zhíkla Julianne zhrozene. „Vy ste boli herečka?! Mama, čo ak sa lady Beamishová dozvie pravdu? Zomriem od hanby! Prisahám, že zomriem.“ 

„To sú mi veci,“ zamrmlal Horace. 

Stará mama potľapkala Judith po ruke. „Už keď si bola malá, vedela som, že si sa podala na mňa, láska moja. Tie vlasy svedčili o tom, že si možno zdedila po svojej škandalóznej starej mame čosi viac, než sa patrí na dieťa vidieckeho farára. Keď som ťa dnes videla, mala som pocit, akoby som videla seba pred päťdesiatimi rokmi. Ibaže si oveľa krajšia, ako som bola ja, a aj si lepšia herečka.“ 

„Ach, stará mama,“ Judith jej stisla tučné, ošperkované ruky. Zrazu všeličo pochopila. 

„Zato ja to nestrpím, slečinka,“ vyhlásila teta Louisa. „Zahanbila si celú našu rodinu pred najvyberanejšími hosťami, pred lady Beamishovou a synom vojvodu, ktorý dvorí mojej dcére. Iste ti nemusím pripomínať, že si tu len vďaka láskavosti svojho strýka. Ešte týždeň ťa tu nechám, lebo potrebujem, aby si sa venovala svojej starej matke. Ale hneď zajtra napíšem tvojmu otcovi a oznámim mu, že si ma hlboko sklamala. Predpokladám, že ho to neprekvapí. Navrhnem mu, aby namiesto teba poslal tvoju sestru. Tentoraz si budem žiadať Hilary, lebo je mladá a tvárna. Ty sa vrátiš domov s hanbou.“ 

„No ale toto, sesternička!“ Horace pobavene tľoskol jazykom. „Už po týždni!“ 

Judith by sa malo uľaviť, možno ju to malo aj potešiť. Pôjde domov! Ale papa sa dozvie o jej krátkom hereckom predstavení u lady Beamishovej. 

„Ak odíde Judith, pôjdem aj ja,“ vyhlásila stará mama. „Predám zopár šperkov. Ako iste vieš, Louisa, majú obrovskú cenu. Kúpime si niekde malý domček a budeme si tam spokojne nažívať. A Tillie vezmeme so sebou.“ 

Judith jej stisla ruku. „Poďte, stará mama,“ dohovárala jej. „Je neskoro, ste unavená. Pomôžem vám vyjsť do izby. Ráno sa porozprávame.“ 

„Mama!“ zvolala Julianne. „Vy mi vôbec nevenujete pozornosť! A vôbec vám na mne nezáleží. Čo mám robiť s tým lordom Rannulfom Bedwynom? Musím ho mať. Dnes večer ma vyslovene ignoroval a teraz sa možno dozvie, že som vnučka herečky!“ 

„Moja milovaná Julianne, je viac spôsobov, ako uloviť manžela. Ver mi, že do konca leta budeš lady Bedwynová.“ 

Keď Judith prechádzala so starou mamou okolo Horacea, protivne sa na hu usmial. 

„Nezabúdaj, čo som ti povedal, sesternička,“ zamrmlal ticho. 

Počas nasledujúceho týždňa Rannulf trávil predpoludnia a niekedy aj popoludnia so správcom starej matky, ktorý ho zasväcoval do tajomstiev správy majetku. Na vlastné prekvapenie zistil, že rád listuje v účtovných knihách a rozličných dokumentoch, chodí po farme starej mamy aj farmách nájomcov a rozpráva sa s farmármi aj poľnohospodárskymi robotníkmi. Ale pritom dbal na to, aby neurobil chybu. 

„Dúfam, že vás to neuráža, stará mama?“ spýtal sa jej raz pri raňajkách a chytil ju za chudú ruku s vystúpenými modrými žilami. „Nemáš pocit, že sa tu hrám predčasne na pána? Vieš, bol by som najradšej, keby si si požila ešte aspoň dvadsať rokov.“ 

„Pochybujem, že mám toľko energie, aby som ti splnila želanie,“ povedala. „Ale rozjasnil si moje posledné dni, Rannulf. Priznám sa, nečakala som to, hoci som vedela, že si veľmi učenlivý, a keď odídem, dobre sa o statok postaráš. Koniec koncov, si Bedwyn, a Bedwynovci vždy brali svoje povinnosti vážne, nech už mali akéhokoľvek iné nedostatky.“ 

Zdvihol jej ruku k perám a pobozkal ju. 

„Len keby som sa dožil a aj toho, že sa šťastne oženíš,“ pokračovala. „Potom by som bola celkom spokojná. Ale je Julianne Effinghamová pre teba tá pravá? Je to suseda, jej stará matka je mojou dôvernou priateľkou, je mladá a krásna. Čo si o tom myslíš, Rannulf?“ 

Dúfal, že ho nebude tlačiť do toho zväzku. Na druhej strane vedel, že by bola veľmi sklamaná, keby sa v dohľadnom čase neoženil. 

„Myslím, že bude najlepšie, ak budem pokračovať v návštevách Harewoodu,“ odvetil. „Zábava sa o týždeň skončí a na záver sa bude konať veľký bál. Sľúbil som vám, stará mama, že vážne porozmýšľam o tom dievčati, a aj to urobím.“
Problém bol však v tom, že keď lepšie spoznal slečnu Effinghamovú, páčila sa mu ešte menej ako predtým. Ak okolo nej stále neobskakoval, odúvala sa a trestala ho tým, že flirtovala s inými mužmi. Stále hovorila iba o sebe a svojich úspechoch v spoločnosti a chichotala sa na jeho lichôtkach. Na smrť ho nudila. Samozrejme, jej matka robila, čo bolo v jej silách, aby sa zblížili. Pri večeri v Harewoode ich vždy posadila vedľa seba, a keď išli so spoločnosťou na výlet, vždy sa viezli v jednom koči. A zakaždým musel obracať noty, keď hrala na klavíri. 

Niekedy si myslel, že začal znova chodiť do Harewoodu ani nie tak kvôli starej matke, ako skôr preto, že sa túžil v súkromí pozhovárať s Judith Lawovou. Obával sa, že možno predsa len urobil veľkú chybu, ak ju v Grandmaisone donútil hrať. V Harewoode ju nikdy nebolo veľmi vidieť, a teraz sa ukazovala ešte menej. Nikdy nebola pri večeri a stará pani takisto. Nikdy sa nezapájala do spoločenských aktivít a nechodila ani na výlety. A keď sa občas predsa len zjavila večer v salóne, správala sa ako platená spoločníčka a vždy sa utiahla spolu s pani Lawovou. 

Rannulf rýchlo pochopil situáciu. Keď ju raz Tanguay požiadal, aby mu bola partnerkou pri kartovej hre, lady Effinghamová ju upozornila, že jej matka sa necíti dobre treba ju zaviesť do izby a postarať sa o ňu. Keď ju Roy-Hill pozval, aby sa pridala ku skupinke pri klavíri, slečna Effinghamová mu oznámila, že jej sesternica nemá záujem o hudbu. Keď sa raz večer mladí rozhodli zahrať si šarády a Braithwaite ju pozval ako prvú do svojho družstva, lady Effinghamová mu povedala, že slečnu Lawovú bolí hlava musí sa všetkým ospravedlniť a pôjde si ľahnúť. 

Muži v dome si konečne uvedomili, že je tam aj Judith Lawová. A lady Effinghamová ju práve za to trestala. Rannulf pochopil, že za všetko môže práve on. Dopustil sa chyby. Namiesto toho, aby jej situáciu zlepšil, len ju zhoršil. A tak sa radšej ani nepokúšal rozprávať sa s ňou pre zrakom jej tety alebo sesternice. Nechcel jej priťažiť, no trpezlivo čakal na vhodnú príležitosť. 

Deň pred bálom sa celá spoločnosť vrátane lady Effinghamovej znova vybrala do mesta nakúpiť ešte posledné ozdoby na tú udalosť. Rannulf odmietol ísť s nimi. Jeho stará matka sa rozhodla využiť príležitosť a navštíviť pani Lawovú, keď je v dome pokoj. Rannulf ju sprevádzal, hoci ho ubezpečila, že to nie je nevyhnutné. 

„Nebudem vás rušiť na návšteve, stará mama,“ ubezpečil ju. „Pozdravím pani Lawovú a potom pôjdem na prechádzku.“ 

Dúfal, že sa mu na tú prechádzku podarí pozvať aj Judith Lawovú, ale nebola v salóne. 

„Myslím, že je vo svojej izbe a píše listy sestrám,“ povedala pani Lawová, keď sa jej spýtal, ako sa má vnučka. „Hoci naozaj nechápem prečo, keď ich onedlho uvidí.“ 

„Sestry slečny Lawovej prídu do Harewoodu?“ spýtala sa lady Beamishová. „To bude milé.“ 

Pani Lawová si vzdychla. „Jedna z nich príde... a Judith musí odísť domov.“ 

„To mi je ľúto,“ povedala lady Beamishová. „Iste vám bude chýbať, Gertrude.“ 

„To veru bude,“ priznala pani Lawová. „A veľmi.“ 

„Je to veľmi milá mladá dáma,“ pokračovala lady Beamishová. „A keď som ju pred pár dňami videla hrať, uvedomila som si, aká je krásna a nadaná. Ale, samozrejme, ten talent zdedila po vás.“ 

Rannulf sa ospravedlnil a vyšiel von. Bolo chladno, pod mrakom, ale nepršalo. Zamieril ku kopcu za domom, hoci nečakal, že tam stretne Judith Lawovú. Nemohol však ísť za ňou a zaklopať jej na dvere. 

Znova bola pri jazere, ale tentoraz neplávala, len sedela pod vŕbou, rukami si objímala kolená a hľadela do vody. Prostovlasá, vlasy mala zapletené do vrkočov a skrútené vzadu na šiji a klobúk, ktorý jej kúpil, položený na tráve vedľa seba. Čiapočku nikde nevidel. Na šatách mala kožuštek. 

Pomaly zišiel dolu kopcom a nepokúšal sa zakrádať tajne, aby ju nevyplašil. Keď bol asi v polovici kopca, obzrela sa ponad plece, chvíľu naňho hľadela, potom sa odvrátila. 

„Asi by som sa vám mal ospravedlniť,“ začal. „Hoci podľa všetkého to nestačí.“ Postavil sa za ňu a plecom sa oprel o strom. 

„Nemusíte sa mi ospravedlňovať,“ ubezpečila ho. 

„Musíte sa vrátiť domov,“ povedal. 

„To predsa nie je až taký trest, nemyslíte?“ 

„A namiesto vás sem príde vaša sestra.“ Dokonca aj v tieni stromov jej vlasy žiarili ako červené zlato. 

„Áno.“ Položila si hlavu na kolená - podľa všetkého to bola jej obľúbená póza. 

„Nemal som sa do toho miešať,“ pokračoval rozpačito. „Len som vedel, že ešte nepredviedla svoje umenie naj nadanejšia osoba v miestnosti, a tak som neodolal pokušeniu.“ 

„Nemusí vás to vôbec mrzieť,“ ubezpečila ho. „Som rada, že ste ma povzbudili. Kým som tam sedela, snívala som, že urobím presne to, na čo ste ma nakoniec s lady Beamishovou nahovorili. V ten večer som prvý raz slobodne urobila niečo, čo ma bavilo, a uvedomila som si, ako pokorne som sa dovtedy správala. V posledných dňoch som bola šťastnejšia ako predtým, hoci vám sa to pri zbežnom pohľade možno nezdalo. So starou mamou sme sa dohodli, že bude najlepšie, ako sa pred spoločnosťou budem správať, ako sa odo mňa očakáva, ale chodíme do salóna čo najmenej. Väčšinou sedíme v jej izbe, rozprávame sa a veľa sa smejeme. Stará mama ma rada...“ zdvihla hlavu a usmiala sa, „... češe aj pol hodiny. Hovorí, že jej to robí dobre na ruky... aj na srdce. Myslím, že jej to pomáha zabudnúť na všetky vymyslené choroby. Teraz je oveľa živšia a veselšia, ako keď som prišla.“ 

Živo si spomínal, ako jej sám česal vlasy v hostinci, prv ako sa milovali. 

„Budete jej chýbať,“ poznamenal. 

„Chce predať nejaké šperky a kúpiť domček, kde by sme mohli spolu žiť,“ odvetila. „Hoci neviem, či sa to niekedy naozaj stane. V každom prípade vás nemusí mrzieť, že ste to nevedomky spôsobili. Som rada, že som to urobila. Ešte väčšmi ma to zblížilo so starou mamou a lepšie som pochopila svoj osud.“ 

Nevysvetlila to bližšie, ale vtom si spomenul, čo prednedávnom počul. 

„Moja stará mama hovorí, že máte talent po pani Lawovej,“ nadhodil. 

„Ach, takže lady Beamishová o tom vie?“ spýtala sa. „Aj vy? Moja teta aj Julianne sú celé nešťastné, že sa dozviete pravdu.“ 

„Vaša stará matka bola herečka?“ odstúpil od stromu a posadil sa k nej. 

„V Londýne.“ Videl, že sa usmieva. „Môj starý otec sa do nej zaľúbil, keď ju videl na javisku, a šiel za ňou v divadle Covent Garden do šatne. Na zdesenie mojej rodiny sa s ňou o tri mesiace oženil. Bola dcérou obchodníka s textilom a v tom čase veľmi úspešná herečka. O jej priazeň sa uchádzali mnohí muži. Musela byť veľmi krásna, hoci mala ryšavé vlasy ako ja.“ 

Nevedel si veľmi predstaviť pani Lawovú ako červenovlasú krásku, ktorú vyhľadávali elegáni. Ale prečo nie? Hoci už bola stará, tučná a šedivá, stále mala svojské čaro a črty bývalej herečky. Kedysi naozaj mohla vyzerať dobre. 

„Do smrti starého otca si udržiavala štíhlu postavu,“ pokračovala Judith. „Ale potom sa začala zo žiaľu prejedať a stal sa z toho zvyk. Nie je to smutné, že boli so starým otcom takí šťastní, ale obe jej deti - môj otec aj moja teta - sa hanbia za jej minulosť? No ja sa za ňu nehanbím.“ 

Ani nevedel ako, len ju zrazu držal za ruku. 

„Prečo by ste sa za ňu mali hanbiť? Veď po nej máte nielen krásu, ale aj talent a obdivuhodnú povahu!“ 

Pri tých slovách si však uvedomoval, že Bedwynovci by sa ako prví vyhýbali žene s takým pochybným pôvodom. Prekvapilo ho, že hoci jeho stará matka vedela pravdu o svojej priateľke, sama navrhla, aby sa zaujímalo Julianne Effinghamovú. Bewcastle by možno nepovažoval jej rodokmeň za celkom bezchybný. 

„Povedzte mi pravdu, prosím vás,“ povedala zrazu naliehavo. „Naozaj si myslíte, že som pekná?“ 

Zrazu pochopil, prečo jej hovorili, že by sa mala za seba hanbiť, a nahovárali jej, že je škaredá. Jej otec farár si musel pri každom pohľade na ňu spomenúť na svoju matku, za ktorú by sa nesmieme hanbil, keby sa jeho priatelia a známi dozvedeli pravdu. Zrejme považoval svoju druhorodenú dcéru za ťažký kríž, ktorý musí niesť na pleciach. 

Rannulf ju chytil za bradu a obrátil si jej tvár k sebe. Líca jej horeli od rozpakov. 

„Poznal som veľa žien, Judith,“ povedal. „Niektoré som obdivoval z diaľky, iné som horlivo prenasledoval. Tak sa zvyčajne zabávajú bohatí, znudení muži. Ale musím sa vám úprimne priznať, že v živote som nevidel ženu, ktorá by sa vám čo len trochu vyrovnala krásou.“ 

Je to pravda? Je skutočne pekná? Alebo má len príjemnú povahu? Koniec koncov, zrejme platí stará známa pravda, že krása nie je len pekná tvárička. 

„Ste naozaj krásna,“ povedal, sklonil k nej hlavu a zľahka ju pobozkal na pery. 

„Naozaj?“ Keď zdvihol hlavu, videl, že zelené oči jej zaliali slzy. „Nevyzerám vulgárne?“ 

„Ako by ste mohli vyzerať vulgárne?“ začudoval sa. „Keď sa muži na mňa pozerajú, chlipne sa usmievajú,“ povedala. 

„To len preto, že ste taká krásna, že po vás túžia,“ vysvetlil. „A muži, ktorí nie sú galantní džentlmeni, nevedia nič iné, len sa chlipne usmievať. Ale to, že oni sa nevedia správať, ešte neznamená, že ste menej krásna.“ 

„Vy sa tak neusmievate,“ zamrmlala. 

Zahanbil sa. Aj on po nej zatúžil a vyspal sa s ňou len preto, lebo sa mu zažiadalo milovať sa s ňou. 

„Nie?“ spýtal sa. 

Pokrútila hlavou. „A napriek tomu, čo ste robili alebo hovorili, vo vašich očiach sa zračilo čosi iné... možno akési pobavenie alebo čo. Neviem to presne pomenovať. Ale pri vás ma nestriasalo od hrôzy. Cítila som pri vás... radosť.“ 

Bože dobrý! 

„Cítila som sa pri vás pekná,“ pokračovala s úsmevom. „Prvý raz v živote. Ďakujem.“ 

Sťažka preglgol. Zaslúži si, aby ho vyšľahali bičom za to, čo jej urobil. A ona mu za to ďakuje. 

„Radšej by sme sa už mali vrátiť do domu,“ nadhodila. „Tuším začína mrholiť.“
Vstali a oprášili sa. Judith si nasadila klobúk a starostlivo uviazala stuhu do veľkej mašle. Bez čiapočky pod klobúkom pôsobila čarovne. 

„Ja pôjdem cez kopec a vy môžete znova ísť k prednému vchodu,“ navrhla. 

Ale jemu čosi zišlo na um a bez dlhého rozmýšľania to aj vyslovil. 

„Poďme spolu,“ povedal. „Nikto tu nie je... neuvidia nás.“ 

Nastavil jej rameno a ona ho po chvíli váhania chytila pod pazuchu. Spolu prešli cez kopec a občas na nich dopadla kvapka dažďa. 

„Predpokladám, že na vidieku sa na smrť nudíte,“ poznamenala. „Ale minulý týždeň ste sa nezapojili do mnohých zábav.“ 

„Požiadal som správcu starej mamy, aby ma zasvätil do farmárstva a riadenia statku,“ vysvetlil. „A musím sa priznať, že sa mi to nesmierne páči.“ 

Spýtavo naňho pozrela. „Vám sa to páči?“ Zasmiala sa. Pridal sa k nej. „Aj mňa to prekvapuje,“ pripustil. „Grandmaison raz bude patriť mne, ale nikdy som neprejavil záujem o jeho správu. No teraz ma to už zaujíma. Len si predstavte, ako chodím po krajine s huňatým psom pri nohe a rozprávam sa iba o úrode, kanalizácii a kravách.“ 

„To si naozaj neviem predstaviť.“ Znova sa zasmiala. „Tak povedzte, čo ste sa naučili? Čo ste videli? Plánujete nejaké zmeny?“ 

Najprv si pomyslel, že sa pýta iba zo zdvorilosti, ale po chvíli pochopil, že ju to skutočne zaujíma. A tak jej cestou do domu rozprával o záležitostiach, pri ktorých by bol ešte pred týždňom zíval. 

Dve staré dámy ešte vždy sedeli v salóne, kde ich Rannulf nechal. Judith si chcela vyslobodiť ruku spod jeho pazuchy ešte pred domom a utiahnuť sa do svojej izby, ale nedovolil to. 

„Sú tu len naše staré matky,“ pripomenul jej. „Ostatní sa ešte nevrátili z mesta.“ 

A tak vošli do salóna, držiac sa pod pazuchu. 

„Na prechádzke som natrafil na slečnu Lawovú,“ oznámil. „A tak sme poslednú hodinku strávili spolu.“ 

Všimol si, že stará mama okamžite zbystrila pozornosť. „Slečna Lawová,“ zvolala, „to je krásny klobúk! Prečo som vás v ňom ešte nevidela? A na čerstvom vzduchu vám krásne zrumeneli líca. Prisadnite si k nám a porozprávajte mi, kde ste sa naučili tak skvele hrať.“ 

Pani Lawová Rannulfa požiadala, aby zatiahol za šnúru a dal priniesť ďalšiu kanvicu čaju. 

JUDITH SI NEBOLA ISTÁ, či sa zúčastní na harewoodskom bále, hoci stará mama jej dohovárala, že tam musí ísť už len preto, aby jej robila spoločnosť. 

„I keď predpokladám, že urodzení mladí páni sa budú predbiehať, kto si s tebou bude môcť zatancovať,“ povedala. „Všimla som si, že tento týždeň sa k tebe správajú celkom ináč ako predtým, a právom. Si moja vnučka rovnako ako Julianne.“ 

Judith musela priznať, že to bola lákavá predstava - zúčastniť sa na bále a mať tanečných partnerov. Páčili sa jej vidiecke tancovačky. A partnerov mala vždy dosť. Vtedy si myslela, že je to od nich len láskavosť, že s ňou tancujú, ale teraz si uvedomila novú možnosť. 

... v živote som nevidel ženu, ktorá by sa vám čo len trochu vyrovnala krásou. 

Bola v pokušení zúčastniť sa na bále, ale veľmi sa bála, že lord Rannulf sa rozhodne pri tej vrcholnej príležitosti oznámiť, že sa zasnúbi s Julianne. A to by nezniesla. Ani víťazoslávny pohľad na tvári svojej sesternice či tety Effinghamovej. A nezniesla by ani pohľad posmešnej rezignácie na jeho tvári - lebo si bola istá, že by ju tam videla. 

Už bola takmer rozhodnutá, že nepôjde, ale keď po raňajkách išla hore schodmi, stretla Branwella. 

„Dobré ráno, Jude.“ Položil jej ruku na plece a pobozkal ju na líce. „Vidím, že si hore zavčasu ako zvyčajne. Popoludní by si si mala trochu oddýchnuť, lebo všetci páni chcú s tebou tancovať a prosili ma, aby som ťa presvedčil, nech prídeš, ani čo by som ti ja celý čas bránil zúčastňovať sa na spoločných aktivitách. Predpokladám, že za to môžeme vďačiť tete Louise,“ pozrel okolo seba a stíšeným hlasom dodal: „Ale ponižuje ma, keď sa k mojej sestre správa ako k nejakej slúžke len preto, lebo papa je kňaz a strýko George nejaký nábob.“ 

„Mne sa ani veľmi nechce tancovať, Bran,“ namietla. 
„Nezmysel!“ zvolal Branwell. „Všetky ste vždy rady tancovali. Počuj, Jude, len čo splatím dlžoby, budem si zarábať na živobytie vlastnou prácou a potom sa vrátiš domov, všetky si budete môcť nájsť slušných manželov a všetko bude znova v poriadku.“ 

Judith bratovi nepovedala, že sa s hanbou musí vrátiť domov a že namiesto nej príde Hilary. 

„Ale ako splatíš dlžoby, Bran?“ spýtala sa proti vlastnej vôli. Celý týždeň sa usilovala na to nemyslieť. Chvíľu dokonca rozmýšľala, že poprosí starú mamu... 

Veselý výraz sa mu na chvíľu stratil z tváre, ale vzápätí sa znova usmieval. „Niečo sa mi naskytne,“ vyhlásil. „Som si istý, že všetko sa na dobré obráti. Nesmieš si pre to robiť starosti. Radšej mysli na bál. Sľúb mi, že prídeš, Jude.“ 

„No dobre,“ prikývla impulzívne. „Tak teda prídem.“ 
„Skvelé!“ zakričal za ňou, lebo hneď vykročila hore schodmi. 

Pomyslela si, že pred odchodom domov urobí ešte aspoň niečo zo slobodnej vôle. Pôjde na bál. A pôjde tam ako Judith Lawová! Nie ako nejaká chudobná príbuzná, ktorú skrývajú pred verejnosťou maskovanú, takmer ako mníšku. Bude tancovať s každým urodzeným mužom, ktorý ju o tanec požiada. A ak ju nikto nevyzve do tanca, bude sedieť so starou matkou, a aj tak si bude vychutnávať zábavu. Ak oznámia Juliannine zásnuby... S rukou na kľučke na chvíľu zaváhala. Ak oznámia Juliannine zásnuby, zdvihne bradu, bude sa usmievať a nasadí dôstojný výraz. 

Lord Rannulf včera povedal, že je krásna, a pobozkal ju. Ale v tom bozku sa netajila len túžba. Zdalo sa jej, že v ňom bola aj... neha. 

Možno keď sa vrátim domov, pomyslela si, a zabudnem, že sa oženil s Julianne, budem ďalej prežívať svoj ukradnutý sen. 

„Pôvodne som si myslela,“ povedala lady Beamishová vnukovi, „že bál v Harewoode bude príležitosťou na oznámenie zásnub s Julianne Effinghamovou. Rozmýšľal si o tom, Rannulf?“ 

„Áno,“ zamrmlal. 

„No a... ?“ Sedela oproti nemu v salóne na prízemí, drobná ako vtáčatko, videl však, že chrbát má vystretý ani lineár. 

„Ešte vždy je to vaše najväčšie želanie?“ spýtal sa. 

Na chvíľu sa zamyslela. „Najväčšie želanie?“ zopakovala. „Nie, Rannulf, mojím najväčším želaním je vidieť ťa šťastného. Dokonca aj keby si bol šťastný ako slobodný...“ 
Dala mu slobodu... a položila mu na plecia bremeno lásky. 
„Nie,“ odvetil. „Myslím, že nezostanem sám, stará mama. Keď človek zasvätí život zemi, pochopí večný kolobeh života a smrti, obnovy života. Tak ako vy potrebujete istotu, že táto pôda raz pripadne mne, aj ja potrebujem istotu, že po mojej smrti pripadne môjmu synovi - alebo možno dcére či vnučke. Rozhodne sa ožením.“ 

Do tejto chvíle si sám nikdy nesformuloval jasne takéto myšlienky, ale vedel, že je to pravda. 

„A oženíš sa s Julianne Effinghamovou?“ spýtala sa stará matka. 

„Nie so slečnou Effinghamovou.“ Uprene sa na ňu zahľadel. „Mrzí ma to, stará mama. Nielenže k nej necítim lásku, ale cítim doslova averziu.“ 

„To ma teší,“ vyhlásila, čo ho prekvapilo. „Bol to hlúpy nápad. Vnucovala som ti ho len preto, lebo som túžila vidieť ťa čím skôr ženatého. Bolo to sebecké.“ 

„Stará mama...“ 
Zdvihla ruku. 

„Cítiš lásku k slečne Lawovej?“ spýtala sa. 
Uprene na ňu pozrel a odkašľal si. 

„K slečne Lawovej?“ 

„Je po mnohých stránkach iná ako jej sesternica.“ 

„Je chudobná,“ poznamenal stručne, vstal a podišiel ku skleným dverám, ktoré boli ráno zatvorené, lebo deň predtým bolo chladno avetristo. „A obávam sa, že jej naničhodný brat čoskoro zruinuje celú rodinu. Jej otec má urodzený pôvod, ale jeho matkou bola herečka, dcéra obchodníka s textilom. Matka je pravdepodobne dáma, ale takisto bez majetku alebo spoločenského postavenia.“ 

„Aha,“ poznamenala stará matka, „takže sa za ňu hanbíš.“
„Hanbím?“ Zamračene sa zahľadel na fontánu pred domom. „Prv ako by som sa za ňu hanbil, musel by som k nej niečo cítiť.“ 

„A necítiš?“ 

„Stará mama,“ odvetil, „pred dvoma týždňami som sa s ňou na vašu žiadosť prechádzal v záhrade. Pred týždňom som ju povzbudil, aby nás zabavila svojím umením, lebo sa predviedli všetci hostia okrem nej. Včera som ju v Harewoode stretol vonku a hodinku som sa s ňou rozprával. Ako by som k nej mohol niečo cítiť?“ 

„Bolo by čudné, keby si necítil,“ namietla. „Keď si dala dolu masku, videla som, že je to krásna žena, a viem, že ty máš slabosť na krásavice. A ona je nielen krásna, ale aj múdra. A ty tiež nemáš v hlave slamu, ako dokazuješ, odkedy si sem prišiel. Okrem toho, Rannulf, keď ste sa včera spolu vrátili z prechádzky, mal si na tvári zvláštny výraz.“ 

„Zvláštny výraz?“ Zamračil sa. „Chcete povedať, že som sa do nej pochabo zaľúbil? Nič také necítim.“ 

„Nie,“ odvetila. „Keby to bolo len bežné chlapské poblúznenie, nevenovala by som tomu pozornosť, hoci by som považovala za potrebné pripomenúť ti, že je to dáma neter sira Georgea Effinghama a vnučka mojej najlepšej priateľky.“ 

Znova sa cítil previnilo. 

„Bewcastle by nikdy neschválil ten zväzok,“ pripomenul jej. 

„A predsa sa Aidan práve oženil s dcérou baníka a Bewcastle ju nielen prijal do rodiny, ale postaral sa, aby ju predstavili kráľovnej, a v londýnskom dome Bedwynovcov usporiadal bál na jej počesť.“ 

„V Aidanovom prípade Bewcastlovi nič iné nezostávalo,“ podotkol. „Urobil, čo bolo v jeho silách, aby zabránil pohrome.“ 

„O chvíľu sa poberiem do svojich izieb, Rannulf,“ vyhlásila. „Ale najprv by som ti rada čosi povedala. Ak dopustíš, aby hrdosť a hanba maskovala tvoje nežné city, a stratíš tým nádej na manželstvo, ktoré by naplnilo všetky tvoje potreby, potom by bolo chrapúnstvo zvaľovať vinu na Bewcastla.“ 

„Ja sa za ňu nehanbím,“ bránil sa. „Práve naopak, som...“ Zatvoril ústa a náhlivo vykročil k nej, keď vstala. 

„Myslím, že sa tomu hovorí zaľúbený,“ zľahka mu položila ruku na rameno. „Lenže ak si môj vnuk chce zachovať sebaúctu, nemôže sa priznať k takému pochabému citu, však?“ 

Nie je to pravda, pomyslel si. On po Judith Lawovej túži, priťahuje ho, vo dne o nej rozmýšľa, v noci o nej sníva. Zistil, že sa s ňou môže rozprávať ako s nijakou inou ženou, možno okrem Freyje. Ale aj pri sestre sa vždy správal cynicky. Nevedel si predstaviť, že by jej zanietene hovoril o farmárstve a správe statku. Pri Judith Lawovej sa mohol uvoľniť a byť sám sebou, hoci mal pocit, že na to, kým vlastne je, prišiel až v posledných dvoch týždňoch. 

Jeho stará matka mu očividne dala požehnanie, aby dvoril Judith Lawovej. Bewcastle... Hm, Bewcastle predsa nie je jeho kurátor. 

Rozmýšľal, či sa dnes Judith ukáže na bále. Pravda, už ho raz odmietla, a to iba pred dvoma týždňami. Ale možno sa mu podarí presvedčiť ju, aby zmenila názor. No musí postupovať veľmi opatrne, aby neponížil slečnu Effinghamovú. Hoci to dievča je hlúpe a márnomyseľné, nezaslúži si to. 

Judith celé predpoludnie usilovne šila, lebo predpokladala, že popoludní bude musieť pomáhať pri prípravách bálu. A nemýlila sa. Teta ju každú chvíľu posielala za gazdinou alebo majordómom, a tí nikdy neboli tam, kde mali byť. Zverili jej zodpovednú úlohu - naaranžovať v plesovej sále rezané kvety a pôsobivo ich skombinovať s črepníkovými. Táto práca ju tešila, ale kým bola v plesovej sále, každú chvíľu za ňou chodilo služobníctvo a radilo sa s ňou o tom či onom. 

Potom ju teta poslala do dediny kúpiť stuhu Julianne do vlasov, pretože stuhy, ktoré si tam jej sesternica kúpila deň predtým, mali podľa tety nevhodnú farbu a boli alebo úzke, alebo široké. Bola to dlhá prechádzka a Judith by sa za iných okolností tešila, že môže byť na čerstvom vzduchu, hoci bolo zamračené, no dúfala, že si pred bálom bude môcť umyť vlasy a trochu si oddýchne. 

Keď sa vrátila, dvere na Julianninej obliekarni boli pootvorené. Judith zdvihla ruku, že zaklope, ale keď zvnútra začula Horaceov smiech, zarazila sa. Počas uplynulého týždňa ju otvorene neobťažoval, ale nikdy si nedal ujsť, aby nepovedal čosi štipľavé alebo nepríjemné, určené iba jej ušiam. A tak sa mu všemožne vyhýbala. Radšej počkám, pomyslela si. Alebo zanesie tú stuhu do izby tety Louisy, akoby zabudla, že ju mala zaniesť rovno Julianne. 

„Jednoducho ho musím mať,“ hovorila práve Julianne nadurdene. „Zomrela by som od hanby, keby ma pred koncom zábavy nepožiadal o ruku. Všetci vedia, že mi dvoril a že som sa vyhýbala ostatným ctiteľom - dokonca aj lordovi Braithwaitovi -, lebo som čakala, že lord Rannulf ma požiada o ruku.“ 

Judith sa obrátila na odchod. 

„Veď ho aj budeš mať, ty hlupáčik,“ dohováral jej Horace. „Nepočula si, čo ti práve povedala mama? Musíš ho donútiť, aby ťa požiadal o ruku. Stačí, ak vás spolu pristihnú v kompromitujúcej situácii. Urobí to, čo sa sluší a patrí. Poznám takých, ako sú Bedwynovci. Sú to džentlmeni, pre nich česť znamená viac ako život.“ 

Vtedy už Judith pozorne počúvala. 

„Horace má pravdu, miláčik,“ ozvala sa teta Louisa. „Naozaj sa patrí, aby sa s tebou oženil po tom, čo sa zahrával s tvojimi citmi.“ 

„Ale ako to mám urobiť?“ spýtala sa Julianne. 

„Bože!“ zvolal Horace. „Vari nemáš fantáziu, Julianne? Musíš mu povedať, že ti je na omdletie alebo že ti je zle, a odlákať ho niekam do súkromia. Napríklad do knižnice. Tam nikdy nechodí nikto okrem otca, ale ani on tam dnes nebude, lebo vie, že jeho povinnosťou je byť v plesovej sále. Keď vojdete dnu, zatvoríš dvere, privinieš sa k nemu a donútiš ho, aby ťa objal a pobozkal. A vtedy tam vojdem aj s otcom. A prv ako sa bál skončí, oznámi, že sa s tebou rozhodol zasnúbiť.“ 

„Ako chceš donútiť otca, aby s tebou šiel do knižnice?“ spýtala sa Julianne. 

„Ak sa mi nepodarí dotiahnuť ho na jeho najobľúbenejšie miesto na svete, zjem kefu,“ vyhlásil Horace. „Ak chceš, hoci aj kefu na dlážku.“ 

„Mama?“ 

„Tak to bude najlepšie,“ usúdila teta Louisa. „Vieš, dievčatko moje, keď už budeš lady Bedwynová, môžeš urobiť všetko, čo bude v tvojich silách, aby si ho presvedčila, že tak to bolo správne. A budeš mať nielen majetok, ale aj postavenie.“ 

„A po smrti lady Beamishovej aj Grandmaison,“ podotkla Julianne, „a predpokladám, že aj dom v Londýne. Presvedčím ho, aby tam kúpil dom. A budem švagrinou vojvodu z Bewcastlu! A budem chodiť na návštevy do londýnskeho domu Bedwynovcov. Vlastne možno budeme bývať tam, keď budeme v meste, a nekúpime si vlastný dom. Predpokladám, že letovať budeme v Lindsey Halle a ja...“ 

Judith zdvihla ruku a rázne zaklopala, otvorila dvere a podala stuhu Julianne. 

„Dúfam, že táto ti bude vyhovovať,“ povedala. „V obchode mali iba tento odtieň ružovej, ale mne sa páči. Hodí sa ti lepšie ako tá druhá.“ 

Julianne rozbalila stuhu, ľahostajne na ňu pozrela a hodila ju na toaletný stolík za chrbtom. 

„Mne sa tá prvá stuha páči väčšmi,“ vyhlásila. „Trvalo ti to strašne dlho, Judith. Mohla si sa trochu poponáhľať, keď si vedela, že to súrne potrebujem.“ 

„A ty by si mohla využiť tú druhú stuhu, sesternička,“ ozval sa Horace. „Ach, ale to bolo odo mňa naozaj netaktné, keď viem, že tebe ružová vôbec nepristane.“ 

„Judith dnes bude lepšie, ak zostane vo svojej izbe,“ povedala teta Louisa. „Ale prirovnajme tie stuhy, miláčik. Nemyslíš, že...“ 

Judith vyšla von a náhlila sa do svojej izby. 

Skutočne je nepravdepodobné, že požiada Julianne o ruku, ak ho k tomu nedonúti a? A budú sa Julianne aj teta Louisa tak zúfalo usilovať chytiť ho do pasce? Úmyselne ho dostanú do kompromitujúcej situácie? Lord Rannulf Bedwyn je džentlmen a skutočne by ponúkol manželstvo dáme, ktorej by naštrbil povesť. Vedela to z osobnej skúsenosti. 

Keď za sebou zatvárala dvere, srdce jej prudko búšilo. To, že požiada Julianne o ruku z vlastnej vôle, bola hrozná predstava. Ale ak ho k tomu donútia... 

Judith sa v pokoji navečerala so starou mamou v jej salóne, lebo ani jednej z nich sa nežiadalo jesť s hosťami. A potom sa obe šli prezliecť do večernej róby. 

Judith bola nervóznejšia, ako si v duchu priznávala. Krémovo-zlaté šaty mala doma najmenej na desiatich tancovačkách. Nikdy to nebol práve módny výstrelok. Pravda, jej rodičia si vždy potrpeli na skromnosť, a to najmä v jej prípade. 

Ale aspoň boli elegantné a pristali jej. Vždy ich mala rada, kým jej do nich teta Louisa nedala všiť tmavé pásy po bokoch a okolo krku. 

Judith predpoludním odstránila tie prídavky, takže šaty vyzerali znova ako predtým, akurát boli prizdobené novou šerpou broskyňovej farby, ktorú jej pred pár dňami dala stará mama, lebo vedela, že sama ju nikdy nepoužije a Judith pristane. Stuha bola taká dlhá, že jej konce siahali takmer po zem. 

Pri obliekaní jej nepomáhala nijaká komorná, ale ani na to nebola zvyknutá. Hoci na fare mali komornú, jej mama a tri sestry ju tak zamestnali, že na ňu jej nikdy nezostal čas. Judith bola zvyknutá sama si urobiť účes na slávnostné príležitosti. Stihla si vlasy umyť a usušiť, takže sa jej nádherne leskli. A zaplietla si ich do vrkočov, pôvabne skrútila a pripla vzadu na šiji. So zrkadlom v ruke skontrolovala, či sa jej to podarilo. 

Vyzerá to elegantne, pomyslela si. Opatrne si uvoľnila po bokoch tváre dva dlhé pramene vlasov, a keďže ich mala trochu kučeravé, pôvabne sa vlnili. 

Nedala si čiapočku. 

V živote som nevidel ženu, ktorá by sa vám čo len trochu vyrovnala krásou. 

Zahľadela sa na svoj obraz v stojacom zrkadle. Pokúšala sa dívať na seba očami muža, ktorý vyslovil tie slová. Vedela, že ich myslel vážne. 

Je krásna. 
Som krásna. 

Prvý raz v živote pripustila, že na tých slovách môže byť čosi pravdy. 

Som krásna. 

Rozhodla sa ísť za starou mamou, prv ako stratí odvahu. Zľahka zaklopala na dvere obliekarne a otvorila. 

Stará mama ešte vždy sedela pri toaletnom stolíku a Tillie jej vkladala do zložitého účesu tri vysoké perá. Mala na sebe vínovočervené večerné šaty a na každom voľnom kúsku tela sa jej trblietali šperky - prstene mala na každom prste okrem palca. Nielenže jej pripla dva náhrdelníky a dva náramky, ale pri pleci sa jej ligotala veľká ozdobná brošňa a na toaletnom stolíku ležal vyšperkovaný lorňon. 

Na lícach mala namaľované dva červené kruhy. 

Ale Judith nemala čas zaoberať sa výzorom starej mamy. Keď ju stará pani zbadala v zrkadle, nezvyčajne svižne sa zvrtla a tak spľasla rukami, až náramky zaštrngali. 

„Judith!“ zvolala. „Dieťa moje najdrahšie, si naozaj... Tillie, ako sa to povie?“ 

„Krásna!“ navrhla Tillie. „Naozaj, slečinka.“ 

„To nie je výstižné,“ stará mama zamietavo mávla rukou. „Pootáčaj sa mi trochu, Judith, nech si ťa poriadne obzriem.“ 

Judith sa zasmiala, elegantne zdvihla ruky a zatočila sa. 

„Môžem takto ísť?“ spýtala sa. 

„Tillie,“ povedala stará matka, „podaj mi perly - dlhé aj krátke, prosím ťa. Nikdy ich nenosím, Judith, lebo vo svojom veku potrebujem čosi trblietavejšie, aby to odpútalo pozornosť od mojich vrások a iných smutných prejavov staroby.“ Srdečne sa zasmiala. „Ale perly zvýraznia tvoju krásu, no pritom ju neprevýšia.“ 

„Budú vám svedčať, slečinka,“ ubezpečila ju Tillie. 
Stará matka vstala a ukázala na taburet. 

„Sadni si, láska moja,“ povedala, „a Tillie ti upraví tú dlhú šnúru perál do vlasov. Neboj sa, nepokazí ti účes. Páči sa mi, ako si si zatočila tie vrkoče. Keď som bola v tvojom veku, na hlave mi poskakovali samé lokničky a nevyzeralo to zďaleka tak dobre. Ale nikdy som nemala vycibrený vkus. Tvoj starý otec si ma preto často doberal a hovoril, že práve to sa mu na mne páči.“ 

O desať minút už mala Judith krátky perlový náhrdelník na krku a videla, že v neveľmi hlbokom výstrihu šiat jej dokonale vynikne. Dlhšiu šnúru perál spredu nebolo veľmi vidieť, ale keď Judith pohla hlavou, cítila, ako sa zahojdali a zaštrngali. 

Zasmiala sa. 

Áno, naozaj je krásna. 

Nič to, že bude najmenej elegantne oblečená dáma na bále. Jej na tom nezáleží. Prvý raz v živote sa tešila z toho, ako vyzerá. 

Aj jej stará matka sa zasmiala, obzerala si ju s lorňonom v ruke a nadšene pokyvovala hlavou, až sa jej perá triasli. 

„Veľkolepé!“ zvolala. „To je to pravé slovo. Pôsobíš veľkolepo, láska moja.“ Poklopkala Judith lorňonom po ramene. „Poďme dolu pomútiť hlavu všetkým chlapom. Ja si beriem na mušku starcov a ty si môžeš vziať na starosť tých mladších.“ 

Tentoraz sa zasmiala dokonca aj Tillie. 

RANNULF NIKDY NECHODIL na bály pre vlastné potešenie. Ale navštívil ich dosť a videl, že na harewoodskom bále bude poriadna tlačenica, hoci sa koná na vidieku. Miestnosť bola nádherne vyzdobená rezanými aj črepníkovými kvetmi. 

Poobzeral sa okolo seba a ani ho veľmi neprekvapilo, že hostia, ktorých dva týždne stretával v Harewoode, boli oblečení v najfajnovejšej londýnskej paráde a ľahko ich bolo rozoznať od ľudí z okolia v jednoduchšom oblečení. Slečna Effinghamová, okolo ktorej práve prešiel a ktorá ho spolu s matkou srdečne privítala, mala na ružovom saténovom podklade jemné čipkové šaty, pás zvýšený a výstrih hlboký, ako velila móda, a v plavých, dômyselne vyčesaných vlasoch mala ružovú stuhu ozdobenú šperkami. Samozrejme, musel ju pozvať do prvého kola vidieckych tancov. 

A vtom zbadal Judith Lawovú - práve odvrátila pohľad od neho a naklonila sa k starej mame, aby jej niečo povedala. Pomaly sa nadýchol. Vyzerala podobne, ako keď ju v tých šatách videl prvý raz - zvodne a elegantne. Jednoduchý strih zvýrazňoval jej oblé krivky a žiarivú krásu. Vlasy mala začesané dozadu a do zakrútených vrkočov mala vpletenú šnúru perál. 

Zmocnil sa ho zvláštny pocit - nebola to žiadostivosť, ale tajila sa v tom túžba. Uvedomil si, že celý deň čakal na tento okamih. Bál sa, že možno vôbec nepríde. 

Pani Lawová zdvihla ošperkovanú ruku a zakývala lorňonom. 

„Aha, tamto je Gertrude,“ povedala jeho stará matka. „Sadnem si k nej a spolu budeme sledovať veselicu.“ 

Odviedol ju na opačný koniec miestnosti a všimol si, že Judith tentoraz nie je osamelá ako pri prechádzajúcich spoločenských udalostiach v dome. Stáli pri nej Roy-Hill aj Braithwaite. 

Keď sa staré panie pozdravili, jeho stará matka sa usadila vedľa pani Lawovej. 

„Dnes vyzeráte mimoriadne krásne, slečna Lawová,“ zalichotila Judith. „Dúfam, že budete tancovať.“ 

„Ďakujem, madam.“ Judith sa začervenala a usmiala sa, čo bolo v posledných dvoch týždňoch dosť zriedkavým javom. „Áno, lord Braithwaite ma láskavo vyzval do prvého kola a sir Dudley do druhého.“ 

„Vidím, že ak si s vami chce dnes nejaký džentlmen zatancovať, asi sa budeme musieť poponáhľať.“ 

„Hmm.“ Judith sa zasmiala. 

„Slečna Lawová.“ Rannulf sa jej zdvorilo uklonil. „Budete taká láskavá a venujete mi tretie kolo?“ 

Vtedy naňho uprela svoje zelené oči a červené vlasy jej zažiarili vo svetle lustrov. Možno práve v tej chvíli si uvedomil, ako sa bránil povedať to po lopate. K Judith Lawovej necítil len túžbu či priateľstvo, hoci jeho city zahŕňali aj to. 

Bola to láska. 

„Ďakujem, lord Rannulf,“ urobila pukerlík. „Veľmi rada.“ 
Vtom ich pozornosť upútal šum v miestnosti. Do plesovej sály vošla lady Effinghamová a zamierila k pódiu, kde trónila kapela. Rannulf si uvedomil, že zrejme čakali so začiatkom plesu naňho. Vykročil dopredu, aby vyzval do tanca svoju partnerku; tá sa červenala a vyzerala naozaj pekne. 

„Hovorí sa, lord Rannulf,“ povedala, keď zaujali svoje miesta na začiatku radu dám a pánov, „že pravidlá, ktoré sa dodržiavajú na báloch londýnskej smotánky, sa na vidieckych báloch nemusia dodržiavať a džentlmen môže vyzvať dámu do tanca toľko ráz, koľko sa mu zažiada. Ale ja si aj tak myslím, že by sa mohlo považovať za nezdvorilé, keby niekto tancoval viac ako dva razy s tým istým partnerom. Čo si o tom myslíte?“ 

„Možno by bolo ešte lepšie tancovať zakaždým s iným partnerom,“ odvetil, „najmä keď je tu toľko hostí a človek má možnosť vyberať si.“ 

Samozrejme, celkom úmyselne jej povedal čosi celkom iné, než chcela počuť. 

„Ale niekedy sú pravidlá slušného správania dosť únavné, nezdá sa vám?“ zachichotala sa. 

„Až priveľmi,“ súhlasil. Braithwaite sa postavil vedľa neho a Judith vedľa slečny Effinghamovej. 

„Ale na všetkých báloch, na ktorých som sa zúčastnila počas spoločenskej sezóny, ma páni vyzvali do tanca aj dva razy a nikto ma neobvinil, že porušujem pravidlá slušného správania, hoci mnohí džentlmeni sa sťažovali, keď som už pre nich nemala miesto v tanečnom poriadku.“ 

„A čudujete sa im?“ spýtal sa. 

Znova sa zachichotala. „Štvrté kolo má byť waltz,“ pokračovala. „Keď som bola v Londýne, dovolili mi ho tancovať až v polovici sezóny, keď mi lady Jerseyová konečne kývla hlavou. Myslím, že len preto, lebo mnohí džentlmeni sa jej sťažovali, že ho so mnou nemôžu tancovať. Predpokladám, že niektorí hostia ani nebudú poznať kroky, ale uprosila som mamu, aby ho dala zahrať. Predpokladám, že vy kroky poznáte, lord Rannulf.“ 

„Už som preskákal zopár waltzov, a ani som pritom nestúpil partnerke na nohu,“ priznal sa. 

Veselo sa zasmiala. „Och, vy určite ovládate kroky tak bravúrne, že sa vám to nemohlo stať, a iba si ma doberáte. Som si istá, že mne na prsty nestúpite. Ach!“ Zrumenela a priložila si dlaň na ústa. „Požiadali ste ma o waltz, však? Zomrela by som od hanby, keby nie.“ 

Proti vlastnej vôli ho to pobavilo. „Nemôžem dopustiť, aby ste vydýchli naposledy na vlastnom bále, slečna Effinghamová,“ ubezpečil ju. „Ukážeme všetkým hosťom, ako majstrovsky ovládate kroky.“ 

„Nielen ja, ale aj vy,“ povedala skromne. „Ty vieš tancovať waltz, Judith? Asi nie, predpokladám, že strýko ti nikdy nedovolil naučiť sa kroky, však? Hovorí sa, že je to škandalózny tanec, ale mne sa zdá božský. Môj tanečný majster vravel, že ho museli stvoriť pre mňa, lebo mám presne také ľahké nohy, aké si vyžaduje. Mal dosť hlúpe reči. Myslím, že bol do mňa trochu zaľúbený.“ 

Kapela spustila úvodné tóny vidieckeho tanca, takže Judith nemohla odpovedať. Samozrejme, boli to len rétorické otázky. Rannulf sústredil pozornosť na svoju partnerku, ako slušnosť kázala, hoci po očku pokukoval po svojej láske tancujúcej po boku svojej sesternice. 

Lord Braithwaite odovzdával Judith jej starej matke celú zadychčanú. Bolo to veľmi živé kolo a nesmierne sa jej páčilo, hoci celý čas sa musela dívať na lorda Rannulfa s Julianne. Ale aj to bolo na niečo dobré. Z toho, ako odpovedal na Juliannine lichôtky a flirtovanie, pochopila, že sa vôbec nespráva ako muž, ktorý sa chystá požiadať ženu o ruku. Navyše počula Julianne, ako dotlačila lorda Rannulfa k tomu, aby ju požiadal o tanec, konkrétne o waltz. Judith sa rozhodla, že ich bude pozorne sledovať, hoci naozaj nevedela, ako by mohla lorda Rannulfa varovať, aby nepadol do pasce. Bolo by to naozaj hlúpe! 

„Možno vám otecko predsa len dovolil, slečna Lawová,“ hovoril práve lord Braithwaite, „aby ste sa naučili tancovať waltz. A možno mi urobíte tú láskavosť a zatancujete si ho so mnou.“ 

Počas celého kola na ňu obdivne hľadel a to jej lichotilo. Bol to príťažlivý a milý mladý muž. 

„Môj otec mi nemohol zakazovať, aby som sa naučila waltz,“ vysvetľovala. „Ten tanec jednoducho ešte nedorazil do našich končín. Rada sa pozriem, ako ho tancujete s inou dámou, my lord.“ 

Všimla si, že stará mama súhlasne pokyvuje hlavou pri rozhovore s lady Beamishovou, drží sa za uši a mraští tvár. Chudera, zrejme sa nikdy nepoučí, že v nijakých náušniciach sa nebude cítiť príjemne. 

„Stará mama,“ Judith sa k nej súcit ne naklonila, „mám ich vziať hore a odložiť ich do šperkovnice?“ 

„Bola by si taká milá, láska moja?“ potešila sa stará mama. „Ale zameškáš tanec so sirom Dudleym.“ 

„Nie,“ ubezpečila ju Judith. „O minútku som naspäť.“ 
„Budem ti naozaj vďačná,“ stará mama jej vložila šperky do dlaní. „Ak ťa to nebude priveľmi obťažovať, mohla by si mi priniesť tie hviezdičkové?“ 

„Pravdaže.“ 

Judith vybehla po schodoch do izby starej matky a z nástenného svietnika si vzala sviečku. Našla šperkovnicu, vložila náušnice do zamatového vrecúška, odkiaľ pochádzala väčšina dnešných ozdôb, hoci ešte vždy ich tam zostalo dosť, a prehľadal a priehradku vyhradenú na náušnice. Ale hviezdičkové v nej nenašla. Pozrela sa aj medzi náramkami a náhrdelníkmi, no márne. Už chcela vybrať iné náušnice, keď si vtom spomenula, že hviezdičkové prevzala od starej mamy, keď boli v Grandmaisone. Musia byť stále v kabelke, ktorú mala v ten večer. Zatvorila šperkovnicu a odložila ju. Náhlivo vbehla do svojej izby a s úľavou zistila, že náušnice sú naozaj v jej kabelke. Keď vychádzala z izby, takmer sa zrazila s komornou, ktorá prechádzala okolo. Obe vyplašene zhíkli a Judith sa potom rozosmiala a ospravedlnila sa. Vzápätí zbehla po schodoch. 

Keď vošla do dverí, videla, že páry sa už zoraďujú na parkete, ale keď chcela náhlivo vykročiť, zastal jej cestu Horace. Začervenala sa. 

„Ponáhľaš sa niekam, sesternička?“ spýtal sa jej a nechcel ju pustiť ďalej. „Alebo skôr prichádzaš odkiaľsi s nejakým poslaním?“ 

„Bola som vziať starej mame náušnice,“ povedala. „Prepáčte, Horace, ale toto kolo som sľúbila sirovi Dudleymu.“ 

Uľavilo sa jej, keď odstúpil a nechal ju prejsť. Rýchlo odovzdala náušnice a s ospravedlnením podišla k svojmu partnerovi. 

Znova tancuje! Bol to krásny pocit! Sir Dudley Roy-Hill sa s ňou celý čas usiloval rozprávať, pokiaľ to tanečné figúry dovoľovali, a videla, že aj iní mladí muži si ju obdivne obzerajú. Doma by ju to trochu znepokojilo a vyčítala by si, že urobila čosi nevhodné, keď sa na ňu muži tak chlipne usmievajú. Ale tak to hovorieval jej otec. Teraz verila, že je krásna, a videla, že sa usmievajú obdivne. A zistila, že aj ona sa čoraz väčšmi usmieva. 

Ale nástojčivo si uvedomovala, že ďalšie kolo má tancovať s lordom Rannulfom Bedwynom. Vedela, že nemal veľmi na výber. Jeho stará mama ho doslova donútila, aby sa zachoval galantne. No jej to neprekážalo. Dva razy s ňou strávil dosť dlhý čas pri jazere, keď sa jej ľahko mohol vyhnúť. Tak teraz nech si s ňou zatancuje. A bolo jej jedno, čo na to zajtra ráno povie teta Effinghamová, hoci zrejme bude mať veľa rečí. Čoskoro sa vráti domov, kde od nej konečne nikto nebude očakávať, aby sa správala ako slúžka. 
Už sa nevedela dočkať, kedy sa začne ďalšie kolo. Keby tak mohlo trvať celú noc! Alebo večne... 

Keby to mohlo trvať celú noc, alebo aj večne, pomyslel si Rannulf. Slečna Lawová tancovala pomalý starodávny menuet elegantne a pôvabne. Nepozerala mu do očí, iba zo dva razy naňho vrhla pohľad a v tvári sa jej zračil o neskrývané šťastie. 

Kým sa okolo nich mihali pestré, farebné šaty a fraky, šperky sa trblietali vo svetle sviečok a vo vzduchu sa vznášala vôňa kvetov a parfumov, Rannulf sústredil pozornosť iba na ňu. 

Teraz ju už videl v celkom inom svetle ako vtedy v hostinci. Hoci tam sa spolu smiali a rozprávali a tešil sa z jej spoločnosti, považoval ju len za jedno z mnohých žiaducich tiel, s ktorými sa miloval. Ale teraz bola... 

Teraz bola jednoducho Judith. 

„Páči sa vám na bále?“ spýtal sa, keď sa na chvíľku ocitli tesne vedľa seba. 

„Veľmi,“ povedala a on vedel, že to myslí vážne. 

A jemu sa takisto páčilo. Nikdy predtým si tak nevychutnával pomalý menuet. 

Mal pocit, akoby medzi nimi prúdila silná energia, ktorá ich spájala a zároveň izolovala od všetkých ostatných v miestnosti. Určite to nie je len jeho bujná fantázia. Istotne to cíti aj ona. Nie je to len sexuálna túžba. 

„Tancujete waltz?“ spýtal sa jej. 
„Nie,“ pokrútila hlavou. 

Raz vás ho naučím, pomyslel si. 

Zdvihla oči a usmiala sa, akoby ho bola počula. 

Vedel, že v tej chvíli mu závidia všetci muži v miestnosti. Rozmýšľal, či si vôbec uvedomuje, aký rozruch spôsobila a aké kyslé pohľady na ňu vrhá jej teta. 

„Ak ste ešte nesľúbili všetky tance,“ nadhodil, „možno by ste si mohli pre mňa vyhradiť posledný.“ 

Znova naňho pozrela a chvíľu si hľadeli do očí. 
„Ďakujem,“ povedala. 

To bol asi celý ich rozhovor počas tanca. Ale vo vzduchu sa vznášali emócie a slová neboli potrebné. 

Možno na záver večera bude unavená, uvažoval v duchu, a budú si môcť sadnúť niekde, kde ich bude vidieť, ale budú sa môcť v súkromí pozhovárať'. Možno by sa jej mohol spýtať, či sa za posledné dva týždne nezmenili jej city k nemu. 

Možno by sa jej dnes večer dokonca mohol znova spýtať, či sa zaňho vydá, hoci radšej by to nechal na zajtra. Mohol by ju pozvať na prechádzku a vonku by mali pokoj od všetkých. Požiada jej strýka o dovolenie, aby ju mohol vziať k jazeru, a tam jej vyzná lásku. 

V jej správaní vypozoroval čosi - a nebola to len jeho bujná fantázia -, čo mu dávalo nádej, že by nakoniec mohla jeho ponuku prijať. 

Tieto myšlienky mu behali po rozume, kým ju obdivoval pri tanci a díval sa jej na tvár rozžiarenú šťastím. 

A vtom sa skladba skončila. 

„Ďakujem,“ povedal a nastavil jej rameno, aby ju odviedol k starej mame. 

Obrátila hlavu a usmiala sa naňho. 

„Tancovali ste spolu veľmi elegantne,“ poznamenala jeho stará matka, keď sa priblížili. 

Rannulf videl, že lady Effinghamová stojí za stoličkou svojej matky. 

„Judith moja najdrahšia,“ ozvala sa, „dúfam, že si sa lordovi Rannulfovi primerane poďakovala, že bol k tebe taký blahosklonný a vzal ťa do tanca. Zdá sa mi, že mama je veľmi unavená. Nebude ti, dúfam, prekážať, ak ju zavedieš hore a zostaneš tam s ňou.“ 
Ale pani Lawová bojovne vytrčila bradu a zaštrngotala náramkami. „Nie som ani trochu unavená, Louisa,“ vyhlásila. „Ani mi na um nezíde, aby som si dala ujsť túto zábavu a nechala tu chuderku Sarah sedieť samu! Okrem toho Judith sľúbila kolo po waltzi pánu Tanguayovi a bolo by nespôsobné, keby teraz zmizla.“ 

Lady Effinghamová nadvihla obočie, ale v prítomnosti Rannulfa a jeho starej matky sa neodvážila povedať viac. 

Ďalší tanec bol waltz a slečne Effinghamovej sa rafinovane podarilo donútiť ho, aby si ho zatancoval s ňou. Aspoň sa na nej môže zabávať, keď už nič iné. Uklonil sa dámam a šiel ju pohľadať. Hoci moje pobavenie by ju zrejme nepotešilo, pomyslel si. A on sa môže tešiť na posledný tanec a na zajtrajšie ráno. Ale nemal by si byť priveľmi istý. Ak sa Judith Lawová bude chcieť zaňho vydať, potom určite nie pre jeho meno alebo peniaze. Mal podozrenie, že ak prijme jeho ponuku, bude to iba pod podmienkou, že ho ľúbi. 

A ľúbi ho...? 

Neistota, pochybnosti a úzkosť boli celkom nové emócie pre muža, ktorý väčšiu časť svojho dospelého života iba trúsil cynické poznámky. 

Judith videla, že Julianne je zrumenená a má rozžiarenejšie oči než za celý večer. Ale to zrejme iba preto, že znova tancovala s lordom Rannulfom. A Judith celkom chápala jej pocity. 

Horšie bolo, že Horace práve pristúpil k strýkovi Georgeovi a od tiahol ho od skupinky starších pánov, s ktorými sa zhováral. Judith s úsmevom odmietla pozvanie pána Warrena, ktorý takisto netancoval waltz, aby si šli vziať niečo na pitie. Cítila, že musí zostať v plesovej sále. S búšiacim srdcom všetko pozorovala. Ten zákerný plán, zosnovaný dnes v obliekarni, určite nemysleli vážne. Ktorá žena by chcela manžela, keby si ho získala takým spôsobom? 

Ale vedela, že Julianne nesmierne túži stať sa lady Bedwynovou. 

A teta Louisa takisto zúfalo túžila vydať zaňho svoju dcéru. 

Horace sa pravdepodobne tešil, že lordovi Rannulfovi sa pomstí za to, čo sa stalo pred letným domčekom v Grandmaisone. 

Judith si iba okrajovo uvedomovala, aký vzrušujúci tanec je waltz, pri ktorom sa partneri dotýkajú oboma rukami a víria po tanečnom parkete vo vzájomnom objatí. Za iných okolností by možno závidela všetkým, čo ho vedeli tancovať a mali príťažlivých partnerov, s ktorými sa mohli zvŕtať po parkete. 

A takisto okrajovo si uvedomovala kolembajúce sa perá svojej starej mamy a lady Beamishovej, ktoré sedeli pred ňou a tešili sa z pohľadu na zabávajúcich sa mladých ľudí. 

Prekvapene si všimla, že Branwell vie tancovať waltz. Za partnerku si vybral staršiu slečnu Warrenovú a smial sa s ňou, akoby nemal nijaké starosti. 

Iba na chvíľu odpútal a pozornosť od lorda Rannulfa, a už to mohlo byť osudné. Videla, že s Julianne prestal tancovať a sklonil sa k nej, aby si vypočul, čo mu hovorí. Ukazovala pritom na dvere. 

A Horace sa stále rozprával s otcom. 

Judith nečakala. Možno to bolo bezvýznamné, ale vyzeralo to ako začiatok plánu, ktorý zosnovali. Možno po jej odchode spred obliekarne zmenili miesto, kde chceli svoj plán uskutočniť. Ale bude riskovať. Čo najrýchlejšie a najnenápadnejšie vykĺzla z tanečnej sály, zbehla po schodoch a odľahlo jej, že nikde nevidí sluhu. Vkradla sa do knižnice, ktorá bola strýkovou doménou a nikdy predtým do nej ani nevkročila. 

Vládla tam čierna tma, ale našťastie trafila k oknám a odhrnula závesy. Bola mesačná noc a oblaky niekedy v priebehu dňa zmizli. Teraz už bolo v miestnosti dosť svetla, aby videla, čo potrebovala - dve steny obložené od dlážky po strop policami s knihami. Zamierila ku knižnici za dverami a ťažkou pohovkou. 

Ďalšia minúta sa zdala nekonečne dlhá. Čo ak prišla na nesprávne miesto? Čo ak Julianne odtiahla lorda Rannulfa niekam inam, aby ich tam prichytili, ako sa bozkávajú alebo robia niečo iné kompromitujúce. 

A vtom sa dvere otvorili. 

„Musí byť tu.“ Bol to Juliannin úzkostlivý hlas. „Papa mi ho dal pri príležitosti uvedenia do spoločnosti a veľmi by sa na mňa hneval, keby som ho stratila. Ale dotklo by sa ho, aj keby videl, že ho nemám na sebe... zarmútilo by ho to.“ 

Judith si nevedela predstaviť, že by sa strýka Georgea niečo dotklo alebo by bol nešťastný. 

„Ak viete, že ste ho nechali tu,“ povedal lord Rannulf pokojne a mierne pobavene, „potom ho tu iste nájdeme a o chvíľu už môžeme znova tancovať waltz.“ 

Bez sviečky vošiel do knižnice a Judith videla, ako Julianne zabuchla dvere nohou. 

„Ach bože,“ vzdychla si, „tie dvere sa vždy zabuchnú.“ Rozbehla sa za lordom Rannulfom a vtom víťazoslávne vykríkla. „Ach, tu je! Vedela som, že som ho musela nechať tu, keď som si tu pred bálom bola trochu oddýchnuť, ale bála som sa, že som sa mýlila a že som ho stratila. Lord Rannulf, ako sa vám len môžem poďakovať za to, že ste obetovali tanec a prišli sem so mnou, prv ako by to zistil papa?“ 

„Tak, že si ho dáte na zápästie,“ odvetil, „aby som vás mohol odviesť naspäť, prv ako niekto príde na to, že tam nie ste.“ 

„Ach, ten uzáver je nemožný!“ vzdychla si. „Nie je tu dosť svetla. Mohli by ste mi pomôcť?“ 

Zohol sa nad ňou, ona nastavila zápästie, druhé rameno mu ovinula okolo krku a oprela sa oňho. 

„Skutočne som vám nesmierne vďačná,“ povedala. 
Dvere sa ako na povel znova otvorili a Horace so sviečkou v ruke zahrešil a usiloval sa zastať otcovi cestu. 

„Možno to nebol práve najlepší nápad ísť sem dolu, aby sme si oddýchli od hluku,“ povedal nahlas. „Poďte, otec...“ 

Ale strýko George, ako sa dalo čakať, zavetril, že niečo nie je v poriadku. Jednou rukou odstrčil Horacea nabok, vošiel do miestnosti, Julianne skríkla, odskočila a naprávala si živôtik šiat, ktorý sa jej akosi posunul nižšie, až takmer všetko odhalil. 

Bolo načase uskutočniť protiplán. 

„Ach, tu to je!“ zvolala Judith a vystúpila do popredia s veľkou otvorenou knihou. „A tu sú strýko George a Horace, ktorí mi pomôžu ustanoviť víťaza. A žiaľ, je to Julianne, lord Rannulf. Noe poslal z archy havrana, aby sa pozrel, či potopa už ustupuje. Až potom poslal holubicu. Tú dokonca poslal tri razy, kým sa nevrátila, a Noe vedel, že vidieť suchú zem. Ale aj tak, ako prvého poslal havrana.“ 

Všetci štyria na ňu hľadeli tak vyjavene, až bolo Judith do smiechu. Rázne zatvorila knihu. 

„Bolo to trochu pochabé hádať sa pre takú malichernosť a prísť dolu uprostred tanca, aby sme sa dopátrali odpovede. Ale ako vidíte, lord Rannulf, Julianne mala pravdu.“ 

„Ach,“ vzdychol si nahlas, „tak potom musím priznať porážku. Ale to nič. Nebolo by veľmi gavalierske, keby som vyhral nad dámou. Hoci stále som presvedčený, že v mojej Biblii je to holubica.“ 

„Čo, dočerta...?“ zvolal Horace. 

„Julianne,“ skočila mu do reči Judith, „ty sa ešte vždy mocuješ s tým uzáverom? Vám sa ho nepodarilo zapnúť, lord Rannulf? Ukážte, skúsim to.“ 

„Hm,“ zamrmlal strýko George, „prišiel som si dolu oddýchnuť a zrazu vidím, že v mojej knižnici je plno ľudí. Tvoja matka vie, že máš jej náramok, Julianne? Dúfam, že áno. Niečo vám poradím, Bedwyn. Nikdy sa nehádajte s dámou. Vždy má pravdu.“ 

Keby som mala znázorniť hrom, pomyslela si Judith, asi by sa dosť podobal na výraz na Horaceovej tvári. Na chvíľu sa im pohľady stretli a videla, že najradšej by ju zavraždil. 

„Budem to mať na pamäti, pane,“ prikývol Rannulf. „Rozhodne sa už nikdy nemienim hádať pre havrany a holubice.“ 

Julianne so zovretými perami odtiahla ruku od Judith, chvíľu sa hrala s uzáverom, a keď sa jej ho nepodarilo zapnúť, schmatla náramok a hodila ho na stolík, kde ho našla. 

„Horace,“ povedala, „odveď ma za mamou. Asi zamdliem.“ 

O chvíľu všetci traja odišli, sviečku vzali so sebou a dvere nechali otvorené. 

„Čo to máte za knihu?“ spýtal sa Rannulf po chvíli ticha. 
„Netuším,“ odvetila Judith. „Bolo tu priveľmi tma, aby som vedela prečítať názov.“ 

„Ste si naozaj istá,“ zatiahol, „že ako prvý vyletel z archy havran? Stavil by som sa, že to bola holubica.“ 

„Prehrali by ste,“ odvetila. „Som dcéra kazateľa.“ 

„Predpokladám,“ nadhodil, „že ma sem vylákali, aby ma tu sir George pristihol v kompromitujúcej situácii.“ 

„Áno. 

„To bolo odo mňa naozaj neopatrné,“ vzdychol si. „Takmer im to vyšlo. Pôvodne som si myslel, že to dievča je hlúpe a otravné, ale v podstate neškodné.“ 

„Lenže teta Louisa nie je neškodná,“ podotkla. „Ani Horace.“ 

„Judith,“ pristúpil k nej, „zachránili ste ma pred doživotným trestom. Ako sa vám mám poďakovať?“ 

„Sme si kvit,“ odvetila. „Minulý týždeň ste ma zachránili v letnom domčeku. Tak som sa vám len revanšovala.“ 

„Aha.“ Položil jej ruky na plecia. „Judith.“ 

Kedy ju začal oslovovať krstným menom? Už to urobil aj predtým? Uprela pohľad na jeho dômyselne uviazaný nákrčník, ale vtom jej vo výhľade prekážala jeho tvár, keď si pritisol pery na jej ústa. 

Bol to náruživý bozk, hoci ruky mal stále na jej pleciach a ona mu zvierala fazónku na fraku. Otvoril jej pery a vkĺzol jej do úst jazykom. Vtiahla ho hlbšie a pohládzala ho svojím jazykom. 

Cítila sa ako človek, ktorý dlhé týždne hladoval, a zrazu sa mohol hostiť do sýtosti. A nevedela sa ho zasýtiť. Vnímala známu vôňu jeho kolínskej. 

A vtom od nej odtrhol pery a zahľadel sa na ňu v miestnosti ožiarenej mesačným svitom. 

„Musíme sa vrátiť hore,“ povedal, „prv ako niekto zistí, že tam nie ste. Ďakujem vám, Judith. Už sa neviem dočkať, kedy si s vami zatancujem ten posledný tanec.“ 

Usilovala sa nepripisovať priveľký význam jeho slovám. Uľavilo sa mu, že o vlások unikol hroznému osudu. Bol jej vďačný. Spomenul si na to, ako boli spolu, ešte keď bola Claire Campbellovou, herečkou a skúsenou kurtizánou. To je všetko... 

JUDITH NEMALA VEĽA času na to, aby si usporiadala rozbúrené myšlienky. Zrejme si mnohí nevšimli, že sa do plesovej sály vrátila, držiac sa pod pazuchu s lordom Rannulfom, ale teta Effinghamová si to rozhodne všimla, a výraz na jej tvári neveštil pre jej neter nič dobré. Julianne sa už stihla obklopiť mladými mužmi, lebo waltz sa práve skončil, a teraz sa veselo smiala. Strýko George znova stál pri svojej skupinke starších pánov ponorený do rozhovoru. Po Horaceovi nebolo ani stopy. 

„Kde si bol, Rannulf?“ spýtala sa lady Beamishová, keď priviedol Judith k jej starej matke. „V jednej chvíli som ťa videla tancovať, a v druhej ťa nebolo.“ 

„Slečna Effinghamová zrazu zistila, že nemá na ruke náramok,“ vysvetľoval, „a slečna Lawová bola taká láskavá a pomohla nám ho hľadať. Našťastie sme ho našli presne na mieste, kde si ho slečna Effinghamová nechala.“ 

Judithina stará matka sa spokojne usmievala, ale lady Beamishová prenikavo pozrela z jedného na druhého. Samozrejme, ona predsa chcela, aby sa jej vnuk oženil s Julianne. Zrejme je sklamaná, že jej nedvorí celkom podľa jej predstáv. 

A vtom lord Rannulf vyzval do tanca mladú dámu, ktorá podľa Judithinho vedomia dovtedy tancovala iba raz, a pán Tanguay prišiel po ňu. 

Judith sa usmiala a usilovala sa venovať mu všetku svoju pozornosť, no bolo to veľmi ťažké, lebo ešte vždy bola celá napätá z nedávneho zážitku. 

Ale na konci kola sa už srdečne smiala. Bol to veľmi živý tanec so zložitými krokmi a figúrami. Pán Tanguay však nemal príležitosť odviesť ju k starej matke. Namiesto toho sa pri nich zjavil Branwell a chytil ju pod pazuchu. 

„Ospravedlňte nás, Tanguay,“ povedal. „Potrebujem sa porozprávať so svojou sestrou.“ 

Prekvapene naňho pozrela. Hoci počas bálu na ňu zo dva razy žmurkol a usmial sa, bol priveľmi zaujatý zabávaním mladých dám, aby strácal čas na vlastnú sestru. Aj teraz sa usmieval, ale trochu meravo. A bol nezvyčajne bledý. Prstami jej až bolestne stisol rameno. 

„Jude,“ povedal, keď vyšli pred plesovú sálu a poobzeral sa, či ich náhodou niekto nemôže počuť, „len som ti chcel oznámiť, že odchádzam... ešte dnes... hneď teraz...“ „Odchádzaš z bálu?“ spýtala sa nechápavo. 

„Z Harewoodu.“ S úsmevom kývol hlavou Beatrice Hardingeovej, ktorá práve prešla okolo nich, vedúc sa pod pazuchu s neznámym mladým mužom. 

„Z Harewoodu?“ Ešte väčšmi ju to ohromilo. „Dnes večer?“ 

„Práve so mnou hovoril Effingham,“ vysvetlil. „Zdá sa, že sem prišiel ešte ktosi, kto sa domáhal splatenia nejakej malichernej dlžoby. Effingham to vyplatil, a ani mi to neoznámil. Teraz chce tie peniaze späť, a aj tridsať libier za cestu sem.“ Prehrabol si vlasy prstami. „Samozrejme, plánujem mu vrátiť dlžobu, ale nie hneď. Správal sa odporne a povedal kadečo nepekné nielen o mne, ale aj o tebe. Bol by som mu vrazil do nosa, možno by som ho aj vyzval na súboj, ale to jednoducho nejde. Som hosťom strýka Georgea a sme obklopení inými hosťami. Bolo by to nevkusné. Budem musieť odísť, to je všetko.“ 

„Ale dnes večer, Bran?“ Schytila mu ruku. Veľmi dobre vedela, o čo ide. Ako sa mohol Horace takto pomstiť na jej bratovi? „Čo keby si počkal aspoň do rána?“ 

„Nemôžem,“ odvetil. „Musím odísť okamžite. Len čo sa prezlečiem. Mám na to dôvod.“ 

„Ale uprostred noci? Ach, Bran,“ vzdychla si, „čo budeme robiť?“ 

„O mňa sa nestrachuj,“ vyslobodil si ruku. „Sľubujem, že zakrátko budem mať majland.“ Smutne sa usmial. „A potom vrátim otcovi všetko, čo do mňa investoval. A o vás dievčatá tiež bude postarané. Ale už sa nemôžem dlhšie zdržiavať.“
„Tak dovoľ, aby som s tebou šla hore,“ požiadala ho, „a keď sa prezlečieš, vyprevadím ťa k dverám.“ 

„Nie, nie,“ znova sa úzkostlivo poobzeral okolo seba. „Ty zostaň tu, Jude. Chcem sa vykradnúť nepozorovane. Len čo budem môcť, všetko Effinghamovi splatím, a porátam sa s ním aj za to, ako sa vyjadril o tebe.“ Sklonil hlavu a pobozkal ju na líce. 

Rozladene za ním hľadela a zmocnila sa jej neblahá predtucha. Zrejme boj dlžný veľa peňazí mnohým ľuďom a teraz už medzi nich patrí aj Horace - a očividne mu bol dlžný oveľa viac ako tridsať libier. Odišiel uprostred noci v nádeji, že sa mu podarí rýchlo zarobiť peniaze a zbaviť sa dlhov. A určite si len vykope hlbší hrob. 

A pritom zničí celú rodinu. 

Do plesovej sály sa vrátila s ťažkým srdcom. Už ju neutešovala ani predstava, že posledné kolo bude tancovať s lordom Rannulfom. 

A o pár minút ju čakalo ďalšie sklamanie. 

„Judith,“ oslovila ju stará mama a stisla jej ruku, „moja najdrahšia Sarah sa necíti dobre. Je tu veľký prievan, keď sú pootvárané dvere aj okná. Možno by si mohla zavolať lorda Rannulfa.“ 

„To naozaj nie je potrebné, Gertrude,“ ubezpečila ju lady Beamishová. „Po tom, čo si ma ovievala, sa hneď cítim lepšie.“ 

No keď sa Judith pozrela na starú paniu, videla, že v tvári je takmer popolavá a už nesedí vzpriamene ako zvyčajne, ale celkom ochabnuto. 

„Ste unavená, madam,“ prihovorila sa jej, „a ani sa nečudujem. Už je po polnoci. Zavolám lorda Rannulfa.“ 

Ale nebolo to potrebné. Ako sa Judith obzeral a okolo seba, prišiel aj sám. Sklonil sa nad starú matku a chytil ju za ruku. 

„Ste unavená, stará mama?“ spýtal sa tak nežne, až mala Judith pocit, že jej pukne srdce. „Musím sa priznať, že aj ja. Okamžite dám pristaviť koč.“ 

„Nezmysel!“ bránila sa. „Ešte nikdy som neodišla z bálu pred koncom. Okrem toho ešte zostávajú dve kolá a sľúbil si sa venovať dvom mladým dámam.“ 

„Na ďalšie kolo som sa nikomu nesľúbil,“ povedal. „A posledné kolo mám tancovať so slečnou Lawovou. Tá ma určite ospravedlní.“ 

„Prirodzene,“ ubezpečila ho Judith. 

Lady Beamishová na ňu napriek únave ostro pozrela. 
„Ďakujem, slečna Lawová,“ povedala. „Obaja ste ku mne veľmi milí. Tak teda dobre, Rannulf, daj pristaviť koč. Drahá Gertrude, musím vás opustiť.“ 

Judithina stará matka sa usmiala. „Aj ja už ledva držím oči otvorené,“ odvetila. „Po ďalšom kole požiadam Judith, aby bola taká láskavá a zaviedla ma hore. Potom sa môže na posledné kolo vrátiť dolu, ak bude chcieť. Ale bol to veľmi príjemný večer, nemyslíte?“ 

„Slečna Lawová,“ ozval sa lord Rannulf, „pomohli by ste mi nájsť sluhu, ktorý pôjde s odkazom do stajní?“ 

Samozrejme, muž jeho postavenia nemohol mať ťažkosti zohnať sluhu. Zakrátko už lokaj odchádzal do stajní. Judith ho ešte predtým požiadala, aby neskôr odkázal Tillie, nech ide do izby starej mamy. Ale lord Rannulf s ňou chcel hovoriť v súkromí. Stáli pred plesovou sálou takmer na tom istom mieste, kde krátko predtým stála s Branwellom. Založil si ruky za chrbtom a trochu sa k nej naklonil. 

„Ani si neviete predstaviť,“ začal, „ako ma mrzí, že s vami nemôžem tancovať posledné kolo.“ 

„Ale už nie sme deti,“ pripomenula mu s úsmevom, „aby sme trucovali, keď nemôžeme mať to, čo chceme.“ 

„Vy ste tuším svätica, Judith,“ povedal a v očiach sa mu zračil zvyčajný potmehúdsky výraz. „Ja nie som. Najradšej by som sa uprostred sály hodil na zem, kopal nohami o dlážku a hlasno nadával.“ 

Pobavene sa rozosmiala a on našpúlil pery. 

„Vy ste stvorená na to, aby ste sa smiali a boli ste šťastná,“ povedal. „Môžem vás zajtra ráno navštíviť?“ 

Načo? 

„Som si istá, že všetci sa budú tešiť,“ odvetila. 
Uprene sa na ňu zahľadel. 

„Úmyselne sa tvárite nechápavo,“ podotkol. „Spytoval som sa, či môžem navštíviť vás, Judith.“ 

Zrejme mu ide o to, o čo aj predtým, ale vtedy ju požiadal o ruku urážlivo a veľmi rezolútne odmietla jeho ponuku. Lenže to bolo pred dvoma týždňami! Odvtedy sa toho veľa stalo a zmenila si naňho názor. On si na ňu určite názor nezmenil. Ešte vždy bola dcérou farára, ktorý nikdy nebol veľmi bohatý, no teraz bol celkom ožobráčený, a on bol synom vojvodu. 

„Ak si to želáte...“ zašepkala, ale počul ju. 

Hlboko sa jej uklonil a spolu sa vrátili do plesovej sály - pomohol vstať svojej starej matke, strčil si jej ruku pod pazuchu a spolu vykročili k lady Effinghamovej, ktorá meravo pokýval a hlavou, a potom vyšli z plesovej sály. 

Judith sa usadila na stoličku, ktorú práve uvoľnila lady Beamishová, a rozmýšľala, či sa jej podarí do konca plesu stráviť všetko to, čo v ten deň zažila. 

„Neboj sa, Judith, láska moja,“ povedala jej stará mama a potľapkala jej ruku tučnou dlaňou. „Ja nemám v úmysle vytiahnuť odtiaľto päty, kým nedoznie posledný takt poslednej skladby. Ale nechcela som, aby Sarah mala pocit, že ma tu necháva samu. Obávam sa, že je už dlhší čas chorá, hoci nechce hovoriť o zdraví.“ 

A tak nakoniec Judith tancovala posledné kolo - znova s lordom Braithwaitom -, hoci by sa bola radšej vrátila do svojej izby. V hlave sa jej miešal strach o Branwella s radostným očakávaním zajtrajšej návštevy. A pritom s úsmevom odpovedala na jemné flirtovanie lorda Braithwaita. 

Na vidieku sa nestávalo často, aby bál trval až do jednej ráno. Mnohí hostia, ktorí neboli ubytovaní v dome, odišli pred posledným kolom. A ďalší odišli po jeho skončení. Takže keď sa pred dverami strhol rozruch, v plesovej sále už bola len rodina, domáci hostia a zopár lokajov. 

Tillie jasným hlasom prekrikovala jemnejší hlas majordóma. 

„Ale ja sa s ňou musím rozprávať hneď teraz,“ hovorila Tillie rozrušene. „Už som čakala dosť dlho. Až pridlho.“ 

Judithina stará mama vstala a prekvapene pozrela k dverám. 

„Tillie?“ zakričala. „Čo sa deje? Poď dnu.“ 

Všetci sa dívali, ako Tillie náhlivo vošla dnu a nervózne si žmolila ruky. 

„Ide o vaše šperky, madam!“ zvolala. 

„A čo je s nimi?“ zamiešal sa do toho strýko George. 
„Zmizli!“ oznámila Tillie hlasom tragickej hrdinky, ktorý by jej mohol každý závidieť. „Všetky zmizli. Keď som vošla do vašej izby, madam, šperkovnica ležala prevrhnutá na dlážke v obliekarni a nezostalo tam ani stopy po šperkoch.“
„Nezmysel, Tillie,“ Horace sa postavil vedľa svojho otca. „Určite sa vysypali na dlážku, keď sa stará mama ponáhľala, aby prišla načas na bál, a vy ste ich strčili do zásuvky s tým, že ich neskôr uložíte na miesto. Iba ste na to zabudli.“ 

Tillie dôstojne vztýčila hlavu. „Také niečo by som nikdy neurobila, pane,“ ohradila sa. „Nikdy by som nedopustila, aby sa vysypali na dlážku, a keby sa to bolo stalo, zostala by som tam, kým by som ich do posledného nepozbierala a neuložila, kam patria.“ 
Jej pani tak pevne zovrela vnučke ruku, až sa jej všetky prstene bolestne zaborili do kože. 

„Zmizli, Tillie?“ zvolala. „Ukradli ich?“ 

Akoby všetci čakali len to slovo. V miestnosti sa ozval vzrušený šum. 

„V tomto dome nie sú zlodeji,“ vyhlásila teta Effinghamová ostro. „To sú teda nápady! Treba miestnosť lepšie prehľadať'. Musia niekde byť.“ 

„Všetko som tri razy prehľadala,“ ubezpečila ju Tillie. 
„Dnes tu bolo dosť cudzích ľudí aj so svojím služobníctvom,“ podotkla pani Hardingeová. 

„Aj my sme predsa cudzí ľudia,“ namietol pán Webster. 
„Nemôžeme podozrievať niekoho z našich hostí,“ ozval sa strýko George. 

„Niekto ukradol mojej matke šperky,“ pripomenula mu manželka. „Určite nezmizli samy od seba.“ 

„Ale kto by na to mal nejaký motív?“ spýtala sa jej matka. 
Branwell, pomyslela si Judith a okamžite sa zahanbila. Bran by nikdy nekradol! Alebo áno? Okradol by vlastnú starú matku? Ale neospravedlnil by svoj čin tým, že si ich od nej len požičal, a neukradol ich? Kto iný by to bol mohol urobiť? Brana dnes v noci zatlačili do kúta. Odišiel z Harewoodu uprostred noci a bol veľmi vzrušený. Nechcel, aby s ním šla hore a vyprevadila ho von. Bol to Bran... A čoskoro si to uvedomia aj ostatní. Zakrútila sa jej hlava a mala čo robiť, aby nezamdlela. 

„Kto mal finančné problémy?“ nadhodil Horace. 

Jeho nepríjemné slová zavisli do vzduchu. Nikto neodpovedal. 

„A kto mal príležitosť?“ dodal. „Kto vedel, kde drží stará mama šperky a mal by odvahu vojsť do jej izby a vziať ich?“ 

Branwell. Judith sa zdalo, akoby jeho meno priam kričalo do ticha. 

„Nemohol to byť nikto z cudzích ľudí,“ pokračoval Horace. „Iba ak by bol veľmi odvážny a mal v dome spolupáchateľa. Ako by niekto vedel, do ktorej izby má vojsť, a to tak, aby ho nikto nezbadal? Alebo si nevšimol, že na istý čas odišiel z plesovej sály? Vytratil sa niekto z plesovej sály?“ 

Branwell. 

Zrazu sa všetci naraz rozhovorili. Každý mal nejaký názor, nápad a poznámku ku krádeži. Judith sa sklonila k starej mame. 

„Sadnite si, stará mama,“ dohovárala jej. „Chvejete sa.“ 

Obe si sadli a Judith pohládzala starú paniu po rukách. 
„Nájdu sa,“ upokojovala ju. „Nebojte sa.“ 

Ale ako ďaleko sa už Branwell dostal? A kam smeruje? Čo urobí so šperkami? Dá ich do záložne? Predá ich? To hádam nie. Určite má v sebe aspoň trošku cti. Musí mu byť jasné, že tie šperky treba vrátiť. Ale ako ich chce vykúpiť? 

„Nejde ani tak o cenu tých šperkov,“ ozvala sa stará mama, „ako o to, že mi ich dal tvoj starý otec. Kto ma môže tak nenávidieť, Judith? V mojej izbe bol zlodej! Ako do nej ešte môžem niekedy vkročiť?“ 

Hlas sa jej triasol. Zrazu vyzerala stará a zničená. 
Konečne prevzali situáciu do rúk znova strýko George a Horace. Poslali majordóma, nech zvolá sluhov, aby sa ich podrobne na všetko povypytovali. Judith by bola najradšej vzala starú mamu hore, hoci aj do svojej izby, tam by mala pokoj, Tillie by jej priniesla čaj a prezliekla by ju do nočnej košele. 

Judith ohromilo, že zatiaľ Branwell nikomu nechýbal. 

Strýko George sa sluhov vypytoval, či niekto z nich nebol od začiatku bálu hore na poschodí, kde boli spálne. Traja z nich tam boli vrátane chyžnej, do ktorej takmer vrazil a Judith. Všetci mali dôvod, prečo tam boli, a pracovali v Harewoode dosť dlho, aby ich mohli považovať za dôveryhodných. 

„Nikto iný tam nebol?“ spýtal sa strýko George s povzdychom. 

„Ak dovolíte, pane, bola tam slečna Lawová,“ ozvala sa chyžná. 

Všetky oči sa upriamili na ňu a Judith sa začervenala. 
„Bola som vymeniť náušnice starej mamy,“ vysvetlila. „Tie prvé ju omínali. Ale šperkovnica bola na svojom mieste aj so všetkými šperkami. Vzala som náhradné náušnice a vrátila som sa dolu. Zlodej musel ukradnúť šperky niekedy po tom. Bolo to niekedy... medzi prvým a druhým kolom.“ 

„Ale vy ste vychádzali zo svojej izby, slečna,“ podotkla chyžná. „Bežali ste a takmer ste do mňa vrazili, ako si možno spomínate.“ 

„To je pravda,“ súhlasila Judith. „Náušnice, ktoré stará mama chcela, boli v mojej kabelke, kam som ich uložila v ten večer, keď sme boli v Grandmaisone.“ 

„Musela si sa so mnou zraziť v čase, keď si sa vracala do plesovej sály, sesternička, „ ozval sa Horace. „Bola si poriadne zadychčaná. A v tvári sa ti zračila panika. Ale áno, môžem potvrdiť, že to bolo v prestávke medzi prvým a druhým kolom.“ 

„Judith, láska moja.“ Stará mama mala slzy na krajíčku. „Ja som ťa takmer poslala na smrť. Čo keby si tam toho zlodeja bola pristihla?! Mohol ťa tresnúť po hlave.“ 

„Ale nič také sa nestalo, stará mama,“ upokojovala ju Judith. Ľutovala, že pri tom Brana nepristihla. Mohla zabrániť tejto nočnej more. 

„Tak teda začneme prehľadávať izby,“ vyhlásil Horace. 
„Nechutné,“ vzdychol si strýko George. „Nemôžeme prehľadávať izby hostí! A zlodej šperky určite neukryl na verejne prístupné miesto.“ 

„No, ja nemám námietky, aby mi prehľadali izbu,“ povedal Horace. „Práve naopak, trvám na tom, aby ste ju prehľadali ako prvú.“ 

„Ak smiem byť taký opovážlivý, pane,“ ozval sa majordómus, „ochotne si dám prehľadať svoju izbu aj izby ostatného služobníctva. Ak má niekto nejaké námietky, nech sa ozve hneď teraz.“ 

Služobníctvo nenamietalo. Kto by sa aj ohradil? Veď by okamžite upadol do podozrenia... 

Lord Braithwaite si odkašľal. „Môžete prehľadať aj moju izbu, pane.“ 

Ostatní hostia súhlasne zamrmlali, hoci Judith sa zdalo, že daktorí dosť neochotne. Iste nikomu nepadne dobre, ak mu narušia súkromie. Ale nič nepovedala. 

„Chcete ísť do svojej izby, stará mama?“ spýtala sa znova, keď strýko George s Horaceom, majordómom a Tillie vyšli z miestnosti. „Alebo radšej do mojej?“ 

„Nie.“ Stará mama sa tvárila skrúšene. Takú ju Judith ešte nevidela. „Zostanem tu. Dúfam, že tie šperky nenájdu. Nie je to hlúpe? Radšej ich nikdy neuvidím, ako by som sa mala dozvedieť, že ich ukradol niekto z tohto domu. Prečo si ich ten človek rovno nevypýtal odo mňa? Bolo ich dosť. Dala by som komukoľvek, kto by bol v núdzi. Ale predpokladám, že ľudia sú dosť hrdí, však?“ 

Julianne vzlykala v náručí svojej matky, ale stále vyzerala krásne. 

„Dnešný večer sa skončil naozaj strašne,“ lamentovala. „Som si istá, že všetci budú tento bál považovať za katastrofu a nikdy viac neprijmú pozvanie.“ Služobníctvo mlčky stálo. Hostia takisto postávali v skupinkách a stíšenými hlasmi sa zhovárali. 

Po polhodine sa pátracia skupina vrátila. 

„Našli sme len toto,“ oznámil strýko George do šumu v sále. „Tillie to spoznala. Pochádza to z matkinej šperkovnice. „ Zdvihol do výšky bordové zamatové vrecúško, kde zvyčajne mala najcennejšie šperky. Očividne bolo prázdne. „A ešte toto... takisto to pochádza zo šperkovnice.“ V prstoch držal jednu diamantovú náušnicu. 

V miestnosti zašumelo a potom znova zavládlo ticho. „Chce niekto niečo povedať o týchto veciach?“ spýtal sa strýko George. „Našlo sa to v jednej izbe.“ 

V Branwellovej izbe. Judith prišlo nevoľno. 
Zdalo sa, že nikto nechce nič povedať. 

„Judith,“ oznámil strýko George tichým, bezvýrazným hlasom, „to vrecko bolo naspodku zásuvky v tvojom toaletnom stolíku. Náušnica ležala na dlážke za dverami.“ 

Judith zrazu mala pocit, akoby ho videla v dlhom tmavom tuneli. Pokúšala sa pochopiť zvuky, ktoré počula. 

„Kam si ukryla ostatné šperky, Judith?“ spýtal sa jej stále bezvýrazným hlasom. „Nie sú v tvojej izbe.“ 

„Čože?“ Nebola si istá, že jej z úst vôbec vyšiel nejaký zvuk. 

„Nemá zmysel predstierať, že ide o nedorozumenie,“ pokračoval strýko George. „Ukradla si vlastnej starej matke vzácne šperky, Judith.“ 

„Ach, ty zlé, nevďačné dievčisko!“ zvrieskla teta Louisa prenikavo. „Po všetkom, čo som urobila pre teba a tvoju nehodnú rodinu! Za toto trestu neujdeš. Kriminálnici končia na šibenici aj za menšie prečiny.“ 

„Mali by sme zavolať strážnika, otec,“ navrhol Horace. „Ospravedlňujem sa cteným hosťom, že museli byť svedkami tohto nemilého prania špinavej bielizne. Keby sme boli vedeli, že to spáchala Judith, boli by sme to ututlali a počkali s vyšetrovaním, kým by ste nešli spať. Ale ako sme to mohli vedieť?“ 

Judith vyskočila na nohy, hoci ani sama nevedela, že vstala. 

„Nič som neukradla,“ vyhlásila. 

„Pravdaže nie,“ stará mama ju znova chytila za ruku. „To musí byť nedorozumenie, George. Judith je posledná osoba, ktorá by mi niečo ukradla.“ 

„Ale nemá ani šesták, stará mama,“ pripomenula jej Julianne opovržlivo. „Však, Judith?“ 

„A jej brat je zadlžený až po uši,“ podotkol Horace. „Musím sa priznať, že som z krádeže podozrieval jeho. Nevšimli ste si, že zmizol uprostred bálu? Zrejme preto, lebo som mu pripomenul bagateľ, čo mi dlhuje. Skutočne som si myslel, že urobil nejakú pochabosť, hoci som to nechcel povedať nahlas. Ale zdá sa, že to bola Judith.“ 

„Alebo sa Judith spriahla s Branwellom,“ nadhodila teta Effinghamová. „Tak je to, však, ty dievčisko jedno nevďačné! Preto tie šperky nenašli v tvojej izbe. Tvoj brat s nimi utiekol.“ 

„Nie, nie, nie!“ zvolala stará mama. „Judith určite neurobila nič zlé. To vrecúško... som dala Judith, aby si doň uložila svoje šperky. A tá náušnica, čo ste našli, je iste jedna z tých, čo som dala Judith, keď ma omínali uši, a potom mi priniesla tieto, čo mám teraz. Zrejme jej vypadla z ruky, keď ich tam niesla, a nevšimla si to.“ 

„Snaha sa cení, mama, ale celkom vám to nevyšlo,“ podotkol strýko George rovnako bezvýrazným hlasom. „Navrhujem, aby sme teraz šli všetci do postele a trochu si pospali. S Judith to vybavíme ráno. Predpokladám, že ju pošleme domov, aby si to s ňou vyriešil jej otec. Ale zatiaľ by sme mali nejako zastaviť Branwella.“ 

„Otec,“ ozval sa Horace, „podľa mňa by sme mali zavolať strážnika...“ 

„Judith nedáme zavrieť do žalára. Ľudia by len mali o čom klebetiť,“ vyhlásil strýko George rozhodne. 

Judith zdvihla obe ruky k ústam. Toto je horšie ako nočná mora! 

„Pevne verím, že môj brat ťa poriadne vyšľahá bičom, Judith,“ povedala teta Louisa. „A mal to urobiť už pred rokmi. Napíšem mu a navrhnem mu to. A dúfam, že ju zamknete v izbe, Effingham, aby nás všetkých neokradla v spánku.“ 

„Nebuďme melodramatickí,“ namietol strýko George, „hoci tento výjav naozaj nepríjemne pripomína melodrámu. Judith, choď do svojej izby a nevyjdi odtiaľ, kým ťa ráno nezavoláme.“ 

„Stará mama,“ Judith k nej vystrela obe ruky. Ale stará mama mala ruky pevne zovreté v lone a nezdvihla pohľad. 

„Branwell má dlžoby,“ povedala tak ticho, že ju nemohol nikto iný počuť, „a ty si mi to nepovedala. Keby ma požiadal on alebo ty, bola by som vám dala nejaké šperky. Vari si to nevedela?“ 

Takže stará mama tomu verí! Verí, že Judith sa spriahla s Branwellom a spolu ju okradli. To bolo na všetkom najhoršie. 

Ani sama netušila, ako sa dostala do svojej izby. Ale keď tam prišla, dlhú chvíľu stála opretá chrbtom o dvere a pevne zvierala kľučku, akoby ju len váha vlastného tela chránila pred tým, aby sa na ňu zrútil celý svet. 

EŠTE JE PRISKORO na spoločenskú návštevu, najmä ak sa včera konal bál, pomyslel si Rannulf, keď sa niesol na koni po príjazdovej ceste k Harewood Grangeu. Ale od svitania sa prechádzal vo svojej izbe ako lev v klietke a nebol schopný nič robiť, ani keď zišiel dolu, hoci tam mal dosť listov, na ktoré sa patrilo odpovedať, a ďalšiu účtovnú knihu, ktorú si chcel preštudovať. 

A tak sa vybral z domu skoro v nádeji, že nájde aspoň sira Georgea Effinghama. Pevne veril, že ani Judith už nebude v posteli. Spala v noci tak zle ako on? Určite včera večer pochopila, o čo mu ide. Čo k nemu cíti...? Ako mu odpovie na jeho žiadosť? 

Ak ho znova odmietne, bude sa s tým musieť zmieriť. Bola to chmúrna myšlienka, ale nádejal sa, že tá magnetická príťažlivosť, ktorú včera cítil, nebola len výplodom jeho fantázie. No keď vchádzal na dvor pred stajňami, srdce mu zvierala úzkosť. Odovzdal Bucefala koniarovi a zamieril k domu. 

„Povedzte sirovi Georgeovi, že by som sa s ním rád súkromne porozprával,“ povedal lokajovi, keď mu otvoril dvere. 

O chvíľu ho zaviedli do knižnice, kde ho deň predtým takmer postretla skaza. Sir George zachmúrene sedel pri dubovom písacom stole. Ale ten sa tak tvári vždy, pomyslel si Rannulf. 

„Dobré ráno, pane,“ pozdravil. „Dúfam, že po včerajšom bále sa všetci dobre vyspali.“ 

Sir George len zavrčal. „Prišli ste skoro, Bedwyn,“ povedal. „Nie som si istý, či je Julianne alebo niekto iný hore. Ale asi chcete hovoriť so mnou, však?“ 

„Iba krátko, pane,“ ubezpečil ho Rannulf. „Chcem vás požiadať o dovolenie, aby som sa mohol súkromne porozprávať s vašou neterou.“ 

„S Judith?“ Sir George sa zamračil, načiahol sa za brkom a pohrával sa s ním. 

„Pomyslel som si, že ju pozvem na prechádzku,“ pokračoval Rannulf. „Samozrejme, ak budete súhlasiť a ak ona bude ochotná.“ 

Sir George odložil pero. „Prišli ste neskoro,“ povedal. „Už odišla.“
„Odišla?“ Vedel, že ju chceli poslať domov, ale tak skoro? Hneď po bále? Asi preto, lebo prekazila plány svojej sesternice na manželstvo. 

Sir George si sťažka vzdychol, oprel sa na stoličke a naznačil mu, aby si sadol naproti nemu. „Zrejme sa nám nepodarí udržať to v tajnosti pred vami či lady Beamishovou,“ povedal, „hoci dúfam, že susedia sa nedozvedia nepekné podrobnosti. Včera sa tu stalo čosi nepríjemné, Bedwyn. Niekedy v priebehu večera ukradli mojej svokre šperky a pri pátraní sme našli v Judithinej izbe nespochybniteľné dôkazy. Navyše ju počas bálu videli náhlivo vychádzať zo svojej izby, hoci nemala dôvod, aby sa tam zdržiavala, a krátko nato zmizol Branwell Law. Odišiel z Harewoodu uprostred noci a nikomu nepovedal ani slovo.“ 

Rannulf len nehybne sedel. 

„Judith zostala na noc zavretá vo svojej izbe,“ pokračoval sir George, „hoci som nedovolil, aby ju zamkli alebo strážili. Zdalo sa mi nedôstojné, aby sa k nej správali ako k väzenkyni. Plánoval som ju ráno poslať domov mojím kočom s listom pre jej otca.“ Poklopkal po zapečatenom zloženom papieri. „Ale keď som jej skoro ráno zabúchal na dvere, neodpovedala. Izba bola prázdna. Väčšina jej vecí, ba možno všetky jej veci tam zostali, ale ona zmizla. Utiekla.“ 

„Myslíte, že šla domov?“ prerušil Rannulf ťaživé ticho. 
„Pochybujem,“ odvetil sir George. „Môj švagor je prísny človek. Žena v jej položení by sa iste neutiekala k nemu. A rozhodne tam nešiel ani jej brat. Možno sa dohodli, že sa niekde stretnú a rozdelia si korisť. Tie šperky musia mať obrovskú cenu, ale svokra mi nikdy nedovolila, aby som najcennejšie kúsky schoval do trezoru.“ 

„A čo plánujete teraz?“ spýtal sa Rannulf. 

„Najradšej by som neurobil nič,“ priznal sir George úprimne. „Sú to neter a synovec lady Effinghamovej a svokrine vnúčatá. Ale aspoň treba získať tie šperky. Predpokladám, že keď obaja utiekli, už tú záležitosť nemožno riešiť diskrétne. Zrejme ich bude treba predviesť pred spravodlivosť a zavrieť do žalára. Nie je to veľmi radostná vyhliadka. „ 

„Takže ich chcete dať prenasledovať?“ spýtal sa Rannulf. 
Sir George si znova vzdychol. „Kým to bude možné, pokúsime sa zachovať to v tajnosti,“ povedal, „hoci v dome je toľko sluhov a hostí, že to sa nám sotva podarí. Keď zajtra vyprevadíme návštevy, môj syn sa vydá za tými dvoma. Je presvedčený - a ja s ním súhlasím -, že majú namierené do Londýna, lebo šperky sa nedajú speňažiť len tak hocikde. Pri troche šťastia sa mu ich podarí vypátrať. Ale je pravdepodobnejšie, že bude musieť využiť služby strážcov poriadku.“ 

Na chvíľu zavládlo ticho, potom sa Rannulf rázne zdvihol. 

„Už vás nebudem zdržiavať, pane,“ povedal. „Ubezpečujem vás, že odo mňa sa o celej záležitosti nedozvie nikto - okrem mojej starej matky.“ 

„Ďakujem, pane.“ Aj sir George vstal. „Je to nepríjemné...“ 

Rannulf vyrazil na koni rýchlejšie, ako pred chvíľou prišiel. Mohol vedieť, že sa stane čosi také! Sám takmer padol do pasce slečny Effinghamovej, ale pokiaľ išlo o Horacea Effinghama, on zrejme nebol jeho hlavným nepriateľom. Najväčšmi ho asi ponížila Judith. A preto sa ju rozhodol potrestať. 

A vymyslel si naozaj nepekný trest, ktorý bude časom zrejme ešte horší. 

Jeho stará matka sedela vo svojom salóne pri stole a písala list. Keď vošiel, položila brko a usmiala sa naňho. 

„Svet je hneď krajší, keď svieti slnko,“ povedala. „Človeku to pozdvihne náladu, nemyslíš?“ 

„Stará mama,“ prešiel k nej cez izbu a chytil ju za ruku, „musím vás na pár dní opustiť.“ 

„Ach,“ ďalej sa usmievala, ale tak trochu smutne. „Chápem, už si nepokojný.“ 

Zdvihol si jej ruku k perám. 

„Niekto včera počas bálu ukradol šperky pani Lawovej,“ vysvetľoval, „a obvinili z toho Judith Lawovú. Dokonca našli v jej izbe dôkazy.“ 

„Ach nie, Rannulf,“ vzdychla asi. „To nie je možné.“ 
„Utiekla niekedy v noci,“ pokračoval, „a tak všetkých len väčšmi utvrdil a v tom, že je vinná.“ 

Uprene sa naňho zahľadela. „To by som si o nej nikdy nebola myslela,“ povedala. „Chuderka Gertrude. K tým šperkom má citový vzťah.“ 

„Ani ja neverím, že to Judith naozaj spáchala,“ odvetil. „Idem za ňou.“ 

„Rannulf, takže už je to pre teba Judith?“ 

„Dnes ráno som šiel do Harewoodu, lebo som ju chcel požiadať o ruku,“ priznal sa. 

„Tak sa dlhšie nezdržuj,“ dohovárala mu. 

O štvrť hodiny už stála vzpriamená na terase a kývala mu na cestu. 

Judith by sa bezpochyby cítila veľmi vystrašená, keby si pripustila k srdcu svoje rozpoloženie. Bola sama a v ruke niesla iba tašku s niekoľkými osobnými potrebami. Bola na ceste do Londýna, kam by mohla peši prísť asi o týždeň. Možno o dva. Vôbec nemala predstavu, koľko jej to potrvá. Nemala peniaze na lístok na dostavník alebo na nocľah či jedlo. Aj keď - alebo ak - príde do Londýna, netušila, ako nájde Branwella a či nebude neskoro vyžiadať od neho šperky a vrátiť ich starej mame. 

A medzitým ju zrejme budú prenasledovať. Strýko George, strážnik alebo - čo by bolo najhoršie - Horace sa jej môže cvalom vyrútiť spoza chrbta a odvliecť ju do žalára. Keďže utiekla z Harewoodu, zrejme už neprichádza do úvahy, že by ju poslali domov. Koniec koncov, to by bolo možno rovnako zlé ako žalár. Ako by sa mohla postaviť zoči-voči otcovi, keď nevie dokázať svoju nevinu a keď nikto nemôže dokázať vinu Branwellovi? 

Musela utiecť. Nemohla by sa dívať na to, ako Branwell spadol z piedestálu. Prekvapilo ju, že sa jej podarilo utiecť tak ľahko. Čakala, že pred jej dverami alebo aspoň na chodbe budú stráže. 

Nebude sa poddávať strachu. Koniec koncov, ak), by to malo zmysel? Bolo čoraz horúcejšie, ale ona myslela len na to, že musí kráčať stále vpred. No ľahšie sa to povie, ako urobí. Ráno sa jej podarilo zviezť sa pár kilometrov na voze a farmár k nej bol dokonca taký láskavý, že jej dal aj krajec suchého chleba. Keď prišla k potôčiku, napila sa vody. Ale aj tak jej už v žalúdku škvŕkalo a mierne sa jej krútila hlava. Nohy ju boleli a už cítila pľuzgiere. A taška sa jej zdala čoraz ťažšia. 

Nie, nepodľahne sebaľútosti a strachu. 

Vtom za chrbtom začula dupot konských kopýt a naskočila jej husia koža. Je to iba kôň, nie konský záprah! Jazdec na koni prebehol už viac ráz a vždy sa skryla za živý plot. Čakala, že jazdec na koni prebehne pomimo. 

Ale neprebehol. Zrazu sa tesne vedľa nej ozval známy hlas. 

„Vybrali ste sa na prechádzku?“ spýtal sa jej. „Alebo máte vážnejšie úmysly?“ 

Zvrtla sa a hľadel a na statnú postavu lorda Rannulfa Bedwyna. Hoci z jeho slov zaznieval smiech, tváril sa veľmi vážne. 

„To nie je vaša starosť, lord Rannulf,“ povedala. „Môžete ísť pokojne ďalej.“ Ale kam ide? Žeby domov? 

„Nedodržali ste sľub. Mali ste sa so mnou dnes ráno stretnúť,“ pripomenul jej, „tak som bol nútený vydať sa za vami.“ 

Mala sa s ním stretnúť. To jej načisto vyšumelo z hlavy. 
„Nehovorte mi, že ste na to zabudli,“ vzdychol si, akoby jej čítal myšlienky. „To by sa ma dosť dotklo.“ 

„Možno vám nepovedali...“ začala. 

„Povedali.“ 

„Tak teda môžete ísť ďalej, lord Rannulf,“ pobádala ho. „Iste nechcete mať nič spoločné so zlodejkou.“ 

„A ste naozaj zlodejka?“ spýtal sa. 
Tá otázka ju veľmi zabolela. 

„Dôkazy boli presvedčivé,“ zamrmlala. 

„Áno, viem,“ odvetil. „Ale ste mimoriadne zlá zlodejka, Judith, ak ste nechali v izbe povaľovať sa dôkazy, keď ste museli vedieť, že ju skôr či neskôr prehľadajú.“ 

Stále nechápala, prečo jej Bran nechal v izbe to vrecko. Chápala, že náušnica mu vypadla v panike a ani si to nevšimol. Na dlážke bol koberec, takže nič nepočul. Zrejme mu nenapadlo, že budú prehľadávať aj jej izbu. Ukryl jej vrecko do zásuvky, akoby sa tajne priznával k vine, a sľuboval jej, že vráti obsah vrecúška, len čo to bude možné. To vysvetlenie ju veľmi neuspokojilo, ale nijaké iné nemala. 

„Nie som zlodejka,“ vyhlásila. „Nič som neukradla.“ 
„Viem.“ 

Skutočne? On jej verí? Nikto iný jej neveril a zrejme už ani nebude veriť. 

„Kam idete?“ spýtal sa. 

Stisla pery a len naňho uprene hľadela. 

„Zrejme do Londýna, však?“ nadhodil. „Príjemná prechádzka.“ 

„To nie je vaša starosť,“ zopakovala. „Vráťte sa do Grandmaisonu, lord Rannulf.“ 

Ale on sa naklonil zo sedla a podal jej ruku. Okamžite si spomenula, že čosi podobné už raz zažila, no vtedy sa jej vôbec nezdal znepokojujúco príťažlivý. Prvý raz od úteku z Harewoodu mala slzy na krajíčku. 

„Dajte mi ruku a položte si nohu na moju nohu,“ povedal.
Pokrútila hlavou. 

„Viete, koľko by vám peši trvala cesta do Londýna?“ spýtal sa. 

„Nepôjdem celý čas peši,“ namietla. „A ako viete, že mierim do Londýna?“ 

„Máte vôbec peniaze?“ 
Znova stisla pery. 

„Ja vás vezmem do Londýna, Judith,“ ponúkol sa. „A pomôžem vám nájsť brata.“ 

„Ako ste vedeli...?“ 
„Podajte mi ruku,“ povedal. 

Cítila sa porazene, ale zároveň ju jeho prítomnosť zvláštne upokojovala. Urobila, čo jej kázal, a o chvíľu už sedela znova pred ním, pevne zovretá jeho ramenami a nohami. 

Zatúžila vrátiť čas a znova prežiť dobrodružstvo spred troch týždňov. A zmeniť to, čo sa stalo potom. 

„Čo chcete urobiť, keď ho nájdeme?“ spýtala sa. „Vydáte ho polícii? Pošlete ho do žalára? A je možné, že... ?“ Nedopovedala. 

„Takže podľa vás je vinný?“ chcel vedieť. 

„Je veľmi zadlžený,“ odvetila, „veritelia ho prenasledovali až do Harewoodu a ťahali od neho peniaze.“ 

„Myslíte, že všetci zadlžení muži kradnú svojim starým matkám šperky?“ 

„Vedel o nich,“ vzdychla si. „Videl tú šperkovnicu na vlastné oči. Žartoval, že tie šperky by ho ľahko dostali z ťažkostí. Teda, aspoň som si myslela, že Jen žartoval. A potom včera v noci prišiel za mnou uprostred bálu a oznámil mi, že odchádza, verí, že sa čoskoro zbaví dlžôb a zarobí si. Bol veľmi rozrušený. Stále sa obzeral okolo seba, akoby čakal, že sa naňho niekto vrhne a zastaví ho. A nechcel mi dovoliť, aby som ho vyprevadila.“ 

„Tie dôkazy sú dosť presvedčivé,“ podotkol. 
„Áno.“ 

„Ako aj vo vašom prípade.“ 

Prudko sa naňho obzrela. „Vy veríte, že som vinná,“ zvolala. „Prosím vás, zložte ma z koňa.“ 

„Chcel som povedať len to, že dôkazy môžu niekedy zavádzať. Tak ako vo vašom prípade.“ 

Uprene sa naňho zahľadela. „Vy si myslíte, že Branwell je nevinný?“ zatiahla. 

„Kto iný mohol vziať tie šperky?“ nadhodil. „Kto iný okrem vás dvoch by mohol mať motív?“ 

„Nikto,“ zamračila sa naňho. „Alebo vlastne dosť veľa ľudí, ktorých láka vidina peňazí.“ 

„Presne tak,“ prikývol, „myslím, že môžeme okruh podozrivých zúžiť na deväť desatín obyvateľov Anglicka. A kto mohol mať motív zničiť vás a vášho brata?“ 

„Nikto.“ Ešte väčšmi sa zamračila. „Každý mal rád Brana, lebo bol šarmantný a mal slnečnú povahu. Pokiaľ ide o mňa...“ 

„Je tu istá možnosť, nezdá sa vám?“ spýtal sa, keď vyvalila oči. 

„Horace?“ Tá predstava bola lákavá, lebo by očistila od viny Branwella. 

„Ten plán, čo nachystal na mňa, bol dosť zákerný, nemyslíte?“ pripomenul jej. 

Ale nechcela prijať túto domnienku za svoju iba preto, lebo jej vyhovovala. Hoci tak sa ľahšie dalo vysvetliť to vrecko v jej zásuvke a náušnica na dlážke. 

„V každom prípade musím nájsť Brana,“ vyhlásila, „už preto, aby som ho varovala. Potrebujem zistiť pravdu.“ 

„Áno, to je správne. Kedy ste naposledy jedli?“ 
„Ráno,“ odvetila, „ale nie som hladná.“
„Klamete,“ povedal. „Aj Claire Campbellová to na mňa skúšala s klamstvom. Ale pre hrdosť by ste mohli aj zomlieť od hladu. Spali ste vôbec v noci?“ 

Pokrútila hlavou. 

„Vidieť to na vás,“ poznamenal. „Keby som vás dnes videl prvý raz, nezdali by ste sa mi až taká krásna.“ 

Proti vlastnej vôli sa zasmiala, potom si plesla po ústach a preglgla, aby sa nerozplakala. 

Rannulf jej voľnou rukou uvoľnil stuhu pod bradou. Sňal jej z hlavy klobúk - ten, ktorý jej kúpil -, znova zaviazal stuhy a prevesil ho cez sedlo. Potom si pritisol jej hlavu na plece. 

„Už nechcem počuť ani slovo, kým nenájdeme slušný hostinec, kde sa budeme môcť najesť,“ vyhlásil. 

Nemala na to pristať! Ale bola priveľmi unavená, aby sa bránila. Keď však zacítila na chrbte pevné svaly jeho mužnej hrude a do nosa jej udrela príjemná vôňa kolínskej, pripadala si v bezpečí. Akoby ju držal v náručí vikinský bojovník. 

JEDEN HOSTINEC prešiel bez povšimnutia, lebo mu zaspala na pleci - spánok potrebovala prinajmenšom tak ako jedlo. Ale pred ďalším slušným hostincom zastal a trval na tom, aby vytrela tanier do poslednej omrvinky, hoci už po prvých hltoch vyhlásila, že viac nevládze. 

Už bol podvečer a bola zrejmé, že v ten deň do Londýna nedorazia. Čo keby prenajal koč a zaviezol ju do Ringwoodskeho sídla v oxfordskom grófstve, kde by ju mohol zveriť do opatery Aidanovej manželke Eve? Tá je vždy ochotná prichýliť človeka v núdzi. Aidan by si ju možno trochu nedôverčivo obzeral, ale Eve by jej poskytla potrebnú útechu. 

No uvedomil si, že ju uteší až to, keď nájde svojho brata a ubezpečí sa, že s krádežou šperkov starej mamy nemal nič spoločné. A keď nájde šperky, odhalí páchateľa a očistí brata od viny. 

„Radšej už poďme,“ navrhla, keď odložila príbor na prázdny tanier. „Kedy prídeme do Londýna? Myslíte, že Bran bude vo svojom byte?“ 

„Judith,“ odvetil, „padáte na nos od únavy.“ 

„Musím ho nájsť,“ vyhlásila. „A to ešte predtým, ako sa zbaví šperkov, ak ich má.“ 

„Dnes večer sa tam už nedostaneme,“ odvetil. 
Neprítomne naňho pozrela. 

„Aj keby sme sa tam dostali,“ podotkol, „nič by ste nevybavili, veď zomierate od únavy. Vidím to na vás. „ Vzdychla si. „Možno je to všetko len zlý sen, z ktorého sa zobudím.“ 

„Bude najlepšie, ak prenocujeme tu,“ navrhol. „Oddýchneme si a zavčasu ráno vyrazíme.“ 

Zaborila si tvár do dlaní a pokrútila hlavou, ale keď dvihla pohľad, pôsobila odovzdane. 

„Prečo ste šli za mnou?“ spýtala sa. 

Našpúlil pery. „Možno pre to, že po tom, čo ma včera takmer postihla katastrofa v podobe manželstva so slečnou Effinghamovou, som bol rád, že nemusím ísť na návštevu do Harewood Grangeu. A možno som už bol unavený z vidieka. A možno sa mi nepáčila predstava, že vás bude prenasledovať iba Horace Effingham.“ 

„Horace ma prenasleduje?“ 

„So mnou ste v bezpečí,“ upokojil ju. „Ale pre istotu by som bol radšej, keby ste v noci spali v mojej izbe. Nebojte sa, nebudem vás do ničoho nútiť.“ 

„Nikdy ste ma nenútili.“ Ustato naňho pozrela. „Som taká unavená, že ani nedokážem vstať zo stoličky. Možno tu zostanem na noc.“ Chabo sa usmiala. 

Vyskočil na nohy a šiel za hostinským. Prenajal izbu na meno manželov Bedardovcov a vrátil sa do jedálne. Judith stále sedela s lakťami na stole a s bradou v dlaniach. 

„Poďte,“ položil jej ruku na plece a do druhej ruky vzal tašku. 

Bez slova vstala a vyšla s ním do izby, na ktorú ukázal. 
„O chvíľu nám prinesú horúcu vodu,“ povedal. „Máte všetko, čo potrebujete?“ 

Prikývla. 

„Keď sa umyjete, ľahnite si. Musíte sa poriadne vyspať,“ radil jej. „Ja budem dolu, aby ste mali pokoj. A keď sa vrátim, ľahnem si na dlážku.“ 

Pozrela na drevenú podlahu. 
„To nie je potrebné,“ zamrmlala. 

Ale jemu sa to zdalo potrebné. Nikdy sa nevnucoval žene. Mal zdravý sexuálny apetít, a hoci ho dokázal ovládnuť, aj jeho sebakontrola mala svoje medze. I keď bola celá zaprášená a strapatá, stále bola krásna. 

„Pospite si,“ povedal, „a z ničoho si nerobte starosti.“ 
Pravda, to sa ľahšie povie, ako urobí, pripustil, keď vyšiel z izby a usadil sa pri výčape tak, aby dovidel na dvor pred stajne. Aj keby našli jej brata a presvedčil by ich, že je nevinný - ako Rannulf očakával -, a aj keby mu Judith uverila, ešte išlo o to, aby o tom presvedčil aj celý svet. A aj keby sa to podarilo, jej brat je márnotratník, bezpochyby je až po uši v dlhoch a bol by schopný zruinovať celú rodinu. 

Rannulf rozmýšľal, či by žil takým nákladným životom, na aký si privykol, keby sám nemal veľký majetok, z ktorého mohol financovať svoje zlozvyky. Vôbec si nebol istý odpoveďou. 

Judith sa umyla od hlavy po päty horúcou vodou a mydlom, natiahla si nočnú košeľu, ktorú si pribalila k jedným čistým šatám a spodnej bielizni. Ľahla si, polomŕtva od únavy, a čakala, že zaspí, Jen čo položí hlavu na vankúš. 

Ale nie. 

Hlavou jej vírilo množstvo skľučujúcich myšlienok. Dve hodiny sa prehadzovala na posteli, zatvárala oči pred svetlom a uši pred hlukom zdola. Už takmer plakala od únavy, ale napokon odhodila prikrývku a vstala. Odhrnula si vlasy z tváre, postavila sa k oknu a rukami sa oprela o podobločnicu. Stmievalo sa. Keby boli pokračovali v ceste do Londýna, už by boli o dve hodiny bližšie. 

Bran, prebleslo jej mysľou. Bran, kde si? 

Vzal tie šperky alebo nie? Je zlodej? Zachráni ho? Alebo za ním idú zbytočne? 

Ale ak to bol Branwell, prečo by jej bol dal do zásuvky zamatové vrecúško? Skutočne je pravdepodobnejšie, že to urobil Horace. Lenže ako mu to dokáže? 

A vtom jej zišlo na um čosi, čo jej dovtedy nenapadlo. Keby sa bol Bran pokúsil vyriešiť svoje finančné problémy krádežou šperkov starej mamy, vzal by si iba toľko, koľko by potreboval. Stará mama by si ani nevšimla, keby vzal pár kúskov. Keby ukradol celý obsah šperkovnice, určite by neutiekol uprostred bálu, lebo to by naňho mohlo vrhnúť podozrenie. 

Oprela si čelo o chladné okno a vzdychla. Vtom sa jej za chrbtom otvorili dvere. Vyplašene sa obzrela, ale stál tam len Rannulf a mračil sa na ňu. 

„Nemôžem spať,“ posťažovala sa. 
Rázne zatvoril dvere a podišiel k nej. 

„Ste priveľmi unavená a úzkostlivá,“ usúdil. „Všetko dobre dopadne, sľubujem.“ 

„Ako viete?“ spýtala sa. 

„Lebo som sa rozhodol, že to musí dobre dopadnúť,“ zažartoval. „A ja si vždy presadím svoje.“ 

„Vždy?“ Proti vlastnej vôli sa usmiala. 
„Vždy. Poďte sem.“ 

Chytil ju za plecia a privinul si ju. Oprela mu hlavu o plece a sťažka si vzdychla. Objala ho okolo pása a poddala sa rozkoši z toho, že ju hladí po chrbte, masíruje jej stuhnuté svaly a príjemne sa uvoľňujú. 

Všetko dobre dopadne...
Lebo som sa rozhodol...
Vždy si presadím svoje...
Napoly sa prebrala, keď zacítila, že ju ukladá na posteľ. 
„Mmm,“ ospanlivo naňho pozrela. 

Znova sa na ňu usmieval. „Za iných okolností by som bol možno urazený, že žena zaspala, keď som ju objal.“ Sklonil sa nad ňu. 

„Nespite na dlážke,“ zamrmlala, „prosím vás.“ 

Po chvíli cítila, ako sa druhá polovica postele prehla pod jeho ťarchou, a na chrbte ju hrialo teplo jeho tela. A potom upadla do hlbokého, bezsenného spánku. 

Rannulf sa zobudil, keď do izby prenikli prvé lúče slnka. Judith sa v spánku obrátila tvárou k nemu, vlasy mala rozhodené na vankúši, nohu si prehodila cez jeho nohu. 

Bože dobrý, toto je naozaj ťažká skúška! Je predsa len chlap! 

Bolo priskoro vstať a začať sa pripravovať na cestu. Už spala možno šesť hodín, ale nech si ešte trochu pospí. 

Cítil jej prsia na svojej holej hrudi a stehno na svojom stehne. Bola rozohriata, uvoľnená. Ale už ju nemohol vnímať ako Claire Campbellovú, herečku a skúsenú kurtizánu. 

Je to Judith Lawová, jeho láska. 

V duchu sa usiloval spomenúť si na všetky jej nedostatky. O vlasoch sa jej matka vyjadrila, že sú červené ako mrkva. Má pehy. Keby do izby prenikalo trochu viac svetla, uvidel by ich. Na pravom líci jamku... vlastne nie, to nie je nedostatok. Čo ešte? Bože dobrý, na nič iné si nevedel spomenúť. 

A vtom otvorila oči a ospanlivo naňho pozrela spod dlhých mihalníc. Ani tam nevidel nijakú chybu. 

„Zdalo sa mi, že sa mi to sníva,“ povedala hrdelným hlasom Claire Campbellovej. 

„Nie.“ 

Hľadeli na seba v rannom svetle a on sa cítil ako topiaci človek, ktorý si nahovára, že nie je v mori, ale iba v kaluži. Zúfalo túžil, aby ležala aspoň meter od neho. Hoci si pre istotu nechal na sebe bričesky, o chvíľu si všimne zdureninu v rozkroku. 

A vtom zdvihla ruku a prešla mu prstami po perách. 
„Ste neuveriteľne láskavý,“ zamrmlala. „Včera ste mi sľúbili, že všetko dobre dopadne, a mysleli ste to vážne, však?“ 

Okrem toho jej sľúbil, že pri ňom je v bezpečí. Ale nebol si istý, či v tomto smere dokáže splniť svoj sľub. 

„Myslel som to vážne,“ prikývol. 
Odtiahla ruku a pritisla mu na pery ústa. 

„Ďakujem,“ zašepkala. „Keď som sa vyspala, hneď sa mi zdá svet krajší. A cítim sa v bezpečí.“ 

„Keby ste vedeli, aké nebezpečenstvo vám hrozí,“ odvetil, „vzali by ste nohy na plecia a utiekli hoci aj v nočnej košeli.“ 

Usmiala sa a na líci sa jej objavila jamka. „Nemám na mysli také bezpečie,“ povedala a znova mu pritisla pery na ústa. 

„Judith,“ zastonal, „nie som z kameňa.“
„Ani ja,“ zamrmlala, „neviete si predstaviť, ako veľmi som túžila, aby ma niekto zovrel v náručí.“ 

Pevnejšie ju objal, väčšmi otvoril ústa a vkĺzol jej medzi pery jazykom. Hrdelne zastonala, pritisla sa k nemu... a bol stratený. 

Položil ju na chrbát, rozopol si bričesky a vyhrnul jej nočnú košeľu po pás. 

„Judith,“ zašepkal, keď sa nad ňou sklonil, „ste si istá, že to chcete? Zastavte ma, ak nie.“ 

„Rannulf,“ odvetila šeptom, „ach, Rannulf.“ 

Nebola potrebná dlhá predohra. Očividne bola rovnako pripravená ako on. Prešiel jej dlaňami pod zadok, nadvihol ju a vkĺzol hlboko do nej. 

Mal zvláštny pocit, akoby sa vrátil domov. Oprel sa o predlaktia a pozrel na ňu. Hľadela naňho s pootvorenými perami a očami oťaženými spánkom a túžbou, vlasy rozhodené po vankúši ako ohnivá žiara. 

„Veľmi som sa usiloval, aby sa to nestalo,“ zamrmlal. 
„Viem.“ Znova sa naňho usmiala. „Nikdy vám nebudem nič vyčítať.“ 

Vnikol hlboko do nej, rytmicky sa pohyboval hore-dolu a cítil, že ona sa pohybuje spolu s ním, zviera vnútorné svaly a privádza ho k úžasnému vyvrcholeniu. 

Nadvihol hlavu a pobozkal ju. „Prežime tú rozkoš naraz,“ zamrmlal. 

„Áno.“ 

Uvedomil si, že doteraz zažil súčasné vyvrcholenie jediný raz. Cítil nevýslovné blaho. 

Uložil sa vedľa nej, chytil ju za ruku a na pár minút zaspal. Keď znova otvoril oči, zistil, že sa naňho s úsmevom díva - zrumenená, uspokojená a neskutočne krásna. 

„A jedna záležitosť sa týmto vyriešila,“ stisol jej ruku. „Keď vybavíme krádež šperkov, zosobášime sa.“ 

„Nie,“ odvetila, „nechytili ste ma predsa do pasce.“ 
Zamračil sa. 

„A ako by ste to nazvali?“ 

„Nie som si istá,“ zamrmlala. „V posledných dňoch medzi nami vládlo akési... šialenstvo. Netvrdím, že viem, prečo ste ma chceli včera ráno navštíviť, ale zhruba tuším. Bola by to obrovská chyba. Viete, možno by som vašu ponuku prijala.“ 

Dofrasa! 

„A to by bola podľa vás chyba?“ 

„Áno,“ prikývla. „Pozrite sa na to triezvo, Rannulf. Ste na spoločenskom rebríčku tak vysoko nado mnou, že aj za priaznivejších okolností by nad naším zväzkom ľudia krútili hlavou. Aj keď Branwell neukradol tie šperky a ak jeho aj mňa očistia od viny, ešte vždy je v nemilosti a obaja sme chudobní. Ja som vyrástla na vidieckej fare, vy v rezidencii vojvodu. Nikdy by som nezapadla do vášho sveta a vy by ste sa nemohli znížiť k môjmu.“ 

„Neveríte, že láska dokáže zotrieť všetky rozdiely?“ spýtal sa. Nemohol uveriť, že on, Rannulf Bedwyn, kladie tú otázku. 

„Nie,“ pokrútila hlavou. „Okrem toho ozajstná láska neexistuje. Je to skôr iba... žiadostivosť.“ Uprene mu hľadela do očí. 

„Takže my sme sa milovali iba zo žiadostivosti?“ spýtal sa. 

Na okamih zaváhala. 

„No, možno sa jeden druhému páčime,“ pripustila. 
Posadil sa na kraj postele a zapol si bričesky. „Zvyčajne sa nemilujem so ženami iba preto, že sa mi páčia.“ 

„Ale obaja cítime aj žiadostivosť,“ opravila ho. „Zdalo sa vám ťažké ležať vedľa mňa a ani sa ma nedotknúť, Rannulf. A pre mňa to tiež bolo ťažké. Žiadostivosť necítia len muži.“ 

Nevedel, či má zúriť alebo sa má smiať. 

„Myslím, že dnes už spať nebudeme, však?“ postavil sa. „Oblečte sa, Judith, a ja na zvyšok cesty prenajmem koč. A tentoraz mi neutečte.“ 

„Neutečiem,“ sľúbila. 

Do Londýna dorazili podvečer. Za celý deň si povedali možno desať viet. Judith mala o problém viac. 

Nemôže sa zaňho vydať. Ale bola rada, že v priebehu posledných dní ho lepšie spoznala a mohla obdivovať jeho prednosti - a bolo ich dosť. A bola rada, že dnes ráno sa milovali. Keď bolesť pominie, z ukradnutého sna bude čerpať silu celý život. A rozchod bude určite bolieť. 

Nikdy predtým nebola v Londýne. Vedela, že je to veľké mesto, ale nikdy sa jej ani nesnívalo, že nejaká obytná oblasť môže byť až taká veľká. Akoby nemal konca. Po oboch stranách ulíc sa týčili vysoké budovy a všade sa hmýrili ľudia a hrkotali koče. Ale úžas vzápätí vystriedala hrôza. 

Ako tu nájde Branwella? 

Pôvodne predpokladala, že sa zastaví v nejakom hostinci, spýta sa, ako sa dostane k domu, kde býva, a bez ťažkostí tam trafí - a to pár minút po príchode do Londýna. 

„Má toto mesto vôbec konca?“ spýtala sa ohromene. „Londýn?“ zatiahol. „Nie je to práve moje najobľúbenejšie miesto na svete. Žiaľ, človek z neho vidí najskôr to najhoršie. V Mayfairi je pokojnejšie a čistejšie, nebojte sa.“ 
„Tam býva Branwell?“ spýtala sa. „Nájdeme ho doma?“ 

„Pravdepodobne nie,“ usúdil. „Džentlmeni zvyčajne netrávia veľa času doma.“ 

„Dúfam, že niekedy v priebehu večera príde domov,“ povedala úzkostlivo. „Čo urobím, ak nie? Myslíte, že mi jeho domáci dovolí počkať v byte?“ 

„Asi by ho ranila mŕtvica, už keby ste to len navrhli,“ zasmial sa. „Mladé dámy nechodia na návštevy za mladými mužmi v sprievode iných mladých mužov.“ 

„Ale ja som jeho sestra.“ Ohromene naňho pozrela. 
„Predpokladám, že za mladými mužmi stále chodia nejaké sestry.“ 

Na chvíľu stratila reč. 

„Čo mám robiť, ak ho dnes nenájdem?“ spýtala sa. „Nemôžem od vás chcieť, aby ste celý večer čakali vonku v koči...“ 

„Nevezmem vás k nemu,“ vyhlásil. „Pôjdem tam sám niekedy inokedy.“ 

„Čože?“ Nechápavo naňho pozrela. 

„Vezmem vás k svojmu bratovi,“ vysvetlil jej. „Do domu Bedwynovcov.“ 

„K vojvodovi z Bewcastlu?“ Zdesene vyvalila oči. „Zrejme tam budú iba Bewcastle a Alleyne,“ povedal, „a v tom prípade vás budem musieť vziať niekam inam najskôr k tete Rochesterovej, hoci to je tak trochu dračica, a ak v jej očiach neobstojíte, zožerie vás na večeru.“ 

„Nejdem do domu vojvodu z Bewcastlu,“ vyhlásila vyjavene. „Prišla som hľadať Branwella.“ 

„Aj ho nájdeme,“ ubezpečil ju, „ak skutočne prišiel do Londýna. Lenže nezabúdajte, že teraz ste v Londýne a je vrcholne nevhodné, aby sme sa sami dvaja viezli v koči bez komornej alebo gardedámy. Ale týmto sa naše nevhodné správanie končí. Viete, musím myslieť na svoju povesť.“ 

„Absurdné!“ zvolala. „Totálne absurdné! Ak ma nevezmete k Branovi, vyložte ma na ulicu a nájdem si ho sama.“ 

Tváril sa na zošalenie pokojne. Sedel rozvalený na sedadle, jednu nohu mal vyloženú na náprotivnom sedadle. A mal tú drzosť, že sa na ňu uškŕňal. 

„Vy sa bojíte stretnúť s Bewcastlom,“ zaškeril sa. 
„Nebojím.“ Smrteľne sa ho bála. 

„Klamete.“ 

Nadýchla sa, že čosi odsekne, a vtom koč prudko zastal. Pozrela cez okno a videla, že skutočne sú vo veľkolepej, pokojnejšej štvrti. Na svojej strane koča videla vysoké budovy, na druhej park a v pozadí ďalšie domy. To musí byť jedno z povestných londýnskych námestí! Dvere sa otvorili a kočiš spustil schodíky. 

„Toto je dom Bedwynovcov?“ spýtala sa. 

Rannulf sa iba uškrnul, vyskočil z koča a podal jej ruku, aby jej pomohol vystúpiť. 

Mala na sebe neforemné šaty - včera boli celý deň zložené v taške a dnes ich mala od rána na sebe. A od rána sa nečesala - vlasy mala pricapené pod klobúkom. Určite vyzerá príšerne. Okrem toho je Judith Lawová z beaconsfieldskej fary, podozrivá z krádeže. A má sa stretnúť s vojvodom. 

Kým vystúpila z koča, dvere sa otvorili. O chvíľu už statný majordómus oznámil lordovi Rannulfovi, že jeho milosť je v salóne. Viedol ich hore po širokom schodišti. Judith mala pocit, že sa zosype, keby ju práve nebol nazval klamárkou, lebo tvrdila, že sa nebojí, a keby ju Rannulf nebol držal za lakeť. 

Lokaj otvoril masívne krídlové dvere a majordómus vstúpil dnu. 

„Lord Rannulf Bedwyn, vaša milosť,“ oznámil. Na prízemí raz vrhol pohľad na Judith, ale odvtedy na ňu nepozrel. 

Judith na svoje zdesenie videla, že v miestnosti nie je len jeden človek, ale hneď štyria - dvaja muži a dve ženy. 

„Ralf,“ jeden z nich okamžite vyskočil na nohy, „už si sa vrátil, starec? Znova si unikol z pazúrov starej mamy nedotknutý?“ Zrazu zbadal Judith a zarazil sa. 

Bol to vysoký, štíhly, tmavovlasý, nevšedne pekný mladý muž, iba jeho výrazný nos prezrádzal, že je to Rannulfov brat. Jedna z dám, veľmi mladá a krásna, sa naňho dosť podobala. Druhá dáma bola svetlovlasá ako Rannulf a dlhé kučeravé vlasy mala rozpustené. Tak ako on mala počernú pleť, tmavé obočie a veľký nos. 

Ale boli to len prchavé dojmy. Judith úmyselne odvracala pohľad od druhého muža, ktorý v tej chvíli vstal. Ani naňho nemusela pozrieť a vedela, že je to vojvoda. 

„Rannulf?“ povedal povznesene a Judith prebehla po tele triaška. 

Keď naňho konečne uprela pohľad, zistila, že so zdvihnutým obočím a s lorňonom na polceste k očiam sa díva priamo na ňu. Bol tmavovlasý a štíhly ako jeho mladší brat, nos mal výrazný a oči také svetlosivé, až sa zdali strieborné. Tváril sa chladne a povýšene - vlastne vyzeral presne tak, ako si ho Judith predstavovala. Koniec koncov, bol to vojvoda z Bewcastlu. 

„Mám tú česť predstaviť ti Judith Lawovú,“ povedal Rannulf a pevnejšie ju chytil za lakeť. „Moje sestry Freyja a Morgan - slečna Lawová. A moji bratia Bewcastle a Alleyne.“ 

Judith sa zdalo, že dámy si ju povýšene premerali a urobili pukerlíky. Mladší brat si ju obzeral s našpúlenými perami a v očiach sa mu zračil obdiv. 

„Slečna Lawová,“ povedal. „Veľmi ma teší.“ 

„Madam,“ ozval sa vojvoda rezervovane. Pohľad preniesol na svojho brata. „Bezpochyby si nechal komornú slečny Lawovej na prízemí, však, Rannulf?“ 

„Nemá komornú,“ Rannulf jej pustil lakeť. „Slečna Lawová utiekla z Harewood Grangeu neďaleko Grandmaisonu po tom, čo ju obvinili z toho, že okradla vlastnú starú matku, a ja som sa vydal za ňou. Musíme nájsť jej brata, ktorý možno má tie šperky, ale skôr ich nemá. Slečna zatiaľ musí zostať tu. Som rád, že Freyja a Morgan prišli z Lindsey Hallu, takže ju nebudem musieť vziať k tete Rochesterovej.“ 

„No to je skvelé!“ zvolal lord Alleyne. „Hotová detektívka, Rannulf! To ma teší!“ 

„Slečna Lawová,“ povedal vojvoda z Bewcastlu tak ticho a chladne, až sa čudovala, že vzduch mu nezamrzol rovno pred ústami, „vitajte v dome Bedwynovcov.“ 

„BEZPOCHYBY MI VYSVETLÍŠ, Rannulf,“ povedal vojvoda z Bewcastlu, v jednej ruke pohár s brandy, v druhej lorňon, „prečo som sa stal hostiteľom mladej ženy podozrivej z krádeže šperkov, ktorá navyše ani nemá gardedámu.“ 

„Zato vyzerá mimoriadne vnadne,“ dodal Alleyne. „Myslím, že tým sa všetko dostatočne vysvetľuje, Wulf.“ 

Keď Bewcastle prikázal gazdinej, aby zaviedla Judith do hosťovskej izby, pozval Rannulfa, aby ho nasledoval do knižnice. Také návštevy sa málokedy konali zo spoločenských dôvodov. Alleyna Wulf nepozval, ale napriek tomu šiel s nimi. Starší brat ho teraz ignoroval a venoval sa Rannulfovi - hoci zdanie v jeho prípade klamalo a bol ostražitý ako zvyčajne. 

„Je to Judith Lawová, neter sira Georgea Effinghama, suseda našej starej matky;“ vysvetľoval Rannulf. „Bola na Harewood Grangei spoločníčkou matky lady Effinghamovej, svojej starej matky. Posledné dva týždne sa tam konala zábava. Zúčastnil sa na nej aj brat slečny Lawovej, mladík, ktorý žije rozhadzovačne, záhaľčivo a nad možnosti svojho otca, vidieckeho farára. Rodina je podľa mňa na pokraji krachu.“ 

„Tak teda slečna Lawová bola v Harewoode ako chudobná príbuzná,“ usúdil Wulfric. „Jej brat je po uši zadlžený. A ich stará matka vlastní - alebo aspoň vlastnila - drahé šperky.“ 

„Zmizli počas bálu,“ pokračoval Rannulf. „Takisto zmizol Branwell Law. A jeden šperk spolu s prázdnym zamatovým vreckom, ktoré zvyčajne obsahovalo najvzácnejšie kúsky, sa našli v izbe slečny Lawovej.“ 

„To je naozaj usvedčujúci dôkaz,“ Wulfric nadvihol obočie. 

„Je mi to jasné,“ ozval sa Alleyne. „Niekto to tam narafičil. Nejaký darebák. Máš predstavu kto, Ralf?“ 

Vojvoda sa obrátil k nemu s lorňonom na polceste k očiam. „Nerobme z toho frašku ani melodrámu, dobre, Alleyne?“ 

„Ale v podstate má pravdu,“ povedal Rannulf. „Horace Effingham, syn sira Georgea, sa pokúšal počas záhradného večierka, ktorý sa asi pred týždňom konal v Grandmaisone, znásilniť slečnu Lawovú. Keby som v tej chvíli práve nebol prechádzal okolo a nezmlátil ho, bol by to urobil. V ten večer, keď sa konal bál, sa mi pokúšal pomstiť a takmer ma dostal do pasce - chcel dosiahnuť, aby ma pristihli s jeho sestrou v kompromitujúcej situácii, takže by som ju bol musel požiadať o ruku - a len vďaka slečne Lawovej sa mi podarilo ujsť hroznému osudu. Počas tohto bálu zmizol mladý Law aj šperky pani Lawovej.“ 

„Parádna motanica,“ tešil sa Alleyne. „A kým sa v leicesterskom grófstve diali tieto vzrušujúce veci, ja som trčal v Londýne a vláčil Morgan po pamiatkach.“ 

Wulfric pustil z ruky lorňon a so zatvorenými očami si prstami šúchal koreň nosa. 

„A tak slečna Lawová utiekla a ty si sa vydal za ňou,“ dodal. „Kedy sa to stalo, Rannulf?“ 

„Včera,“ odvetil Rannulf. 

„Aha,“ Wulfric spustil ruku a otvoril oči. „A smiem sa spýtať, kde ste nocovali?“ 

„V hostinci.“ Rannulf prižmúril oči. „Pozri, Wulf, ak mi chceš spytovať svedomie...“ 

Jeho brat zdvihol ruku a Rannulf zmĺkol. Podráždene si uvedomil, že každý vždy urobí, čo chce Wulf. Stačilo jediné gesto - dokonca i zdvihnuté obočie - a Wulf dosiahol svoje. 

„Nezišlo ti na um, Rannulf,“ spýtal sa Wulfric, „že to mohla byť rafinovaná pasca? A že mladá dáma je chudobná, chamtivá a ctižiadostivá?“ 

„Ak chceš mať podobné narážky,“ Rannulf sa vystrel na stoličke, „radšej si ich nechaj pre seba, Wulf, lebo veľmi rýchlo môžeš prísť o zuby.“ 

„Bravó!“ zvolal Alleyne obdivne. 

Wulfric iba pevne zovrel rúčku lorňonu a nadvihol obočie. 

„Ak som to správne pochopil,“ povedal, „si do tej dámy zaľúbený, však? Do dcéry schudobneného dedinského farára? Tuším ti tie jej červené vlasy a oblé tvary celkom pomútili rozum. Láska niekedy celkom muža zaslepí a nedokáže uvažovať racionálne, Rannulf. Môžeš si byť istý, že nie si zaslepený?“ 

„Horace Effingham sa dobrovoľne ponúkol, že bude prenasledovať Lawovcov do Londýna,“ vysvetlil Rannulf. „Zrejme mu nestačí, že na nich iba uvrhol vinu. Chce, aby sa našli nespochybniteľné dôkazy, že sú zlodeji.“ 

„Ak chce tie dôkazy narafičiť, zabránime mu v tom,“ vyhlásil Alleyne. „Poznám ho z videnia, Ralf - má veľké zuby a mastné vlasy, však? Nevieš si predstaviť, ako ma teší, že je to zlosyn. Svet je hneď krajší.“ 

Wulfric si už znova šúchal koreň nosa. 

„Teraz predovšetkým potrebujem nájsť Branwella Lawa,“ povedal Rannulf. „Pochybujem, že v tomto čase je vo svojom byte. Je pravdepodobnejšie, že v nejakom klube skúša šťastie v kartách. Ale aj tak sa zájdem pozrieť k nemu.“ 

„Na to máme predsa sluhov,“ namietol Wulfric. „O chvíľu budeme večerať, Rannulf. Slečna Lawová sa bude bezpochyby cítiť ešte väčšmi nesvoja ako predtým, ak nebudeš pri stole. Pošlem k nemu sluhu, a ak je doma, môžeš za ním zájsť neskôr.“ 

„Je rozhodnutá Ísť tam osobne,“ podotkol Rannulf. 
„Tak potom jej to treba vyhovoriť,“ vyhlásil Wulfric. 

„Ako sa má stará matka?“ 

Rannulf sa oprel. „Zomiera,“ povedal. 
Obaja bratia naňho uprene pozreli. 

„Nechce o tom hovoriť,“ vysvetľoval. „Stále je rovnako elegantná, nezávislá a činorodá ako predtým. Ale očividne je vážne chorá - skutočne zomiera.“ 

„Nerozprával si sa s jej lekárom?“ spýtal sa Wulfric. 
Rannulf pokrútil hlavou. „Nechcel som jej zasahovať do súkromia.“ 

„Chudera stará mama,“ vzdychol si Alleyne. „Vždy sa mi zdala nesmrteľná.“ 

„Tak teda záležitosť slečny Lawovej musíme vybaviť čo najskôr,“ rozhodne vyhlásil Wulfric. „Stará mama ťa potrebuje v Grandrnaisone, Rannulf. A ja by som ju tiež ešte chcel aspoň raz vidieť. Nevesta, ktorú ti vybrala, je zrejme slečna Effinghamová, však? Jej rodina má úctyhodnú rodovú líniu, hoci nie celkom ideálnu.“ 

„Rozmyslela si to,“ odvetil Rannulf. „Totiž, stará mama. A vedela, že ja chcem Judith.“ 

„Judith?“ spýtal sa ticho jeho brat a znova nadvihol obočie. 

„A naša stará mama ju schvaľuje? Jej názor si veľmi vážim.“ 

Ale bratov nie, čo? pomyslel si Rannulf ľútostivo a vstal. 

„Pošlem sluhu,“ povedal. 

Na druhý deň sa Judith prebudila zavčasu, hoci v noci spala prekvapujúco dobre. Hosťovská izba, v ktorej ju ubytovali, bola prepychovo zariadená a vedľa nej bola aj priestranná obliekareň. Veľká posteľ s baldachýnom bola pohodlná a voňala levanduľou. No nečakala, že sa tak dobre vyspí. 

V dome Bedwynovcov sa cítila nesmierne trápne. Hoci bratia aj sestry lorda Rannulfa sa pri večeri aj neskôr v salóne správali veľmi spôsobne, teraz sa desila predstavy, že bude musieť vyjsť z izby. 

Branwella včera nenašli. Lord Rannulf večer poslal do jeho bytu sluhu, ale nebol doma. Keď povedala, že za ním zájde dnes ráno, vojvoda z Bewcastlu zdvihol k očiam lorňon, lord Rannulf vyhlásil, že to nie je dobrý nápad, a lord Alleyne sa len usmial a poradil jej, aby to nechala na jeho brata. Ale nato sem neprišla. Lenže ak sa desila pomyslenia, že vyjde z izby, ešte väčšmi sa desila predstavy, že vyjde z domu Bedwynovcov. 

Štvrť hodiny po tom, čo vstala, už schádzala do ranného salóna. Oblečené mala šaty, ktoré jej zrejme niekedy večer priniesla slúžka. Bola pripravená znova sa stretnúť s celou rodinou, ale s úľavou zistila, že salón je prázdny. Bol tam iba lokaj, ktorý sa jej zdvorilo uklonil a poradil jej, čo by si mohla dať na raňajky. Keď sa usadila, nalial jej do šálky kávu. 

Bola rada, že je sama, ale po raňajkách musí vyhľadať lorda Rannulfa. Mal by jej vysvetliť, ako sa dostane k Branwellovi. Tajne dúfala, že tam pôjde s ňou. 

Nezostala však sama dlho. Po chvíli vstúpili do ranného salóna lady Freyja a lady Morgan v elegantnom jazdeckom Úbore. Judith sa oboch bála - a nenávidela sa za to, že sa dá tak zastrašiť aroganciou aristokratov. 

„Dobré ráno,“ pozdravila. 

Opätovali jej pozdrav a postavili sa k servírovaciemu stolíku. 

„Boli ste si zajazdiť?“ spýtala sa zdvorilo, keď sa usadili. 
„V Hyde Parku,“ objasnila lady Freyja. „Je to vrchol trápnosti, ak som ešte len pred pár dňami mohla jazdiť po celom parku v Lindsey Halle aj po okolí.“ 

„To ty si trvala na tom, že mám ísť do mesta, Freyja,“ predhodila jej Morgan, „hoci som sa bránila.“ 

„Len som chcela, aby si si pozrela pamätihodnosti,“ vysvetlila Freyja, „a chcela som ťa na týždeň alebo na dva vytrhnúť z pazúrov slečny Cowperovej.“ 

„Nezmysel!“ vyhlásila jej sestra. „Obe dobre vieme, že tak to nebolo. Teda poviem vám, slečna Lawová, strašne by som chcela mať vlasy ako vy. Všetky vaše známe vám musia závidieť tú nádhernú farbu.“ 

„Ďakujem,“ povedala Judith ohromene. Hanbila sa, že si nevzala čiapočku. „Lord Rannulf bol jazdiť s vami? Bola by som rada, keby ma dnes odprevadil k môjmu bratovi. A popoludní by som rada vyrazila na cestu domov.“ Hoci netušila, ako sa tam dostane. Predpokladala, že bude musieť Rannulfa požiadať, aby jej požičal peniaze na dostavník. 

„Aha, áno,“ povedala Freyja, „mala som vám povedať, aby ste si nerobili starosti, Ralf sa vraj o všetko postará.“ 

Judith vyskočila na nohy, až zaškrípala stolička na dlážke. „Ale Branwell je môj brat,“ zvolala. „Chcem ho nájsť. Je to moja povinnosť. Nemienim tu trčať ako nejaké poslušné dievčatko a dovoliť nejakému mužovi, čo nechce, aby som si trápila svoju prázdnu hlavičku, aby to vybavil za mňa. Pôjdem pohľadať Brana, či už mi niekto v tomto dome povie, ako sa tam dostanem, alebo nie. A vôbec ma nezaujíma, že sa nepatrí, aby mladá žena navštívila mladého muža. To je predsa smiešne! Je to môj brat! Ospravedlňte ma, prosím.“ 

Zvyčajne nepodliehala takýmto návalom hnevu, ale bezmocnosť, ktorá ju sužovala už v Harewoode, keď tam pred tromi týždňami prišla, teraz prekypela. 

„Ach, to je skvelé!“ zvolala prekvapene, ale očividne súhlasne Freyja. „Bola som k vám nespravodlivá, slečna Lawová - aspoň pevne verím. Myslela som, že ste len pokorná, krotká mladá žena. Vidím však, že ste podľa môjho gusta. Muži sú niekedy naozaj smiešni, najmä džentlmeni s tými predpotopnými predstavami o galantnosti voči dámam. Pôjdem s vami.“ 

„Aj ja,“ pridala sa lady Morgan dychtivo. 

Sestra sa na ňu zamračila. „Ty radšej nechoď, Morgan,“ povedala. „Wulf by mi hlavu odtrhol. Akoby nestačilo, že som ťa priviedla do Londýna, a ani som sa s ním o tom neporadila. Keď si ma predvolal na koberec do knižnice, hovoril tak ticho, že takmer šepkal. A to neznášam, najmä keď sa neviem ubrániť, aby som naňho nakričala. Potom som v nevýhode a on to vie. Nie, skutočne musíš zostať doma.“ 

„Naozaj ma nemusí sprevádzať nikto,“ bránila sa Judith. „Nepotrebujem gardedámu.“ 

„Ach, lenže ja si nedám ujsť príležitosť navštíviť mladého muža v jeho byte,“ ubezpečila ju Freyja, odložila obrúsok vedľa poloprázdneho taniera a vstala. „Najmä ak sú do toho zapletené ukradnuté šperky a pomstitelia.“ 

„Wulf ti aj tak odtrhne hlavu, Freyja,“ predpovedala Morgan. 

Judith a lady Freyja krátko nato vyrazili z domu Bedwynovcov. Freyja mala teraz oblečené elegantné zelené vychádzkové šaty, vlasy vyčesané dohora a na nich slušivý klobúčik, zrejme najnovší výkrik módy. Bola to drobná žena a vzhľadom na počernú pleť, tmavé obočie a výrazný nos by mala byť škaredá. Ale mala v sebe čosi, čo človeku bránilo, aby ju za takú považoval. Svojím spôsobom bola takmer príťažlivá. 

Judith sa hneď zlepšila nálada, keď vedela, že konečne pôjde za Branom a bude si môcť vypočuť celý príbeh z jeho úst. Určite dokáže, že nemá nič spoločné s krádežou šperkov starej mamy. Ale aj keby nie, možno sa jej podarí donútiť ho, aby šperky vrátil a požiadal starú mamu o odpustenie, hoci také gesto by bolo naozaj nepatričné. Vedela, že dôležitú úlohu hrá čas. Bola Rannulfovi vďačná, že sa vydal na koni za ňou a pomohol jej dopraviť sa do Londýna tak rýchlo. 

Prečo sa Horace rozhodol počkať s prenasledovaním celý deň? rozmýšľala. Keby bol chcel chytiť Brana, prv ako sa zbaví šperkov, nemal vyraziť ešte v ten deň? Čakal preto, lebo vedel, že sa nemusí ponáhľať? Lebo vedel, že Bran nemá šperky, ktorých by sa mohol zbaviť? 

Pátranie po Branovi bolo márne. Nebol doma a jeho domáci nevedel, kedy príde. 

„Hoci včera aj dnes ráno sa tu už naňho ktosi pýtal,“ zaťahoval s londýnskym prízvukom starý muž. „A teraz navyše ešte aj dve ženy... no namojveru.“ 

„Pán Law je môj brat,“ vysvetlila mu Judith. „Súrne s ním potrebujem hovoriť... v rodinnej záležitosti.“ 

„Aha,“ zaškeril sa starec a odhalil dva rady zhnitých zubov. „Hneď som si myslel, že jedna z vás je sestra.“ 

„Skutočne, pane?“ zapojila sa Freyja a povýšenecky si ho premerala. „A rozhodli ste sa pobaviť nás svojím postrehom, čo? Kto ešte hľadal pána Lawa?“ 

Muž sa hneď prestal vyškierať a zatváril sa úctivo. „Ospravedlňujem sa, madam,“ povedal, „ale to je dôverné.“ 

„To je mi jasné,“ Freyja rázne otvorila kabelku. „A vy ste vzor čestnosti, však? Tak kto?“ 

Judith vyvalenými očami hľadela na päťlibrovú bankovku, ktorú jej spoločníčka vytiahla z kabelky a teraz ju držala v prstoch. 

Domáci si oblizol pery a načiahol sa za päťlibrovkou. „Včera v noci tu bol livrejovaný sluha nejakého nóbl pána,“ povedal, „a dnes ráno tu boli dvaja džentlmeni a hneď po nich nejaký obchodník. Poznám ho, je to pán Cooke. Predpokladám, že pán Branwell mu znova dlhuje za topánky. Tých džentlmenov som nespoznal a nespýtal som sa ich na meno, ale boli to ozaj urodzení páni. Tesne pred vami tu bol ešte iný džentlmen, ale ani jeho som sa nespýtal na meno. A nespýtam sa ani vás.“ 

Lady Freyja mu podala bankovku, hoci získala veľmi málo informácií za takú obrovskú sumu. Judith však tie správy vydesili. Podľa všetkého Brana hľadajú veritelia. Kto boli tí traja muži? Lord Rannulf a ešte dvaja iní? Alebo lord Rannulf s bratom a jeden iný muž? 

Horace? 

Kde je Bran, preboha? Vyšiel iba na rannú prechádzku? Alebo sa vybral založiť či predať šperky? Alebo znova odišiel z Londýna? 

Prišlo jej nevoľno. 

„Poďte,“ prebrala ju zo zadumania Freyja, „tu sa zrejme už nič nedozvieme.“ Dala pokyn kočišovi: „Do Gunter's.“ 

„Veľmi ma to mrzí,“ povedala Judith. „Nemôžem vám vrátiť tie peniaze. Odchádzala som z Leicesteru tak náhlivo, že som si zabudla vziať rezervu. Vrátim vám to inokedy.“ Len kedy? 

„Ale prosím vás,“ lady Freyja opovržlivo mávla rukou. „To bol bagateľ. Vy neveríte, že váš brat je zlodej, však? Aj mne sa oveľa väčšmi páči predstava, že to bol pán Effingham. Zo dva razy som ho videla a naskakovali mi z neho zimomriavky, hoci on si myslí, že je neodolateľný.“ 

„Skutočne dúfam,“ priznala Judith, „že on je vinníkom. Ale ako mu to dokážem?“ 

Zistila, že Gunter's je zmrzlináreň. Neuveriteľný prepych! A ešte k tomu ráno! Sadli si s lady Freyjou k stolíku a Judith si lyžičkou vkladala do úst mrazenú lahôdku. Počkala, kým sa jej roztopila na jazyku, až potom ju prehltla. Zdalo sa jej zvláštne, že sa takto oddáva labužníctvu, keď za každým rohom striehne nebezpečenstvo. 

Čo má teraz robiť? Nemôže ďalej zostať v dome Bedwynovcov alebo sa spoliehať na to, že Rannulf za ňu vybojuje jej boj. Ale nemala nádej, že jej dovolia nasťahovať sa do Branwellovho bytu a počkať tam naňho. 

Čo si len počne? 

Keď sa vojvoda z Bewcastlu ráno vrátil od svojej milenky, šiel si ako zvyčajne zajazdiť s bratmi a sestrami. Potom sa vybral na raňajky do klubu White's, ale potom ne zamieril do Hornej snemovne, lebo pred dvoma dňami sa skončilo jarné zasadanie. Keby dva dni predtým neboli nečakane prišli jeho sestry, pravdepodobne by už bol v tomto čase znova v Lindsey Halle, kde vždy trávil celé leto. 

Po návrate z klubu šiel do knižnice vybaviť korešpondenciu. Keď mu o pol hodiny zaklopal na dvere majordómus a vošiel dnu, zamračene zdvihol hlavu. 

„Rád by vás navštívil pán Effingham, pane,“ oznámil. „Mám mu povedať, že nie ste doma?“ 

„Effingham?“ vojvoda sa ešte väčšmi zamračil. Najradšej by bol ignoroval celú melodrámu obklopujúcu Rannulfov návrat do Londýna. Ale bolo treba tú záležitosť vyjasniť. A musí ísť navštíviť starú mamu do Grandmaisonu, prv ako bude neskoro. „Uveďte ho, Fleming.“ 

Vojvoda z Bewcastlu nepoznal Horacea Effinghama. Ale mladý muž vošiel do knižnice so sebavedomým úsmevom, akoby bol jeho rodný brat. Vojvoda ani nevstal. Effingham podišiel až k stolu a naklonil sa k nemu s vystretou rukou. 

„Ďakujem, že ste ma prijali, Bewcastle,“ povedal. 

Jeho milosť vzala do ruky lorňon, pozrela cezeň na podávanú ruku a spustila ho. 

„Effingham?“ povedal. „Želáte si?“
Mladý muž sa ešte širšie usmial a odtiahol ruku. Obzrel sa, akoby hľadal stoličku, ale keď nijakú nevidel, zostal stáť. 

„Vyrozumel som, že váš brat je znova vo vašom dome,“ začal. 

„Ale čo?“ zavrčala jeho milosť. „Dúfam, že môj majordómus mal dosť rozumu a upozornil na to kuchárku. Pravda, mám troch bratov.“ 

Effingham sa zasmial. „Mal som na mysli lorda Rannulfa Bedwyna,“ dodal. 

„Aha, teda tak,“ zamrmlal vojvoda. 

Zavládlo ticho a zdalo sa, že Effingham je trochu vyvedený z miery. 

„Musím sa spýtať vašej milosti, či so sebou priviedol aj mladú dámu,“ pokračoval. „Istú Judith Lawovú.“ 

„Musíte sa spýtať?“ Vojvoda nadvihol obočie. 

Effingham položil obe ruky na stôl a mierne sa naklonil. „Možno to neviete,“ spustil, „ale ak je u vás, máte pod svojou strechou kriminálničku a utečenkyňu. A to je samo osebe zločin, vaša milosť, hoci verím, že keď teraz poznáte pravdu, nebudete ju ďalej skrývať.“ 

„Hneď mi odľahlo,“ jeho milosť znova vzala do ruky lorňon, „keď viem, že mi tak veríte.“ 

Effingham sa pobavene zasmial. „Je u vás slečna Lawová, pane?“ spýtal sa. 

„Pokiaľ viem,“ vojvoda zdvihol lorňon na polcestu k očiam, „znásilnenie je takisto trestný čin. Pravda, ak to bol len pokus o znásilnenie, nie je celkom isté, či vinníka odsúdia. Ale ak budú dve osoby svedčiť proti jednej, najmä ak jednou z tých osôb je brat vojvodu, sudca aj porota môžu rozhodnúť dosť prísne. Trafíte von, alebo mám požiadať majordóma, aby vás vyprevadil?“ 

Effingham sa vystrel a prestal sa tváriť pobavene. „Chystám sa zájsť na mestskú políciu,“ oznámil. „Chcem, aby Judith a Branwella Lawovcov prenasledovali hoci aj na kraj sveta. A mám v úmysle získať šperky starej matky. Dovolím si tvrdiť, že proces a odsúdenie bude sprevádzať menší škandál. Na vašom mieste by som sa od tej záležitosti dištancoval, vaša milosť, a poradil by som svojmu bratovi, aby urobil to isté.“ 

„Som vám nesmierne zaviazaný,“ vojvoda z Bewcastlu si priložil lorňon až k oku, „že ste sa obťažovali prísť za mnou do môjho domu, aby ste mi poradili. Mohli by ste za sebou zatvoriť dvere potichu, prosím vás?“ 

Effinghamovi sa od zlosti triasli pery. Pomaly kývol hlavou, zvrtol sa na opätku a vyšiel von. Hlučne za sebou zabuchol dvere. 

Jeho milosť za ním zamyslene hľadela. 

RANNULF TROCHU nešťastne pozrel na Judith. Nádherné červené vlasy mala odhalené a žiarivé ako slnko - ničím nepripomínala neviditeľný tieň z Harewoodu. Okrem toho sa ráno vypravila do londýnskej štvrte, kde slušné dámy nemajú čo robiť, a stiahla so sebou aj Freyju. Nie, to je zrejme nespravodlivé. Freyji určite nebolo treba vykrútiť ruku, aby išla. 

Vôbec nebolo potrebné, aby tam šla. Dobre vedela, že sa sám pôjde pozrieť, či je jej brat doma. Samozrejme, Branwell Law tam nebol a nič o ňom nevedeli ani na miestach, kde sa naňho s Alleynom vypytovali. Zopár mužov Lawa poznalo, no nikto nemal ani potuchy, kde by mohol byť. 

Ale Bewcastle vošiel do miestnosti, prv ako Rannulf mohol vynadať Freyji - Judith vynadať nemohol. A možno dobre, že prišiel. Judith by sa inak stala svedkyňou rodinnej hádky. Wulf svojím tichým, klamlivo apatickým hlasom navrhol, že je v záujme všetkých zdvojnásobiť úsilie o nájdenie Branwella Lawa. 

„Práve som mal fascinujúcu návštevu,“ oznámil. „Pán Effingham sa z neznámych dôvodov domnieval, že ukrývam pod svojou strechou kriminálničku a utečenkyňu. Keďže tu sa mu nedostalo zadosťučinenia, bude ho podľa všetkého hľadať u iného údajného utečenca, ktorý zrejme nenašiel bezpečné útočisko a možno ani nevie, že ho potrebuje. Predpokladám, Rannulf, že si dnes ráno nenašiel pána Lawa doma.“ 

Rannulf pokrútil hlavou. 

„Ale hľadá ho ešte niekto,“ poznamenala Freyja a Wulf sa na ňu dlhú chvíľu mlčky díval striebornými očami. Lenže Freyja nebola nijaká bábovka. Nebojácne mu opätovala pohľad a oznámila Wulfovi, čo krátko predtým povedali s Judith Rannulfovi a Alleynovi. Dodala, že podplatila domáceho, aby im prezradil tú informáciu. 

Wulf prižmúril oči. Ale namiesto aby sestru prísne vyhrešil, ako Rannulf očakával, obrátil sa naňho. 

„Mal by si tam radšej znova zájsť, Rannulf,“ povedal. „Vetrím niečo nedobré. Pôjdem s tebou.“ 

„Ja tiež,“ pridala sa Judith. 
„Judith...“ 

„Idem s vami!“ 

Rozhodne hľadel a Rannulfovi do očí a prvý raz si pomyslel, či je to naozaj pravda, že červenovlásky vedia byť tvrdohlavé. On chcel vyriešiť tento problém len preto, aby mala srdce na mieste a aby jej mohol znova dvoriť. A tentoraz si na tom dá záležať a postará sa o to, aby sa stala jeho... 

„V tom prípade,“ vzdychol si Bewcastle, „bude najlepšie, ak pôjde aj Freyja. Bude to ozajstný rodinný výlet.“ 

Nasadli do jedného z Bewcastlových súkromných kočov bez erbu, lebo nechcel na seba upútať pozornosť. Zakrátko zastali pred domom, v ktorom býval Branwell Law. Rannulfovi sa nezdalo dôležité, aby sa tam vrátili, ale Wulf bol nezhovorčivý ako zvyčajne. 

Keď domáci otvoril dvere na kočišovo zaklopanie a videl ich všetkých na prahu, len prevrátil oči. 

„Pre zmilovanie Božie,“ vzdychol si. „Už znova?“ 
„Presne tak,“ povedal Bewcastle a stačil jediný jeho pohľad, a muž sa úctivo uklonil. Ako to ten Wulf robí? „Vyrozumel som, že pán Branwell Law je dnes mimoriadne obľúbený.“ 

„To teda je, pane,“ odvetil domáci. „Včera sluha, dnes ráno tamten pán ešte s jedným, potom ďalší džentlmen, potom tieto dve dámy. Rušné predpoludnie.“ 

„A vy ste nemohli nikomu z nich poskytnúť informáciu o pánu Lawovi?“ zaujímal sa Bewcastle. „Či tu bol v priebehu posledných pár dní? Kedy ste ho naposledy videli?“ 

„Nemohol, pane.“ Muž sa vystrel. „Neposkytujem osobné informácie o svojich nájomníkoch.“ 

„Musím vás pochváliť,“ povedal Bewcastle. „Niekto iný na vašom mieste by za úplatok poskytol informácie.“ 

Domáci nepokojne pozrel na Freyju a znova odvrátil pohľad. 

„Kedy ste videli naposledy Branwella Lawa?“ spýtal sa Bewcastle. 

Muž si oblizol pery. „Včera večer, pane,“ zamrmlal, „po tom, čo tu bol ten sluha. A dnes ráno.“ 

„Čože?“ zvolala Judith. „Mne ste to nepovedali.“ 

„Prišiel až po vašom odchode, slečinka,“ vysvetlil muž. 
„Ale mohli ste mi povedať, že tu bol včera večer,“ namietla. „Hovorila som vám, že je to môj brat a že sa s ním potrebujem rozprávať v súrnej rodinnej záležitosti.“ 

Bewcastle zdvihol ruku, aby ju upokojil, Rannulf ju chytil pod pazuchu a položil jej dlaň na ruku - celá sa chvela. Zrejme od zlosti. 

„A čo ten muž, ktorý ho hľadal dnes ráno?“ spýtal sa Bewcastle. „Opíšte mi ho, prosím.“ 

„Svetlé vlasy, modré oči,“ odvetil domáci. Rannulf si všimol, že uhýba pohľadom. „Nízky... trochu kríval.“ 

„Aha,“ zatiahol Wulf. „Teda nízky.“ 

Takže to nebol Effingham, pomyslel si Rannulf sklamane. Ale určite čoskoro príde. Je v Londýne a už bol v dome Bedwynovcov. 

„To je všetko, čo vám k tomu môžem povedať, pane,“ domáci sa chystal zatvoriť dvere. Bewcastle ich zastavil paličkou. 

„Predpokladám,“ povedal, „že ste nevpustili toho plavovlasého, modrookého muža do izieb pána Lawa.“ 

Muž sa ohromene strhol. „Či som ho vpustil, pane?“ zvolal. „Keď pán Law nie je doma? To by som nikdy neurobil.“ 
„Rád by som vedel,“ pokračoval Bewcastle, „koľko vám zaplatil.“
Muž vyvalil oči. „Neprijímam...“ 

„Ale áno, prijímate,“ povedal Bewcastle ticho. „Ja vám nezaplatím ani penny. Nedávam úplatky. Ale varujem vás, ak bol v izbách pána Lawa spáchaný trestný čin a vy ste prijali peniaze od toho muža, aby ste ho vpustili do jeho izieb, stali ste sa spolupáchateľom a bezpochyby za to budete pykať v niektorom z povestných londýnskych väzení.“ 

Domáci naňho vyvalil oči a zrazu zbledol. „Trestný čin?“ zašepkal. „Bol to priateľ pána Lawa. Videl som ich tu spolu aj predtým. Potreboval len na chvíľu vojsť dnu po čosi, čo si tu zabudol.“ 

„Tak potom bolo od vás naozaj šľachetné, že ste mu to dovolili,“ povedal Bewcastle a Judith pevne zovrela Rannulfovi ruku. „A predpokladám, že ten tmavovlasý muž tam šiel bez dohľadu.“ 

Domáci si znova oblizol pery a oči mu behali hore-dolu. „Predpokladám,“ pokračoval Bewcastle, „že vám zaplatil naozaj štedro, aby ste ho opísali inak, keby sa vás niekto vypytoval, aby ste ho pustili dnu a aby ste tvrdili, že pán Law tu bol včera večer aj dnes ráno.“ 

„Nie tak štedro,“ zamrmlal muž po dlhej chvíli. 

„Tak potom ste urobili hlúposť,“ vyhlásil Bewcastle unudene. 

„Vy darebák!“ Rannulf pustil Judith a pri skočil k nemu. „Najradšej by som vás na mieste zahlušil. Čo si odtiaľ odniesol? Alebo skôr, čo tam priniesol?“ 

Domáci uskočil a zdvihol ruky. 

„Nevedel som, že má zlé úmysly,“ jachtal. „Prisahám, že som to nevedel.“ 

„Tie trápnosti si nechajte pre sudcu,“ zrúkol naňho Rannulf. „Okamžite nás tam zaveďte.“ 

„Verím, že by bolo rozumnejšie postupovať pokojne, Rannulf,“ povedal Wulf nevzrušene. „Som si istý, že tento dobrý muž má celkom znesiteľnú izbu, v ktorej by sme mohli počkať. Okrem toho verím, že od tejto chvíle si dá čertovský pozor, aby každému, kto sa bude na pána Lawa pýtať, povedal pravdu. Mohlo by mu to zachrániť krk alebo aspoň pár rokov slobody.“ 

„Počkať?“ Rannulf zvraštil obočie. Počkať, keď Effingham je niekde vonku a Branwell Law takisto? Keď je ohrozené Judithino dobré meno aj sloboda? Keď v Lawovej izbe je podhodený usvedčujúci dôkaz? 

„Ak sa nemýlim,“ pokračoval Bewcastle, „tento dom čoskoro dostane ďalšiu návštevu.“ Znova pozrel na domáceho. „A predpokladám, že ste súhlasili, že ak sa ten tmavovlasý džentlmen vráti s policajtom, budete sa tváriť, že tam predtým nebol.“ 

Mužovi poskakoval na hrdle ohryzok a hľadel z Bewcastla na Rannulfa. 

„Zaveďte nás do izby, ktorá je dosť blízko dverí, aby sme všetko počuli,“ požiadal ho Bewcastle. 

Bola to malá, špinavá izba s tmavým nábytkom a vyblednutým čalúnením. Všetci štyria vošli dnu a nechali dvere otvorené. 

Freyja sa ticho zasmiala. „Niekedy ťa naozaj obdivujem, Wulf,“ povedala. „Ako si na to prišiel?“ 

„Tuším som sa ešte držal mamy za sukňu,“ odvetil Bewcastle, „keď som sa naučil, že dva a dva sú štyri, Freyja.“ 

„Ale čo ak to v tomto prípade tak nie je?“ spýtala sa Judith. „Čo ak v Branovej izbe nič nenájdeme? Prečo ste nechceli, aby sme sa tam pozreli, pane?“ 

„Domáci už bude hovoriť pravdu,“ usúdil. „Bude najlepšie, ak povie, že odkedy bol v izbách vášho brata Effingham, nebol tam nikto iný.“ 

„Takže Bran tu nebol ani včera večer, ani dnes ráno, však?“ uisťovala sa. „Kde je?“ 

Boli to rétorické otázky. A ani nečakala, že na ne dostane odpoveď. 

Rannulf ju chytil za ruky, pevne ich zovrel a potom si ich pritisol na hruď. Bolo mu jedno, čo si o tom myslia Wulf alebo Freyja. 

„Nájdeme ho,“ ubezpečil ju. „A ak je Wulfov odhad správny, a stavím sa, že je, kým ho nájdeme, jeho meno bude očistené. Tak už sa prestaňte zožierať.“ 

Samozrejme, jej brat mal dosť problémov aj odhliadnuc od nastraženej pasce. Ak bol natoľko zúfalý, že odišiel z Harewoodu uprostred noci, lebo ho prenasledovali veritelia, bude sa rovnako zúfalo usilovať vyhrať majetok v kartách. 

„Nebojte sa,“ kládol jej na srdce, zdvihol jej ruku k perám a podržal ju tam, až vzhliadla k nemu a usmiala sa. 

Videl, že Freyja si sadla a hľadel a na nich s nevyspytateľným výrazom v tvári. Bewcastle stál bokom pri okne a sledoval ulicu. 

„Ach,“ zamrmlal, „už sú tu.“ 

Judith sa nesmierne bála, čo sa stane, čo sa nájde v Branwellovej izbe... Bála sa o Brana, o svoju rodinu, o seba. A bála sa tejto hrdej, mocnej rodiny, ktorá tak ochotne za ňu bojovala. 

Ale najväčšmi sa obávala pohľadu v Rannulfových očiach, jeho srdečného stisku rúk, nežného bozku, ktorý jej vpečatil na ruku. Vari to nechápe? 

Počula, ako domáci znova otvára dvere - všetci znehybneli a počúvali. Spoznala Horaceov hlas a počula aj hlbší, drsnejší hlas. 

„Som zástupca mestskej polície,“ oznámil ten hlas, „a vyšetrujem veľkú krádež šperkov. Musím vás požiadať, aby ste ma vpustili do izieb pána Branwella Lawa, lebo očakávam, že tam nájdem usvedčujúci dôkaz.“ 

„Tak teda poďte,“ povedal domáci. 

„Pevne verím,“ ozval sa Horace, „že nič nenájdeme, Witley, hoci sa obávam najhoršieho. Koniec koncov, Branwell Law je môj nevlastný bratanec. Ale skutočne neviem, kto iný mohol ukradnúť šperky starej matky. Iba on a jeho sestra... Obaja utiekli v tú istú noc. Dúfam, že doma v Harewoode už medzitým zistili, že počas bálu sa do domu vkradol nejaký tulák.“ 

„Je to dosť nepravdepodobné, pane,“ vyhlásil policajt. Na schodoch bolo počuť kroky, potom štrngot kľúčov a vrznutie dverí. 

„My dvaja s Wulfom ideme hore,“ navrhol Rannulf, „a vy, Judith, zostaňte s Freyjou tu dolu.“ 

Freyja si odfrkla. 

„Ja idem tiež hore,“ bránila sa Judith. „Týka sa to aj mňa, nielen Brana.“ 

Na prvom poschodí boli otvorené dvere, zrejme na Branwellovom byte. Judith videla, že v nich stojí domáci. Keď vyšli na poschodie, ustarostene na nich pozrel. Uprostred izby, chrbtom k dverám, stál Horace s rukami založenými na hrudi. Zo susednej izby práve vychádzal policajt, nízky, tučný muž, a v ženskej čiapke niesol trblietavú kôpku šperkov, podľa všetkého šperkov starej mamy. 

„Ani sa nenamáhal poriadne ich skryť,“ poznamenal opovržlivo. 

„Ak sa nemýlim, to je Judithina čiapka,“ vysvetlil Horace. „Chudera Judith, to od nej bolo naozaj nepremyslené. Dúfal som, že do toho nebola zapletená.“ 

„Ale zrejme musela byť spolupáchateľkou, nie, pane?“ povedal policajt a položil šperky v čiapke, ktorú Judith tak nenávidela, na stolík. 

Nevedela, na čo všetci čakajú. 

„Ste klamár a darebák, Horace,“ zvolala, vbehla do izby a obaja muži na ňu ohromene pozreli. „Nastražili ste usvedčujúce dôkazy do mojej izby a nastražili ste ich aj tu. Je to len zlomyseľná pomsta, ale voči Branwellovi je to nespravodlivé. Veď vám nič neurobil.“ 

„Ach, moja milovaná sesternička je tu osobne,“ začudoval sa Horace. „Rovno môžete tú zlodejku zatknúť, Witley.“ A vtedy pozrel za ňu a úškrn mu zmizol z tváre. 

„Hneď skrotneš, ty naničhodník,“ vyhlásil Rannulf ticho. 
„Toto sú Bedwynovci, Witley,“ Horace neodtŕhal pohľad od Rannulfa. „Na čele s vojvodom z Bewcastlu. Ako bezpochyby viete, je to veľmi vplyvná rodina. Ale verím, že vy sa ich moci nezľaknete. Lordovi Rannulfovi sa páči Judith.“ 

„Hra sa skončila, Effingham,“ vyhlásil Rannulf. „Domáci, ktorý nás vpustil do tohto bytu, miestoprísažne odprisahá, že Branwell Law už viac ako dva týždne nebol doma - a odprisahá aj to, že dnes ráno ste mu dali mastný úplatok, aby vás vpustil dnu bez dozoru a aby klamal, že Law tu včera aj dnes bol. Ja odprisahám, že tú čiapku som naposledy videl v Harewoode minulý týždeň, hoci som sprevádzal slečnu Lawovú do Londýna. Odkedy sme sem prišli včera popoludní, celý čas bola v spoločnosti niektorého člena mojej rodiny. Ak sú toto všetky šperky, ktorú sú v tomto byte, potom niekde musia byť ďalšie. Judith, vy to viete lepšie ako ja. Malo by ich byť viac?“ 

„Oveľa viac,“ prikývla Judith. 

„Rád by som vedel,“ pokračoval Rannulf, „či ste si boli taký sebaistý, Effingham, že ste ich nechali vo svojom byte. Verili ste, že tam ich nikto hľadať nebude.“ 

Policajt si odkašľal. „Toto sú vážne obvinenia, mylord,“ povedal. 

„To teda sú,“ súhlasil Rannulf. „Ale keď už pátrame po šperkoch, mali by sme sa poobzerať u pána Effinghama.“ 

Judith pozorne sledovala Horacea a v tej chvíli videla, ako porazenecky sa zatváril. Bol naozaj natoľko hlúpy, že zvyšok šperkov nechal vo svojom byte? A teraz ho usvedčilo aj to, že celý očervenel a jachtal. Vyzeral rovnako zbabelo ako pred letným domčekom v Grandmaisone. 

Zaborila si tvár do dlaní a prestala počúvať. A toto všetko sa stalo len preto, lebo v Harewoode si obliekla jediné šaty, ktoré jej teta nedala upraviť, a nemala na hlave čiapočku. Smilne sa na ňu usmial, ako sa usmievali muži, odkedy dospela, a v tej chvíli sa to začalo. Všetkému je na vine ona. 

Videla, že Freyja sedí na stoličke a pohojdáva nohou. Tvárila sa, akoby si to vychutnávala. Vojvoda stál na podeste chrbtom k nim a vôbec sa nezapojil do rozhovoru s policajtom. 

„B-bol som tu predtým,“ hovoril práve Horace, keď znova venovala pozornosť tomu, čo sa deje, „a našiel som tu všetky chýbajúce šperky. Väčšinu z nich som vzal k sebe do úschovy a zvyšok som nechal tu, aby som vám ich ukázal, Witley, a aby ste to mohli dosvedčiť.“ 

„Domnievam sa,“ ozval sa policajt, „že bude lepšie, pane, ak pôjdeme do vášho bytu a vezmeme zvyšok šperkov so sebou. A zdá sa, že potom vás budem musieť zatknúť.“ 

Judith si priložila ruku na ústa a zatvorila oči. Zatknutie vždy viedlo k procesu, publicite a všetky zainteresované rodiny trpeli. A viedli k trestom, a to niekedy naozaj ťažkým. Zastonala a cítila, ako ju Rannulf zachytil do náručia. 

„Keďže si vás najal pán Effingham,“ konečne sa do akcie zapojil aj vojvoda, podišiel k šperkom a znechutene sa na ne pozrel, „možno by nebolo práve najvhodnejšie, aby ste ho zatkli, Witley. Čo keby ste tú záležitosť prenechali na mňa a lorda Rannulfa Bedwyna?“ 

Policajt sa zatváril pochybovačne a Horace naňho rozladene pozrel - možno rozmýšľal, či by v tej chvíli nebolo lepšie, keby skočil do mora. 

„Nie som si istý, vaša milosť,“ povedal policajt. „Je mi proti srsti dovoliť niekomu, aby unikol spravodlivému trestu len preto, že je džentlmen.“ 

„Ach, ubezpečujem vás,“ odvetil vojvoda tak chladne, až sa Judith zachvela, „že trest ho neminie.“ 

„Slečna Lawová,“ ozvala sa Freyja a vstala, „myslím, že teraz nás pošlú z miestnosti preč. Pôjdeme dobrovoľne?“ 

Ten deň už pripadal Judith dosť neskutočný. Ale zrazu sa jej zdal ešte väčšmi nereálny. Práve keď sa s lady Freyjou obrátili k dverám, ktosi do nich vstúpil. 

„Ale no toto!“ zvolal známy hlas. „Čo sa tu deje?“ 
„Bran!“ Judith sa mu vrhla do náručia. 

„Jude!“ potešil sa. „Effingham? Bedwyn? Čo to má znamenať?“ 

„Ty si nevzal tie šperky, však?“ zdvihla hlavu a zahľadela sa mu do bledej tváre. „Mrzí ma, že som ťa podozrievala, Bran. Bolo to odo mňa nepekné a hlboko sa ti ospravedlňujem.“ 

„Aké šperky?“ zvraštil obočie. „Čo je to za šialenstvo?“ 
„Šperky starej mamy!“ vysvetlila mu Judith. „Stratili sa krátko po tvojom odchode z bálu a v mojej izbe sa našlo prázdne zamatové vrecúško a jedna náušnica. Horace tie šperky nastražil na stolík v tvojej izbe spolu s čiapočkou, ktorú ma teta Louisa nútila nosiť v Harewoode, a potom sem priviedol policajta. Ale vojvoda z Bewcastlu pochopil, ako to bolo, a prišli sme včas, takže sme Horacea pristihli, a teraz musíme s lady Freyjou odísť, lebo myslím, že lord Rannulf chce z-zbiť H-horacea.“ 

Oprela si hlavu o jeho plece a rozplakala sa. 

„No to sú veci,“ počula Branwella. Pokúšala sa ovládnuť, lebo sa hanbila za to, že sa tak poddala citom. „To preto si bol ku mne na bále taký nepríjemný, Effingham, a poradil si mi, aby som šiel na celý týždeň hrať karty k Darnleymu, aby som vyhral peniaze a mohol ti splatiť dlžoby?“ 

„Koľko si vyhral, Law?“ Horace mal ešte aj teraz tú drzosť, že sa posmešne zaškeril. 

„Tridsať libier,“ odvetil Branwell. „Ďakujem, Bedwyn.“ 
Čosi vzal Rannulfovi z ruky a podal to Judith - bola to veľká vreckovka. Vyšla von, utrela si oči a vyfúkala nos. 

„Už som ich chcel staviť, ale vtedy som prišiel k rozumu,“ vysvetľoval Branwell. „Určite by som ich bol prehral a potom aj čosi navyše. Ale tých tridsať libier akurát pokryje cestovné výdavky. A keď sa bude dať, splatím aj ostatné dlžoby. Odišiel som z tej kartárskej zábavy o deň skôr a vrátil som sa do mesta. Tu máš!“ Judith počula, ako prešiel cez izbu. „Tridsať libier. A teraz si to s tebou vybavím.“ 

Judith pocítila na pleci ruku. „Dámam vždy ujde najväčšia zábava,“ vzdychla si Freyja. „Poďte, odvezieme sa domov vo Wulfovom koči.“ 

„Zábava?“ zvolala Judith pobúrene. Celý svet je naruby a lady Freyja si myslí, že je to zábava...? 

Ale neodolala tlaku jej ruky. Popravde túžila byť čím skôr preč. Nesmierne ju trápilo, že rodina lorda Rannulfa sa stala svedkom takej rodinnej hanby! Že vie o Branových pochabostiach, ktoré priviedli jej otca takmer na mizinu. Že vedia o zákernosti jej nevlastného bratanca! Že videli, ako sa zrútila a plakala, ani čo by jej išlo puknúť srdce! Keď si predstavila, že len pred pár dňami tancovala na bále s lordom Rannulfom a myslela si, že by možno mohla prijať jeho žiadosť o ruku... 

Mala by byť rada, že ju niečo priviedlo k rozumu. 

Vonku bolo mokro, akoby sa počasie chcelo zladiť s jej uplakanou náladou. Lialo ani z krhly a museli bežať ku koču. 

„Ach!“ Keď sa usadili vnútri, lady Freyja si otriasla šaty. Koč sa pohol. „Budem rada, keď budem doma, hoci by som si to bola rada pozrela.“ 

Doma. To bolo jediné slovo, ktoré Judith utkvelo. 

„Lady Freyja,“ povedala, „môžem vás požiadať o veľkú láskavosť?“ 

Lady Freyja na ňu spýtavo pozrela. 

„Mohli by ste mi požičať... Nie.“ Judith sa zarazila. „Nemôžem si od vás požičať peniaze. Pochybujem, že by som niekedy bola schopná vrátiť vám ich, hoci sľubujem, že sa o to pokúsim. Mohli by ste mi, prosím vás, dať peniaze na dostavník, aby som sa mohla vrátiť domov do Wiltshiru? Viem, že je to veľmi trúfalé.“ 

„Prečo?“ spýtala sa lady Freyja. 

„Nemá zmysel, aby som tu zostávala,“ povedala Judith, „a už dlhšie nemôžem zneužívať pohostinnosť vojvodu z Bewcastlu. Chcem ísť domov.“ 

„A ani sa nerozlúčite s Ralfom?“ chcela vedieť Freyja. 
Judith na chvíľu privrela oči. 

V koči zavládlo ticho. 

„Nejedna žena by dala všetko za to,“ povedala Freyja ticho, „aby na ňu muž pozrel tak, ako Ralf prednedávnom pozeral na vás.“ 

Judith sťažka preglgla. „Iste ste vo chvíli, ako ste na mňa pozreli, sama videli,“ odvetila, „že by to nebol vhodný zväzok. A dnes ste to museli vidieť ešte jasnejšie. Len čo si vezmem tašku z vášho domu, odídem, či už mi pomôžete alebo nie. Myslela som si, že mi rada dáte koľkokoľvek, len aby ste sa ma zbavili.“ 

„Vy o nás Bedwynovcoch naozaj viete veľmi málo,“ poznamenala Freyja. 

„Takže mi nepomôžete?“ 

„Ale pomôžem,“ ubezpečila ju Freyja. 

A na Judithino prekvapenie jej v tej chvíli ešte väčšmi klesla nálada, ak to bolo možné. 

Stála na podeste a fúkal a do vreckovky, namiesto aby sa obrátila a naposledy naňho pozrela. Bude si ho pamätať iba podľa vreckovky, ktorú zhúžvala do guče, a podľa slameného klobúka. 

„Ďakujem,“ povedala. 

PREŠLO PÁR HODÍN, kým Horacea Effinghama vyviedli z bytu Branwella Lawa dvaja statní muži, ktorých vojvoda z Bewcastlu odkiaľsi vypriadol, hoci sa ani nepohol z miestnosti. Effingham mal prenocovať vo svojom londýnskom byte pod dohľadom stráže a potom ho mali odviesť späť do Harewoodu, aby s ním urobil poriadok jeho otec, možno podľa predstáv pani Lawovej, keďže jej sa to najväčšmi týkalo. 

Effingham odchádzal s navretým červeným nosom a okom, ktoré do rána zmodrie - za oboje vďačil Branwellovi Lawovi; ten sa doňho pustil hneď po odchode dám. Policajt odišiel krátko potom. 

Rannulf Effinghamovi veľmi neublížil, akurát ho schmatol pod krk a zdvihol do výšky, keď sa správal urážlivo. Rannulfovi by sa nesmierne páčilo, keby bol mohol tomu darebákovi rozdrviť tvár na kašu, ale Bewcastlov chlad a mlčanie naňho pôsobilo upokojujúco. Koniec koncov, načo je dobré násilie? Človek môže akurát dokázať, že je silnejší ako ten druhý. Bolo primerané dokazovať fyzickú silu pred letným domčekom starej mamy, ale tu sa to naozaj nehodilo. 

Keď Lawa požiadali, aby poskytol brko, atrament a papier, vytiahol to zo stola a Effinghamovi kázali posadiť sa a napísať priznanie a ospravedlnenie - jedno pre pani Lawovú, druhé pre sira Georgea Effinghama a tretie pre reverenda Jeremiaha Lawa. Trvalo mu to takmer dve hodiny, najmä preto, lebo Rannulfovi sa väčšina z toho, čo napísal, nepáčila. 

Predtým, ako Effinghama odviedli, Bewcastle listy ofrankoval a poslali ich. Tí, ktorým boli určené, ich dostanú, prv ako sa vinník ukáže doma. Rannulf sa rozhodol, že to je dostatočný trest, lebo pre každého muža bolo verejné poníženie neznesiteľné. A keď Effinghama odvádzali, aj sa podľa toho tváril. Nebude preňho ľahké vrátiť sa do Harewoodu a stáť zoči-voči otcovi a nevlastnej starej matke. 

Na Bewcastlovu žiadosť priniesli z Effinghamovho bytu zvyšok šperkov a osobitný posol ich mal doručiť do Harewoodu. 

„Tak teda,“ vzdychol si Branwell Law, klesol do kresla, oprel si hlavu o operadlo a zakryl si oči dlaňou, „to by sme mali. Hrozné! Keď si pomyslím, že som ho považoval za priateľa. Dokonca som ho obdivoval.“ Zrazu akoby si spomenul, v akej spoločnosti sa nachádza, a vystrel sa. „Neviem, čo by sme robili bez vašej pomoci, vaša milosť, a takisto vašej, Bedwyn. Ani neviem, ako sa vám mám poďakovať. Aj v mene Judith. Nezaslúžila si takéto čosi.“ 

„Nie,“ súhlasil Rannulf, „to naozaj nie.“ 

Law sa neisto usmial a pozrel z jedného na druhého. Očividne bol v rozpakoch, že je v prítomnosti vojvodu a jeho brata. 

„Rád by som poznal presnú sumu, čo dlhujete,“ Rannulf si založil ruky za chrbtom. 

„Ale, prosím vás,“ Law sa začervenal, „to bez problémov zvládnem.“ 

Rannulf podišiel k nemu. „Povedzte mi to presne,“ trval na svojom. Ukázal na brko a papier na stole. „Všetko spíšte... do posledného penny.“ 

„Preboha, to nemyslíte vážne, Bedwyn,“ bránil sa. „Vás do toho nič.“ 

Rannulf sa sklonil, schytil mladého muža za nákrčník a postavil ho na nohy. „Teraz je to moja starosť,“ vyhlásil. „Chcem vedieť presnú sumu. Splatím vaše dlžoby!“ 

„To hádam nie,“ ohradil sa Law. „To nemôžem dovoliť. Ja to...“ 

„Neurobím to kvôli vám,“ povedal mu Rannulf. 

Law sa nadýchol a potom zatvoril ústa. Zamračil sa. „Kvôli Jude?“ 

„Ožobráčili ste svoju rodinu,“ vyčítal mu Rannulf, „a ste na najlepšej ceste priviesť ju celkom na mizinu. Slečnu Judith Lawovú museli poslať k bohatším príbuzným, ktorí sa k nej správali ako k slúžke. A ďalšiu vašu sestru čaká rovnaký osud. Doma máte ešte dve sestry a matku. Mladý muž má právo trochu si vyhodiť z kopýtka, ale nesmie to prehnať tak, že zruinuje celú rodinu. Nemáte právo šíriť nešťastie. Tak začnite písať. A na nič nezabudnite. Splatím vaše dlžoby, dám vám nejakú hotovosť, aby ste mali na zaplatenie nájomného a na živobytie na najbližší mesiac, ale potom si už musíte na seba zarobiť sám alebo hladovať. A chcem, aby ste mi dali čestné slovo, že už nikdy nebudete od svojho otca žiadať ani penny.“ 

Law bol bledý ani stena. „To chcete urobiť kvôli Judith?“ spýtal sa. 

Rannulf iba prižmúril oči a znova ukázal na stôl. Law si sadol, vzal do ruky brko a ponoril ho do kalamára. 

Rannulf pozrel na Bewcastla. Ten sedel na opačnom konci izby, nohu mal elegantne prehodenú cez nohu, lakte na opierke a prsty spojené do striešky. Keď zachytil bratov pohľad, nadvihol obočie, ale nič nepovedal. 

Polhodinu bolo v miestnosti ticho, iba brko škrípalo a Law si občas čosi zamrmlal popod nos, keď si spomenul na ďalšiu dlžobu. Dva razy vstal a zmizol v susednej izbe. Potom sa vrátil s účtom v ruke. 

„Tak,“ povedal konečne, osušil atrament a podal papier Rannulfovi, „toto by malo byť všetko. Žiaľ, je to dosť veľká suma.“ Začervenal sa od hanby. 

Rannulfovi sa to nezdala až taká veľká suma, ale mužovi, ktorý nemal vo vrecku ani penny, sa musela zdať závratná. 

„Dám vám dobrú radu, Branwell,“ povedal Rannulf. „Hazardné hry môžu byť príjemnou zábavkou pre človeka, ktorý má peniaze a vie si stanoviť, koľko je pripravený oželieť. Ale je hrozné, ak človek hrá s cieľom splatiť výhrou dlžoby.“ 

„Akoby som to nevedel,“ zvolal Law rozvášnene. „Už nikdy v živote nestavím ani penny.“ 

Rannulf nadvihol obočie. 

„Tak, a teraz mi povedzte, pán Law,“ prerušil Bewcastle dlhé ticho, „aká práca sa pre vás zdá najvhodnejšia?“ 

Obaja naňho vyjavene pozreli. 

„Diplomatické služby?“ nadhodil Bewcastle. „Právo? Armáda? Cirkev?“ 

„Cirkev nie,“ odvetil Law. „Neviem si predstaviť nič otravnejšie. Ani armáda. A ani právo.“ 

„Tak teda diplomatické služby?“ 

„Vždy som si myslel, že by sa mi páčilo obchodovať,“ povedal Law. „Napríklad ako pracovník Východoindickej spoločnosti alebo také čosi. Rád by som šiel do Indie alebo inde do zámoria. Ale môj otec vždy hovoril, že je to nedôstojné.“ 

„Niektoré pozície nie sú,“ ubezpečil ho Bewcastle, „hoci, samozrejme, nováčik nedostane v nijakej spoločnosti hneď výhodné postavenie. Najprv musí dokázať svoje kvality na nižšej úrovni.“ 

„Som ochotný tvrdo pracovať,“ vyhlásil Law. „Pravdupovediac, už ma unavoval život, ktorým som žil. Človek z toho nemôže mať radosť, keď nemá toľko peňazí ako jeho spoločníci.“ 

„Presne tak,“ súhlasil Bewcastle. „Príďte za mnou zajtra o desiatej predpoludním, pán Law. Uvidím, čo pre vás budem schopný dovtedy urobiť.“ 

„Vy mi pomôžete zohnať prácu?“ spýtal sa Law. „To by ste pre mňa urobili, vaša milosť?“ 

Bewcastle ho neuznal za hodného odpovede. Vstal a vzal si klobúk a paličku. Na rozlúčku mu len krátko kývol hlavou. 

„Dúfam, že Freyja poslala koč naspäť, Rannulf,“ povedal. Poslala. A dobre urobila, lebo pršalo. Rannulf nechal sedadlo v smere jazdy Bewcastlovi a sám sa zvalil na sedadlo oproti. Vzdychol si - bol vyčerpaný. Túžil jedine po tom, aby už bol doma a mohol Judith zovrieť v náručí - a bolo mu jedno, či pri tom budú aj všetci jeho bratia a sestry a ubezpečiť ju, že jej ťažký údel sa skončil a teraz im nezostáva iné, len šťastne vtancovať do manželstva. 

„To bolo od teba pekné, Wulf,“ poznamenal, keď sa dvere zatvorili a koč sa pohol. „Má šancu usadiť sa iba vtedy, ak začne poriadne robiť. Ale bez ochrancu by sa asi ťažko presadil.“ 

„Plánuješ sa oženiť so slečnou Lawovou?“ spýtal sa jeho brat. 

„Áno.“ Rannulf naňho ostražito pozrel. 

„Napriek obyčajným šatám a prísne učesaným vlasom je to mimoriadne krásna žena,“ poznamenal Wulfric. „Vždy sa ti páčili také ženy.“ 

„Judith Lawovej sa však nikto nevyrovná,“ vyhlásil Rannulf. „Ale ak si myslíš, že vidím iba jej telesnú krásu, si na omyle.“ 

„Je to tak trochu dáma v úzkych,“ odvetil Wulfric, „a mám dojem, že človek si niekedy môže pomýliť túžbu galantne pomôcť s láskou.“ 

„Nikdy sa nesprávala ako obeť,“ namietol Rannulf. „A ja sa nemýlim. Ak. mi chceš odrecitovať všetky dôvody, prečo pre mňa nie je vhodnou partnerkou, ušetri si námahu. Poznám ich a nič nezmenia na mojich citoch. Mám nielen dobré postavenie, ale aj peniaze a vyhliadky, takže nepotrebujem bohatú nevestu.“ 

Jeho brat na to neodpovedal. 

„Takže mi nedáš požehnanie, Wulf?“ spýtal sa Rannulf. 
„Je to pre teba také dôležité?“ 

Rannulf sa na okamih zamyslel. „Áno,“ povedal napokon, „je to pre mňa dôležité. Často ma privádzaš do zúrivosti, Wulf, a nikdy ti nedovolím, aby si mnou poťahoval ako figúrkou, ale asi nikoho na svete si nevážim tak ako teba. Vždy si konal svoju povinnosť a niekedy si dáš námahu a urobíš pre nás viac, ako je tvojou povinnosťou, hoci to pre teba musí byť únavné. Napríklad, keď si pred dvoma mesiacmi zašiel do oxfordského grófstva, aby si Aidanovi a Eve pomohol dosiahnuť zverenie tých sirôt do opatery. A napríklad to, čo si pre mňa urobil dnes. Áno, tvoje požehnanie je pre mňa dôležité. Ale ožením sa s Judith, či mi ho dáš alebo nedáš.“ 

„Tak ti ho teda dávam,“ odvetil Wulf ticho. „Musel som si splniť svoju povinnosť a upozorniť ťa na sklamania, ktoré ťa možno čakajú, keď prejde prvé očarenie. Manželstvo je záväzok na celý život a Bedwynovci boli vždy verní svojim partnerom. Ale nevestu si vyber sám, Rannulf. Máš na to vek a ty s ňou budeš žiť do konca života.“ 

Preto sa Bewcastle nikdy neoženil? rozmýšľal Rannulf. Vždy chladne kalkuloval, aké nepríjemné sklamania ho čakajú? Ale pokiaľ Rannulf vedel, jeho starší brat nikdy neprejavoval záujem o nijakú dámu a celé roky bol jedným z najžiaducejších starých mládencov v Anglicku. Mal stále tú istú milenku, ale nijaký romantický vzťah, ktorý by viedol k manželstvu. 

„Nečakám, že budeme žiť šťastne na veky vekov ako v rozprávke, Wulf,“ odvetil Rannulf. „Ale verím, že nám spolu bude príjemne, aj keď ruža odkvitne. Ako si práve povedal, manželstvo je záväzok na celý život.“ 

Viac sa nerozprávali, a len čo koč zastal pred domom Bedwynovcov, Rannulf vyskočil na chodník a vybehol do salóna. Našiel tam Alleyna, Freyju a Morgan, Judith však nie. 

„Ach, no konečne,“ zvolal Alleyne. „Povedz nám, ako sa to celé skončilo. Freyja a slečna Lawová zrejme odišli v tej najzaujímavejšej chvíli. Ukáž hánky.“ 

„Kde je Judith?“ spýtal sa Rannulf. 

„Zrejme vo svojej izbe,“ odvetil Alleyne. „Unavená z toho vzrušenia. Tak čo, pobili ste sa s Effinghamom? Ak sa bránil, nejako ti netrafil do tváre, hoci tam mal veľký terč v podobe bedwynovského nosa.“ Uškrnul sa. 

„Nie je vo svojej izbe,“ ozvala sa Morgan. „A ty to vieš, Alleyne. Odišla.“ 

Rannulf ostro pozrel najprv na ňu, potom na Freyju - tá sedela neprirodzene meravo a nechcela od neho, aby jej okamžite podal správu, čo sa stalo po ich odchode. 

„Odišla domov dostavníkom,“ povedala. 
„Domov?“ Rannulf na ňu neprítomne hľadel. 

„Do Beaconsfieldu vo Wiltshire,“ vysvetlila. „Na faru. Má pocit, že tam patrí, Ralf.“ 

Vyvalil na ňu oči. 

„Do pekiel horúcich!“ zahrešil. 

Podľa toho, že ani jednu z prítomných dám nepohoršila jeho nadávka, bolo vidieť, že Bedwynovci sú na podobné výbuchy zvyknutí. 

Takmer celú noc pršalo a Judith zvieralo žalúdok, keď sa koč na rozbahnenej ceste občas naklonil. Ale ráno sa vyjasnilo a znova zasvietilo slnko, a keď vystúpila pred hostincom v Beaconsfielde, usmievali sa na ňu známe tváre. 

Aj tak jej však nebolo všetko jedno. Kráčala k fare a mala pocit, akoby si šliapala po srdci. Ani sa len s ním nerozlúčila a nebola schopná vybaviť si jeho tvár. 

Môj príbeh mal šťastný koniec, opakovala si stále dookola. Ju aj Brana očistili od obvinenia z krádeže a chytili pravého vinníka. Stará mama dostala späť svoje šperky a ona sa teraz vracia domov. Teta Louisa ju rozhodne už nebude chcieť ani vidieť v Harewoode. Bolo dosť nepravdepodobné, že by tam chcela vôbec niekoho z ich rodiny, takže ani Hilary zrejme nečaká ten ťažký údel. 

Ale nevnímala to tak, že sa to skončilo šťastne. Srdce mala zmučené a zdalo sa jej, že potrvá celú večnosť, kým sa zahojí. 

A ani z inej stránky to nebol šťastný koniec. Rodinná situácia sa nezlepšila, práve naopak. Bran bol beznádejne zadlžený a podľa neho zrejme najlepším spôsobom na riešenie týchto problémov sú hazardné hry. Čoskoro znova požiada otca o pomoc a potom už bude rodina naozaj na mizine. A nakoniec sa dostane do väzenia pre dlžníkov... A možno sa tam dostane aj papa. 

Nie, po každej stránke to bolo nešťastné ráno. Ale práve keď si to v duchu hovorila, dvere na fare sa otvorili a vybehli z nich Pamela a Hilary. Tá zvolala: „Jude! Ty si sa vrátila!“ 

Judith položila tašku na cestu pri záhradnej bránke a šťastne sa zasmiala, keď sa jej vrhla okolo krku najprv jedna sestra, potom druhá, a tak ju vystískali, až jej takmer vyrazili dych. Cassandra vyšla pomalším krokom, srdečne sa na ňu usmiala a vystrela k nej ruky. 

„Judith!“ Aj ona ju objala. „Ach, Jude, veľmi sme sa báli, že ťa už nikdy nevidíme.“ Do očí jej vhŕkli slzy. „Musíš nám všetko vyrozprávať. Kde je Bran?“ 

Ale prv ako Judith stihla odpovedať, všimla si vo dverách prísneho otca. Mala pocit, že jej osud je spečatený. 

„Judith,“ povedal hlasom, akým kázal z kazateľnice, „poď láskavo so mnou do mojej pracovne.“ 

Očividne sa domov doniesli nejaké zvesti z Harewoodu. „Práve som sa vrátila z Londýna, papa,“ odvetila. „Šperky starej mamy sa našli. Ukradol ich Horace Effingham, a to iba preto, aby vrhol podozrenie na mňa a Brana. Ale chytili ho a ku všetkému sa priznal. Bolo pri tom viac svedkov, okrem iného vojvoda z Bewcastlu. Predpokladám, že stará mama aj strýko George sa o tom takisto čoskoro dozvedia a dostane sa im vysvetlenie.“ 

„Ach, Jude!“ Cassandra teraz už skutočne plakala. „Vedela som to. Nikdy som o tebe ani na chvíľu nezapochybovala.“ 

Vtedy sa okolo otca pretisla mama a vyobjímala Judith. 

„Bola som v kuchyni,“ povedala. „Dievčatá, prečo ste ma nezavolali? Aj Branwella zbavili viny? Ten chlapec večne robí ockovi starosti, ale nikdy by nič neukradol, tak ako ty. Prišla si dostavníkom?“ Odhrnula jej z čela vlasy, ktoré vykúkali spod klobúka. „Si na smrť unavená, moja. Poď sa naraňajkovať a potom ťa uložím do postele.“ 

Tentoraz ženy otca úplne odstavili na vedľajšiu koľaj. Ustarostene sa mračil, ale už sa viac nepokúsil vziať Judith do pracovne, aby ju vyhrešil za to, čo sa o nej dopočul z Harewoodu. Judith si uvedomila, že nikto nič nepovedal, keď sa zmienila o vojvodovi z Bewcastlu. Po tom, čo ju odviedli do kuchyne, až do popoludnia otca nevidela. Neľahla si, ako ju prehovárali, ale celé predpoludnie strávila s mamou a sestrami v salóne. Kým ony šili, ona napísala dva listy - jeden vojvodovi z Bewcastlu a druhý lordovi Rannulfovi. Bola im hlboko vďačná, ale utiekla z ich domu, a ani sa s nimi nerozlúčila. 

Práve splnila svoju ťažkú úlohu, keď do izby vošiel otec s listom v ruke. Mračil sa ako zvyčajne. 

„Toto som práve dostal od Horacea Effinghama,“ oznámil. „Potvrdzuje to, čo si povedala ráno, Judith. Priznáva sa nielen ku krádeži a k tomu, že chcel vinu zvaliť na teba, ale aj k svojim motívom. V Harewoode sa ti vraj vnucoval do pozornosti, Judith, a ty si ho odmietla, tak sa ti túžil pomstiť. Podľa všetkého napísal podobný list aj mojej matke a sirovi Georgeovi.“ 

Judith zatvorila oči. Vedela, že ráno jej všetci uverili - dokonca aj papa. Ale odľahlo jej, že je úplne očistená. Pravda, Horace by nikdy nenapísal ten list z vlastnej vôle, najmä to požijúce priznanie, že odmietla jeho pozornosti a chcel sa jej pomstiť. Donútil ho k tomu lord Rannulf. Skutočne sa to všetko zbehlo len včera? Zdalo sa jej, že odvtedy uplynula večnosť. 

Rannulf to urobil len kvôli nej. 

„Tvoje meno je očistené, Judith,“ dodal papa. „Ale prečo si Horace Effingham myslel, že mu vyhovieš? A kde máš čiapočku?“ 

História sa opakuje. Muži na ňu hľadeli žiadostivo a papa z toho obviňoval ju. Jediný rozdiel bol v tom, že teraz už vedela, že nie je škaredá. 

V živote som nevidel ženu, ktorá by sa vám krásou čo len trochu vyrovnala. 

Pokúšala sa vybaviť si v duchu jeho hlas, keď vyslovil tie slová pri harewoodskom jazierku. 

„Už nechcem nosiť čiapočky, papa,“ povedala. Napočudovanie ju nevyhrešil ani ju neposlal do izby, aby si okamžite zakryla vlasy. Namiesto toho zdvihol v ruke ďalší list, tentoraz zapečatený. 

„Toto ti prišlo včera,“ oznámil. „Od tvojej starej matky.“ 
Zovrel sa jej žalúdok. Nechcela čítať ten list. Stará mama verila, že je zlodejka, a keď ten list písala, ešte vždy o tom bola presvedčená. Ale napriek tomu vstala a vzala ho otcovi z ruky. No zrazu nedokázala byť vnútri obklopená normálnym rodinným životom. Nič nebolo normálne. A už nikdy nebude. 

„Prečítam si ho v záhrade,“ zamrmlala. 

Nevzala si klobúk. Vyšla zadným vchodom a videla, že všetky mamine záhony sú v plnom kvete. Ale ona si nedokázala vychutnávať tú krásu. Branwell určite čoskoro príde za otcom, aby ho znova požiadal o pomoc. A aj keď zatlačila do úzadia tú myšlienku, nevedela si spomenúť na nič, čo by jej zlepšilo náladu. 

Ani sa naňho pred odchodom neobzrela. 

Záhrada bola až priveľmi blízko pri dome. Priam ju to zadúšalo. Túžobne sa zahľadela ku kopcom v diaľke, kam odnepamäti chodievala, keď chcela byť sama. Za dievčenských čias ich celé pochodila, tam si pre seba hrávala tajné divadelné predstavenia, vžívala sa do myšlienok rozličných postáv a vyznávala sa z ich citov okolitým horám. Otvorila bránku a vykročila hore kopcom, zastala až kúsok pod vrcholom pri veľkom brale. Bol odtiaľ nádherný výhľad na údolie a dedinu, i na živé ploty ohraničujúce okolité farmy. Sedela tam možno pol hodiny, až potom vytiahla z vrecka list od starej mamy. 

Vyznieval uplakane, i keď na papieri nebolo po slzách ani stopy. Písala, že asi hodinku verila tým usvedčujúcim dôkazom. Za tie dva týždne, čo strávila s Judith, si ju nesmierne obľúbila a nikoho nemala tak rada ako ju - s výnimkou starého otca. A napriek tomu, že verila tým dôkazom, bola by jej všetko odpustila. Verila tomu však iba hodinku. Prežila noc plnú výčitiek a hneď ráno šla do Judithinej izby, aby sa jej ospravedlnila - ale ona tam už nebola. Nesmierne ju trápilo, že o nej zapochybovala - môže jej to Judith niekedy odpustiť? 

Ale Judith nemohla. Skrkvala list a so slzami v očiach sa zahľadel a do údolia. Nedokázala jej to odpustiť. 

Potom si však spomenula, ako sama podozrievala Branwella - a to oveľa dlhšie ako hodinu. Kým jej konečne neposkytli dôkazy, neverila, že je nevinný. Takže sa zachovala rovnako ako stará mama - a tá pritom ani nemala nijaký dôkaz o jej nevine, keď písala tento list. 

Dovolí Horaceovi, aby predsa len nad ňou vyhral a dosiahol, že bude voči starej mame zatrpknutá, hoci sa jej za posledné dva týždne stala rovnako drahá ako rodina na fare? 

„Stará mama,“ zašepkala a priložila si list k perám, „ach, stará mama.“ 

Starostlivo poskladala list, vložila ho znova do vrecka a potom tam dlhú chvíľu sedela a objímala si kolená rukami. Hľadela na kopce, vychutnával a si pálivé slnečné lúče a svieži vetrík a pokúšala sa vyrovnať s pocitom nešťastia. 

Má rodinu, ktorá ju ľúbi. Čoskoro sa im bude žiť ťažšie. Ale budú držať spolu, papa stále bude mať svoju prácu a určite nebudú hladovať. Tisícky chudobných ľudí vedia žiť hodnotným a dôstojným životom. Má starú mamu, ktorá ju ľúbi najväčšmi na svete. Láska blížnych je predsa požehnaním! Pravda, nemôže mať muža, ktorého ľúbi, ale takému osudu musí čeliť veľa žien. Srdcabôľ nie je trest smrti. Má dvadsaťdva rokov. Stále je mladá. Nikdy sa nevydá - bez vena si ju nikto nevezme, ani keby o ňu mal záujem nejaký slušný muž. Ale aj keď nebude vydatá, ešte to neznamená, že nebude šťastná a že jej život nebude mať zmysel. 

Sama sa pokúsi dosiahnuť šťastie. Nemieni od života očakávať priveľa. Istý čas možno bude smútiť, ale nebude sa utápať v žiali ani podliehať sebaľútosti. 

Pokúsi sa naozaj žiť, nielen prežívať. 

„Už som si myslel,“ ozval sa známy hlas, „že sa budem musieť štverať až na vrchol, kým vás nájdem.“ 

Zvrtla sa a zatienila si oči proti slnku. 

Prebleslo jej hlavou, že celkom zabudla, aký je ohromujúco príťažlivý. 

SEDELA NA VEĽKEJ plochej skale a v žiare slnka bola taká krásna, až mu zovrelo srdce v hrudi. Nemala na hlave čepiec ani čiapočku. Vyzerala ako žena, ktorá sa vyslobodila spod vplyvu tých, ktorí jej vnucovali svoje normy krásy a slušnosti. 

„Čo tu robíte?“ spýtala sa. 

„Obdivujem vás,“ odvetil. „Mám pocit, akoby som vás nevidel sto rokov, nie dvadsaťštyri hodín. Akosi mi stále utekáte.“ 

„Lord Rannulf,“ odtiahla si ruku od očí a znova si objala kolená, „prečo ste sem prišli? Len preto, lebo som odišla bez slova a nenapísala som vám ani odkaz? Už som to napravila a listy pre vás aj pre vojvodu z Bewcastlu čakajú na odoslanie. „ 

„Tento je určený pre mňa?“ Zdvihol zapečatený list, na ktorom bolo úhľadným písmom napísané jeho meno. 

„Boli ste u nás doma?“ Vyjavene naňho pozrela. „Pravdaže som bol na fare,“ odvetil. „Vaša gazdiná ma zaviedla dnu a stretol som sa s vašou mamičkou aj tromi sestrami. Všetky boli veľmi milé a hneď som vedel, o ktorej sestre ste sa vyjadrili, že je najkrajšia v rodine. Ale ubezpečujem vás, že ste sa mýlili. Krásou sa vám ani zďaleka nevyrovná.“ 

Len si pevnejšie objala kolená. 

„Toto mi dala vaša mamička,“ ukázal na list a palcom rozlomil pečať. Zdvihla ruku, akoby mu v tom chcela zabrániť, ale potom ju odtiahla. Položila si hlavu na kolená. 

„Milý lord Rannulf,“ čítal nahlas, „ani neviem, ako sa vám mám poďakovať za všetku láskavosť, čo ste mi preukázali, odkedy som včera odišla z Harewood Grangeu.“ 

Pozrel na jej sklonenú hlavu. „Láskavosť, Judith?“ 

„Boli ste ku mne naozaj láskavý,“ povedala. „Mimoriadne láskavý.“ 

Prebehol zvyšok krátkeho listu, ktorý pokračoval v rovnakom duchu, ako sa začal. „S úctou Judith Lawová,“ prečítal nahlas. „To je všetko, čo ste mi chceli povedať?“ 

„Áno.“ Vtedy naňho pozrela. Zložil list a strčil si ho do vrecka. „Mrzí ma, že som vám to nepovedala osobne, ale už by ste mali vedieť, že som zbabelá a nemám rada lúčenie.“ 

„Prečo sa vám zdalo, že sa musíte rozlúčiť?“ spýtal sa. Sadol si na kameň vedľa nej. Bol vyhriaty od slnka. 

Vzdychla si. „To je predsa jasné, či nie?“ 

Už dávno pochopil, že je to hrdá, tvrdohlavá žena, ale, paradoxne, vôbec si neverila. Sebadôveru v nej ubili rodičia, ktorí to možno mysleli dobre, ale nevýslovne ublížili dcére, ktorá bola ako krásna labuť medzi káčatkami. 

„Vojvoda z Bewcastlu je môj brat,“ povedal, „a je na spoločenskom rebríčku takmer tak vysoko ako monarcha. Stačí, ak zdvihne malíček, a všetci urobia, čo si želá. Freyja a Morgan sú moje sestry a Alleyne je môj brat. Obliekajú sa, ako sa na šľachticov patrí, sú hrdí a správajú sa, akoby boli čosi viac než bežní smrteľníci. Dom Bedwynovcov je jeden z mnohých domov, ktoré vlastní moja rodina, a je to naozaj honosná rezidencia. Od titulu vojvodu a bohatstva, ktoré sa s tým spája, ma delia iba Bewcastle a Aidan. Chápete, čo to znamená?“ 

„Áno.“ Nepozrela naňho, ale hľadela dolu do údolia. „Váš otec je reverend Jeremiah Law,“ pokračoval. „Je to šľachtic, no nemá veľa finančných prostriedkov a žije viac ako skromne. Má štyri dcéry, ktorým musí dať veno, lenže všetky peniaze prehýril jeho márnotratný syn, ktorý sa akosi nevie usadiť a začať si zarábať na živobytie. Okrem toho sa hanbí za to, že je vnukom obchodníka s textilom a synom bývalej herečky. Vykreslil som dostatočne jasne aj druhú stránku situácie?“ 

„Áno.“ Ale teraz už nehľadel a do údolia. Dívala sa naňho a so zadosťučinením si všimol, že sa hnevá. Vždy lepšie, ak sa hnevá, než keď je ľahostajná. „Áno, presne tak, lord Rannulf. Ale ubezpečujem vás, že ja sa za starú mamu nehanbím. Mám ju nesmierne rada.“ 

„Viem, Judith,“ ubezpečil ju. „A ona vás zbožňuje.“ 
„Nestanem sa vašou milenkou,“ vyhlásila. 

„Preboha!“ zvolal zdesene. „Vy ste si mysleli, že vám ponúkam, aby ste sa stali mojou milenkou?“ 

„Medzi nami už nemôže nič byť,“ povedala. „Nevidíte to? Nevšimli ste si, že ešte aj sluhovia vo vašom londýnskom dome sú na tom lepšie ako ja? Všetci sa ku mne správali zdvorilo a lady Freyja aj vojvoda z Bewcastlu boli veľmi milí, že sa mi usilovali pomôcť. Ale muselo ich vydesiť, keď som sa zjavila v ich dome.“ 

„Bedwynovcov len tak ľahko nevydesíte,“ ubezpečil ju. „Okrem toho od vás nechcem, aby ste žili v dome Bedwynovcov, Judith, ani s nijakým z mojich súrodencov. Žiadam vás, aby ste žili so mnou - pravdepodobne v Grandmaisone - ako moja manželka. Neverím, že by mi stará mama dovolila, aby som si vás tam priviedol ako milenku. V tomto smere je dosť zásadová.“ 

Vyskočila, ale neodišla. 

„Nemôžete si želať, aby som sa za vás vydala,“ povedala. 
„Nemôžem? A prečo?“ spýtal sa. 

„Nevyšlo by to,“ odvetila. „Nemôže to vyjsť.“ 

„Prečo?“ zopakoval. 

Vtedy sa zvrtla a vykročila nahor. Rannulf vstal a pobral sa za ňou sviežou trávou, po daždi akoby ešte zelenšou. 

„Žiadate ma o ruku preto, lebo možno čakám vaše dieťa?“ chcela vedieť. 

„Takmer dúfam, že ho čakáte,“ priznal. „Niežeby som vás chcel chytiť do pasce manželstva proti vašej vôli, ale chcem splniť želanie svojej starej matky, kým je medzi nami. Ona totiž zomiera. Jej posledným želaním je, aby som sa oženil, prv ako zomrie, a rada by pred smrťou videla aj vnúča.“ 

Prudko zastala. „Preto sa so mnou chcete oženiť?“ 
Prstom jej nadvihol bradu. „Tá otázka vyznieva tak nedôstojne, že na ňu ani nebudem odpovedať. Vy ma ešte nepoznáte, Judith?“ 

„Nie, nepoznám.“ Odtisla mu ruku a znova sa pustila nahor. Kopec bol čoraz strmší, ale nespomalila. Rannulf si zložil klobúk a strčil si ho pod pazuchu. „Sám ste mi povedali, že urodzení muži sa ženia iba pre bohatstvo a postavenie, a manželstvo pre vás nebude nijakým potešením.“ 

„Bože dobrý, to som naozaj povedal?“ Ale vedel, že je to tak. Určite povedal čosi podobné. No nemyslel to vážne, chcel ju len šokovať. „Neviete, že Bedwynovci nemôžu praktizovať nijaké mimomanželské aktivity? Tuším je to zaznamenané aj v rodinných archívoch. Ten, kto toto pravidlo poruší, je navždy vyhnaný z rodinného raja.“ 

Vykročila ešte rýchlejšie. 

„Keď sa ožením, Judith,“ uvedomil si, že nemá náladu na vtipkovanie, „venujem manželke všetku svoju pozornosť nielen v posteli, ale aj mimo nej. A to by platilo, aj keby som sa musel oženiť so ženou, ktorú by som si nevybral sám - čo som nedávno takmer urobil. Ale vás som si vybral ja - ste mojou životnou láskou a chcem s vami žiť do konca života.“ 

Vnímal svoje slová ako nezainteresovaný divák. Bál sa, že ju nepresvedčí. Ako divák si uvedomoval, že ešte pred pár týždňami by ho tieto slová uvádzali do rozpakov. 

Judith kráčala so sklonenou hlavou. Uvedomil si, že plače. Ale nič nepovedal, len stúpal zarovno s ňou. Už boli takmer na vrchole. 

„Nemôžete sa so mnou oženiť,“ vyhlásila napokon. „Naša rodina bude zakrátko finančne zruinovaná. Bran je zadlžený až po uši. Buď skončí vo väzení pre dlžníkov, alebo znova požiada otca o peniaze - alebo oboje. S takou rodinou nemôžete byť v príbuzenskom vzťahu.“ 

Zrazu zastala. Už nemala kam ísť, iba ak dolu kopcom druhou stranou do krajiny nikoho. 

„Váš brat nie je zadlžený,“ vyhlásil, „a pevne verím, že už nikdy nebude.“ 

Vyjavene naňho pozrela. 

„Hádam len vojvoda z Bewcastlu ne...“ Nedokončila myšlienku. 

„Nie, Judith,“ odvetil. „Wulf nie.“ 

„Vy?“ Ruka jej vyletela k hrdlu. „Vy ste splatili jeho dlžoby? Ako vám to vrátime?“ 

Odtiahol jej ruku z hrdla. „Judith,“ povedal, „je to rodinná záležitosť. Pevne verím, že Branwell Law sa čoskoro stane členom mojej rodiny. V nijakom prípade nemusíte nič vracať. Vždy urobím všetko, čo bude v mojich silách, aby som vás uchránil pred trápením.“ Pokúsil sa usmiať, ale nebol si istý, či sa mu to podarilo. „Aj keby som sa musel stratiť z vášho života a nikdy viac vás znova nevidieť.“ 

„Rannulf,“ vzdychla, „vy ste vyplatili jeho dlžoby? Kvôli mne? Papa to nikdy nedovolí.“ 

Nebolo to ľahké. Reverend Jeremiah Law bol prísny, hrdý muž, ale bol aj čestný a mal rád svoje deti, hoci Judith celé roky ubíjal. 

„Váš otec sa zmieril so skutočnosťou, že budúci zať pomohol jeho synovi. Judith, som tu s jeho súhlasom.“ 

Vyjavene naňho pozrela. 

„Ale pomohol pri tom aj váš budúci švagor,“ pokračoval. „Využil svoj vplyv a našiel pre vášho brata miesto vo Východoindickej spoločnosti. Ak bude tvrdo pracovať, môže si časom výrazne zlepšiť postavenie. A on má nebotyčné ambície.“
„Vojvoda z Bewcastlu? Ach...“ Zahryzla si do pery. „Prečo pre nás urobil tak veľa, keď nami musí opovrhovať?“ 

„Som tu s jeho požehnaním, Judith,“ zdvihol jej ruku k perám. 

„Ach,“ vzdychla znova. 

„Už iba vy jediná považujete naše manželstvo za nemožné,“ dodal. 

„Rannulf.“ Do očí jej znova vhŕkli slzy a len zvýraznili ich zelenú farbu. 

Ďalej v role diváka pozoroval, ako pokľakol v tráve na koleno pred ňou, až hrozilo, že si celkom zničí nohavice, a chytil ju aj za druhú ruku. 

„Judith,“ zahľadel sa jej do ohromenej tváre, „urobíte mi tú česť a vydáte sa za mňa? Žiadam vás o ruku z jediného dôvodu, a to preto, lebo vás bezhranične zbožňujem a neviem si predstaviť väčšie šťastie než prinášať šťastie aj vám a prežívať s vami lásku a vášeň. Vydáte sa za mňa?“ 

Nikdy v živote sa necítil taký bezmocný a úzkostlivý. Pevne jej zovrel ruky, uprel pohľad na trávu a pokúsil sa neuvedomovať si skutočnosť, že od jej odpovede závisí zvyšok jeho života. 

Zdalo sa mu, že čaká na odpoveď celú večnosť. Keď odtiahla ruky, zdalo sa mu, že to nevydrží. A potom pocítil, ako mu nežne zaborila prsty do vlasov, sklonila sa k nemu a pobozkala ho na čelo. 

„Rannulf,“ vzdychla si, „ach, Rannulf, láska moja jediná.“ 
Vyskočil na nohy, schytil ju okolo pása, zdvihol do výšky a dva razy sa s ňou zakrútil, až sa smiala ako dieťa. 

„Pozrite, čo ste urobili,“ povedala so smiechom, keď ju postavil na zem. 

Vrkoč sa jej rozplietol a vlasy jej padali na chrbát. Vytiahla si sponky a potriasla hlavou, ale vtom povedal: „Dovolíte?“ 

Prebehol jej prstami vlasy a rozpustil jej posledné spletence vrkoča, zahľadel sa jej do rozžiarených očí a s úsmevom ju pobozkal. Objala ho a on si ju privinul tak blízko, až takmer splynuli. 

Usmievali sa na seba a slová neboli potrebné. Uprene hľadel na svoju lásku. 

Na kopci povieval vetrík a prilepil jej šaty na telo. Nadvihoval jej vlasy, až sa jej vznášali okolo hlavy ako červený oblak. Vedel, že ešte pred pár týždňami by sa hanbila za ich žiaru. Ale dnes mu hrdo hľadela do očí, na perách jej pohrával úsmev a líca mala zrumenené. 

Vyzerala ako nádherná bohyňa a konečne sa so svojím výzorom zmierila. 

„Môžem sa domnievať, že to znamená áno?“ spýtal sa. 
„Pravdaže,“ zasmiala sa. „To som nepovedala? Pravdaže áno, Rannulf.“ 

Vtedy sa obaja rozosmiali, Rannulf ju znova chytil do náručia a krútil sa s ňou, až sa im zatočila hlava. 

JUDITHINA MALÁ obliekareň bola taká plná, že Tillie jej len horko-ťažko poriadne založila čepiec, aby jej pri tom nepokazila účes. 

„Si krásna, Jude,“ povedala Pamela a v očiach sa jej zaleskli slzy. „Vždy som hovorila, že si najkrajšia z nás všetkých.“ 

„Lord Rannulf bude nadšený,“ zvolala Hilary a pritisla si ruky na hruď.  

„Judith,“ zamrmlala Cassandra a len na ňu uprene hľadela. Vždy bola Judithinou najbližšou priateľkou. Nezmohla sa na nič iné, len na povzdych: „Ach, Judith.“ 

Matka jej upravila čipku na okraji čepca. 

„Mám pocit, akoby som čakala večnosť, kým sa niektorá z mojich dcér šťastne vydá,“ povedala. „Sľúb mi, že budeš vždy šťastná, Judith.“ Pohyby mala rázne, ale v očiach sa jej leskli slzy. 

„Sľubujem, mama.“ 

Jej stará mama v cyklámenových šatách, vyzdobená zrejme všetkými šperkami zo svojho zamatového mešteka, sa rozžiarene usmievala na svoju najmilšiu vnučku. V ten deň sa nesťažovala na nijaké bolesti. A na raňajky vypila iba šálku horúcej čokolády. Viac nejedla, povedala, že je priveľmi vzrušená. 

„Judith moja milovaná,“ vzdychla si teraz. „Veľká škoda, že sa teraz s nami nemôže tešiť aj tvoj starý otec. Ale nie je tu, a tak sa musím tešiť aj zaňho.“ 

Vtom ktosi zaklopal na dvere a do obliekarne sa vtlačil ďalší človek. 

„No toto!“ zvolal Branwell. „Si krásna ako obrázok, Jude. Strýko George ma poslal, aby som oznámil, že koče sú pripravené odviezť do kostola všetkých okrem otca a teba, Jude.“ 

Všetci jej na rozlúčku povedali pár rozumných slova nechali Judith iba s Tillie. 

Tentoraz jej v Harewood Grangei pridelili väčšiu izbu. Vydávala sa a pred svadbou dlho diskutovali, kde by bolo najvhodnejšie miesto na svadbu. Papa chcel, aby sa konala doma v Beaconsfielde, a Rannulf bol ochotný mu vyhovieť. Ale vyskytlo sa zopár problémov. Kde ubytujú všetkých členov jeho rodiny? Nebolo by pre obe staré matky priveľmi náročné cestovať taký kus cesty, najmä keď lady Beamishová je chorá? Ktosi navrhol Londýn, ale zamietli ho z rovnakého dôvodu. Nakoniec sa zhodli, že najvýhodnejšie bude svadbu usporiadať v leicesterskom grófstve, lebo Judith aj Rannulf tam majú rodinu, ktorá môže ubytovať dosť hostí. Ale spočiatku sa to zdalo nemožné. Ako by sa Judith mohla po nedávnych udalostiach ubytovať s celou rodinou v strýkovom dome? 

Problém vyriešil list od strýka Georgea - manželkina matka ho informovala o zásnubách. Srdečne pozýval svojho švagra s celou rodinou do Harewood Grangeu a v liste sa okrajovo zmienil aj o tom, že jeho syn sa nedávno vyplavil do Ameriky a manželka s dcérou sú na dlhšej návšteve v rodičovskom dome pána Petra Webstera, Julianninho nastávajúceho. 

Keď sa čítali ohlášky, Rannulf bol celý mesiac v Grandmaisone. Jeho súrodenci boli takmer celý čas s ním. Judith prišla do Harewoodu až včera a iba raz sa stretla s Rannulfom, ktorý za ňou prišiel na koni s bratom Alleynom. Pri stretnutí bola celá jej rodina a trvalo iba pol hodiny. 

Ale konečne šesť týždňov po jeho zázračnom zjavení na kopci nad farou nastal svadobný deň. 

„Vyzeráte utešene, slečinka,“ povedala Tillie. 
„Ďakujem.“ Judith sa pozrela do stojacieho zrkadla, ktoré jej ešte pred chvíľou zakrývali príbuzní, čo sa zišli v jej obliekarni. Rozhodla sa pre jednoduchosť, hoci papa vyhlásil, že nemá na sebe šetriť. Hodvábne šaty slonovinovej farby mali hlboký výstrih a moderný zvýšený pás, krátke rukávy aj spodný lem zdobený zlatou výšivkou. Šaty jej nádherne zvýrazňovali oblé krivky a v jemných záhyboch splývali cez boky. Čepiec aj dlhé rukavičky mali rovnaký odtieň ako šaty, len pero a črievice boli zlaté. Na krku sa jej ligotal zlatý náhrdelník - predošlý deň jej ho daroval Rannulf. 

Áno, pomyslela si Judith, takto som chcela vyzerať vo svoj svadobný deň. Ale napriek tomu jej skrúcalo žalúdok. Až do tejto chvíle neverila, že to môže byť pravda. A ešte aj teraz... 

„Papa na vás už čaká, slečinka,“ pripomenula jej Tillie. 
„Áno.“ Judith sa rázne odvrátila od zrkadla a vyšla z obliekarne. Tillie jej s úsmevom podržala dvere. 

Otec ju čakal pod schodmi v najlepšom čiernom redingote a nohaviciach. Prezrel si dcéru zostupujúcu po schodoch a Judith sa pripravila, že si vypočuje kritické poznámky, ale bola rozhodnutá, že si ich nebude pripúšťať. 

„Vieš, Judith,“ povedal napokon otec, „celé roky som si myslel, že na tvoju krásu sa ulakomí chlap, ktorý nebude vidieť pod povrch. Ale verím, že si unikla osudu, aký postretne množstvo mimoriadne krásnych žien. Dnes si skutočne nádherná.“ 

Nemohla veriť vlastným ušiam. Vždy si o nej myslel, že je krásna? Prečo jej to doteraz nepovedať? Prečo jej nevysvetlil... ? Ale usúdila, že rodičia nie sú takí dokonalí, ako si deti často myslia. Sú to len ľudia a tiež sa dopúšťajú chýb. 

„Ďakujem, papa,“ usmiala sa naňho, „ďakujem.“ 
Nastavil jej rameno a vyviedol ju k pristavenému koču. 

Vidiecky kostolík v Kennone so starodávnymi múrmi a vitrážami bol malebný, ale malý. Ale neprekážalo to, lebo zoznam svadobných hostí slečny Judith Lawovej a lorda Rannulfa Bedwyna pozostával iba z najbližších členov rodiny. 

Rannulf však bol nervózny, akoby tam stála celá londýnska smotánka. Takmer si želal, aby urobili to čo Aidan vzal Eve do Londýna, tajne sa s ňou zosobášil a potom s ňou odišiel domov do oxfordského grófstva. Aidan Bewcastla o svadbe vôbec neinformoval. Rannulf čakal pred kostolom s Alleynom, ktorý bol jeho družbom. Bewcastle sedel v druhom rade vedľa starej matky, Freyje a Morgan. Aidan sedel v ďalšej lavici s Eve a ich dvoma osvojenými deťmi - hoci sami sa o nich vyjadrovali vždy ako o vlastných. Za nimi sedeli markíz a markíza z Rochesteru, Rannulfov strýko a teta. Judithina matka sedela v druhej lavici na opačnej strane medzi svojím synom a svokrou. Tri sestry sedeli za nimi so sirom Georgeom Effinghamom. Celkom vzadu sedelo zopár sluhov z Grandmaisonu a Harewoodu. 

Posledný mesiac sa zdal Rannulfovi nekonečný, hoci mal pri sebe všetkých svojich bratov a sestry okrem Aidana, ktorý prišiel až tento týždeň. Každý deň sa bál, že Judith z nejakého dôvodu zruší zásnuby. Ale nijaký list od nej nedostal, a keď predchádzajúci večer prišiel na koni do Harewoodu, s radosťou zistil, že je tam, ako sľúbila. 

Ešte ani ráno neveril, že sa to skutočne stane. 

Ale vtom sa dvere na kostole otvorili a znova zavreli a Alleyne sa mu dotkol lakťa, aby mu pripomenul, že sa patrí vstať. Farár v slávnostnom rúchu sa usmial a naznačil organistovi, aby spustil. 

Rannulf obrátil hlavu a potom sa otočil celým telom. Bože, aká je krásna! pomyslel si v duchu. Doslova mu to vyrazil o dych. Nielen preto, že jej šaty tak nádherne zvýrazňovali všetky ženské prednosti, ale preto, že to bola Judith. 

Jeho Judith! Takmer jeho. 

Keď prišla s otcom pod pazuchou bližšie, všimol si, že sa neusmieva. Oči mala veľké ako taniere a vyzerala vyplašene. Ale vtom jej pohľad padol naňho a zrazu sa jej na tvári rozhostila radosť. 

Usmial sa na ňu. 
A uveril. 

„Vážení prítomní,“ začal farár o chvíľu. 

Mala zvláštny pocit, akoby čas zastal - hoci sa bála, že to bude presne naopak. Vpíjala každé slovo kňaza, ktorý ju spojil s Rannulfom na večné veky. Počula, ako otec sľubuje jej ruku, a s úsmevom sa naňho obzrela. Všimla si, ako mu nezvyčajne žiaria oči, a uvedomila si, že tá chvíľa ho zasiahla. Videla, ako sa na nich usmieva elegantný a príťažlivý lord Alleyne. Počula, ako stará mama vzlyká a ktosi napomína dieťa, ktoré sa hlasno spýtalo, či je to jeho nová teta. Cítila vôňu ruží vo vázach po bokoch oltára. 

A bytostne si uvedomovala Rannulfovu blízkosť, skutočnosť, že jej ten posledný mesiac nesmierne chýbal a že od tejto chvíle budú spolu žiť do konca života. Vlasy si dal ostrihať, ale stále jej pripomínal saského bojovníka. V priliehavom hnedom redingote so zlatou ves tou a bielym nákrčníkom, krémových nohaviciach po kolená, bielych pančuchách a čiernych topánkach vyzeral pôsobivo. Pevne ju držal veľkou rukou a druhou jej nastokol na prst prsteň. Od prvej chvíle až do kňazovho posledného slova sa na ňu usmieval. 

„V mene Otca i Syna i Ducha Svätého vás vyhlasujem za manželov, amen.“ 

Rozmýšľala iba, prečo šťastie tak bolí. 

„Manželka moja,“ zašepkal jej Rannulf do ucha, nadvihol jej závoj a uprel na ňu rozžiarené oči. V prvej chvíli si pomyslela, že ju rovno pred všetkými pobozká. 

Podpísali sa do matričnej knihy, čím oficiálne spečatili svoj sľub, a potom vyšli z kostola ako manželia. Bol september a už nebolo tak horúco, ale jeseň ešte neprišla. Z jasnej oblohy žiarilo slnko. 

„Láska moja,“ povedal Rannulf, len čo vyšli na kostolné schody, objal ju okolo pása a pobozkal ju. 

Ozval sa jasot a Judith zdvihla pohľad. Na konci cestičky sa zhromaždil dav. Zrejme sa zišla celá dedina. 

Zasmial a sa a videla, že aj Rannulf sa smeje. 
„Rozbehneme sa ku koču?“ spýtal sa jej. 

Otvorený koč čakajúci pred bránou bol vyzdobený širokými bielymi stuhami a takisto obklopený ľuďmi. 

„Áno.“ Chytila ho za ruku, voľnou rukou si nadvihla predok šiat a rozbehla sa s ním ku koču. Na posledných pár metroch ich zasypali lupene a zovšadiaľ sa ozýval krik a smiech. 

Rannulf vzal zo sedadla tučný mešec a hodil medzi dav pár hrstí mincí. Potom si so smiechom sadol vedľa nej, chytil ju za ruku a druhú položil navrch. 

„Judith... láska moja,“ zašepkal. „Ste šťastná?“ 

„Až priveľmi,“ odvetila. „Akoby som sa mala od samého šťastia rozplynúť.“ 

„To nerobte,“ sklonil sa k nej a pobozkal ju. „Dnes večer vás chcem urobiť ešte šťastnejšou.“
„Áno,“ prikývla, „ale najprv nás čaká svadobná hostina.“ 
„To je pravda,“ súhlasil. 

„Som rada, že obe naše rodiny môžu oslavovať s nami,“ povedala. „Tuším až dnes som si naplno uvedomila, aká je rodina dôležitá.“ 

Oboma dlaňami jej stisol ruku. 

Rannulfa potešilo, že ich dve rodiny - Bedwynovci a Lawovci - sa k sebe nesprávajú rozpačito, ako sa pôvodne obával. Bewcastle sa prekonával, a keď mu predstavovali Lawovcov, správal sa k nim zdvorilo a pri svadobnej hostine sa pustil do vážneho rozhovoru s reverendom Jeremiahom Lawom, podľa všetkého o teológii. Markíz z Rochesteru sa rozprával so sirom Georgeom Effinghamom o politike. Vznešená aristokratka teta Rochesterová sa dala zatiahnuť do rozhovoru s Judithinou matkou a starou matkou. Alleynovi sa podarilo usadiť medzi Hilary a Pamelu Lawové. Morgan sedela oproti nim a zhovárala sa s Branwellom Lawom. Šarmantná Eve sa rozprávala so všetkými. Po chvíli Aidan vzal ich malú nevlastnú dcérku na ruky. 

Keď Rannulf predstavoval Judith tete a strýkovi Rochesterovcom, správali sa k nej veľmi prívetivo. 

„Ak ste dobyli Rannulfovo srdce, musíte byť výnimočná žena,“ povedala teta Rochesterová s lorňonom v ruke. „Bewcastle ma informoval, že ste krásavica.“ 

„Ďakujem, madam.“ Judith sa usmiala a urobila pukerlík. 

Morgan a Freyja ju po príchode z kostola pobozkali na líce. Eve, ktorú nikdy predtým nevidela, ju mocne objala. 

„Rannulf prišiel pred pár mesiacmi do Grandmaisonu odhodlaný odolať všetkým pokusom oženiť ho,“ povedala pobavene a šibalsky pozrela na Rannulfa. „Som nesmierne rada, že ste si získali jeho srdce, Judith.“ 

Vysoký, zamračený Aidan sa Judith zdvorilo uklonil a tváril sa tak neprístupne, až si pomyslela, že je tuším ešte chladnejší ako Bewcastle. Ale potom ju chytil za plecia, pobozkal na líce a usmial sa na ňu. 

„Vitajte v našej rodine, Judith,“ povedal. „Pôsobíme dosť odstrašujúco. Bedwyna si vezme za muža iba statočná žena.“ 

Eve sa zasmiala a položila dlaň chlapčekovi na hlavu. „Vidím,“ povedala, „že Judith je rovnako smelá ako ja.“ 

Freyja chodila od skupinky ku skupinke a správala sa veľmi spôsobne. Ale Rannulfovi sa zdalo, že aj tak pôsobí uprostred veselosti nesvoja. Kým sa Judith rozprávala so svojou starou mamou, odtiahol sestru nabok. 

„Tuším si nejaká sentimentálna, Free,“ poznamenal. 
„Vôbec nie,“ bránila sa. „Teším sa spolu s tebou, Ralf. Trochu ma vyviedlo z miery, keď si prvý raz priviedol Judith do nášho londýnskeho domu, ale nie je to nijaká zlatokopka a som si istá, že s ňou budeš šťastný.“ 

„Aj ja verím.“ Naklonil hlavu a lepšie sa na ňu zahľadel. „Pôjdeš zajtra s Wulfom a ostatnými domov do Lindsey Hallu?“ 

„Nie!“ vyhlásila ostro. „Pôjdem do Bathu. Charlotte Holtová-Barronová je tam so svojou matkou a pozvala ma, aby som sa pridala k nim.“ 

„Do Bathu, Free?“ Zamračil sa. „Tam predsa nenájdeš mladú spoločnosť ani vhodné rozptýlenie.“ 

„Mne tam bude lepšie ako doma,“ odvetila. 

„Dúfam, že to nesúvisí s Kitom?“ spýtal sa. „Ani s tým, že jeho manželka je samodruhá.“ 

Kit Butler, vikomt Ravensburg, bol Freyjin bývalý milý a ešte vlani v lete nádejný manžel. Žiaľ, býval priveľmi blízko Lindsey Hallu a lady Ravensburgová mu mala čoskoro porodiť potomka. 

„Pravdaže nie!“ zvolala vehementne. „Netáraj hlúposti, Ralf.“ 

Bratova svadba zrejme pre Freyju takisto nie je nič príjemné. 

„Mrzí ma to, Free,“ povedal. „Ale nájdeš si iného a budeš rada, že si naňho čakala.“ 

„Už prestaň s týmito rečami,“ vyhŕkla Freyja. „Inak dostaneš do nosa, Ralf.“ 

Uškrnul sa a pobozkal ju na líce - čo robieval málokedy. 
„Tak si to v Bathe uži,“ povedal. 

„Mám to v úmysle,“ ubezpečila ho. Pozrela mu ponad plece. „Stará mama, ako sa cítite?“ 

Rannulf sa obrátil a objal starú paniu nežne okolo pliec. „Stará mama,“ zamrmlal. 

„Dnes som veľmi šťastná, Rannulf,“ odvetila. 

Usmial sa na ňu. Zdalo sa mu, že vďaka vnúčatám ožila a akoby sa jej zdravie zlepšilo, hoci pri nej si nemohol byť istý. Nikdy o ňom nehovorila. 

„Aj ja som šťastný,“ povedal. 

„Viem,“ potľapkala ho po pleci, „práve preto som šťastná aj ja.“ 

Konečne sa mu naskytla príležitosť byť s Judith osamote. Svadobnú noc mali stráviť vo vdovskom dome, ktorý na tú veľkú príležitosť upratali, vyvetrali a pripravili. Ale až do večera zrejme budú so svojimi rodinami v Grandmaisone. Okolo tretej popoludní sa im však podarilo ukradnúť si chvíľku pre seba - vykĺzli von a zamierili do ružového sadu. Už nebol taký zakvitnutý ako pred pár týždňami, ale aj teraz tam bolo krásne, terasy boli zaliate slnečným svitom a potok žblnkotal. 

Sadli si na lavičku, kde Judith sedela pri svojej prvej návšteve Grandmaisonu, keď ju prvý raz požiadal o ruku. Preplietol si s ňou prsty. 

„Možno to vyznie necitlivo, ale som rád, že vtedy pršalo a ani váš kočiš, ani ja sme neposlúchli varovanie, aby sme sa nevydali na cestu. Som rád, že koč sa prevrátil do priekopy. Keby sa to nebolo stalo, dnes by sa náš život ináč uberal. „ 

„Aj keby som bola odmietla vašu ponuku, že ma zveziete na koni,“ dodala. „Už som to mala na jazyku. Nikdy predtým som neurobila niečo také nespôsobné. Ale rozhodla som sa ukradnúť svoj sen a ukázalo sa, že ten sen mi vydrží do konca života. Rannulf, nesmierne vás ľúbim. Ani neviem slovami vyjadriť svoje pocity.“ 

„Na to ani nie sú vhodné slová,“ odvetil. „Keď sa dnes v noci budeme milovať, takisto to úplne nevyjadrí našu lásku. To ma v posledných mesiacoch najväčšmi prekvapilo - láska nie je nič čisto fyzické, duševné alebo citové. Je to čosi viac. Je to podstata života, nemyslíte? Nevysvetliteľná záhada, ktorú pochopíme, až keď nájdeme milovanú bytosť. Zachráňte ma, Judith. Táram nezmysly?“ 

„Nie,“ zasmiala sa, „dokonale vás chápem.“ 

Sklonila hlavu a prstami mu zľahka prechádzala po chrbte ruky. 

„Rannulf? Spomínate si, ako sme pred šiestimi týždňami boli na kopci a povedali ste, že si takmer želáte, aby to bola pravda?“ 

„O tom, že...“ Zahľadel sa na jej ligotavé vlasy a v ústach mu vyschlo. 

„Je to pravda,“ povedala ticho a zadíval a sa mu do očí. „Čakám dieťa. Teda, som si tým takmer istá.“ 

Fascinovane na ňu hľadel. 
„Veľmi vás to mrzí?“ spýtala sa. 

Sklonil sa k nej, vyslobodil si ruku, chytil ju okolo pliec, druhou rukou pod kolená, zdvihol ju a zakrútil sa s ňou. 

„Budem otcom,“ oznámil modrému nebu nad hlavou. „Budeme mať dieťa!“
Zvýskol a sklonil k nej tvár. Smiala sa a oči sa jej trblietali. 

„Judith,“ pritisol si pery na jej ústa. „Manželka moja milovaná, svetlo môjho života. Už znova táram nezmysly?“ 

„Pravdepodobne,“ chytila ho oboma rukami okolo krku. „Ale počujem ich iba ja. Tak môžete pokojne tárať ďalej.“ 

Lenže nešlo to. Lebo ho náruživo bozkávala. 

Lord Rannulf Bedwyn, mladší brat vojvodu z Bewcastlu, je príťažlivý mladý muž, ktorému nedokáže odolať nijaká žena. Výnimkou nie je ani Judith Lawová, ktorá sa s ním zoznámi, keď sa na rozbahnenej ceste prevráti dostavník a Rannulf jej ponúkne pomoc. Mladá žena sa mu predstaví ako herečka Claire Campbellová a skôr než odíde k bohatej tete, aby u nej pracovala ako spoločníčka, strávi s ním dve noci plné vášne. Rannulf, jeden z najžiadanejších slobodných mládencov v celom Anglicku, sa na želanie starej matky uchádza o priazeň krásnej Julianne Effinghamovej. Aké je však jeho prekvapenie, keď v dome jej rodičov stretne záhadnú Claire, na ktorej vášnivé objatia nevie zabudnúť...

